
PAUL ZARIFOPOL 


Primul nostru redactor nu mai este. 

In ziua de întâi Mai, când revista pe care o îngrijise cu scum- 
pete se distribuia prin librării şi chioșcuri, când strada vuia de 
veselia exuberantă a mulțimii evadate din birouri și ateliere la 
chemarea patronală a soarelui festiv, Paul Zarifopol, amestecat 
în vârtejul anonim, s'a împleticit o clipă, străfulgerat, așternân- 
du-si pe caldarâm fruntea încărcată de gânduri. 

Destinul se sävârsise. Sărbătoarea muncii se încheia cu o 
jertfă, după ritualuri păgâne. Unul din cele mai alese capete ale 
literaturii românești, care cinstise munca intelectuală, satisfăcea 
în acest chip setea de sânge a idolului. 

Nu este în interpretarea morții sale o simplă metaforă. 

Paul Zarifopol se dedicase din depărtate vremuri cu unicitate 
şi exclusivism ideilor. Era un gânditor derivat din filologie. 
Ca şi Rémy de Gourmont, cu care semăna structural în mod 
surprinzător, Zarifopol dobândise din îndeletnicirea linguistică, 
ca o a doua etapă firească și necesară, pasiunea militantă pentru 
sensul propriu și originar al conceptelor. Pentru că şi-a trăit o 
bună parte din viață în Germania, nu cunoaștem decât în mod 
partial primele sale rosturi intelectuale. Știm că și-a susținut 
doctoratul la Universitatea din Halle, în romanistică, cu o teză 
care trata despre un trubadur. Compatrioti mai tineri şi-l re- 
amintesc în anii din preajma războiului, la Lipsca, îndrăgostit 
de muzică, de viaţa universitară, de bibliotecă, de știința meti- 
culoasă, colaborator la « Süddeutsche Monatshefte », ba chiar 
conferenţiar privat de oarecare răsunet. 

Ultima sa carte, tipărită de « Fundaţia pentru literatură si 
artă Regele Carol II », îi definește de minune poziţia: « Pentru 
arta literară ». 

Sunt în majoritatea lor, eseuri nu tocmai recente și cu obiecte 
literare străine: « Sentimentalul Maupassant », « Obiectii lui Flau- 
bert », două studii despre Anatole France, datate 1914 si 1924 
sau 1925, « Notă la comemorarea lui Renan », « Despre metoda 
și stilul lui Proust », « Pentru explicarea lui La Rochefoucauld », 
«Molière și gustul clasic » sau cu teme generale, ca « Arta literară 
şi simplă literatură » şi « Despre stilul perfect ». Prefaţa delicioasă, 
scrisă ad hoc, îl autodefineşte ca pe un critic ce nu se încadrează 
nicăeri. Zarifopol desaprobă « metoda dictatorială » a criticului 
care e obișnuit «a lua ton»; din politețe înnăscută, adoptă argu- 
mentatia zâmbitoare, fără pretenţii de autoritate, cu plăcerea 
disparitätii opiniei si cu ingredientul contrastului. Este un im- 
presionism numai aparent, care nu-şi face iluzia impunerii uni- 
versale a judecăților de valoare. Substantial, Zarifopol este mai 
curând dogmatic, prin precizarea netedă a unei atitudini stator- 
nice. Aceeaşi prefață postulează cel putin ca o realitate modernă, 
ca un stil al epocii, «individualismul de bază al atitudinii este- 
tice ». Corolarul ei este autonomia artei. « E normal şi oarecum 
obligator, să interpretezi arta mai întâi estetic, să o judeci după 
norme artistice, fiindcă e artă, şi nu de alta». Critica nu se cu- 
vine să fie psihologică, istorică, ştiinţifică, și adăugăm în com- 
pletarea gândului autorului, socială. Ca un corectiv la consta- 
tarea după care «lungă vreme critica a funcționat mai mult 
vast decât precis », după aceea, ca o «scriitură poetică », impre- 
sionistă, avem în sfârșit «o revenire la obiect, în spirit cât mai 
exact». Un scepticism funciar se opune dogmatizării criticei, 
scepticism surâzător, raportat la posibilitatea de universalizare 
a valorilor. 

« Ne înțelegem scriitori cu cetitori atât numai, cât, fără a ne 
cunoaşte prealabil si a ne influența, avem puncte de plecare 
comune. Asemenea comunitate inițială neconcertată, nealterată 

prin vre-o gentilă convenţie, este locul unui joc plăcut si profitabil, 
jocul de a ne controla, noi între noi, arabescurile reflectiilor şi 
impresiile terminale ». Ceea ce urmează pentru a conchide atestă 
absolutul convingerilor estetice ale lui Zarifopol: 

« Punctele de plecare sunt poziții dogmatice, arbitrare, capri- 
cioase, — omenește judecate. Dar este cu totul în folosul acestor 
puncte de plecare că ele, tocmai, sunt partea lui Dumnezeu, 
în noi». 

Cum acest capitol introductiv, deconcertant intitulat « Capricii 
dogmatice », e printre ultimele rânduri scrise de Zarifopol, dacă 
prin eliminare, reducem la esență, din propoziţie în propoziţie, 
afirmațiile incluse, rămânem cu două credințe critice, una 
pozitivă, alta negativă, pe care autorul ni le-a transmis oarecum 
testamentar: 

Cea dintâi, referitoare la creație, e nesoväitoare şi normativă. 

Cealaltă, privitoare la public si la relațiile dintre scriitori şi 
public, e cât se poate de deprimantă prin empirismul ei. 

De altminteri, rațiunea scepticismului parțial şi relativ al lui 
Zarifopol este conştiinţa imposibilității de racordare între două 
lumi substanțial diferite: universul artei și psihologia insufi- 
cientă a cetitorului, a publicului. Această conștiință l-a menținut 
pe un registru moral interior, în loc de a-l înclina către o critică 
cu accent oral, sau cum spunea ironic, coral: 

Zarifopol a fost de sigur structural, un ironist născut. Ivit 
cu două generații în urmă, s'ar fi simţit în « Junimea » ca într'un 
mediu natural. Ultimele sale rânduri, în numărul din Aprilie 
al revistei, cuprind cuvinte de aderentă înțelegere a grupării 
criticiste de sub conducerea lui Titu Maiorescu. Si nu e un 
secret pentru nimeni că «Junimea» trece astăzi printr'o fază 
critică, atacată convergent de traditionalisti, mistici si nationa- 
listi integrali! Zarifopol lăuda Junimea pentru că «a făcut front 
energic contra oricărei grimase a culturii». Același lucru l-a 
făcut el însuși, fără îndoială. « Prin acțiunea ei, acea grupare 
ne-a lăsat o moştenire şi prețioasă și grea: aceea a unei obligații 

supreme de a combate cultura neautenticä ». Moștenirea aceasta, 
a preluat-o cu cinste. « Fără îndurare, fără osteneală, Junimea 
a pus cuțitul oriunde... ». Zarifopol de asemenea. « Junimea a 
urmărit să organizeze o disciplină a culturii, prin care să se 
înăbușe falsitatea de spirit, imitatia nepricepută sau usuratecä, 
si gustul prost, care e rodul lor inevitabil. Junimea a contribuit 
în chip superior la o metodologie a culturii românești ». Ca si 
cum ar fi intrat în publicistica românească cu oglinda junimistă 
în față, Zarifopol s'a străduit să corespundă imaginii ideale a 
premergătorilor săi. 

Se poate induce fără prea mare risc că modelul său principal 
în literatura națională a fost Ion L. Caragiale, cel mai repre- 
zentativ spirit al grupării. Legat în tinereţe de marele scriitor 
prin relaţii a căror pecete o bănuim, chiar dacă nu erau prin 
disproportie de vârstă, prea strânse, Zarifopol și-a asumat, ca 
o a doua moștenire spirituală, editarea operei carageliene. Nu 
mai există în toată bibliografia noastră o altă ediție critică de 
valoarea aceleia lăsate de Zarifopol. Ediţia tipărită de « Cultura 
Naţională » sub îngrijirea lui Zarifopol (trei volume apărute, al 
patrulea ca şi terminat, ultimul în suspensie) e un monument 
grafic şi un monument critic. Cu o pasiune care l-a onorat, 
strălucitul eseist s'a subordonat operei migăloase, în lungi se- 
dinte de restabilire a celui mai bun text, la biblioteca Academiei 
Române, sau de descoperire a unui inedit prețios. Prefetele sale 
sunt de azi înainte indispensabile cunoașterii lui Caragiale, 
după cum ediţiile anterioare, din comerț, sunt anulate de a sa. 
Nu mai putin considerabile sunt notele și variantele, precum si 
« Addenda » dela sfârşitul fiecărui volum, care ne familiarizează 
cu munca artistică a lui Caragiale, cu ortografia sa și cu mărun- 
tisurile sale așa de semnificative. Despre râsul caragelian si al 
dinastiei sale, Zarifopol a lăsat câteva rânduri decisive: 

« Unchii Caragiale, Iorgu si Costache, ca și nepotul lor Ion 
Luca, ca si copiii acestuia, au râsul în structura intimă a spiri- 
tului. Sarcasm studiat si savurat, ca la d. Matei Caragiale, sau 

persiflaj izbucnitor și irezistibil vesel ca la regretatul Luca Ion, 
la sora, la părintele lor si, cum se pare, la cei doi unchi ai acestuia. 
Cine a frecventat familia lui Caragiale a cunoscut, în caz excep- 
tional, ce este vocaţia râsului ca artă si simțul comicului ca instinct 
fundamental. Drept zicea Gherea: Caragiale râde cu poftă. Vla- 
hutä, negresit, scrie: « Un om foarte trist. E multă durere sub 
glumele lui»; Vlahuță aplică lui Caragiale formula prin care 
unii romantici sentimentali din apus crezuse, pe vremuri, că 
ridică valoarea lui Cervantes sau a lui Molière ». 

Nu vom cădea în același păcat, interpretând în tragic umorul 
real al lui Zarifopol. Numai că acest umor este de natură esen- 
tialmente intelectuală, rafinat în surâs si în sarcasm stăpânit. 
Deși defunctul n'a înțeles să se încurce în convenții sociale, pe 
terenul artistic, causticitatea sa avea o surdină de politețe aleasă. 
Niciodată nu a recurs în activitatea sa militantă de critic la 
umorul ad personam, dar cruțând oamenii, nu a menajat operele 
şi mai ales ideile false. Cu toate că tonul cel mai firesc al pole- 
micei este disprețul, disprețul lui Zarifopol trecea dincolo de 
personalitatea imediată a autorilor, la etologia scriitoricească, 
dela individ la familia de spirite care înglobează pe individ. 
Unui tânăr critic, bunăoară, care condamna la dânsul ironia ca 
inactuală, perimată prin o aşa zisă nouă mentalitate sau spiri- 
tualitate stârnită de război, îi răspundea cu o amenitate abia 
subliniată epigramatic în epitetele aparent inofensive: « infor- 
matorul și criticul meu ». Pentru un obraz subțire, era suficient. 

Ne vom deprinde cu greu să răsfoim periodicele la care co- 
labora, fără ca instinctiv si automat, să nu căutăm numele său, 
cel dintâi. 

Mai cu seamă vom tresări, când nu-l vom regăsi în scaunul 
său redacțional, așa cum ni-l obisnuisem, afabil si atent, fără 
superioritate, cu surâsul primitor şi mâna întinsă. 

E așa de greu să înțelegem că morţii se înlocuesc, că nimeni 
nu e indispensabil, că ne înseriem, oricât de inegal, că ne astupăm 
golurile unul după altul. 

Dar spiritul său incomparabil, în care scânteia inteligența su- 
verană, în care alterna, cu egală și superioară ușurință, ideea 
generală si amănuntul sugestiv, facultatea de îmbrăţișare sin- 
tetică şi fermecätoarele intuitii, dar vioiciunea sa juvenilă, şu- 
voiul argintiu al râsului său comunicativ, dar prezența sa vir- 
tuală, când îi aşteptam pasul alert, ele ne vor urmări câtă vreme 
va dăinui subsolul nostru redacțional. 

Nu i-a fost dat decât un timp de jumătate an ca să înjghebeze 
aevea gândul înalt care patronează cultura noastră în genere 
şi casa noastră în deosebi. El i-a dat expresie întocmai, pentru 
a realiza în condiţii tehnice și critice vrednice de occident, o 
publicaţie cu rădăcini în toate terenurile activității nationale. S'a 
devotat cu pasiune şi luciditate primei organizări ce i se încre- 
dintase cu meritată încredere. A izbutit în așa scurtă vreme să 
dea corp viu şi organic unui periodic în afară de orice tradiţie, 
sortit să întemeieze trainic o tradiţie. 

Munca sa luminată de inteligență, de stäruintä si de bunătate, 
o vom continua fără dânsul, dar cäläuziti de impulsul său ge- 
neros si frățesc. Si cel mai curat imbold de dreaptă activitate 
va fi pentru noi amintirea sa veşnică. 


REDACȚIA 


ACUM 35 DE ANI 


(Partea a doua) 


I 
JURNALUL ANTONINEI 


22 Decemvrie, Mânăstirea Varatic. — Am plecat din București, 
cu zorul... Nu gândeam să încep vacanta la 18 Decemvrie si 
nici s'o petrec la Mânăstirea Varaticu... Dar Maica Antonina 
cu sosirea ei neașteptată la București a potrivit lucrurile cum nu 
mă aşteptam. 

Am sosit la Pașcani ieri de dimineață... Maica mea, împovă- 
rată cu genţi de călătorie si mai ales cu grija banilor din genţi, 
a cumpărat bilete de clasa I si am călătorit nestingherite... To- 
tuși de dormit n'am putut să dorm... Poate să fi atipit între 
Mărășești si Roman... Am trăit ceasuri curioase de un fel de 
înserare sufletească în care lumina și controlul erau suspendate. . . 
Mă vedeam pe mine însămi la o mare depărtare. Și nu mai ştiam 
bine dacă nu cumva spectacolul este dincolo de mine şi fără le- 
gătură cu mine... Vedeam pe o biată studentă (atâta vreme trează 
si severă cu ea însăși), care pleacă din Bucureşti cu nänasä-sa, de 
vacanța Crăciunului, și în loc să fie mulțumită că va vedea scumpa 
mânăstire din copilărie, este tristă că a plecat prea devreme și 
că n'a putut să-și ia ziua bună dela prieteni... Huruitul roților, 
gemetele arcurilor de fier, gâfâitul locomotivei, sueräturile apro- 
piate si depărtate se interpuneau neîncetat între mine şi spec- 
tacolul din fund şi nu mă lăsau să-l coprind mai strâns și să-l 
fac al meu... 

Deschideam ochii câteodată si priveam pe Maica Antonina, 
adormită în colțul ei si ţinând pe genunchi geanta cu banii mână- 
stirii... lată o femeie pe care n’o interesează teoriile feministe si 
emanciparea noastră! Viaţa ei are un singur înțeles, o singură 
directivă, un devotament intact si un singur stăpân — în ceruri! 

Așa cum o priveam eu, la lumina candelei din tavanul vagonu- 
lui, părea — cu profilul ei masculin — mai mult un ostaș papal, 
sub capișon, decât o călugăriță pravoslavnică. Mă uitam la ea cu 
un sentiment de siguranță afectuoasă, dar și cu un fior de teamă 
confuză... Este ocrotitoarea mea si epitroapa mea sufletească. . . 
Tata si mama îmi par uneori rezumati în Maica Antonina și în- 
locuiti de ea. 

Am ajuns la Pașcani, într'o dimineață rece si căruntă, dar fără 
podoaba lui Decemvrie din anii copilăriei. 'Trăsura mânăstirii 
sosise din ajun și ne aștepta. Ne-am infäsurat în toate pledurile 
şi în toate broboadele, trimise cu mare grijă de Frăsinica, și am 
pornit la drum. 

Târguşorul Pașcani are frumuseţea lui vara, când albia Siretu- 
lui se întinde verde si visătoare, până spre dealurile Ruginoasei. . . 
Casele de pe coama dealului, parcul dimprejurul conacului boie- 
resc, făptura uriașă a gării... străjuesc în chip original băltoa- 
cele, gâstele si amestecata populație pășcăneană. Afară de cartierul 
C.F.R. și de diversele naționalități reprezentate în el, în jurul 
gării şi sus în Pașcani e un veșnic iarmaroc, de care cu poveri, 
de birji scofâlcite, de țărani cu sumane și de evrei, parte negustori, 
parte birjari... 

Dar acum, în luna lui Decemvrie, băltoacele sunt înghețate, 
gâstele au fost tăiate la ultimele sărbători, căruțele si birjile sunt 
puţine, marele bulevard al târgului e aproape gol... Stau în col- 
tul trăsurii (un fel de landou, cu coviltir arhaic) și mă uit la bietii 
oameni cu nasul roșu, cu cizme grele și unse cu păcură, cu că- 
ciuli care turtesc urechile... 

Maica Antonina — iconoama de la Varatic, nu e şagă!— tre- 
bue să dea ochi cu trei-patru negustorași, care vin la ferestruica 
trăsurii, prevenitori, plini de respect şi de încredere. 

Spune Maica Antonina: 

— Mendălă, să nu-mi ceri banii acum, fiindcă am alte nevoi 
de räfuit... 

— Am cerut eu vre-un ban?... Să dea Dumnezeu să fim să- 
nătoși |... Mai sunt zile de cerut parale!... 

O întreb pe drum pe Maica Antonina: 

— De ce târguesti de la Pașcani, când Tg.-Neamtu e la doi pași 
de mânăstire? 

Imi răspunde: 

— Ovreii din Pașcani concurează la prețuri pe ovreii din Tg.- 
Neamţu... 

Ieşim din târg si începem să urcăm spre conacul de pe creastă. 
Mă uit înapoi... O blafardă zi de iarnă... Un giulgiu alb si 
străveziu cade în falduri peste imensul bazin al Siretului şi 
sus, în cerul vag albastru, îl ţine prins un nasture de aur mat. 

Mă strâng lângă Maica Antonina cu un sentiment copilăresc 
si exagerat... Sunt iar fetița speriată, covârșită de toate câte 
vede, călătoare între Brăila și Varatic, lângă uriașa Maica An- 
tonina... Ce poate să fie viața, zgomotele şi întâmplările ei, 
pentru un sufletel singuratic, luat de acasă de lângă părinți si de 
lângă frați şi dus să copilărească în mânăstire, între niște femei 
îmbrăcate totdeauna în doliu?.. 

Sodomeni, Gâşteşti, Topile... conacul boieresc si codrul Pas- 
canilor... Zările sunt cenușii, culmile apropiate sunt de aramă 
şi departe-departe, dincolo de brätara primilor păduri de brad, 
näluceste fantasma Ceahlăului. . . 


23 Decemvrie. — Dacă stau si gândesc bine, trebue să mă so- 
cotesc un copil cu noroc... Am două case părintești, un tată şi 
o mamă la Brăila, o mätusä la Varatic, şi o copilărie dublă —o 
parte trăită pe cheul Brăilei si altă parte aici, în legănatul brazilor 
şi al cântecelor bisericești. . . 

Toţi şi toate sunt la locul lor, fără nici o schimbare. Frăsinica 
(sora de o vârstă cu mine), ucenicele mai în vârstă Xenia si Agafia, 
maica Polixenia chelăreasa, servitorii din ogradă şi vizitiul Păvă- 
lache... În iatacul unde dorm de când am isprăvit liceul si unde 
scriu acum aceste note de jurnal, vremea e un cuvânt, ultimele 
mele amintiri sunt o iluzie şi parcă însăşi aceste mărturisiri 
scrise sunt neputincioase să demonstreze că zilele se scurg si că 
imobilitatea nu există... Divanul albastru, scrinul de nuc, masa 
de marmură cu tot dichisul ei pentru spălat, peretele de icoane 

— aceleași de când le-am pomenit ! — perdelele, servetelele, largile 
buzunare brodate de pus scrisori, ziare și perii... au acelaşi loc 
şi aceeași vârstă, ca și în ceasul când le-am cunoscut... 

Este odihnitoare, pentru sufletul aiurit de viața zbuciumată 
si gălăgioasă a marilor orașe, această dulce încremenire mânăsti- 
reascä. Nici Maica Antonina, nici ucenicele ei, nici casa, nici ser- 
vitorii nu sunt mai bătrâni decât acum doi ani și trei şi patru... 
Numai eu, räzletita în lume, am crescut, m'am schimbat, am ie- 
şit de sub legile acestui loc sfânt și drag... 


24 Decemvrie. — De când Maica Antonina a hotărît, în inima 
ei energică, pentru mine nepoata, că nu voi rămânea în mână- 
stire, ci voi învăţa carte mirenească, pravila cea aspră de la înce- 
put s'a îndulcit, în privința mea. De multă vreme, nu mai sunt 
obligată să merg la privegheri, la vecernii și la toate slujbele de 
sărbătoare. Cu toate acestea, nu mă lasă inima să stau lenesä în 
casă, sau să cetesc cărți streine, atunci când clopotele cele mari au 
oprit în mânăstire tot lucrul profan si au deschis orele de 
biserică. 

Suntem înaintea Naşterii Domnului. Cetaniile sunt nesfârșite, 
cântările şi toată orânduiala slujbelor înaintează din amurg și 
până după miezul nopții si din revărsatul zorilor până la ora două- 
sprezece din zi... Am stat în biserică uneori trei ceasuri, alteori 
patru... Mă pironeste locului nu numai sentimentul imprecis 
al nu știu cărei porunci pe care e bine s'o îndeplinesc, dar farme- 
cul insinuant al amintirilor mai tari decât toate poruncile. Sunt iar 
copilul cu rochitä albă si cu bujori pe ea, care se pierde în valurile 
de şiac ale dulamei Maicii Antonina. Sunt încă odată cugetul 
sfios şi cu încântări religioase, care bat mătănii la iconostas şi 
tin hangul cälugäritelor cântărețe... Mă simt din nou fericit 
legată acestui sfânt locaş, mohorît de jertfa atâtor nouri de tă- 
mâie și sonor ca o vioară, după atâţia ani de rugăciuni si de imne 
înălțate Trinității Prea Sfinte... 

Mă uit, de lângă strana Maicii Antonina, în biserica plină de 
credincioşi — țărani, tärance, mosafiri întâmplători, veniţi de la 
oraş — dar mai cu seamă de fiicele acestei mânăstiri... Pe multe 
dintre ele le cunosc: Maica Olimbiada, Maica Expraxia, Maica 
Agatonica, Maica Neonila. . . 

Știu prea bine că sunt observată. Mi s'a părut eri că, un ceas 
întreg, în corul cântäretelor din stânga s'a învârtit în soaptä nu 
știu ce discuţie în privința mea... Nu mă simt iubită. Sărmane 
suflete, pe care credinţa nu ajunge să le împace și să le scoată dea- 
binelea din cercul preocupărilor desarte! Li se pare lor că sunt o 
fugară, o trădătoare ?... Poate că au dreptate! Dar nu le sunt 
vinovată cu nimic. Maica Antonina (și Dumnezeu care a îndem- 
nat-o) puteau să mă oprească în mânăstire tot așa cum au hotărît 
să mă trimită în lume și să mă dea la carte. 

Cu toate acestea nu pot să mă despart de simtimäntul că aceste 
femei, care scot din hainele lor negre numai ochii și nasul, sunt fa- 
milia mea cea adevărată!... Cântările lor tânguitoare sunt mai 
aproape de duiosia mea decât jocurile și alergăturile de pe cheul 
Brăilei... Viziunea acestei catapetesme de aur si a preoţilor, care 
apar şi dispar prin perdelele ei, mă zgudue mai mult decât amin- 
tirea vapoarelor care descărcau și încărcau la schelă... lar eu 
întreagă sunt cu adevărat copilul de suflet al Maicii Antonina! 


27 Decemvrie. — Teri, a doua zi de Crăciun, pe când Maica An- 
tonina era încă la Maica Starita, a sosit curierul postal — veche 
figură cunoscută — și a adus un pachet de scrisori și de ziare... 
Două scrisori erau pentru mine, una de la Brăila si alta de la Bucu- 
curesti... Mi-e ruşine să spun că nu cea de la Brăila m'a făcut 
să mi se bată inima. 

Doru îmi scrie o scrisoare destul de lungă, unde îmi rezumă 
convorbirile din salonul Sandei Petrovici. 

Scrisoarea nu e prea sfioasă... E adevărat că i-am dat voie 
lui Doru să-mi scrie, dar... ca să-mi comunice în substanță 
lecţiile la care eu nu puteam să mai fiu de față... Cel putin așa 
mi se pare că-i spuneam în cartea poștală pe care i-am scris-o 
din Gara de Nord. Nu i-am dat voie să-mi scrie ultimele două 
pagini din scrisoarea lui... Și totuși, poftim că nu sunt nici re- 
voltată, nici speriată că mi-a scris asemenea lucruri]. . . 

După ce-am cetit și recetit epistola lui Doru, am deschis-o şi 
pe cea de acasă... Slavă Domnului! sunt toţi sănătoși. Treburile 
merg ceva mai bine. Sărbătorile Crăciunului și ale Anului Nou 
mai înviorează pe bietii negustori. Multe închinăciuni Maicii 
Antonina si multe urări pentru Sfintele Sărbători. 

Aseară, m'am retras mai de vreme în iatacul acesta si am cetit 
a treia oară slovele lui Doru. Am stat apoi (poate vreo două cea- 
suri) şi m'am judecat pe mine însumi si această nouă situație în 
care se pare că încep să mă găsesc. 

M'am întrebat cu claritate: Dacă Maica Antonina ar fi fost de 
față la sosirea scrisorii si ar fi fost curioasă s’o citească și sfintia sa, 
ce explicaţii si ce justificări i-as fi înfățișat? 

I-aş fi vorbit așa: Imi scrie Doru Filipache, un student din 
București, pe care l-am rugat să-mi comunice ce lecţii s'au ți- 
nut la școală, după plecarea mea. Dar, pentru că nu s'a ţinut nici o 
lecţie, el îmi scrie alte lucruri si idei... 

Maica Antonina m'ar fi întrebat: — Ce anume îţi scrie? 

Răspunsul: — Vezi, maică dragă, la noi la Facultatea de Filo- 
sofie, un profesor renumit, Titu Maiorescu (poate că nu l-ai ui- 
tat: a fost odată ministru al Instrucțiunii și Cultelor) ne-a vorbit 
despre un mare învățat englez, care a strigat în toată lumea că 
femeile duc azi o viață de roabe si că trebue să le dăm și lor ace- 
leași drepturi pe care le au bărbaţii... Să fie si ele slujbase la 
stat, să se aleagă senatoare si deputate si, dacă ar fi așa bărbă- 
toase ca sfintia ta, să ajungă chiar miniştri... 

Dar acest mare învăţat englez a avut în viața lui o taină, pe 
care a dat-o pe față de-abia spre sfârșitul vieţii. El a fost prieten 
neprihănit, timp de douăzeci de ani, cu o femeie foarte isteatä 
şi inimoasă care era măritată cu altcineva... Englezul nostru a 
scris multe cărți de înțelepciune şi de bună îndrumare pentru oameni 
şi a scris cu deosebire și a lucrat mult să-și izbândească ideea lui» 
adică să desrobească pe femei... Și în tot ce-a scris el, a fost sfă- 
tuit si încurajat de buna lui prietenă, femeia aceea care însă nu 
era nevasta lui... După douăzeci de ani, bărbatul englezoaicii 
moare de moarte bună și filosoful se însoară cu ea și ajung, din 
prieteni cinstiți si fără bănuială, soți fericiţi, dar numai șapte ani, 
căci ea moare fără de veste... 

Aici Maica Antonina mă întreabă cu dreptate: 

— Bine, bine, dar cum vine aiasta, pe psaltichie.. . 

Și eu încep să-i spun: — Maică dragă, ideile filosofului englez 
că trebue să facem pe femeie egală în drepturi cu bărbatul au 
ridicat și ridică neîncetat mare vâlvă printre oameni şi printre 
studenți, când aud întâi de ele... Și atunci a început și printre 

studenţii noştri gâlceava începută aiurea, de multă vreme... 
Doru Filipache îmi scrie ce-a fost și cine a vorbit mai deunăzi, în 
casă la vară-sa, tocmai despre această pricină... 

Aici eu fac o pauză... Maica Antonina mă privește pe deasupra 
ochelarilor... Cine poate să suporte acești ochi încă frumoși, 
sfredelitori, inteligenţi si albastri-violeti, ca toporaşii! Eu îmi 
pierd putin cumpătul, răgușesc o clipă, dar pe urmă sunt iar stă- 
până pe mine si urmez: 

— Doru Filipache este un băiat simpatic, muncitor si care va 
ajunge departe... Ascultând la lecție pe profesorul Titu Maio- 
rescu, care ne vorbea cu laudă despre prietenia dintre filosoful 
englez şi sfetnica lui, a ajuns să crează, în mintea lui de copil cu 
închipuiri, că e bine să calce pe urmele englezului si să-și lege și 
el inima cu o prietenie... englezească!... De unde până unde, 
i s'a părut că, din atâtea fete care urmăm lecţiile lui Titu Maio- 
rescu, eu sunt făcută să înțeleg asemenea prietenie și să-l ajut în 
planurile lui de viitor... 

Maica Antonina își ascunde ochii sub mărăcinii sprâncenelor, 
stă câtva așa şi apoi îmi frige fața cu fulgerul ochilor ei de oțel: 

— Şi tu, Antonino, ce parte ai avut în toate aiestea? Ai vre-o 
răspundere, ai vre-o vină? 

— Da, Maică Antonino!... încep să fiu vinovatăl... 

Până aici mă ajută capul să urmăresc cum s'ar fi petrecut lu- 
crurile între Maica Antonina si mine, dacă ar fi citit și sfintia sa 
scrisoarea lui Doru. Ce mi-ar spune mai departe Maica Anton- 
nina?... 


8 Ianuarie (Vineri) 1399. — Au trecut Anul Nou, Boboteaza 
Şi toată vacanța și n'au fost ale mele decât foarte putin!... O îm- 
prejurare prostească, dar cu care m'am întâlnit și altădată, mi-a 
banalizat si mi-a anulat o săptămână din vacanță... Familia unui 
gros bonnet din Ministerul Cultelor a venit în mânăstire să 
petreacă sărbătorile de iarnă, în aceste zile atât de blajine și de 
însorite că par a fi de toamnă. . . Acum se ştie că pentru mânăstirile 
din România, adică pentru iconomii și iconoamele mânăstirilor, 
în ierarhia puterilor, după Dumnezeu şi după sfinţi, vin func- 
tionarii de la Culte... Unul dintre ei şi-a trimis încoace soția, 
fata (elevă de liceu) si doi bäietasi de clasele primare... Fireşte 

că i-a găzduit iconoama mânăstirii si — vai! firește —eu a 
trebuit să fiu domnişoară de companie. 

Totuşi... à quelque chose malheur est bon ! Soţia funcţionarului 
de la Culte este vară primară cu soţia căpitanului Naum Filipa- 
che, al doilea dintre frații Filipache (Daniil, Naum si Teodor...). 
Cu oarecare abilitate, ca să nu bage de seamă că mă interesez 
de familia lui Doru, i-am dat vânt cocoanei să vorbească... Mi-a 
spus multe lucruri, pe care nu le știam. Bătrânul Vasile Filipa- 
che a ţinut o moșie mare în judeţul Olt. A strâns o avere frumoasă 
si ar fi strâns si mai multă, dacă nu cădea bolnav si nu risipea 
bună parte din ea cu doftorii din ţară si din străinătate... Băieţii 
cei mari, Daniil și Naum, s'au însurat devreme cu fete bogate și 
sunt ofiţeri foarte apreciați (primul maior, al doilea căpitan)... 
Mama lor, cocoana Sofia, este o femeie cu minte, fără învățătură, 
dar gospodină si pravoslavnică... Mâna ei dreaptă si sfetnicul 
ei, de când i s'a prăpădit bărbatul, este tocmai Naum, căpitanul, 
si ruda prin alianță a informatoarei mele. 

A fost în casa familiei Filipache de mai multe ori... Cunoaste 
şi pe d-na Calfaiani, sora cocoanei Sofia... Știe foarte bine si 
pe Doru si pe soră-sa Clarita... Doru e un băiat foarte inteligent. . . 
Dar cum sunt tinerii de azi: prea încrezut în puterile proprii, 
iubitor de noutăți si de teorii extravagante si cam certat cu doc- 
trinele tradiționale... Când isprăvea cursul inferior — deci în 
vârstă de abia cincisprezece ani— se ducea la clubul socialist, asculta 
pe reformatorii de acolo si purta niște plete scandaloase. .. Azi s'a 
mai domolit. Işi vede mai mult de carte și s'a tuns. Dar i-a 
rămas un nărav : scrie literatură. E prieten cu toți debutantii si ia 
parte la întemeierea tuturor revistelor care trăesc câteva numere.. . 

Am înțeles, după câteva întrebări, puse așa la întâmplare, că 
informatoarea mea îmi serveşte un material elaborat si transfor- 
mat de soţul ei, funcţionarul dela minister. Poate că socialismul 
lui Doru a fost vreodată subiect de vorbă între funcţionar şi co- 
legii lui, sau între funcționar și cei de acasă... In orice caz, so- 
ţia lui îmi făcea impresiunea că cele văzute și auzite de ea, în casă 
la familia Filipache, fuseseră cernute prin multe site și discutate 
de multe ori... Despre Clarita nu era nici o controversă... E 
fată frumoasă și are, lângă d-na Filipache, bună povatä și bune 
exemple... 

18 Ianuarie (Luni) 1899. — I-am scris lui Doru că e mai bine 
să-mi trimită simple cărți postale şi anume cu evenimentele șco- 
lare care vor începe. Desigur că au si început, dar eu rămân pe 
loc... Maica Antonina are două motive destul de tari să mă mai 
păstreze lângă sfintia sa. Întâi, mă găseşte prea slabă si ogârjită. La 
diferitele întrebări pe care mi le-a pus asupra vieții din căminul 
domnisoarelor Ieremia, am răspuns că e mult mai monastică 
masa din cămin decât cea din Mânăstirea Varaticu. Atunci, Maica 
Antonina a hotărît să-mi prelungească vacanța. N'am fost foarte 
încântată şi i-au adus aminte maicii mele de lecţiile universitare 
care încep, mai târziu ca la celelalte școli, dar în orice caz după 
jumătatea lui Ianuarie. Maica Antonina mi-a pus înainte al doilea 
motiv care mi se pare ticluit si artificial, dar pe care trebue să-l 
primesc cu profund respect: Iconoama mânăstirii are de pregătit 
un întreg dosar de acte justificative — cheltuelile anului bugetar 
în curs — şi atunci are nevoie de o mână de ajutor, din partea mea. 

Sunt copil recunoscător și cu mare bucurie voi sluji-o pe Maica 
Antonina, deşi, după cât am simţit, buna maică a inventat nevoia 
alcătuirii dosarului ca să mă oprească mai multă vreme la masa 
ei îmbelșugată. A fost însă un bun prilej ca să constat că am 
ajuns nerăbdătoare. . . 

Ce mă aşteaptă în Bucureşti? Căminul, lecţiile, pregătirea exa- 
menelor... Mă așteptau și altă dată și totuşi nu mergeam spre 
ele cu atâta înfrigurare! 


24 Ianuarie (Duminică) 1899. — Registrele, chitantele si fac- 
turile Maicii Antonina nu mi-au dat de lucru nici trei zile, cu 
câte cinci ore de aplicație zilnică. M'am dus la maica mea si i-am 
prezintat totul, descurcat si clasat. S'a uitat la mine și mi-a spus 
zâmbind: 

— Ai muncit prea repede ! Trebuia să te economisesti... Acum, 
socotesc eu, îţi vor trebui vreo zece zile de odihnă si de mâncare 
bună. 

Vremea e de partea Maicii Antonina... Ai zice că nu suntem 
în luna lui Ianuarie, ci în luna lui Octomvrie. Putinul omät care 
căzuse înainte de Crăciun a mai rămas, pe ici pe colo, pe culmile 
plesuve. Soarele e prietenos şi gales de dimineața până seara. Co- 
drii intunecosi de brad de deasupra mânăstirii fosnesc îmbietor 

şi miros a primăvară. Unde sunt vijeliile iernilor trecute și mu- 
petele de ocean pe care le scotea pădurea noastră din plămânii ei 
secularil... Unde sunt coastele si pajiştile cele albe care făceau 
mânăstirii, de jur împrejur, un fel de cuib de îngeri!... 

Am luat-o pe Frăsinica tovaräsä si am hoinărit cu ea ceasuri 
întregi. Suntem colege din clasele primare. Am stat cu ea alături în 
bancă, în clasa întâi, a doua si a treia... In clasa a treia, la sfârșit, 
când a văzut Maica Antonina ce juvaer de nepoată are, s'a hotărît 
să mă dea să învăţ clasa a patra la oraș, ca să pot intra, fără teamă 
şi fără poticneală, în Școala Centrală... Am făcut clasa a patra 
la Brăila... Și era ciudat să mă simt, în casa părinților mei, 
parcă la o gazdă unde miar fi trimis Maica Antonina. 

Am fost cu Frăsinica, aci devale în satul Filioara şi am văzut 
căsuţa unde era școala noastră. Biata mea dascälitä, cocoana 
Aglaita, a ieşit la pensie şi s'a dus să trăiască lângă feciorul ei cel 
mare. Si Frăsinica si bojdeuca, unde am învățat tabla lui Pitagora, 
mi-au înduioșat inima şi au făcut să crească în jurul meu, lanuri- 
lanuri, amintirile copilăriei. Am fost cu Frăsinica sus în poienile 
singuratice și înfiorate de croncănitul corbilor, am mers departe 
pe șosea, până spre Bältätesti si ne-am urcat de câteva ori pe dealul 
Filiorului, dealul de stejari și cu spinare de arici, unde ne făceam 
de joacă, vara, la vecernie, când ieseam din şcoala cocoanei Aglaita. 

Am stat jos, pe stratul gros de frunze moarte, umăr lângă umăr 
cu Frăsinica şi am privit, cu ochi dornici, spre dealul Boistea, 
spre Tg.-Neamtu și mai cu seamă spre falnica rămășiță a Cetăţii 
Neamţu. Am vorbit cu Frăsinica multe și de toate... Nu e proastă 
de loc. A fost poate mai târzie de cât mine, dar iată-o azi plină 
de judecată si de istetime. Mi-a destäinuit şi ma făcut să înte- 
leg o mulțime de lucruri, privitoare la mânăstire si la călugărițe, 
întregind astfel şi clarificând impresiile mele de altă dată, copi- 
läresti și întrerupte. 

Am pornit de la o întrebare limpede, ca între foste colege: 

— Te călugărești, Frăsinico ? 

Mi-a răspuns fără soväialä : 

— Nu mă călugăresc! Mă rog lui Dumnezeu să-mi arate altă 
cale în viață şi să mă scoată din mânăstire. 

Și atunci, din vorbă în vorbă, mi-a deschis inima ei și mi-a 
zugrăvit, dureros şi aidoma cu realitatea, figura morală a bietei 

noastre mânăstiri, si probabil a tuturor mânăstirilor din Româ- 
nia... Mitropolitul de astăzi al Moldovei, Maica Antonina, Maica 
Serafima și alți câțiva bătrâni, rămași din glorioasa falangă călu- 
gărească, nu văd bine ce este în jurul lor și ce viitor se pregăteşte 
monahismului. 

Ingrijorată, am întrebat-o pe Frăsinica: 

— Atunci, cum îți închipuești tu că vei pleca de aici și vei arunca 
scufia de soră ? N'ar fi bine să încep eu să vorbesc cu Maica An- 
tonina și s’o fac să se deprindă cu gândul că nu te vei face cälu- 
gäritä ?. 

Fräsinica mi-a räspuns, sigurä de ea si de planurile ei bine 
croite, că nu este nici o grabă. Tatăl ei care träeste si azi, sus la 
munte, pe la picioarele Ceahlăului, a văduvit a doua oară. Prima 
lui soție era mama Frăsinicăi. Mosneagul începe să-şi dorească 
și să-și cheme copila. A venit astă-vară aici la mânăstire și a vor- 
bit de mai multe ori cu Maica Antonina. Dar nici Maica Antonina 
n’o zorește şi n’o pregăteşte de cälugärie... 

Azi, după amiază, 24 Ianuarie, zi slävitä de izbândă si de amin- 
tire românească, am ieşit singură, în bătaia molatică a soarelui 
de după amiază si m'am urcat pe Filioru, dealul dorurilor mele 
vechi si noi... Mă urmăreşte spovedania Fräsinicäi și mă instru- 
este sinceritatea acestei fete. Are dreptate. Trebue să îndeplinim 
numai ceea ce izvorăște din deplină convingere. Nici călugăria, 

"nici căsătoria nu trebue să le iei asuprä-ti, dacă n'a crescut în tine 
viguroasa încredințare că e bine să te călugărești ori să te căsă- 
toreşti. . . 

Urmând sfatului pe care i l-am dat, Doru mi-a scris câteva 
cărți poștale, spunându-mi ce profesori au reluat cursurile și ce 
lecţii mai importante au rostit. Bietul băiat mi se pare că se ţine 
mai mult de lecţiile mele decât de ale lui. Imi spune că a luat 
note, pentru mine, și e gata să mi le trimită. Dacă mai stau aici 
la mânăstire, îl voi ruga să-mi trimită acele note şi poate şi o carte 
sau două... N'am luat cu mine nici o carte școlară. Nu-mi în- 
chipuiam că voi dubla vacanța mea... 

Dar... tocmai despre acest băiat serviabil!... De ce îl las 
afară din formula pe care o socotesc atât de onorabilă si de bine- 
făcătoare: Trebue să îndeplinim numai ceea ce izvorăște din de- 
plină convingere ?. .. 

Mă întreb cu sinceritate şi-mi răspund cu aceeaşi sinceritate: 
N'a sosit ziua clarificärilor ! T'rebue să mai treacă. Timpul, cu pu- 
terile lui irezistibile, va aduce într'o zi la deplină maturitate 
această problemă a conștiinței mele... 

Ucenica si nepoata energicei Maice Antonina trebue să se arate 
energică și clară, chiar atunci când plouă cu dovezi că energia și 
claritatea s'au înnecat!... 

Am stat un ceas întreg, sus pe Filioru, pe marginea pădurii 
desfrunzite, privind spre Cetatea Neamţu, spre Iașii din anul 1859 
și spre cäruntii uriași care ne-au häräzit Unirea Principatelor. . . 
Au crezut în visul și în dragostea lor, pentru aceea au rămas icoane, 
în templul national!... Cum putem să scăpăm printre degete 
înţelesul acestei pilde mari, atunci când trebue să punem puțină 
ordine în micile noastre afaceri sufletești ?. . . 


10 Februarie (Miercuri) 1899.— De felul meu nu prea cetesc 
ziare. Insă iată că trecătorul meu surghiun la mânăstire (a ținut 
prea mult ca să-i mai zic vacanță) mi-a dat apetitul noutätilor si 
al ziarelor... Veşti multe si diverse... Sosirea în București a 
d-rei Elena Văcărescu... Convulsiuni politice... Prigoane în- 
dreptate împotriva socialiștilor... Moartea caricaturistului Ji- 
quidi... Banchetul dat în onoarea lui Haşdeu... Acestea sunt 
noutăţi ceva mai vechi... Ultimele noutăți, aflate din ziarele. sosite 
azi în mânăstire, sunt : jucarea revistei lui Caragiale : O sută de 
ani si moartea lui Félix Faure, președintele Republicii Franceze. . . 

Doru îmi trimite două cărți poștale, partea întâi și partea a 
doua... Işi face cu devotament funcțiunea de secretar și notează 
pentru mine ce-au spus profesorii la lecţiile de la care lipsesc. 
Dar îmi scrie si despre ultimul roman pe care l-a cetit și mă în- 
treabă dacă mi-e cunoscut: Disczpolul lui Paul Bourget... Il cu- 
nosc din faimă, dar până acum n'am ajuns să-l cetesc. Se pare că 
această lectură i-a scormonit inima cu o deosebită violenţă ... 
Il voi ruga să mi-l trimită si mie, de nu voi putea să stabilesc 
dacă până la sfârșitul acestei săptămâni pornesc spre București. 

Maica Antonina a observat, desigur, din vreme, aceste colegiale 
cărți postale, care mă tin în curent cu lecțiile făcute în lipsa mea. 
Azi, räsfoindu-si ziarele, mă întreabă, aşa într'o doară, fără să se 
uite la mine: 

— Cine este, Nino, băietanul aista care îţi scrie regulat despre 
lecțiile voastre ? 

M'am gândit : Inchipuirea se face realitate! lată momentul care 
trebuia să vină. Inainte, cu curajul adevărului! 

— Maică dragă, este un student de la litere, Teodor Filipache, 
văr prin alianță cu doamna cutare... care a fost la noi, de Anul 
Nou si de Bobotează... 

Maica Antonina lasă ziarul şi își scoate ochelarii: 

— Cum așa?... De ce nu mi-ai spus si mie?... 

— Fiindcă de-abia azi m'ai întrebat cine este studentul care 
îmi scrie de la Bucureşti... 

Prind de veste, imediat, că Maica Antonina era preocupată mai 
de mult de cărțile mele poștale şi de autorul lor. Maica Antonina 
întreabă mai departe: 

— Cum sunt veri prin alianță? 

— Teodor Filipache are doi frați mai mari, unul maior și altul 
căpitan, nişte ofițeri läudati de toată lumea. Pe căpitan, îl cheamă 
Naum şi soția lui este vară primară cu cocoana care a fost la noi, 
si prin urmare şi cu boierul ei de la Culte... 

Maica Antonina pare impresionată. Tace, își pune ochelarii 
din nou și răsfoește mai departe prin ziare. 

— Cum zici că-l chiamă? 

— Teodor Filipache. 

— Ce sunt părinții lui? 

— Tatăl era mare arendas... Maică-sa, cocoana Sofia, stă în 
Bucureşti, cu ceilalți doi copii mai mici, Teodor si Clarita... 

— Da bine îi mai știi, soro! 

Nu mă clintesc... Răspund cu indiferență: 

— l-am învăţat de la cocoana noastră, ruda lor... 

Convorbirea cade. Täcem amândouă. lau și eu un ziar. Când 
nu mă mai așteptam de loc, Maica Antonina mă întreabă: 

— Băietanul de care îmi vorbeşti are suflet cinstit, ori e chip 
şi asemănare cu tineretul de azi? 

Trebue să răspund ca sub epitrahilul duhovnicului: 

— Ne cunoaștem numai de astă toamnă, de la lecţiile profeso- 
rilor. .. Cred despre el multe lucruri bune... Mi se pare cinstit, 
la locul lui, fără vicleșug si vlästar de casă de oameni cum se cade. . . 

— Toate bune, fată dragă, mai vreau să știu un lucru... 

Maica Antonina ridică fruntea cu o poruncitoare solemnitate : 

— Tot ce mi-ai spus e prea puţin... Și sunt încredințată că 
nici tu nu știi mai mult. Spune mie ce trebue să fac de aci înainte: 
Dacă o veni vremea să-mi trebuiască şi alte învățături despre Teodor 
Filipache, de la cine să le cer — tot de la tine, sau de la altcineva? 

M'a străbătut un fior de sus şi până jos. Cu Maica Antonina 
nu te poți juca de-a v'ați-ascunsele!... M'am ridicat sufleteste 
până la nivelul ei: 

— Dragă Maică Antonino, când voi şti alte lucruri și alte veşti 
despre Teodor Filipache, ti le voi spune eu, pe loc, fără să fie nevoie 
să întrebi pe altcineva. 

Tonul meu, fermitatea mea plac bătrânei vultänite. Mă cheamă 
cu gestul și mă sărută pe frunte. 

— Bine fetito!... Fericiţi cei cu inima curată, că aceia vor vedea 
pe Dumnezeu | 


12 Februarie (Vineri) 1899. — Plec mâine la București. Duc 
cu mine amintirea unei întâlniri excepționale. .. Maica Antonina, 
pedagoagă socotită, a ținut să mă dăruiască sufletește cu o priveliște 
din alte vremuri, în ajunul plecării mele din această mânăstire 
ospitalieră. 

Am fost împreună să vedem pe Maica Serafima. O știam din 
copilărie. Una din conscoläritele mele era nepoata Maicii Serafima. 
De mai multe ori, în copilărie, trecusem prin casa și prin livadia 
sfintiei sale, mai cu seamă prin livadie, când se coceau perele. 
Gospodăria Maicii Serafima este dincolo de biserica Sf. Ioan, la 
marginea mânăstirii. După pravila locului, toate erau la locul lor. 
Si fântâna dintre pârleazuri, si nucii centenari, si tot cuprinsul, așa 
cum îl ştiam. În mijlocul livadiei e căsuţa Maicii Serafima. O 
bojdeucă si mai mică stă spre miază-noapte, în rând cu gardul, 
iar spre răsărit e sura de scânduri vechi, sub acelaşi acoperiş de 
şindrilă cu cabosoane de muşchi... 

Toată casa Maicii Serafima este ocolită de un ceardac. Nişte 
vrejuri uscate, încolăcite pe ostretele subțiri, arătau că, vara, 
ceardacul e năvălit de curpeni înfloriți. Nu era nici un semn de 
gospodărie grea si murdară. Vacile și porcii, care stau pe la coada 
altor gospodării călugărești, nu călcaseră pe aici niciodată. Cear- 
dacul si vecinätätile lui mi se arătau transfigurate, ca într'un tablou 

care voeşte să exalteze spiritualitatea unui sälas monahal. Maica 
Serafima era în odäita ei. Mai este încă una, odäita ucenicelor, si 
între amândouă este o tindă, în care dă gura podului și stă o scară 
permanentă. 

Maica Serafima stătea pe un scăunel, cu mătăniile în mână, și 
asculta pe o copilă care cetea Ceaslovul, nu ca lectura cuvenită 
ceasului, dar ca exercițiu școlar. S'a bucurat de sosirea noastră, 
fără să mai poată să ne recunoască cu ochii (fiindcă biata bătrână 
este aproape oarbă) şi ne-a poftit să stăm pe patul ei de scânduri, 
acoperit cu o velintä. 

M'am uitat împrejurul bătrânei. Pe pereți numai icoane, pămă- 
tufuri de busuioc uscat si candela aprinsă. Patul pe care stăteam 
era lung de vreo trei metri, adică atâta cât si peretele din spatele 
nostru. La căpătâiul patului era o ladă veche cu ceva scoarte 
deasupra. In fața noastră era într'un colț un dulăpior, în celălalt 
colț soba nu mai mare ca duläpiorul, şi, între ele, două scaune 
scunde... Maica Serafima sedea pe unul si ucenica pe al doilea, 
ținând Ceaslovul pe genunchi. Maica Serafima şi-a trimis ucenica 
în odaia de alături şi a rămas scaunul gol... 

N'o mai văzusem pe bătrână de câțiva ani. Era îmbrăcată ca 
pentru biserică. Ii mai lipsea doar camilavca. Avea antereu de siac, 
dulamă la fel și scufie tot de siac... Mă gândeam la alte case si la 
atâtea călugăriţe pe care le cercetasem în această vacanță... Chiar 
cele mai aspre dintre ele îşi îngăduiau să poarte o scufie de catifea, 
sau un antereu de mohair, sau să fie mai... în tulpan si în papuci, 
ca omul la el acasă. Maica Serafima putea să intre deadreptul în 
altar sau în racla ei de fericită, gata, si cu toate hainele pe ea! 

Și toată această severitate se înfățișa nespus de blajină si de 
muzicală ! Maica Serafima îmi părea un ciorchin de poamă busu- 
ioacă stafidită, atârnat aci lângă icoane... In vremea ei, fusese 
oachesä si putin ciupitä de vărsat. Azi era uscată si încrețită, dar 
nu cu aerul de jale si de prăbușire al bätrânetelor neputincioase, ci 
cu un fel de seninătate și de lumină interioară din altă lume. Vorbea 
domol, cu o voce susurată și dulce moldovenească... Și fiecare 
cuvânt și fiecare gând păreau raze şi stele, dintr'un firmament su- 
fletesc, care mi se destăinuia imens, subjugător, scăpărător de taină 
și de putere — deasupra uimirii mele, deasupra capului încovoiat 
al Maicii Antonina si deasupra mânăstirilor Moldovei. . . 

O priveam cu un sentiment amestecat de fericire și de părere de 
rău. Imi dădeam seama că mă aflu înaintea unui stâlp de hotar... 
Si stâlpul si lumea hotărnicită rămâneau în urmă, în istorie și în 
legendă! Așa erau paznicii altarelor credinței noastre, în veacurile 
eroice... Poate când voi reveni în această scumpă mânăstire, 
Maica Serafima va fi în ceruri, între fecioarele prea înțelepte care au 
veghiat cu sträsnicie şi au păstrat, nestinse, candelele lor! 

Maica Antonina o ruga si o îmbia pe aspra däscälitä : 

— Mai odihnește-te, Maică Serafimo !. .. Nu lași să treacă nici o 
vecernie, nici o priveghere, nici un sfânt de sub zeciuială... Mai 
stai acasă |... Or fi destul șaptezeci de ani de biserică!... 

Maica Serafima răspundea molcom, dar cu o dreptate de 
fier : 

— In tinereţe nu lipseam din biserică, pentru sufletul meu... 
Acum nu pot să lipsesc pentru sufletul celor tineri... Tineretul 
nu se învață din cetanie si din poruncă, ci din bogăţia faptelor și a 
pildelor celor bătrâni... 

Și mi-am adus aminte de vorbe auzite în copilărie... Călugă- 
ritele dela Sf. Ioan erau fruntea și fala mânăstirii. Maica Serafima 
era îngerul de la Sf. Ioan . . . Nelipsită, ziua si noaptea, dela biserică, 
Maica Serafima cetea, cânta si însufletea pe toate celelalte călugărițe, 
şi tinere şi bătrâne... La Sf. Ioan, tipicul era îndeplinit până la o 
iotă. Preoţii se încovoiau, ca după o sacră tradiţie, înaintea acestei 
shimonahii, mai respectate decât însăşi starita. Iar la picioarele ei, 
în ceasuri nestiute, îngenunchiau mai multe dureri si curgeau mai 
multe lacrimi, decât la scaunul duhovnicului mânăstirii. 

A venit vorba şi despre mine. Maica Serafima nu uitase pe fetița 
cu ochii mari și cu fruntea de băiat care se juca aci prin livadie, cu 
nepoată-sa Lenta... Superioară si cu adevărat duhovnicească, mi-a 
spus, dibuindu-mă prin ceața de dinaintea ochilor ei : 

— Dumnezeu te-a ales pentru altă viață si pentru altă slujbă. . . 
Si călugării vrednici și mirenii de cinste sunt primiţi deopotrivă de 
cel ce plătește pe lucrătorii viei... 

Cuvinte neuitate, cuvinte care curgeau cristaline, pe albia de aur 
a Sfintelor Scripturi... Şi doar aceea care le rostea era o sträbu- 
nică, înfășurată până la nas și până la ochi, în păturile ei de lână 
groasă, putinticä la trup, gârbovă, aproape oarbă, dar luminând 
straniu o lumină neînțeleasă și cuceritoare | 

Cum aș fi voit ca tovarășii mei de școală, prietenele mele... 
prietenul care începe să diversifice simtirea mea — să fie toți de 
față, înaintea Maicii Serafima, şi să privească si să înțeleagă exis- 
tenta celor ce nu se văd si de priceput se pricep numai cu inimal... 

Clopotul de vecernie a început să fâlfâie deasupra mânăstirii 
ca un înger melodios... Maica Antonina s'a plecat, cucernică, 
lângă scăunelul sfintei bătrâne si i-a bătut metanie călugărească. . . 
Cu aceeași inimă și cu aceeași metanie, i-am cerut si eu mâna să 
i-o sărut. .. Mirosea a lemn de chiparos! 

Pe poteca dintre chilii, când ne întorceam acasă, Maica Antonina, 
după o lungă tăcere, mi-a vorbit: 

— Acum, fetito, ai înțeles pentru ce Dumnezeu nu prăpădește 
mânăstirea noastră si tot ne rabdă si tot așteaptă... 


II 
UN ARTICOL DIN «REVUE DES REVUES» 


București, 14 Februarie 1899. — Scumpă Domnisoarä Antonino, 
nu mai pot să rabd pravila cărților poștale!... Oricare au fost 
inteleptele motive care te-au făcut să mă pui la regimul lor uscat, 
astăzi mă răzvrătesc împotriva regimului si cutez să-ți adresez o 
scrisoare întreagă... 

S’au adunat prea multe fapte la ştiinţa mea; a crescut prea sus 
valul gândurilor si al simtirilor pe care mă simt obligat să ti le 
împărtăşesc. 

Am urmat, precum ştii, toate lecțiile si am scris un caiet întreg, 
aci de față sub ochii mei si la dispoziția d-tale... Ce fac cu el? Să 
ţi-l trimit la Varatic, sau să-l păstrez până la înapoierea d-tale ? 

Am ajuns să nu mai cred că te voi revedea pe băncile facultății! 
E o teamă absurdă care începe să mă prigonească... Te pomenesti 
că Maica Antonina şi-a schimbat părerile sale de patroană si de 
nänasä, în privinţa d-tale, şi acum se gândește să-ți schimbe rostul 
vieţii si să te oprească în mânăstire!... Si puterile absurdei în- 
chipuiri sunt atât de mari, încât iată-mă constrâns să-mi aduc 
aminte că părinții d-tale trăesc — slavă Domnului! — si că d-ta 
vei fi majoră mai curând de cât mine. 

Domnisoarä Antonino, de ce întârziezi atâta la Varaticu!... 
Imi închipuesc că această iarnă fără de zăpadă trebue să fie acolo, 
la poalele pădurilor de brad, mai dulce și mai caldă decât în aspra 
câmpie muntenească. Cred deasemeni că mânăstirea despre care 
mi-ai vorbit cu atâta pietate filială te-a învăluit încă odată în nori 
de amintiri si de tămâie... Dar gândeste-te, Domnisoarä Antonino, 
că si pe aici ai început să urzesti amintiri și să propagi cultul 
mânăstirii d-tale... 

Voesc să-ți scriu azi despre un eveniment literar de exiguă 
importanță, dar care totuşi pe mine unul m'a zguduit și m'a 
dijmuit de gânduri, cum face vântul toamnei, cu nucii ingälbeniti. 
Ascultă. 

In publicația lunară franceză: Revue des Revues, numărul de pe 
curenta lună Februarie, a apărut un articol de vreo zece pagini, 
întitulat : Le mouvement littéraire en Roumanie. Autorul este com- 
patriotul nostru Nicolae Vaschide, din familia intelectuală a liceului 
meu Sf. Sava si buzoian de naștere. Poate că ai auzit ceva despre el. 
Este acel student inteligent care s'a alipit de savantul psiholog 
Binet (când francezul a fost prin București, mai anii trecuți) si 
acum a ajuns la Paris, un erudit în ascensiune și un nume din ce 
în ce mai sărbătorit. Mi-aduc aminte foarte bine de Vaschide şi 
dacă ne-am întâlni față în față, nici el n'ar zice că nu mă 
cunoaşte... 

Articolul lui Vaschide e o faptă bună din punctul nostru de 
vedere românesc, fiindcă taie o poartă (fie cât de strâmtă), în zidul 
gros al ignoranței streinilor despre noi. Dar articolul e costeliv, 
fără adâncime, fără argumente și plin de nume însirate, multe ca 
nişte mărgele de sticlă... Poate că mai târziu, Vaschide va reveni 
si se va completa pe sine. 

Vaschide vorbește de începuturile trudnice ale istoriei si ale 
culturii noastre, de poezia populară, de basmele noastre, de cro- 
nicarii veacurilor trecute, de protagoniștii istoriei si ai filologiei 
românești si de literatura si de literatii ceasului de față. 

Articolul lui este mai mult un pomelnic decât un studiu. Nu 
ştiu să fi rămas cineva nepomenit dintre cei ce își toarnă cerneală 
în călimări, de câţiva ani încoace... Vaschide e băiat amabil si din 
Paris poţi să versi un cornet cu confetti, pe capul tuturor camara- 
zilor compatrioți | 

N'am numărat numele din pomelnicul lui Vaschide, dar cred 
că sunt în el peste o sută de nume de autori. Inteleg pe Vaschide. 
Trebue să caste putin gura si francezii. Destul căscăm noi gura 
la splendidele lor echipaje literare... Să admire si ei caravana 
noastră | 

Dar stau și mă gândesc: Mai trăi-vor, până peste douăzeci de 
ani, douăzeci din celebrităţile lui Vaschide?... 

Articolul lui Vaschide mi-a dat o febră de două zile şi de două 
nopţi!... Constatările lui, elogiile lui (bună parte la locul lor, 
altele strâmbe, multe exagerate. ..), categoriile lui adesea pripite 
se ridicau înaintea ochilor mei, arsi de insomnie, ca Ierihonul din 
Biblie, înaintea iscoadelor lui Israel... Si acelaşi sentiment si 
aceeaşi convingere, ca iscoadele lui Israel, aveam şi eu: această 
cetate va fi doborită ! 

Articolul lui Vaschide va fi dat la. pământ! Din cele o sută de 
nume, scrise pe plăcile revistei franceze, peste douăzeci de ani 
nu ştiu dacă vor mai stărui douăzeci |! Si alte nume si alte constelații 
si alte turnuri şi alte porți de aramă vor face fala noului Ierihon al 
literelor române! 

Ce știe amicul Vaschide despre clocotul din măruntaiele pă- 
mântului și despre zbuciumul din inima tovarășilor mei! Nu va 
trece un deceniu, d-ră Antonino, și fața lumii literare din țara 
românească va fi alta... Câte valori de carton, câte chilograme de 
maculatură vor transporta camioanele criticei spre crematoriul 
fără fum al uitării! Câte surprize nebănuite nu vor dilata ochii 
contemporanilor noștri și nu vor destupa urechile surdei noastre 
opiniuni publice! 

Dar — te rog întreabă-mă — de ce îți scriu d-tale toate aceste 
presimtiri şi toate aceste cutezătoare prorocii?... Domnisoarä 
Antonino, în tensiunea mea sufletească din aceste zile, numai pe 
d-ta te-am văzut si d-tale am voit să-ți împărtășesc totul! Nerăb- 
dările mele literare, efervescentele mele poetice, planurile mele 
raționale şi iraționale... trec azi deapururi pe dinaintea icoanei 
d-tale şi-ţi lasă dijmă de flori și de închinare... Până mai acum 
vreo trei luni, un eveniment ca articolul lui Vaschide m'ar fi 
făcut să dau fuga la Bujoreanu, la Lara Teobald sau la Badea 
Jiu... Iţi mărturisesc că de trei zile nu i-am văzut și nu-i voi 
vedea de cât după ce-ţi voi expedia scrisoarea de față... 


30 REVISTA FUNDATIILOR REGALE 


O, iată adevărul: ești mai necesară astăzi prosperității visurilor 
mele literare decât toți amicii mei laolaltă! Dar este mai mult 
de cât atâta... Incep să caut în jurul meu cărări pe care nu cre- 
deam că le voi întrezări vreodată. 

Domnisoarä Antonino, mai sus de nevoia sufletească a celui 
ursit să trăiască din vis şi din mirajul artei, mai sus de prea cu- 
noscuta robie a fraților mei întru iluziune şi durere, întrevăd o 
regiune nouă de destăinuire aproape sacră... Mă impresionezi ca 
un revărsat de zori, nemai privit până azi de ochii mei... Cine ești 
d-ta şi ce mandat ai pentru sufletul meu, dincolo de chemarea 
preacunoscută, dar pururi fragedă si fecundă a surorilor Beatricei ? 

Sunt aproape două luni de când te ştiu departe de mine. Cât am 
trăit în aceste două luni! Ce drum nebănuit si purificator am făcut 
în labirintul inimii mele! Cât de sus m'am urcat în meditarea și în 
priceperea de mine însumi! 

Domnisoarä Antonino, te-am văzut neîncetat si pretutindeni în 
drumurile mele de intim și neo-pelerin!... Dar te-am văzut, 
departe, într'o glorie sacră si solară de care eu știam bine că sunt 
nevrednic să mă apropiu. Mi se părea, uneori, că am ieșit, cu silinte 
dureroase, la gura unei caverne, întâia oară în viața mea de tro- 
glodit moral... Şi orbit de noutate și de lumină, priveam spre cerul 
nou și spre o lume întreagă, proaspăt revelată. 

Scumpă Domnisoarä Antonino, ființa d-tale, atât de fină si de 
sufletească, era neîncetat regenta cerului care inunda ochii mei și 
cheia fericitei mele revelații! 


* 
+ * 


Aici ajunsesem cu scrisoarea aceasta... Factorul postal de la 
amiază îmi aduce cartonașul pe care mi l-ai pus aseară la cutie!... 
Eşti în București, d-ră Antonino?... Fie-ti sosirea binecuvântată! 

Ce-am scris până aici?... Nu mai stiu!... Strâng aceste pagini 
într'un plic şi alerg la Facultate... 


(Astăzi, Luni 15 Februarie, 1899). 


Va urma) 
GALA GALACTION 

INSCRIPŢIE FUNERARĂ 


Pe ţărmul celălalt sunt căi deschise 
Destinurilor în necunoscut, 

Și vânturile lor au început 

Să scuture pădurile de vise. 


Reflexul unui nor nelămurit 
Se leagănă cu umbre violete, 
Și valurile putredului Lethe 
In cupe de uitare-au tresărit. 


Alunecă pe undeva Cocitul 

Cu umedele gemete-ale lui, 

Si n murmurul pierdut al nimănui 
Incepe dintr'o dată infinitul. 


Luntrasul fără inimă, Caron, 
Adulmecă cu câinele la pândă 
Puternica şi strania izbândă 
De-a trece liniștit prin Acheron. 


Prietenii te uită și te scapă 

Din firele de gânduri ale lor, 

Și iată-te din nou biruitor 

Cum nu mai știi pe ce uscat sau apă. 

SEMELE 


Aminteste-ti de Semele care 

A cerut lui Zews înamorat 

Să descindă noaptea la ea 'n pat 
Cu cereasca lui înfățișare. 


Tatăl adâncimilor a dat 
Nepriceperii ei ascultare 

Și, cu fulgerul în întrupare, 
Ochilor ei slabi s'a arătat. 


A tâsnit atâta strălucire 
Insă din a lui destăinuire, 
Incât a si prefăcut-o 'n scrum; 


Prea fusese, seara, îndrăzneață 
Ca să nu se spulbere pe drum 
Calda gândului ei dimineață, 


ICAR 


A vrut, cu mestesugul lui, Icar 
Să urmărească-al lui Apolon car 


Si să surprindă, parcă, dintr'o dată 


Seninătatea lui înflăcărată. 


Aripele i-au ars atunci pe loc 


In linia văzduhului de foc, 
Și-a fost lăsat de sus fără crutare 
Să-alunece si să se 'nece 'n mare. 

EMPEDOCLE DIN AGRIGENTE 


A descins printre noi ca un tâlc într'un mit 
Și-a rămas potrivit întru tot firii sale; 
Fruntea lui dintre benti cu sentinti ideale 
Și din flori ca un far luminos a privit. 


Il primeau, unii inși, cu narcişi şi cu crini 
Şi-i cereau, revelat, alții iar, viitorul; 

Pentru mulți vorba lui desemna vrăjitorul 
Și credeau lângă el într'un zeu cei puţini. 


El umbla prin cetăţi de granit, plin de soare, 

Și n alai sgomotos de femei și bărbaţi, 

Și lăsa după el trecători turburati 

De-a fi vrut gândul lor şi cu-al lui să-și măsoare, 


L-a strigat însă ’ncet într'o zi sus väzduhul 
Și-a plecat ca un lung sbor de foc dintre noi; 
Etna-a dat bronz topit de cothurni înapoi 

Și i-a plâns în potir de smarald negru duhul. 


GEOMETRUL 


Cronologia-i depäsise 

pe-a noastră numai lineară 
Și se suise peste piscuri 

sau pogorîse ’n adâncime, 
Desfäsurase sboruri grele 

de geometrie în lărgime 
Si măsurase 'n ea lungimea 

cu trei dimensiuni afară. 


Preocuparea lui stârnise 

din şirul anilor probleme 
Concentrice de suprafeţe 

pe ale timpului abisuri 

Si, cu puterile 'ncărcate 

de cugetare și de visuri, 
Bătuse 'n cruci învălmășite 

la nesfârşit a lumii vreme. 


Inchipuirea îl făcuse 
un virtuos al ratiunei 
Pe lira lui cu șapte coarde 
lăuntrice, și-l asezase 
In toate formele ’nsirate 
pe firul fraged de mătase 
Al unei lumi multiplicate 
ca valul de nisip al dunei, 


A fost destul să nu găsească 
nimic din ce dorise însă 
De-alungul unor nesfärsite 
dezastre veşnic viitoare, 
In latul nașterii prezente 
a unei flori cuvântătoare 
Si 'n adâncimea fără margini 


dintr'un cristal de cuget strânsă. 


S’a 'mbrățișat odată totuși, 
când s'a văzut în strălucirea 
Indepărtată şi sonoră 
a unui zeu culcat în rouă; 
Trecea prin sine ca un fluviu 
începător de lume nouă 
Si se 'ntâlnea de pretutindeni 
cu ’ntelepciunea lui si firea. 


Era o noapte 'nmărmurită 

cu grațiile luimii, toate, 
Și totuși jucäuse ’n iarbă 

ca razele de stele 'n mare; 

Desävärsirea ei sporise 

cu-a rugei lui desfäsurare 
Si coborise ca un cântec 

în braţele lui ridicate. 


ACTEON 


Acteon se-apropiase 
De fântână pe furiș 
Și privea pe sub frunzis 
Apa ’n foșnet de mătase. 


Artemis era acolo 

Goală ’n strălucirea ei 
Ca un sbor de porumbei 
In azurul lui Apolo. 


El a vrut să pună mâna 
Pe lumina ei de stea 

Și să sprijine cu ea 
Dragostea lui și fântâna, 


A fost însă dintr'o dată 
Intr'un cerb transfigurat, 
Și de câinii ei mâncat 
Ca o fiară vinovată. 


PEISAJ DE SEARĂ 
Coarde fragede de viță 
Cad suvitä cu suvitä 
Pe zăbrelele umbrarului din vie. 
Frunzele cu verde cald 
Prind în ace de smarald 


Inserarea umedă si purpurie. 


` 3» 

Pasări mici ca niște gene 
Dorm cu cântece ’ntre pene 
Și cu 'mbătător parfum de iasomie. 


Intre două pietre grele 
Schimbă șarpele de piele 
Si se subtiazä ca o lamă vie. 


Un semet, apoi, cocor 
Işi înfige 'ntr'un picior 
Silueta lui de undă cenușie. 


Gâtul i se ’ntoarce ’n zare 
Ca un semn de întrebare 
Şi ca un răspuns schițat în reverie. 


DESPARTIRE 


Prietena noptilor mele s’a dus 

Si soarele ’n ochii ei calzi a apus 
Când alba triremă din port a pornit 
Cu pânzele pline de vânt şi zenit. 


Eu, fără să știu pentru ce, am rămas 
Cu ochii cât luna de mari după vas 

Și stolul nostalgic de gânduri în sbor 
Bătea din aripi cenușii de cocor. 


Am pus după-aceea cunună de crin 
Pe creștetul unui Glaucus marin 
Si-am risipit dintr'o fiolă de-argint 
Uleiuri de lotus adus din Corint. 


Odată cu-această libatie am scris 

Cu dalta ’ntr'un arbor, adânc şi concis: 
« Cinstește-o, străine, pe rit dorian; 

d Intrece pe nimfa Pitis a lui Pan!» 

LACRIMA 


Primăvară-a fost sau vară 
Oare 
De privighetoarea-afară 
Clocotea 'ntr'un himn de sărbătoare? 


Crângurile erau pline 
Toate 
De nelinişte de-albine 
Și de muzică de sfere poate. 


Brazdele scoteau din rouă 
Crinii 

Și 'mpleteau în spumă nouă 

Sveltele și caldele lor linii. 


Drumul pietruit pe care 
Mersul 

Nostru stăruia spre zare 

Depäsea la capăt universul, 


Tulburaseräm tăcerea 
Totuși 
Zeilor în încăperea 
Dintr'ai sufletului nostru lotusi. 


IMN CETĂȚII 


Prometeu mântuitor a fost cetatea 
Și soldaţii ei au fost Eschil, Omer, 
Gânditorul între toţi ai lui stingher, 
Jocurile, dragostea si libertatea, 


Caucazul, nu cu lanțuri împrejurul 
Energiei libere ca aurora, 

Ci cu trandafiri pe el, a fost agora, 
Acropola, panteonul şi azurul. 

Oamenii au ridicat altar acolo 
Propriei făpturi a lor, si cu destinul 
S'au deprins să fie liberi ca delfinul 
Si ca sboru ’naripatului Apolo. 


Grecia-a pornit de-acolo ’nsufletitä 

Și a ’nvätat cu Prometeu cum să petreacă, 
Să se bucure, să geamă, și să treacă 
Singură ca o făclie prin ursită, 


Jertfă se cuvine ei învățătura 

Focului aprins cu sbucium şi cu stele 
Din frecarea lemnelor noi între ele 
Si din lupta sufletului cu natura, 


BLESTEMUL ATRIZILOR 


A spus lui Agamemnon căsăpit 
De Clitemnestre ca o vită: «dacă 
«Pe Ifianasa n'ai fi jertfit!.,.» 
Si inima s'a străduit să-i tacă, 


A spus şi Clitemnestrei când Oreste 
In pieptul ei cuțitul şi-a 'mplântat 
Și-a dat infernului cu ea de veste: 
«Pe Agamemnon de l-ai fi crutat!...» 


A spus şi lui Oreste când, proscris, 
Cersea un început de izbăvire: 

«Pe Clitemnestre de n'ai fi ucis!...» 
Și sufletul îi flutura ’n nestire. 


A trebuit ca zeii 'n adâncime, 
Mai crutätori ca omul pe pământ, 
Sătui de-atâtea nesfârsite crime, 
Să spulbere ursita lor în vânt. 

HEROSTRAT 


A străbătut tăcerea pașnicei incinte 
Și, ca o fiară prin pustiu de liniștit, 
S'a strecurat pe lângă paznic înainte. 


O lampă cu uleiuri lumina mocnit 
Interioru ’n aur cizelat din naos 
Cu toate riturile sacre 'mpodobit, 


Altarul principal închipuia un haos 
Cu stelele de-asupra lui înfäsurat 
In pânze de mătase neagră și 'n repaos. 


A tras, cu graţie de tigru ’nfometat, 
Un colț dintr'o perdea masivă la o parte 
Si 'n faţa Artemisei goale-a salutat, 


Privirile zeiţei siluite 'n parte 
Tâsnirä din orbitele ei de granit 
Ca nişte tändäri de planete 'n spaţiu sparte. 


A coborit apoi și-a despecetluit 
Tezaurul în care odihnea ruloul 
Cu manuscriptu 'n aur al lui Heraclit. 


Era în paginile lui scris că eroul 
E sufletul călit în flacări și, pe loc, 
Imaginea cetită şi-a găsit ecoul. 


Un văl a fost incendiat dela mijloc 
Și, după el numaidecât, și celelalte 
Au izbucnit ametitor în limbi de foc. 


Prăpădul a pornit si dintr'un singur salt e 
In inima de lemn a sanctuarului 
Cu izbucniri în sus fulgerător de ’nalte. 

lau foc altarele semetelor statui 
Și flacăra se risipește 'n noapte vie 
Și galbenă ca fructul galben de gutui 


Reflexul jarului dogorîtor adie 
De-alungul coastelor în tăieturi adânci 
Ca o hipnotică și tristă simfonie. 


El urcă-acoperișul subrezit pe brânci 
Si-acolo se ridicä, straniu, în picioare 
Si-si strigă numele ecoului în stânci. 


Un răsărit în doliu turbure de soare 
Se scutură pe ţărmul rece de calcar 
Si dă ruinei străluciri buimäcitoare. 


O umbră sare pe furiș ca un tâlhar 
De-asupra unui rest încremenit de-arcadă 
Ca să se desluseascä, parcă, lapidar. 


Lumina cade peste ea ca o cascadă 
Cu tot argintul ei împrospătat şi viu 
Şi-i scaldă 'n purpură făptura şi 'n zăpadă. 


Și Herostrat se crede al flacărilor fiu. 


N. DAVIDESCU 


RÂUL DOAMNEI 


Aproape de Piteşti, acolo unde dealurile încep să rumenească 
în soare chihlimbarul podgoriilor grele de must dulce şi gros, 
apa Râului Doamnei, — plecată din munți ca o beteală subţire 
de mireasă moartă, — îşi lărgeşte matca și se leneveşte, multă 
şi adâncă, între prundurile cu piatră albă şi netedă, ca un lac 
de argint topit în fundul căruia, printre crapi cu ochii bulbu- 
cati de cartofori, caracude lätärete si păstrăvi stropiti cu coacăze 
roșii pe spate, doarme legenda Doamnei din neam de Voevod 
care şi-a închis dragostea în moarte si moartea în adâncuri de 
ape. 


Aci, între malul apei, unde trupul Doamnei s'a prefăcut în 
legendă şi între pădurea nepătrunsă a Decindei, Boier Pârvu 
Aninoșanul îşi clădea acum o sută de ani — din piatră albă de 
Albeşti si var gras de Mateias — conacul său vornicesc, cu 
ferestre spre pădure şi pridvoare în spre apă. 

Din turnul conacului cu căciulă mocănească de şindrilă, cât 
putea cuprinde ochiul împrejur, se întindea moşia vornicului 
cocându-şi în arsitä grânele de aur, împuind în luminisuri toate 
neamurile de vânat, duduindu-si roțile morilor pe scocuri de 
stejar văcuit, pârguindu-si în lumină curată de soare poamele 
grădinilor și strugurii viilor. 

Dar nici conacul cel nou clădit cu meşteri italieni, nici bogă- 
tiile moșiilor, nici frumusețea fără seamăn a locurilor, nici mul- 
timea darurilor pe care, de două ori pe an, i le desertau sub 
ochi lăzile grele sosite din Viena si din Țarigrad, nu puteau 

alunga tristețea Doamnei Viorica, cea de-a treia şi cea mai iu- 
bită soție a Vornicului Aninosanu, jupâniță din neamul Vlă- 
deştilor, înrudit prin sânge cu neamul voevodesc al Basarabilor. 

Și cum toate acestea i-ar fi putut alunga tristețea gândului 
şi svânta lacrima ochilor, când inima ei rămăsese zălog în casa 
părintească din Lucieni unde, cu puţini ani în urmă, cu- 
noscuse un tânăr căpitan de oaste plecat pandur în ceata Vla- 
dimirescului ? 

Cum i-ar mai fi înflorit sângele în obraji când inima ei, 
păsărică în colivia pieptului, tânjea de-atunci de dorul căpi- 
tanului despre care nu mai venise, după moartea Gorjanului, 
nici veste de viață, nici veste de moarte? 

Și cum ar fi putut înțelege zbuciumul sufletului ei, dumnealui 
Pârvu Aninoşanu, când Viorica nu-i ieşea niciodată din poruncă, 
căta senină în ochii lui aprigi şi-i cădea fulg la piept, ori 
de câte ori braţele lui o chemau? 

Se gândea, e drept, uneori vornicul că patruzeci de ani îl 
despart de cei optsprezece ai soției dumisale, că mai repede decât 
muiere i-ar fi putut fi nepoată, că — poate — supusenia ei la 
toate vrerile lui, nu venea tocmai dintr'o dragoste femeiască, 
ci mai de grabă din respectul pe care fitece copil de neam bun 
a învăţat să-l poarte celui mai bătrân... 

Dar când se gândea așa, vornicul n'avea decât să-și privească 
chipul fără brazdă în oglindă, să încalece drept în șea calul 
cel mai närävas din grajd şi să-l facă sânge si spumă cu pintenul 
si frâul, ori să-și asculte noaptea, pe pragul iatacului Doamnei, 
bătaia năvalnică a inimii pentru ca gândurile îndoielnice să 
i se spulbere şi cugetul lui oblu să-i spue că cei cincizeci și opt 
de ani ai lui n'au lăsat urme nici în sufletul aprins de doruri, 
nici în trupul îndemnat de pofte. 

Și între acestea, viața Doamnei îşi urma mersul, alături de 
aceea a vornicului, în conacul din Decindea, liniştită şi lim- 
pede la suprafață — întocmai ca apa râului care însemna hotarul 
moşiei, la capătul luncii, înspre apus. 

Veni însă o seară de toamnă — a treia zi după Hrisovul viilor — 
în care zarea se aprinse de flăcări năpraznice. 

Nici o veste nu primise vornicul care să-l îndrituiască a crede 
că ar fi răzmeriță în ţinut, nici de vre-un svon de luptă prin partea 

locului nu auzise, așa că— nu fără vădită îngrijorare — urcă 
treptele turnului de strajă, ca să privească mai bine dincotro se 
vedea focul și să-și dea socoteala cam ce-ar putea fi. 

Inaintea ochilor priveliștea i se înfățișa groaznică... 

La capătul luncii, acolo unde cerul se lipea fräteste de pă- 
mânt, limbi de foc se ridicau uriașe în noapte muscänd întune- 
ricul și mânjindu-l cu sânge negru ca de vită tăiată. 

Din când în când, snopi de scântei se rostogoleau în văzduh 
aruncaţi de puteri nevăzute, si jariștea creștea mereu luminând 
tăriile şi arzând pământul ca o apă de stele revărsată peste 
câmpuri. 

Alături de el, Doamna își strângea în mâna mică și rece sânul 
din partea inimii si îl simțea totuși, în strânsoarea de ghiatä 
a degetelor întepenite sub inele, svâcnind cald și viu ca o tâmplă. 

Presimtiri ciudate o înfiorau privind vâlvătăile focului. 

I se părea că din împletirea flacărilor în goana lor nebună 
către cer se desprinde mereu o scântee, care vine — fulg de 
aur călător — să i se stingă pe mână, Si la atingerea ei de-o clipă 
trupul si sufletul, deopotrivă, i se umpleau parcă de ceva 
cald, bun şi luminos. 

— Stăpâne, arde armanul şi fânăria!... 

Atât de cufundati erau și Vornicul si Doamna urmărind mi- 
rajul focului, că nici n'au auzit când argatul a urcat duduind 
scările turnului ca să le aducă vestea de spaimă... «arde ar- 
manul și fânăria ». 

Cât ai bate din palme, grajdurile îşi deschiseră uşile ghintuite, 
hamurile își sunară paftalele brasovenesti, căruțele huruiră, cum- 
penele fântânilor scârtâirä prelung, butile si hârdaele își hurdu- 
cară doagele rostogolite si argatii ieşiţi din cuini si din pătule 
își strânseră peste cämäsile descinse pentru noapte, chimirurile 
late de piele înflorită cu arnici. 

Peste tot răcnetele vornicului spintecau noaptea, la lumina 
făcliilor de rășină uscată, ca niște pocnete repetate de bici ne- 
văzut. 

Și în curând, sub para focului care se făcea tot mai mare şi 
mai aproape, convoiul porni la drum cu care, cu vite, cu oameni, 
ca un rest de oaste în surghiun... In fruntea lui vornicul însuşi 
încălecă posomorit. . . 

Uitată în turn, Doamna privea mai departe focul, cu mâna 
întinsă copilărește în calea scânteilor călătoare. . . 


Miezul nopţii trecuse de mult. 

Pe stâlpul porților lăsate deschise, un cocoş scăpat din poiată — 
în învălmăşeala plecării — își sburli penele, se încordă tantos pe 
picioare si întinzând gâtul înfoiat spre răsărit se pregăti să vestească 
apropierea zorilor. 

In aceeaşi clipă, o mână zdravănă se întinse din noapte către 
el şi-i răsuci pentru totdeauna cântecul în gâtlej... 

In iatacul Doamnei ardea candela. 

Lungită pe pernele divanului, în cămașă lungă de in moale, 
Doamna asculta svonurile nopţii. 

La picioarele ei, Kiralina, roaba bătrână și credincioasă, adusă 
odată cu zestrea din casa părintească, ursea bobii atotștiutori pe 
fundul ciurului de mălai. « Patruzeci şi unu de bobi, ca patruzeci 
şi unu de frați, bine știți, bine să-mi daţi». Un șuerat scurt se 
auzi undeva... Apoi parcă un sgomot infundat de paşi. 

— Kiralino... auzi? 

— Ce s’auz? 

— Cine-o fi fluerat așa?... 

— Vre-un huhurez... 

— Dar pașii | 

— Pașii? 

— N'auzi pașii pe lângă ziduri?... Eu aud pași... Kiralino, 
ne calcă tâlharii. .. Si suntem singure în toată casa... Mi-e frică, 
Kiralino... 

Roaba își făcu cruce peste iia din care se vedeau tâtele de tutun. 
Doamna se mulțumi să ridice ochii spre icoane și rămaseră amân- 
două așa, ca două stane... 

Scările pridvorului trozniră. Apoi se auzi râcâit de pilă în broasca 
ușii de afară... Apoi pașii mai aproape... Usori... ca de cismă 
cu talpa subțire... 

— Are iarba fiarelor, stäpânico... 

— A intrat în iatacul vornicului, Kiralino. . . 

Sub cămașa de in moale, trupul Doamnei tremura tot... Pașii 
se apropiau... Acum îi puteai număra... Unu... doi... trei... 

— Ăsta nu e pas de hot, stăpânica mea... Prea e fără frică... 

— Taci... 

O bătae ușoară se auzi în ușă... 

Doamna își apucă iarăși sânul din partea inimii în mâinile 
mici. Ochii tigäncii 'luceau ca putregaiul noaptea... 

— Jupânitä... Nu te speria... Eu sunt... Deschide...! 

Glasul căpitanului plecat pandur în ceata Vladimirescului, nu 
era glas de poruncă. Era ca o rugă. Si ce frumos suna, așa soptit 
ca un cântec, în tăcerea nopţii, în pustiul conacului şi în golul 
inimioarei aceleia mici de jupânitä tristă si speriată... 

— Doamne |... Ce cauţi aici noaptea?..,. 

— Deschide-mi, jupâniță. . . 

— Nu pot! Nu e vornicul acasă... Dacă vrei să-mi vorbeşti 
vino mâine... ca un musafir... nu noaptea ca un tâlhar să mă 
sperii. . . 

— Nu mă dojeni, jupânitä. Vin de departe... 

Cât ar fi vrut Doamna, ca în loc să stea dreaptă și mândră în 
dosul ușii de unde o chema dragostea, să se strângă mică la pieptul 
acela ostenit de cale, să-l mângâe și să-l încălzească... Dar ea 
nu mai era acum Jupänita Viorica din Conacul dela Lucieni... 
Era nevasta Vornicului Aninoșanu, căruia îi jurase credință în 
faţa lui Dumnezeu si a oamenilor. 

— Oricât de departe ai veni, cäpitane... puteai să umbli pe 
drum noaptea ca s'ajungi la noi ziua... 

— Viorico!... Deschide usa... Nu mă sili s'o deschid eu... 

— Dac'o deschizi fără voia mea, am să te primesc cum se cu- 
vine... Cu pistoalele... 

Glasul de după ușă tăcu o clipă... Apoi se auzi iarăși blând 
ca la început... 

— Sunt rănit de moarte, jupânitä... Abia am putut ajunge 
până aici... Dar dacă așa ti-i voia şi mila, bine... Am să-ţi mor 
la ușă... 

“In mâinile mici inima Doamnei începu să bată ca o pasăre 
prinsă... 

— Cine te-a ränit?. 

— Poteraşii. . . 

— Cum? Nu mai eşti în oaste? 

— Nu... M'am făcut haiduc... din ziua când te-ai măritat 
cu Vornicul... Noapte bună, jupänitä... 

Niciodată Doamna n'ar fi putut să spună cum i-a tâsnit ti- 
pătul din piept, cum a smuls zăvorul uşii din balama, cum s'a 
repezit goală sub cămașa de in moale, așa cum era, în bra- 
tele haiducului, cum i-a pipăit trupul să-i caute rana — care 
nu sed ovedea nicăiri — si cum s'a simțit dusă pe brațe, în 
şubă de blană moale si în goană nebună de cal, pe poteci de 
basm, sub cerul aprins de vâlvătăile care se făceau din ce în ce 
mai mici... din ce în ce mai şterse... 

N'ar fi putut să spună decât că în tot drumul acesta de goană 
si de groază a simțit deasupra chipului ei, o răsuflare aspră si 
caldă sub care, ca prin vis, a surâs până în auroră. 

Apoi a fost o colibă de țară, întrun clin de munte, o odaie 
cu pereți väruiti si cu gutui între ferestre, un pat cu plocade de 
lână tigae şi-un câine ciobănesc care a venit să-i lingă mâna ie- 
şită ca un nufăr alb din asternuturi. 


Când sa desteptat din somn Doamna, soarele de toamnă 
apunea pe vârful Bahnei. Se mai vedea roşu ca o sfeclă retezată, 
îngropată jumătate în munte şi jumătate în cer. 

Razele lungi, frânte de cetini, agätau marame de rugină pe 
creștetul tufelor de ienuperi si încrucişau săbii genoveze pe apa 
lacului din vale, neclintită — ca o panoplie de argint vechi, cul- 
cată între bălării. 

O ceață albastră, tristă, cobora din neguri şi stelele se 
aprindeau pe boltă, licurici dumnezeesti încremeniți în spațiu. 

In odaia cu miros de gutuie si de busuioc uscat nu se auzea 
decât cântecul unui greere pripäsit între bârne. 

Speriată, Doamna sări dreaptă, în mijlocul odăii... Isi plecă 
adânc stânjeneii ochilor cu dosul palmelor ca şi cum ar fi vrut 
să sfâşie de pe licărul lor vioriu, ceața visului în care i se părea 
că träeste. 

Iși ascultă apoi bătaia iute a inimii și își pipăi — parcă să și-l 
regăsească — trupul încremenit de neliniște sub cămașa de in 
moale. Și deodată, sub atingerea mâinilor ei, trupul i se înfioră 
şi în tainitile lui atipite, se trezi amintirea altor mângâeri... 
aspre... pätimase... nesfârşite... şi gândul păcatului i se des- 
luşi luminos si proaspăt în minte. 

Și sub apăsarea gândului acestuia năpraznic, Doamna înge- 
nunche sub icoana mică bătută în perete spre răsărit și în- 
cepu să plângă, albă si cuminte, ca un înger îngenunchiat 
în noapte. 


Așa a găsit-o căpitanul când s'a întors, încărcat de merinde, 
pe la opt ceasuri, noaptea. A ridicat-o în braţele lui voinice, 
i-a șters lacrimile cu năframa lui de pânză groasă, a culcat-o 
frumos între plocade, a suerat câinele să i se culce — cald — la 
picioare, a aprins focul în vatră și cântând s'a apucat să pregă- 
tească, priceput ca o femeie, cele trebuincioase pentru cină. 

In tot timpul Doamna l-a privit cu ochi mari de catifea al- 
bastră si cu un surâs, ca un fluture aninat pe buze. 

Și când totul a fost gata, rânduit pe mescioara pusă, cu pi- 
cioare desperechiate de pirostrie, căpitanul a stat o clipă să 
se socotească. Nu știa dacă să ia pe Doamna în brațe s'o ducă 
la masă, sau să ia în brațe masa s'o ducă la patul Doamnei. In 
cele din urmă s'a gândit că tot mai ușoară e Doamna de luat în 
brațe și într'o clipă a înfășurat-o într'o scurteică ungurească de 
honved să nu-i fie frig, i-a vârît piciorusele, cu conduri cu tot, 
în nişte botfori de vânătoare şi ca pe o pană a dus-o pe sus la 
masa unde mämäliguta răsturnată pe talerul de lemn aburea, 
ca o fiertură, lângă brânza de mioare tutuenesti. 

Focul din vatră le lumina masa asternutä cu ştergar de pânză 
înflorată cu arnici si, între ei doi, așezat ca un om pe scaun, 
câinele își mişca bucuros coada stufoasă cu ochii nu atâta la bur- 
dușica de brânză şi la mămăliga de pe taler, cât la ciosvârta de 
berbec care sfârâia în vatră pe frigarea ei de corn lustruit. 

Intr'acestea luna răsărise afară rumenă ca un măr domnesc, 
luminând singurätätile, poleind crestetele brazilor cu beteli de 
nuntă, schimbând pârăiașele muntelui în șopârle de argint viu — 
licărind printre pietre — si potecile în fäsii de aur desucite peste 
văi şi clinuri. 

De undeva, din străfundurile nopţii, se auzea ropot înfundat 
de copite. 

Cel dintâi ciuli urechea câinele... 

Apoi căpitanul, cu lingura încremenită în mână la jumătatea 
drumului dintre ceaun și gură, întoarse capul spre fereastră. 

Doamna însăși ascultă, parcă cu ochii... 

Ropotul se auzea acum deslusit. Fruntea căpitanului se posomori 
dintr'odată. Rămase o clipă gânditor apoi zise căutând să-şi ascundă 
turburarea. 

— Trebue să fie pe Valea Nandrei. 

— Cine? întrebă Doamna cuprinsă de neliniște. 

— Cäläretii... Se aude tropot de cai. 

— Cine să umble acum noaptea, pe drumuri de munte? 

— Știu eu? Poate niscaiva negustori care trec muntele spre 
Braşov... Poate oamenii stăpânirii... Nu-ţi fie frică, Viorico... 


Mă duc eu să văd ce e... Viorica se agätä ca o iederä de 
braţe. 
— Nu mă lăsa singură aici... Stai lângă mine... Mi-e frică... 
— De cine? 


— De dumneata. Să nu pățești vre-un rău... Dacă vin să te 
prindă? 

— Am arme bune... şi cunosc locurile mai bine ca ei... 

— Dar de ce vor să te prindä?... Ai făcut vre-un räu?.. Ai 
furat? Ai răpus viaţă de om? 

Ochii Doamnei îl priveau înlăcrămați și iscoditori. Sub mustata 
lui bălană ca mătasea de porumb, căpitanul zâmbi. 

— Nu, Viorico! N'am făcut niciun rău. Nici n'am furat, nici 
n'am ucis, nici n'am schingiuit. Am făcut numai dreptate acolo 
unde mi s'a părut mie că nu e şi puterile m'au ajutat să fac. Singura 
faptă rea pe care am săvârşit-o şi de care voi avea să dau socoteala 
Celui de sus, îmi va fi cu siguranță iertată. .. 

— Dar ce-ai făcut? A 

Căpitanul își potrivi armele în spate și, privind adânc în ochii 
Doamnei, răspunse blajin așa cum îi era vorba. 

— Am aprins într'o seară un arman vornicesc şi-o fânărie, ca 
să plece toată lumea dela curte și să pot fura — fără spaimă şi 
vărsare de sânge — cea mai de preţ comoară a vornicului rămasă 
închisă în conac. 

Și zicând își luă comoara în braţe și-o acoperi de sărutări. Apoi 
îi spuse să stea liniștită în casă, să nu-i fie frică de nimic şi să nu 
intre la gânduri rele dacă cumva el nu se va putea întoarce atât 
de curând. Işi şueră apoi câinele și ieși pe ușă, fără să privească 
îndărăt. 

Presimtind, parcă, că n'o să-l mai vadă niciodată, Doamna ieşi 
în prag şi-l privi cum se duce — în bătaia lunii — drept şi frumos 
ca un arhanghel. 

Si cu cât paşii lui se auzeau mai depärtati si umbra i se făcea 
mai ştearsă, cu atât inima ei se strângea mai mică şi mâinile îi 
albeau mai reci pe ușori. 


De bucurie că şi-a regăsit soția închisă în coliba haiducească 
de pe Bahna Rusului, Vornicul a uitat de tot necazul și paguba 
ce i le pricinuise focul din noaptea de pomină. Ba chiar de a doua 
zi, a adus mulțumire Domnului, dăruind cea mai frumoasă 
icoană a dumisale Mânăstirii lui Negru-Vodă din Câmpulungul 
Muscelului și împărțind două sute de galbeni noi, nevoiasilor si 
săracilor de pe moşie. 

Apoi, la o săptămână după întâmplare, după ce Doamna 
şi-a mai venit o leacă în fire după spaima prin care trecuse, a 
poftit la Conacul din Decindea pe toţi boierii si rubedeniile de 
‘ primprejur ca să sărbătorească cum se cuvine o bucurie atât de 
mare. 

De Sâmbătă seara până Luni dimineaţa a ţinut petrecerea și în 
tot timpul acesta, între mese întinse și danturi de toate nea- 
murile, Vornicul a trebuit să povestească de zeci de ori, în- 
florind de fiecare dată mai mult cum a fost întâmplarea cu răpirea 
Doamnei. 

Cum în zori, când s'a întors acasă dela prăpădul focului, 
amärît cum era, ca tot omul când îl loveşte necazul, a intrat 
în iatacul Doamnei ca să vadă ce face și să-i povestească cele ce 
văzuse şi de unde s'aștepta s'o găsească veghind ori plângând, ori 
rugându-se cum e rostul femeii la ceas de nenorocire, a găsit 
iatacul pustiu şi numai pe Kiralina tiganca — aruncată într'un 
colț şi legată fedeleș în frânghii si cu cälus la gură. 

Cum, după spusa tigäncii că— în lipsa lui —tâlharii, vreo 
doisprezece la număr, au prădat casa si au) furat pe Viorica si 
zece mii de galbeni din saltare, scule și lucruri de pret din odăi, 
a plecat, odată cu soarele care răsărea, numai cu patru 
slugi călări, să dea de cuibul tâlharilor, care, după urma de 
copite lăsate în glod, se vedea c'o luaseră în sus, spre Bahna 
Rusului... 

Cum după zece ceasuri de goană, ajungând la Corbi în sat, 
s'a întâlnit cu poterasii stăpânirii, dela care a aflat că ascun- 
zătoarea tâlharilor este descoperită, fiindcă însuși căpitanul tâlha- 
rilor, băiatul Retevoescului, care a fugit din oaste si s'a făcut 
haiduc și pe capul căruia stăpânirea a pus pret de o mie de galbeni, 
şi-a dat urma pe față venind în sat după merinde și cumpărând 
o burdusicä de brânză dela Dumitru al lui Negoiţă. 

De aceea, laolaltă cu poterașii, s'au înțeles să aștepte înnoptatul 
ca să înceapă încercuirea tâlharilor si, de îndată ce luceafărul 
ciobănesc s'a arătat pe boltă, au pornit la drum si nu s'au oprit 
decât în Valea Nandrei, la poalele muntelui. 

De-aci poteraşii s'au rupt în două si au pornit-o binisor prin 
brădet, iar dumnealui Vornicul — cu cei patru călăreți — a luat-o 
pe fundul văii înainte, ca să urce tocmai pe la Nucşoara, tăind 
totdeodată orice fel de putință a tâlharilor, de a ieși din munte. 

Și cu cât noaptea se lăsa mai adâncă cu atât cercul urmărito- 
rilor se făcea mai strâns în jurul colibei, la ferestrele căreia licărea 
lumina focului din vatră, în jurul căruia tâlharii chefuiau împăr- 
tind prada, sub ochii Doamnei care — legată cobză — abia își 
mai putea trage sufletul de groază. 

Deodată un trăznet de pistol a spintecat tăcerea nopții. Apoi 
încă unul și încă unul până ce pământul a început să dudue si 
văzduhul să miroasă a iarbă de pușcă arsă. 

Un lătrat de câine — care semăna a urlet de lup — se auzea printre 
impuscäturi şi printre vaetele celor atinşi de plumbii morţii... 

Și lupta — după cum spunea Vornicul —a durat ca la două 
ceasuri întregi, tâlharii fiind de două ori mai multi si mai bine 
înarmaţi ca oamenii stăpânirii... Dar până la urmă, Dumnezeu 
care e drept a îndoit puterile poterașilor şi, odată cu zorile, 
biruitori, ei s'au putut apropia de colibă, călcând printre lesu- 
rile morților, dese ca musuroaiele de furnici. 

Aci la pragul colibei a găsit, el însuși, trupul Retevoescului, 
ciuruit de plumbi si ars de pulbere pe față. Lângă el zăcea leșul 
unui câine ciobănesc cu blana chiabac de sânge si cu botul lipit 
de mâna stăpânului său, de parcă i-ar fi sărutat-o. 


Doamna asculta minciunile vitejesti ale Dumnealui Vornicului 
Aninoşanu și nu-i venea să creadă cum un om de vârsta d-sale 

poate într'atâta să măsluiască adevărul... Ea știa bine că cel 
îngropat acum sub cetini luptase singur cu o poteră de-o sută 
de inși și se săvârşise din viață ca un viteaz pe pragul căscioarei 
unde își ştia închisă dragostea. Și mai ştia că poate niciodată oa- 
menii stăpânirii nu l-ar fi prins dacă n'ar fi coborit la Corbi după 
merinde si dacă focul aprins în vatră nu ar fi călăuzit pașii po- 
terasilor în spre colibă. Și încă mai ştia că numai de focul ei, că- 
pitanul se apucase de haiducie, ca să-și irosească anii cei mai 
frumoşi ai tinereții, ascuns ca fiarele prin văgăuni de munte, şi 
să moară, așa cum a murit, fără alt suflet lângă el decât acela 
al câinelui mai credincios ca oamenii si mai iubitor ca ei. 

De aceea — închisă în taina iatacului ei — Doamna nu mai 
svânta ochii. I se făcuseră din pricina asta mari și trişti ca de 
sfântă. Umbletul ei printre oameni şi prin odăile mari era 
uşor ca de stafie şi vorbele ei, puţine câte le mai spunea, veneau 
parcă, abia auzite, de departe... 

Zădarnic a chemat Vornicul babe, doftori şi vraci. Zădarnic 
popii au înălțat rugi către Domnul în biserici şi în paraclise, ză- 
darnic Vornicul și neamurile toate au încercat cu vorbe dulci 
si cu momeli, să-i readucă zâmbetul copilăresc pe buze. 

Trupul Doamnei se subtia din zi în zi mai mult ca un fum și 
viața se stingea în ea ca un opait cu uleiul pe sfârşite. 


Intr'o zi, Dumnezeu s'a uitat în cälindar. 

— Petre! Să ningă, Petre!... 

— Bine, Doamne! 

Și mâna sfântului — curată ca o moaşte — a traz un zăvor la o 
tainitä a cerului. 

Peştera iernii, sloi găurit pe dinăuntru, s'a deschis si norii 
ei încuiați acolo, de-astă primăvară, s'au năpustit afară, herghelii 
albe cu coame de ghiatä împletită. 

Crivätul, surugiu domnesc, a pocnit deasupra hergheliilor 
scăpate bice lungi cu pleasnă de scamă subțire si a prins a chiui. 

Cerurile au vuit ca văile si hergheliile albe si au scuturat coamele. 
Atunci, pe pământ a început să ningă frumos ca într'o poveste 
de Crăciun. 

La Decindea în pădure jivinele au simțit din ajun zăpada. Toată 
ziua boturi îmblănite cu piei scumpe au mirosit zarea în luminisuri. 

De aceea, Nică-Pădurarul a venit la curte disdedimineatä, cu fulgi 
de zăpadă pe mustäti și în brațe, c'o vulpe roşie ca o săsoaică, 
cu blană de jupânitä şi ochi cräpati de alice. 

Doamna l-a văzut si repede și-a astupat ochii cu mâna... Apoi 
s'a închis în iatacul ei și rezemată de fereastră a privit până seara 
cum cade zăpada peste lume... 

S'a gândit mult la viața ei toată. La casa părintească dela Lu- 
cieni... la balul dela Rucăreanu... la drumul cu caleașca în 
București. .. la nunta ei cu Vornicul.., la focul dela fânărie... 
la noaptea de goană... la căsuţa de ţară cu gutui în ferestre... 
la mormântul acela de pe vârf de munte, peste care se aștern 
troienele. . . 

Și într'un târziu, când nici un svon nu se mai auzea de nicăieri, 
Doamna a desprins o iconitä mică din perete, a vârit-o în sân 
ca o răufăcătoare și binișor s'a strecurat pe ușă. A trecut prin odăile 
pustii, a ocolit binișor iatacul Vornicului, a coborât scările pridvo- 
rului şi-apoi ca o nälucä s'a pierdut în ninsoare... 

Pacea iernii se întindea peste pământ, nesfârșită, albă, dumne- 
zeiască. 

Nu se-auzea decât murmurul râului, la capătul luncii îm- 
pietrite. . . 

Și într'acolo s'au îndreptat pașii Doamnei, mărunți și mici de 
căptloară rătăcită.. . 

Și-a mers așa de-alungul câmpului alb, cu lacrimi înghețate pe 
obrajii ninsi, până la apa râului în care— într'o clipă—s'a 
topit tăcută şi suavă ca un fulg mai mare de zăpadă... 


De-atunci apa s'a numit si se numeşte si astăzi « Râul Doamnei ». 


TUDOR MUȘATESCU 


RAINER MARIA RILKE 
REQUIEM 


Mai mult ceva pe lume e de-un ceas, 
Mai mult o jerbă. Ramuri de pripas 
fură-odinioară când le împletii... 
Si-aceste iederi, de ’ntuneric grele 
parc'ar sorbi din lucrurile mele 
adâncul nopţilor ce vor veni, 

De noaptea care vine-s înfiorat, 

ce singur sunt cu jerba ce-am legat 
nepresimtind ce poată să devină, 

când crengi în jurul cercului se 'mbină. 
Doar urmărind un gând fără de rost 
pe care încă nu l-am priceput: 

că nu mai e ceva care a fost. 

Ca rătăcit în gânduri neumblate 
ce-ascund în sine lucruri minunate 

pe care îmi pare că le-am mai văzut... 


...In mersul râului coboară flori, 

pe cari le-au smuls copii în jocul lor; 
din degetele resfirate au picat pe rând 
şi s'au împrăștiat atâta, până când 
buchetul nu s'a cunoscut de loc 

şi ce-a rămas au pus apoi pe foc. 

Iar noaptea întreagă, când te ştiu culcat 
tu singur plângi buchetul despicat. 

Mică Greta, moarte timpurie 

îți fusese scrisă. Cine știe 

de-ti erau sortiti ai vieţii zori, 
blondă, când ţi-a fost ursit să mori. 
Si de-aceea, ca un bun părinte, 
Dumnezeu la el mai înainte 

ţi-a chemat frätior si surioară, 
Vieţile lor albe și senine 
iscodite-au fost doar pentru tine; 
calea morţii tale să-ţi arate, 
sufletele lor tie apropiate. 

Și să fie moartea ta mai blândă 
când suna-va pentru a treia oară 
ceasul ce de veacuri stă la pândă. 
Morţii tale, 

închinatu-s'au fragede vieţi, 

mâini ce 'mpletiră petale 

si priviri ca aspre săgeți 

răscoliră oameni, priviri 
ce-îmbujorau trandafiri 

zămislite-au fost şi au pierit. 

S'a cântat a moarte 'n două rânduri 
pân” dintr'ale scenei negre scânduri 
către tine moartea a venit. 


...Copilä gingasä, 
spune-ne drept: 

ţi-a fost vräjmasä ? 

i-ai plâns la piept ? 

In noapte ’nstelatä 

din caldul täu pat 

te-a smuls neîndurată 

si nimeni n'a dormit în casa toată, 
Oare cum arăta? 

doar tu ai aflat, 

ai plecat deasta 'n ţara ta. 


REQUIEM 


Tu ştii, 

cum răsare migdalilor floarea, 

şi cum albastră e marea. 

Acele lucruri ce sunt doar în firea 
femeii ce ’ntâi întâlnește iubirea 

le ştii. In seri întârziate, natura 
atâta frumos ţi-a soptit, cum doar gura 
celor ferice grăeşte 

când numai o lume-i unește 

şi-un singur glas e al lor. 

Cum le-ai simţit pe toate uşor 

şi cum s'au răsfrânt, lovindu-te crud 
în firea-ti umilă. Veneau dela Sud 
scrisorile tale, calde de soare, 
ce-ajungeau trudite, rugătoare 

dar orfane încă de pe drum. 
După ele ai plecat de-acum... 
Te-apăsa coloarea, ca păcatul 

greu te turbura orice lumină, 
sbucium îți era tot asteptatul 

căci ştiai: ceva trebue să vină... 
Viaţa e numai o parte: din cine? 
e numai un sunet: de unde vine? 
Iar tălmăcirea-i fără răgaz 

legată-i de spaţii rotind în abis. 
Viaţa e numai a visului vis, 

dar altundeva vei fi treaz. 


...In urmă rămas-a 

viața ta mare. 

ȘI noi te-am știut mică. 

Era al tău atât de putin: 

un păr ca mătasea, 

un zâmbet blajin 

ades melancolic şi odaia în care 
să stai atâta ti-era de urît 

de când surioara murise, Atât. 

Și ce mai erai părea doar rochitä. 
Dar tu erai mult, tăcută fetiță. 

O ştiam uneori 

când seara intrai în odaie. Fiori 
urcau în noi de rugă fierbinte. 
Părea că se umple întreaga ’ncäpere, 
de oameni multi ce calcă 'n tăcere 
venind după tine, iar tu înainte 
mergeai pe drumul de tine deschis. 
Așa ţi-a fost scris 

tie, surioară, 

mai odinioară... 


Acum priveşte 

la greaua cunună. 
De-asupra ta vor s’o pună 
cum nu se strivește 

sub neagra grămadă 
sicriul. Când o să cadă, 
iedera moale 

o să se prindă 

de hainele tale, 

să te cuprindă 

si 'ncolăcească 

iar seva din lujerii multi 
o să te turbure, să te trezească 
s’asculti cum palpită. 

Aşa eşti de neprihănită. 
Dar tu te-ai deschis, 

ale trupului porți 

în lături sunt date 

și iederi ude 

intră prin toate. 


Ca rânduri de maici 

ce se tin läntuite, 

un negru sobor 

spre tine coboară, izvor. 

Pe căi de sânge golite 
spre inima ta 

vin iar împreună 

ca mai înainte: 
durerea ușoară, 
aduceri aminte 

si voia cea bună. 

Dar inima moartă 
acuma-i o poartă. 


E jerba ta plină 

de-atâta povară 

doar în lumină, 

aci între noi 

nespus de ușoară fi-va apoi. 
Tärâna-i mereu cumpänitä. 
Tärâna ta. 

Cununa e grea de-atâta ’mpletire, 
de multă privire, ce ghemue în ea. 
E gata, ţi-o dau 

singur mă lasă... 

E oaspe în casă, 

mi-e teamă aproape să-i stau, 
dar tu de ce ești sperioasă? 
ești poate truditä ? 

n'ai vrea să rămâi 

şi nu poţi să pleci. 

Esti doar între-ai tăi. 

Pe triste poteci, 

chiar mâine se 'ndreaptă 

a florilor moarte, cunună. 
Mai multe se-adună, 

pe toate le-așteaptă. 


De vremea nu-i bună 
nu suferi-vor de-acum 
sărmanele flori. Oricum 
vor fi ale tale 

cu negre, pălite petale. 

Alungă ’ntristarea, 

la fel pentru tine 

ce pleacă, ce vine. 

Sunete goale, închise colori 
şi nu mai ştii cine 
aduce-va flori. 


De-acum ai aflat 

negrăita ispită, 

ce nouă ne 'ntunecă zarea. 
De dor mântuită, 

gäsitu-ti-ai rost, 

făptură gingase. 

Ce mică-ai fost. 

Acum ești pădure uriașă, 

sau poate zăvoi 

cu freamăt în glas. 

Mă crede, copilă, 

că n'au fost cu silă 

răpuse zilele tale. 

Viața nu făcuse primul pas 

şi de-acum îi iesise în cale, 
moartea ta bătrână, s'o pândească 
nu cumva, s'o supraviețuiască. 


Ce flutură oare? 

Adieri se alungă. 

Nu tremur, sunt singur și tare. 

... À fost o zi lungă. 

lederi am luat de cu seară, 

ramuri rebele, 

îndoindu-le pân ’ascultarä. 

Si-acum cu negre sclipiri strălucesc. 
In jerbă rotesc 

puterile mele. 


Traducere de S. SANIN 


AMINTIRILE COLONELULUI 
GRIGORE LĂCUSTEANU 


(Urmare) 


BRĂILA 


Precum mai sus am arătat fazele nefaste și nemulțumirile prin 
care am trecut, asemenea nu voi trece sub tăcere viața care am 
petrecut în Brăila în timp de un an și jumătate, 

In primăvara anului 1849 mi-am adus familia în Brăila unde, 
prin egala fraternitate şi fără distincție care arătam străinilor și 
orășenilor şi mai vârtos lăudabila primire a Maritei mele care o 
făcea, atrăsesem dragostea tuturor, încât gândea cinevas că sântem 
şi aceea$ familie. 

Adesea făceam ziua noapte si noaptea zi cu petrecerile, ne 
culcam ziua ca să ne sculăm seara si reîncepeam petrecerile. 
Era destul trei, patru dame să roage pe Marița seara la grădină 
că ar avea dorința să joace și serata dansantă improvizată era 
gata. 

Uneori, pe câte o seară senină şi frumoasă, ne plimbam pe 
Dunăre cu salupa canonieră şi o altă șalupă cu muzica într'însa 
ne urma. Salutam portul cu trei salve de tunuri si peste o sută 
de bastimente făcea să urle Dunărea de bubuitul tunurilor, astfel 
că în tot timpul preumblărei nu încetau tunurile până nu ne în- 
torceam la port, 

Alteori ne îmbarcam în vaporul (care făcea numai trajeul dintre 
Galaţi și Brăila) cu toţi ofițerii stabului și mai multe dame cu 
bărbaţii lor şi muzica polcului, ne duceau la Galaţi la amicii mei 

maior Steriadis si maior Duca !) care erau tot așa de veseli, atât 
dânşii cât și consoartele dumnealor. Acolo ajunşi, în mai puţin 
de două ore balul era format. Dela bal ne îmbarcam cu toți mol- 
dovenii şi veneam la noi acasă. Ajunși la noi, ne culcam, ca scu- 
lându-ne să reîncepem noi petreceri, 

Predecesorii şi urmașii mei nu au gustat această mulțumire. 

In sfârșit eram iubiți de toți, si eu si Marița mea... Souvenir 
passé qui ne peut plus revenir, pourquoi en te perdant n'ai-je 
pas perdu tout souvenir ? 

s*a 

1849 Iunie 17, Rusia au dat ajutor Austriei contra Ungurilor 
care se răsculase și ajunsese aproape de Viena. Feldmaresalul 
Paskievitch au trecut Carpații spre Galiția, generalul Grotenhelm 
despre Bucovina si generalul Lüders cu corpul al V-lea pe la 
Braşov. După biruința ungurilor şi săvârşirea campaniei s'au îm- 
pärtit medalia campaniei, oferind-o si mie generalul Liiders după 
ce s'au întors la București. 


1849 Iunie 20, a sosit turcu dela Constantinopol în carantina 
Brăilei cu firmanu Portei prin care întărea pe Barbu Știrbei Domn 
al Tärei românești. Indatä am trimis pe iuncărul C. Catuneanu 
curier cu scrisoare din parte-mi, felicitându-l de fericita nuvelă. 
Pe iuncăr l-am recomandat de ofițer, pe care l-au și făcut. 


* 
* * 


1849 Iulie 30, au venit ex-principele Bibescu cu Doamna la 
Brăila ca să treacă la Constantinopol. 

I-am făcut o primire domnească, sosind seara la locuința desti- 
nată pentru înalții oaspeţi. Curtea era luminată a giorno cu peste 
cincizeci de masalale. In curte era înșirată garda de onoare, com- 
pusă de un batalion cu muzica regimentului în cap. In capul 


1) loan Duca, ofițer în armata moldovenească pe care o părăsește cu 
gradul de colonel. Comandant în 1859, al regimentului moldovenesc chemat 
în Muntenia spre a alcătui garnizoana Bucureştilor, Deputat, ministru de 
război în cabinetul Dimitrie Brătianu în 1868—69. General de rezervă în 
acelaşi an (1816—1890). 

scărei îl aştepta prefectul districtului, președintele tribunalului şi 
statul major al regimentului. 

Vodă s'au dat jos din trăsură în mijlocul curtei și îmbrățișindu-mă, 
m'au sărutat zicându-mi: « Te rog îmbrățișează ostașii în locu-mi, 
a căror pată trebue să o spele cu sânge». 

A doua zi viind la port ca să se îmbarce în vapor, șalupele ca- 
noniere erau cu banierele române ardicate. Embarcându-se, au 
dat trei salve de tunuri și prin urmare toate corăbiile străine aflate 
în port au salutat prin sloboziri de tunuri. 

La Constantinopol i-au acompaniat Marița mea cu Nae fratele 
său şi Eliza cumnată-mea. Eu i-am condus până la Galaţi, de 
unde s'au îmbarcat în vaporul de Constantinopol. 


* 
* * 


1849 August... 1) s'au întors Vodă Știrbei dela Constantinopol 
pe la Brăila, unde sosind în port i s'au întâmplat o fatalitate : moartea 
prin înnecare a ginerelui său maiorul Vilara 2). Voi întrerupe un 
minut ca să arăt pricinuitorul acestei fatalitäti, după cum credea 
şi se explica opinia publică. 

Un aventurier grec anume Niculae Mavros, fost în slujba ru- 
sească civilă având gradul de stattchi sovietnic °) (asimilat cu 
gradul de general), s'a pripășit în Tara românească cine știe când, 
cum și în ce fel. S'au însurat cu cucoana Profirita, sora lui Gligore 
Vodă Ghika. 

Fiind spion al Rusiei, juca un rol însemnat în cercurile înalte. 
Cu doamna Profirita au avut numai un băiat, apoi s'au despărțit 
şi au luat în a doua căsătorie pe o Sutina 4) cu care au avut trei fete: 
pe una au luat-o în căsătorie Iancu Cantacozino 5), pe a doua Ion 


1) Barbu Știrbei s'a întors la Brăila la r2 August (v. lorga: « Mărturii 
istorice privitoare la Ştirbei Vodă», II, pag. 8). 

2) Constantin, fiul lui Alexandru Vilara. Căpitan în 1846, căsătorit cu 
Ecaterina, fiica lui Vodă Ştirbei. 

3) Consilier de Stat. 

4) Sevastia, fiica marelui Dragoman Alexandru Soutzu şi nepoata lui 
Mihai Vodă Soutzu. 

5) Fiul Caimacamului Const. Cantacozino, fost în mai multe rânduri 
deputat, ministru de justiţie, etc... (1825—78). 

Ghika 1) şi pe cea de a treia Kotzebue, rus. Și iată-l încuscrit 
cu cele dintâi familii ale täreil 

Acest grec era un om foarte învăţat, de un spirit înalt, însă in- 
trigant la culme. Prin influența Rusiei s'au numit inspector general 
al carantinelor din amândouă principatele; de aci a făcut stare 
mare, a cumpărat moșii, case si altele. Onoruri destule, păstrân- 
du-și funcțiunea de spion. 

Acest general inspector au venit la Brăila împreună cu ministrul 
de rezbel si de finanţe, spre întâmpinarea Domnului. 

La Brăila prefectul D. Polizu, directorul carantinei Șt. Schina 2) 
şi eu, luând dispoziţii pentru primirea Domnului, am făcut un 
program în care între altele se zicea că sosind vaporul, Domnul 
se va da jos în umbrar făcut într'adins, unde va primi toate auto- 
ritățile. După aceasta se va duce la încăperile carantinei, care se 
desertase de amploiati si se pregătise pentru locuința Domnului 
şi a suitei. 

Cu venirea inspectorului carantinelor au anulat programul nostru, 
dând ordin verbal directorului carantinei ca Domnul, de va sosi 
după sfintitul soarelui, să nu i se facă nici-o primire, șezând în 
vapor sub carantină până a doua zi. Această dispoziţie mi-a co- 
municat-o şi mie, adăogând că în seara aceea să pui sentinele la 
vapor. I-am răspuns că să mă ierte Excelenţa Sa, că nu pot să 
periorisesc 3) pe Domn fără ordin expres al Măriei Sale. 

— Atunci, Îmi zise, cum vei voi, însă responsabilitatea va privi 
pe seama dumitale. Cu toate acestea voi ordona directorului să 
pue guardienii ai carantinei de pază $). 

Pe la nouă ore seara au sosit vaporul, anunțând portului prin tu- 
nuri sosirea Măriei Sale ; salupele canoniere au salutat asemenea prin 
sloboziri de tunuri. S'au aprins îndată o mulțime de facle si masa- 
lale. Miniștrii, amploiatii civili și militari în plină uniformă aşteptam 
în umbrar. Ostirea, aşezată în două sireaguri retrase până la ca- 
rantină, ca să treacă Domnul printr'însele spre a nu se amesteca 


1) Scriitor şi om politic. 

3) Nu Stefan, ci Eustațiu Schina, viitorul Consilier la Curtea de Ca- 
satie în 1862. 

3) Să nesocotesc (grecism), 

4) Vezi o versiune cu totul diferită a acestui incident în Pappasoglu 4 Is- 
toria fondării oraşului Bucureşti +, pag. 134. 

vre-unul din suită cu ceilalți si cu aceasta se îndeplinea și legea 
carantinească și Domnului i-se făcea cuvenita primire. 

Indată ce a sosit vaporul, inspectorul general s'a retras în oraș, 
ordonând ofițerului rus care era atașat pe lângă carantină (ca 
control) să nu lase să intre nimeni în vapor, nici să iasă până a 
doua zi. 

Peste o jumătate de oră după ce s'au așezat vaporul, Domnul 
aștepta să vie vre-o autoritate să-i dea raport şi să primească ordine. 
Noi iarăşi aşteptam vre-o impulsie sau vre-un ordin, dar nu transpira 
nimic. Eu, în nerăbdarea mea, zic loctiitorului de ministru de 
rezbel colonel Horbatzky că dacă nu voește să intre în vapor, 
cel putin să-mi dea mie voe să mă duc prin dosul umbrarului ca 
să zic adiutantilor să întrebe pe Măria Sa ce ordonă. Această voe 
am obținut-o. 

Adiutanţii, între cari si maiorul Vilara, ambetati de drumul 
mărei si supăraţi că la dânșii în ţară nu pot să iasă, stau rezemati 
pe parapetul vaporului. Eu m'am adresat la colonelul Voinescu 
arătându-i ordinul dat de Mavru și îl rugam să întrebe pe Măria 
Sa ce ordonă. 

In momentul acela am auzit cevas căzând în Dunăre si o mul- 
time de exclamatii că « s'au înecat Vilara!» Acum fie că a alunecat 
fie că i-a venit vreo ametealä, au căzut ca un plumb fără să-l mai 
salte apa în sus. Domnul a ieșit îndată pe corvetă lamentându-se, 
strigând, făgăduind bani, răsplătiri şi altele la care-l va scoate. 

Eu la moment am ordonat la 40 de soldați salupieri să se des- 
brace să intre în Dunăre și să-l caute, însă căutarea nu a reușit. 

Un grec fost corăbier îmi zice că dânsul îl găseşte îndată. 

— Și ce mai aştepţi? îi zic, rugându-l să intre mai curând. 

Grecul desbrăcându-se, a intrat în Dunăre si s'a lăsat în curentul 
apei, care curent l-a dus la timonul vaporului. Acolo s'au dat la 
fund şi l-au scos, dar mort. 

După această nenorocită întâmplare prefectul districtului si 
directorul carantinei s'au dus la Vodă în vapor. 

Vodă îl întreabă: « Cine ești?» (deşi îl cunoştea). 

Prefectul districtului îi răspunse: «Polizu ». 

— Ştii, zise Vodă, că un prefect în districtul său înlocuește 
persoana Domnului? Ai auzit primirea care s'a făcut Domnului 
Moldovei la Galaţi? Te-am scos! Eşi afară! 

Apoi adresându-se către director i-au zis: 

— Mâine o să es afară din vapor și nu voi să mă însoțească 
nimeni, afară din ofițerul rus care este pe lângă carantină, nici 
nu voesc să văz pe nimeni. Du-te! 

A doua zi la șase ore de dimineaţa, esind cu suita sa, acom- 
paniat de ofiţerul rus, s'au dus în încăperile carantinei. O caraulă 
de onoare, ca de patruzeci de soldați, fără muzică, era așezată 
lângă poartă. Eu stam ascuns la spatele soldaţilor, însă văzând 
că vine la soldați și le dă bună dimineaţa, atunci am ieșit. Vodă 
salutându-mă îmi zise: « Vino cu mine», 

Urcându-se în apartamentele sale îmi zise: 

— Orândueste santinele la porţi si dă ordin să nu intre nimeni 
fără știrea dumitale și dumneata să mă întrebi pe mine. Spune 
mitropolitului si miniștrilor să plece îndată la București, si oricine 
va veni nu primesc pe nimeni aci. Pe Vilara să-l scoţi din vapor, 
să-l duci la biserică, să i se facă toate onorurile militare și după 
ce voi pleca eu să-l trimiti la București cu un ofițer si un preot. 
Acum trimite ordonanța să-mi cheme pe generalul Mavru, altul 
să nu intre nimeni ca dânsul. 

Am eşit si am executat ordinele Măriei Sale. 

Generalul Mavru era în curtea caselor carantinesti. Vestindu-l 
s'au dus sus, 

L-au ţinut ca două ore şi i-au dat o dojană încât strigătele Dom- 
nului se auzeau în curtea Carantinei. Ce îi va fi zis nu știu, atâta 
numai că l-au înferbântat rău, 

După ce au eșit Mavru pe platoul carantinei găsește pe direc- 
torul pe care îl dojenea şi striga din toate puterile sale că trebue 
trimis la ocnă un astfel de nemernic. Cum de au poprit pe Domn 
să nu iasă îndată ce au sosit? Era de datoria lui să meargă să dea 
raport îndată ce a sosit vaporul și să invite pe Domn în casele 
carantinești. (Această gălăgie o făcea ca să se auză de Domn.) 
Bietul director suferea dojenile în tăcere. 

Eu, indignându-mă, îi zic: 

— Mă iartă, Excelenţă, căci directorul au urmat ad-literam or- 
dinului care i-ati dat. El zise: 

— Unde este ordinul meu? 

— L-ai dat verbal si chiar mie mi-ai zis să pui santinelă la vapor 
si m'am refuzat net, 

— Dar, domnule maior, îmi zise, dar dumneata ce ai cu am- 
ploiatii mei? 

I-am răspuns că cu amploiatii nu am nimic, « dar ordinul care l-ai 
dat au compromis pe toți», 


* 
* * 


A doua zi către seară mergând la Vodă, mi-a zis: « Mâine pe 
la 10 ore de dimineaţa să vii cu toți ofițerii regimentului ». 

După ordin mergând cu toți ofițerii, ne-a chemat în aparta- 
mentele sale. Ne-a ţinut un speech moral și disciplinar a căruia 
subiect eram eu si au sfârșit zicând: 

— Domnule polcovnic, te numesc comandor al ordinului Med- 
gidie în brilianturi al Maestätii Sale Sultanului Abdul Medgid 
Ehan. Ai fost recomandat chiar de ambasadorii curților străine. 
Iată domnilor cum se răsplăteşte credinţa şi meritul! Sper domnule 
polcovnic că în viitor, sub domnia noastră, te vei purta cu zel si 
credință si nu vei rămânea neräsplätit. 

Apoi mi-a dat o cutie care conţinea decorația otomană ostă- 
şească în brilianturi și o pungă de atlas albă cu ciucuri de fir în 
care era diploma turcească a decoraţiei. 

Apoi salutând ofițerii, i-au congediat, iar mie mi-a zis să stau 
să-l acompaniez. Măria Sa a mers pe jos prin târg, pe la port, 
fără să viziteze vre-o dregătorie. 

După trei zile împlinite ale carantinei, a plecat la București. 

* * 

Măria Sa, în toate întrevorbirile cu mine si chemările, mă 
numea 4polcovnice » si nu eram decât maior. Eu tot aşteptam 
după aceasta să iasă ofisul pentru numirea de polcovnic, dar nu 
răsufla nimic. 

Peste două, trei săptămâni, face înaintări, între care şi pe Barbu 
Vlădăianu 1) cu mult mai nou decât mine, ba încă si ieșit din 
oștire şi reintrat, în vreme ce eu în curs de 20 de ani nu am lipsit 
o lună dela steaguri. Aceasta m'au indignat. 


1) General şi şef al oștirii în 1859, ministru în 1860, primar al Capitalei 
în 1864 şi 1872 (1813—1876). 

Peste câteva zile m'am dus la Bucureşti. Infätisindu-mä Măriei 
Sale mă întreabă: « Ce împrejurare te-a adus?» I-am zis: 

— Măria Ta, multă indignare m'a adus. Ca să arăt Inältimei 
Voastre că pe câtă vreme aţi fost la Brăila, în toate întrevorbirile 
şi chemările mă aveți numit polcovnic, si unde aşteptam să văz 
ofisul Măriei Voastre, dimpotrivă văd înaintați alții mult mai 
noi decât mine si eu rămas. Iată, Măria Ta, influenţa în regiment 
căzută şi în lume opinia publică nimicită, 

Măria Sa îmi zise: «Aibi puţină răbdare, Lăcustene. Nu voesc 
să te fac polcovnic din casă şi o să vezi mai multe dela mine!» 
Ii zic: «Măria Ta, pierz vechimea!» | 

« Si aceea vei avea-o. Duminică să vii aci», mai adaogă Măria Sa. 
(Sedea afară la grădina lui Pencovici) 1). 

In toate duminicile era primire la curte, după vechiul obicei. 
Măria Sa mă vede şi mă chiamă să mă apropii, apoi îmi zice: 

— lată, domnule, cum se răsplăteşte disciplina ostăşească si 
meritul. Guvernul Maestätii Sale Impăratul Rusiilor te numeşte 
cavaler al ordinului Sf. Anei clasa III-a, şi-mi dă o cutie roșie 
care conţinea decorația împreună cu diploma. 


+ 
* * 


Peste două, trei luni, Domnul face înaintări ostäsesti și eu rămân 
iarăși. 

Mergând la București, nu ştiu pentru ce, mă înfățişez Dom- 
nului, care îmi zice: « Tu vei fi supărat că iarăși ai rămas? » I-am 
răspuns: « M'am obicinuit, Măria Ta ». 

— Ascultă Lăcustene, îmi zise, dorința mea este să te fac când 
vei veni cu regimentul în Bucureşti, înaintea frontului, să-ți în- 
credintez steagul în mână. 

I-am răspuns printr'un: «Să trăești, Măria Ta ». 

In fine sosind primăvara, am venit cu regimentul în garnizoană. 
Adesea îl întrebam: « Când o să poruncesti, Măria Ta, să faci 
inspecția regimentului ? » 

— În curând, îmi răspundea. 

Trece vara, vine toamna, nu zice nimic. Intr’una din zile îi zic: 

— Măria Ta, peste două săptămâni o să se sloboază soldații 
cei vechi cu termenul împlinit şi rămân numai recrutii, și poate 


1) Situată pe malul Dâmbovitii, între Biserica Sf. Elefterie şi Grădina cu cai. 

Măria Ta voește să vadă regimentul manevrând si cu recrutii 
nu se pot face manevre. 

In sfârşit după multe bolduri, au dat ordin pentru inspecția 
regimentului, trimițând si Ministerul de rezbel o programă 
pentru manevre. 

La ziua hotäritä esind regimentul pe câmpul Colentinei, a 
venit Domnul cu loctiitorul de ministru de rezbel, colonelul 
Paznantchi. Trebue să arăt că acest ministru era om inteligent 
şi foarte activ 1), amic si camarad al meu, cu care servisem mai 
multi ani ca comandiri de batalioane în regimentul I. 

In suita domnească era si camarila în care se vâriseră unii din 
camarila cea faimoasă a lui Vodă Bibescu, precum Nicolae Bi- 
bescu și alții... Asa dar acești lingușitori în fața ministrului de 
rezbel nu putea să-şi arate colții, căci nu cunoșteau nici atribuțiile 
ostäsesti, nu ştiau nici ce este soldatul. 

Domnul, inspectând, au mulțumit regimentului pentru curățenie, 
îmbrăcăminte, vederea marțială, ținerea armelor, acurateta si iu- 
teala focurilor si altele. Apoi după manevre, multumind soldaților 
au ordonat adunarea ofițerilor înaintea frontului, cărora asemenea 
le-au mulțumit. 

Eu aştept să-mi vie rândul meu să-mi dea steagul în mână 
şi să mă numească polcovnic, după cum îmi promisese atâtea 
ori, dar nimic! S-a pus în caretă și s'a dus. Lectorii judece, 
este această rancună, sau nu? Sunt rezultatele lingusitorilor, 
sau nu? 

Eu, indignat și supărat la culme, arunc sabia din mână înjurând, 
descalec după cal si strig o birjă să mă ducă acasă, fără a zice 
o vorbă regimentului. 

Ministrul mă roagă să merg în capul regimentului până la 
cazarmă, mai vârtos că este să treacă regimentul pe la palat, adăo- 
gând ca să am puțină răbdare, căci o să se îndrepte lucrurile, 
căci poate Domnul nu a știut să se exprime. 


1) Vezi, în « Istoria fondării oraşului București», părerea diferită a lui 
Pappazoglu asupra colonelului Paznantchi: + Un renegat polonez... retro- 
grad cu desăvârșire și dușman a tot ce era frumos organizat de fostul Domn 
Gheorghe Bibescu. Această canalie, care a fost mai târziu cunoscută şi de 
Vodă Ştirbei, a fost asvârlit din oştire pe dată ce a sosit dela Paris fiul 
Domnitorului, beizadea Gheorghe Ştirbei... + (op, cit., pag. 178). 


5° 

— Cine, îi zic, iezuitul Știrbei nu a ştiut? Ba așa este räsplätirea 
Domnilor români, dacă nu ești lingușitor! 

— Te rog, frätico, încalecă, îmi zise. 

— Domnule, îi zisei, am descălecat ca să nu mai încalec nici 
odată! Și m'am suit în birjă şi m'am dus acasă. 

Acasă pregătisem o masă de patruzeci de talere cu scop că, 
întorcându-ne dela inspecţie, o să vie ofiţerii să felicite pe pol- 
covnicul regimentului și să ridicăm toasturi în sănătatea Măriei 
Sale. Viind acasă am dat ordin să nu primească pe nimeni. 

Iată cum știe un stăpânitor să se facă iubit de oştire! 

Intrigantii camarilei pregătiseră un ordin de zi pe ostire prin 
care Domnul arată nemulţumirea sa că a găsit regimentul în proastă 
stare şi că spera că comandirul regimentului îl va aduce în plăcuta 
stare ca la inspecția ce va face în curând să dobândească mul- 
tumirea domnească. Domnul a iscălit ofisul, însă ducându-l la 
ministru să-l contrasemneze, nu numai a refuzat, dar a răspuns că de 
va da un asemenea ofis la palat nu se mai duce si trimete si demisia. 

A doua zi Domnul a trimes ofițerul de ordonanță să mă cheme 
la Palat. Am zis ofițerului să se arate Măriei Sale că îl rog să mă 
erte căci sunt bolnav, si apoi că mi-am dat demisia din oştire. 

După aceasta a trimes îndată pe ginerele său A. Plagino 1) ca 
să mă tacă cu orice mijloc să mă înduplece să merg la palat. In 
sfârşit m'a înduplecat și m'am dus. 

Măria Sa îndată ce m'a văzut mă ia de mână, mă duce în ca- 
binetul de lucru și îmi zice: « De ce te-ai supărat?» Ii zic: 

— Eu, Măria Ta? Ce sunt eu, să mă supăr pe Măria Voastră? 
Asta îmi aminteşte zicătoarea românească «ca văcarul pe sat»! 

— Ba nu, zise, te-ai supărat fiindcă nu te-am făcut polcovnic. 
Iată ofisul. Și luând ofisul după masă mi-l arată. Apoi strigă un 
adjutant și l-a trimes la ministerul ostășesc ca să-l publice în 
monitor. Apoi îmi zise: 

— Am vrut să văz dacă ești român verde. 

— Ei, Măria Ta, când nu dă ploae la vreme copacul se veste- 
jeşte, și se usucă, 


Fiul marelui Postelnic Constantin Plagino gi al Domniței Eufrosina 
Alex, Moruzi. Paharnic în 1840, agă în 1850, mare Logofăt în 1852, mini- 
stru în 1861, președinte al Senatului. Căsătorit cu Domnița Alexandrina, 
fiica lui Vodă Ştirbei, 

— Ba nu, dragă Lăcustene, voesc să ai sânge de român în vi- 
nele tale, iar nu să mă lași în asemenea vremi complicate, şi ține 
minte că vei vedea multe dela mine. 

— Am văzut, îi zisei, ofisul de eri, Măria Ta! 

— L-am retras, îmi zise. Iti voi spune mai târziu și cauza. Du-te 
de-ti retrage demisia și trimite-mi pe Paznantchi încoace. 

M'a mângâiat pe obraz și s'a retras în altă cameră. 

In urma unui asemenea scandal, pe de o parte am retras demisia 
şi pe de alta căutam prilej ca să mă retrag pentru mai multe cu- 
vinte: întâi că mi se urîse douăzeci de ani tot la linie, al doilea: 
că mi se îngreunase casa cu copii si altreilea că nu aveam nici o 
perspectivă, căci rangul de general atunci nu era la noi, iar cât 
pentru leafă aveam dreptul la pensie, să o primesc ca si în slujbă, 
atât eu pe viață cât şi nevasta şi copii mei până vor veni în vârstă. 

In primăvara anului 1851 se îmbolnăvise fiul meu Alexandru 
de paralizie la picioare. Am cerut congediu de trei luni să mă 
duc la băi în străinătate, Domnul a refuzat. Atunci am dat demisia. 
Măria Sa mă chiamă şi după ce mi-a zis că se mişcă revoluționarii 
şi nu se aştepta tocmai acum să-l las, făgăduindu-mi marea și 
sarea, adăogă că la toamnă îmi dă voe de o jumătate de an. I-am 
zis că este cu neputinţă, dar făgăduesc Măriei Sale că îndată ce 
mă voi întoarce reintru iarăşi. 

După această a pus pe ministrul de rezbel, care atunci era 
Năsturel Herescu, să vie să mă roage, însă toate în zadar, căci 
am persistat în demisie care am şi obținut-o. 

După ce a ieșit demisia, am dat petiție Domnului să-mi acorde 
pensia de 24.000 lei pe an, leafa întreagă la care aveam dreptul. 

Măria Sa a dat îndată rezoluţie, trimițând petiția la consiliul 
de miniștri. Acolo am găsit piedici, nu în privința dreptului, ci 
numai Ca să-mi facă sicane : într'adins miniştri nu se complectau. 
M'am dus în mai multe rânduri la Măria Sa, i-am spus că nu se 
complectează într'adins şi mai cu osebire vărul Măriei Sale Iancu 
Manu 1). Măria Sa îmi promitea că îi va chema negreşit și le va 
da ordin expres. 


1) Ioan Manu, viitorul Caimacam în 1858. Văr bun cu Vodă Știrbei 
prin mama sa Smaranda Văcărescu, soră cu Caterina, mama Domnitorului 


(1803—74). 

Trecură trei săptămâni, o lună, nici un rezultat. Alergam când 
la Vodă, când la consiliul de miniștri; toți promiteau şi nici un 
rezultat nu vedeam. 

Intr'o seară mă duc la consulul rusesc Halcinsky 1) si îi spui 
istoria pensiei. Imi zice: « Dacă vrei vino mâine de dimineață 
la mine la 10 ore». Mergând la ceasul indicat am găsit acolo pe 
directorul ministerului de interne, d-l Ioanidis. Consulul, după 
ce am intrat în casă, zice: 

— A propos, domnule Ioanidis, te rog să te duci la consiliul de 
miniștri să le spui că « m'a trimes consulul să vă arăt că din zvon 
s'a încredințat că colonelul Lăcusteanu este hotărît să meargă 
mâine la consiliu să spargă capetele miniștrilor cu scaunul dacă 
nu vor iscăli îndată jurnalul şi că consulul, ca să evite un asemenea 
scandal, se roagă ca în 24 de ore să fie jurnalul iscălit și trimis 
la casa pensiilor » si te mai rog domnule Ioanidis ca mâine să te 
duci la domnul colonel să-i spui că s'au așezat la pensie. 

Și în adevăr că si pe la miezul nopții şeful secţiei alerga pe la 
casele miniștrilor ca să iscălească jurnalul. A doua zi eram așezat 
la pensie. 

In aceeași zi m'am dus de am mulțumit lui Halcinsky şi nici de cum 
patriotilor mei, Domnului si miniștrilor, cărora le-am slujit două- 
zeci de ani lor si tärei mele și acum mă trimiteau la calendele 
grece. lată dreptatea! 


* 
* * 


Anul 1853, văzându-mă eliberat din serviciu si care libertate 
nu o gustasem din frageda mea copilădrie, și aşezat la pensie cu 
24.000 de lei leafă, care o primeam si în activitate, am zis si eu 
maxima italianului: «O che bello niente fare » si mai vârtos că 
chiar de aș fi mai prelungit jugul serviciului încă nu aveam nici o 
perspectivă, fiind că gradul de general după legile tärei nu era 
în ramura ostăşească la noi. 

Asa dar în acelaş an am plecat cu Marița si cu Alexandru care 
era bolnav la băile dela Teplitz din Bohemia. După săvârșirea 
curei am vizitat mai multe orașe din diferite state, precum orașul 
Dresda din Saxonia, Berlinul din Prusia și altele. 


1) Fost consilier de amabasadă la Constantinopole. Numit consul ge- 
neral al Rusiei la Bucureşti în Martie 1859, în locul lui Kotzebue. 

După ce m'am întors din voiaj, urîndu-mi-se cu viața seden- 
tară, în înțelegere cu cumnatii mei, am poprit fiecare din noi 
moșiile pe seama noastră (fiind cu apropiere una de alta) și ne-am 
pus cu toată strădania la munca pământului, simțind și gustând 
în realitate independența omului. | 

Dela anul 1853 si până la 1859 s'au succedat felurimi de eve- 
nimente și schimbări în țara noastră: la nici una din toate nu am 
luat parte. 

Intr'o zi mă chiamă Vodă Cuza și îmi zice: 

— Domnule colonel, dorind ca să ne împărtășești cu luminele 
dumitale te-am numit președinte al consiliului ostășesc și sper 
că nu vei refuza această sarcină. 

Am primit şi am mulțumit, însă fără prejudiciul că nu voiam 
să mă las de plugărie la care mă sacrificasem cu totul. (Ofisul 
Nr. 41 din 1859 Mai 31 prin care mă orânduește președinte al 
consiliului ostășesc). 


(Va urma) 


BACALAUREATUL 


Problemele şcolare prea adesea se discută şi uneori se rezolvă 
la noi prin prisma stărilor de aiurea. 

S'a vorbit bunăoară în Franţa despre surmenajul elevilor? La 
noi s'au si luat măsuri, ușurându-le munca. Acolo s'au făcut însă 
cercetări metodice ; dincoace s'au luat măsuri fără măcar să se ştie 
dacă în realitate există motive de surmenare. 

Cursurile la liceu s'au orânduit numai pentru jumătate de zi, 
lăsând cealaltă jumătate liberă pentru odihnă sau sport. De fapt 
s'au îndrumat copiii spre hoinăreală, căci nu li s'a pus la îndemână 
nimic care să-i abată de pe calea leneviei. 

S'au înlăturat examenele de sfârşit de an, ca nu cumva elevii să 
se istovească, învățând prea mult pe căldurile din lunie. Treceau 
din clasă în clasă fără bătaie de inimă, cum ar păși din odaie în 
odaie. Examenul de capacitate pe vremuri, acum în urmă baca- 
laureatul, ajunsese simplă formă de îndeplinit, cu slabe criterii de 
judecată asupra valorii celor prezentaţi. 

Bacalaureatul e o spaimă pentru părinţi şi elevi; la noi însă, el 
e o necesitate, din multe puncte de vedere. Nu e numai un ciur, 
prin care se alege bobul de neghină. E si un control, cât de slab 
și necomplet, asupra muncii desfășurate în școală de elevi ori 
profesori. Rămâne o examinare sumară, dar necesară, a rezul- 
tatelor generale căpătate din școală. 

Oricât de putin riguros, dar serios, ar fi examenul de baca- 
laureat, din el poate oricine căpăta o idee despre pregătirea pentru 
viaţă şi realitate a elevilor. Este un prilej de a cerceta rodul muncii 
şcolare precum şi directivele principale ce se imprimă culturii, 
ca factor de progres al ţării. 

Așa am socotit în totdeauna rostul bacalaureatului si nicidecum 
ca un tribunal inchizitional. Dela înființarea lui aproape am func- 
tionat ca preşedinte, în capitală ca si în orășele de provincie, la 
licee de bäeti ca si la cele de fete. Sunt în măsură să mă încumet 
a trage oarecare concluziuni din practica bacalaureatului, nu 
numai asupra funcționării lui, dar, prin el, si asupra vieții scoalelor 
secundare. 

* bé * 

In chestiunile şcolare cred că s'a procedat greşit. N'am plecat 
dela nevoile noastre, de la starea noastră de evoluţie, spre a ne 
ridica sănătos, pas cu pas, spre o cultură apropiată specificului 
nostru etnic. 

Nu atât din îngâmfare, cât mai mult din graba de a ne îmbrăca 
în haine nemtesti, după cum spune Eminescu, am împrumutat 
legi şi regulamente, pe care le-am aplicat fie că se potriveau nouă, 
fie că se lipeau ca nuca'n perete. 

Asa am procedat si cu şcolile, în special cu școala secundară. 

Am dus-o din experimentări în experimentări, după curentele 
din afară, fără să fi ajuns la un tip al școalei române, nu atât ca 
tehnică, aceeași cam pretutindeni, cât ca închegare a cunostin- 
telor, cantitativ si mai ales prin natura lor, căci nu pot fi, în totali- 
tate, aceleași ca în Belgia ori în Germania. 

Școala la un popor trebue să oglindească näzuinta lui spre o viață 
proprie ; alcătuirea scoalelor trebue să fie așa fel, încât să corespundă 
nevoilor etnice, aspiratiunilor popoarelor care diferă dela unul 
la altul. 

Am mai scăpat ceva din vedere. 

Pentru noi şcoala trebue să fie altar de instrucţie dar si de edu- 
catie. Mediul în care funcționează nu este același oricât ne-am sili 
să-l socotim la fel, cu acel din apus; evoluția noastră generală 
este mai întârziată. Starea mediului în care revine elevul, mai 
este încă de așa natură, încât contribue prea puţin la educația 
copilului, cu nimic aproape la întărirea instrucției din școală. 

Școala se cuvenea deci să fie organizată, pe cât posibil, ca să 
îngrijească de instructia dar si de educaţia elevului. 

Și azi în acest chip aşa cred că se mai pune chestiunea școlară 
la noi. 

Părinţii însisi nu aveau pregătirea pentru a completa școala. 
Dimpotrivă, de multe ori rămâneau indiferenți dacă nu os- 
tili ei. 

Nici eri, nici mai târziu, nu ne-am străduit să înjghebăm o şcoală 
a noastră, ci ne-am mulțumit a-i schimba într'una factura, adesea 
după capriciul conducătorilor, fără o altă rațiune decât de a trece 
drept reformatori. 

La început ne-a servit drept model liceul francez. Programa 
scoalelor noastre fu copia tabelei de materie a manualelor didactice 
franceze. Indelungă vreme copiii cunoșteau mai temeinic lista 
faraonilor şi mai ales isprăvile Ludovicilor, decât suferințele, 
eroismele bietilor noștri domnitori. Geografia țărilor din apus se 
învăța de două ori în liceu; geografia României într'o singură 
clasă din cursul inferior; s. a. 

Liceul a funcționat îndelungă vreme ca liceu unitar, adecă 
cu o programă alcătuită pentru o cultură generală armonică. 
Dacă s'ar fi menţinut mai îndelung, aducându-se îmbunătățiri 
ieşite din experimentare, ajungeam poate la tipul potrivit ce- 
rintelor noastre. 

Influența curentelor străine, socotite ca putând fi și ale noastre, 
ne-a dus la o îndrumare nouă a liceelor, cu trifurcarea cursului 
superior. Cât de artificială era această îmbrăcăminte străină, s'a 
dovedit repede. Din cele trei ramuri, una, secția clasică, s'a uscat 
curând. Că și celelalte două erau artificiale, s'a arătat prin faptul 
că la urmă realiștii fură primiţi la drept, iar modernistii la științe. 
Specializarea sau îndrumarea spre specializare timpurie, s'a văzut 
că nu este general folositoare. Că elevii plecați la școala politehnică 
erau mai bine pregătiți sau că puținii care s'au îndrumat spre 
studiul matematicii la Universitate au creat un mănunchi de 
buni cercetători, are prea slabă importanță în evoluţia generală 
culturală a țării. 

Se uită lesne că la noi școala secundară nu funcționează numai 
pentru universitate, ci că bacalaureatul se cere pentru diferite alte 
şcoale superioare, unde mai de folos este o cultură generală bazată 
pe cunoștințe armonic împletite, care să formeze o urzeală sănă- 
toasä; pe ea se pot ţese flori oricât de artistice. Slavă Domnului! 
Liceul unitar dela 1864, cu elementele didactice pline de însu- 
fletire, a dat valori reale științifice. 

Se ajunsese, prin legea dela 1928, să se revie la această cultură 
generală liceală, necesară nouă nu numai pentru înscriere la uni- 
versitate. Nevoia de a întări cunoștințele necesare unor specializări 
s'a împlinit prin anul preparator. Mărturisesc că am contribuit, 
în parlament, ca să fie alipit la Universitate. Socoteam că acolo 
e locul lui nimerit, pentru ca să se insiste asupra acelor chestiuni 
a căror aprofundare ar fi putut servi studiilor universitare. Și 
acum socot că aceasta este calea normală, logică și eficace. Facul- 
tätile n'au avut mijloacele necesare, poate n'au dat tot interesul 
pentru organizarea cum trebue a anului preparator. Prin noua 
lege, el a revenit la liceu. 

Impotriva alipirii lui la universitate, se mai aduce un argument. 
Universitățile străine fac dificultăți la înscrierea studenţilor ro- 
mâni, considerând diploma de bacalaureat, din cauza anului 
preparator, ca necorespunzătoare celor din apus. 

Argumentul acesta, îl socot ca o abdicare dela demnitatea proprie 
şi ca o nouă dovadă că noi nu suntem în stare să privim numai 
cuprinsul țării noastre. Rămânem tot sclavi înstrăinării sufletești, 
care în multe ne face să ne depărtăm de realitate. 

Din două una: Ori universităţile române, după o viaţă de 70 ani 
sunt în măsură să satisfacă serios cerinţele necesare pentru li- 
centä sau doctorat, ori nu au ajuns încă la acest grad de matu- 
ritate. In cazul dintâi cred că e o rușine să mai potrivim programul 
şcoalelor noastre după cerințele universităților străine; în cazul 
al doilea e păcat că se mai cheltuesc bani cu ele. 

Când privim desfășurarea evolutivă a altor popoare, care au 
pornit pe calea culturii odată cu noi, vedem că au procedat altfel. 
Japonia şi-a întărit învățământul propriu. Nu se vede nici un 
tânăr japonez care urmează la Universitățile din America ori 
Europa spre a trece licența, doctoratul. Se întâlnesc însă mulți 
Japonezi, doctori din ţara lor, care lucrează în institute străine 
spre a se specializa. Au deplină maturitate științifică ; ştiu ce vor 
si adesea pătrund atât de adânc în tainele cercetărilor, încât aduc 
în ţara lor, elemente de înaintare serioasă culturală si științifică. 

La noi... până și programa școlară trebue să o potrivim după 
conditiunile străine. 

Prin ultima legiferare, scoalele secundare au căpătat o nouă 
înfățișare. Anul preparator dela 1928, a devenit cl. a VIII-a, 

bifurcată, bifurcare restrânsă la adaosul câtorva ore mai mult 
decât la celelalte obiecte pentru matematică deoparte, latină și 
greacă de alta. 

Fapt e că, dela război, învățământul secundar träeste mereu 
în nesiguranța prefacerilor continue, ceea ce este în desavantajul 
învățământului, care cere continuitate. 

Una din consecințele acestei stări de echilibru nestabil este 
variația programelor. 

Nici azi n'au ajuns stabile. 

Işi închipue lesne oricine perturbarea adusă în școală prin schim- 
barea programei din an în an. Generatii de elevi au fost sacri- 
ficate; unii ajung la bacalaureat fără să cunoască anumite 
materii principale; alții au învăţat în doi ani consecutivi 
același obiect. 

In afara acestor necontenite cutremure în funcționarea scoalelor 
noastre se mai adaugă şi alte condiţii nefavorabile lor. Rezultatul 
bacalaureatului nu poate deci fi pe deplin satisfăcător. El e în ra- 
port cu desechilibrul necontenit în funcționarea liceului. 

Năvala dată spre scoalele secundare are ca urmare numărul mare 
de elevi în clasă. El nu poate fi redus la cel legal, căci scoalele secun- 
dare sunt lăsate pe seama lor, spre a face față nevoilor com- 
plexe. Directorul, sărmanul, a devenit negustor, contabil, antre- 
prenor ; grija lui de cum deschide ochii e să afle mijloacele cum să 
adune fonduri, fonduri și iar fonduri. Fonduri pentru plata orelor 
suplimentare la profesori; pentru plata personalului adminis- 
trativ ; pentru încălzit, luminat ; fonduri pentru clădit. Intelege ori- 
cine că spre a nu nemultumi pe părinţi, se fac concesiuni; nu se 
poate altfel. Acest fapt are urmări desigur și asupra procentului 
de promovați, deci si asupra rezultatului de la bacalaureat. 

Trebue adăugată în cumpăna pregătirii elevilor și tehnica lec- 
ţiilor. Metoda importată a întrebărilor, principial însemnată, nu 
se poate pe deantregul aplica la noi, fără o slăbire a rezultatului 
final. La o clasă suprapopulată profesorul cel mai destoinic în- 
tâmpină mari greutati în predarea materiei îngrămădite prin pro- 
gram. E imposibil de aplicat această metodă, intrată în obisnuintä, 
așa fel încât să mulțumească pe deplin și fondul. Orice încercare 
de justificare cade dela sine. Omenește e imposibil, căci la noi 
şi anul de studiu, efectiv, e scurt. 

Se vorbeşte de un an şcolar; de fapt o socoteală simplă învede- 
rează oricui, că anul școlar se reduce la 6 luni de muncă; asta 
înseamnă cel mult 72 de lecţii pe an, în care intră lucrările scrise, 
repetițiile, demonstrațiile, etc. 

Nu e de lăsat la o parte nici dispoziţia profesorului. In slaba 
atenție ce se dă culturii, intelectualilor, profesorii sunt tratați 
ca un rău necesar, pentru îndeplinirea unor formalitäti sociale. 
Civilizația este legată de școale felurite ; scoalele nu pot funcționa 
fără profesori. Deci profesorii sunt necesari pentru salvarea apa- 
rentelor. Ii învălue însă o atmosferă de toleranță, de indiferență, 
sufletește deprimantă. In clasă profesorul nu se poate izola com- 
plet. Apăsarea exterioară lasă urme ; i se cere aproape eroism ca în 
faţa elevilor să apară apostolul care să-i îndemne cu însufletire spre 
zări senine, rămase pentru el vis. Nu se cântărește îndeajuns ecoul 
nedreptei tratări a profesorilor asupra educatieisi instrucției elevilor. 

Mai sunt si alte fapte care contribuesc la slăbirea funcționării 
şcoalelor. Una din cele mai dezastroase este fărâmițarea cate- 
drelor. Mai înainte vreme un profesor, funcționând la o catedră 
întreagă, ajungea să-şi cunoască elevii, să-i aprecieze după merite 
şi valoarea lor, să-i selectioneze. Acum? Cele mai multe catedre 
praf s'au făcut. Adăogându-se si sistemul detasärilor ca si al su- 
plinirilor, elevul ajunge să schimbe întrun an mai multi pro- 
fesori. E trecut din clasă în clasă, dela profesor la profesor, 
fiecare cu metoda proprie, cu temperamentul diferit. 

De ce să ocolim adevărul? Chiar pregătirea profesorilor nu este 
totdeauna potrivită cu materia ce au de predat. Universitatea nu 
vrea să țină în seamă, foarte adesea, că are si menirea de a da 
licentiatilor care năzuesc spre profesorat, adică mai tuturor 
studenților, o privire generală asupra diferitelor materii. Urmân- 
du-se numai calea promovării ştiinţei, din facultățile de litere și 
ştiinţe ies licentiati care nu au o cultură întreagă; au învățat un 
an, doi, capitole detaliate, crâmpeie din materia necesară lui 
pentru scoalele secundare. Släbiciunea ce urmează din aceasta 
mi-au mărturisit-o multi profesori. Nu se simt stăpâni deplin pe ma- 
terie în faţa elevilor, decât după ani si ani de funcționare, de auto- 
didacticism. Adesea munca întreagă din universitate nu le serveşte 
prea mult în cariera de profesor. Rămân uneori sclavii manua- 
lelor didactice. 

Există un mare neajuns în legătura dintre Universitate si școala 
secundară; nu s'ar înlătura decât prin reînfiinţarea scoalelor nor- 
male superioare de pe vremuri. In Universitate se poate continua 
cu pregătirea pentru ştiinţă. Statul însă are datoria să-și formeze 
personalul necesar şcoalelor, așa cum trebue. Işi alege prin con- 
curs elementele ; le dă pregătirea necesară si le cere în schimb 
maximul de rezultat. 

Seminariile pedagogice de azi nu pot aduce decât o slabă îm- 
bunätätire în pregătirea profesorilor. Suprapopulate, au ajuns si 
ele niște instituţii cu nume pompos, dar numai în teorie folosi- 
toare. Lectiile de practică efectivă sunt reduse în așa măsură, încât 
satisfac numai formalitatea. 

Dacă se mai adaogă la toate aceste condițiuni de funcționare 
a scoalelor noastre secundare si mediul în care trăesc, se poate 
deduce cât de departe sunt în a satisface menirea ce ar trebui 
să aibă, la noi mai deosebită decât aiurea. 

Cât poate strica mediul, s'a văzut cu prilejul descoperirii asa- 
sinilor precoci din Capitală. Părinţii, cei mai multi, poate fără voie 
dau libertate mare copiilor ; biserica nu-i ademenește ; biblioteci nu 
există pentru a-i atrage. Pierd si ce bruma au căpătat în scoale, prin 
cinematografe, prin cetirea tuturor cărților tipărite numai despeculă, 
tolerate de autorităţi, prin hoinăreală în preajma câmpurilor de sport. 

In prea numeroasele ceasuri libere ce le lasă școala, nimeni nu 
se interesează de elevi, nici părinții, nici societatea. Cresc ca du- 
dăul în vraistea stepei; ajungând la universitate, n'au nici un ideal, 
nici o orientare. Trec în maturitate cu buimăceală periculoasă. 

Școala nu-i ocupă decât parte din zi ; restul se înfundă în haosul 
societății dezorientate de azi, care nu se mai gândește la viitor; 
lasă de izbeliște generaţiile tinere, devenite la rândul lor haotice, 
asasinând spre a convinge. 

Bacalaureatul? Ce poate să arate decât realitatea? 

Gresit s'a pus rezultatul ce-l dă, pe seama torturii examenului, 
a emotiunii, ori a pretentiunilor exagerate ale comisiunii. "Tehnica 
examenului a mers din ce în ce spre slăbire; mai ales de când 
s'au înlocuit notele prin calificative, de când materiile pentru teză 
s'au redus, iar tezele nu erau eliminatorii, severitatea nu avea 
aproape nicio urmare. Elevul slab trece printre degete; pro- 
centul celor căzuţi ajunge infim de mic. 

E bine că s'a revenit la o modalitate mai strictă în judecarea 
scrisului, după criterii mai sigure, cum e teza la limba franceză ori 
matematică. 

E drept; un mare cusur are examenul de bacalaureat rămas 
şi în modificarea recentă a legii: comisiunea prea numeroasă. 
Fără voie amănuntele domină, iar cântăreala cunoștințelor primează. 
Cu totul altfel s'ar întâmpla dacă acelaşi profesor ar examina 
două-trei materii. Istoria cu limba română ar merge de minune, 
poate și geografia. Șt. Naturale cu fizico-chimice s'ar împăca bine. 

Avantajul ar fi mare. Chestiunile s'ar pune în așa fel, încât ar da 
putinţa unei judecăți mai pe îndelete ; ar fi mai largi. 

Și apoi s’ar putea face o mai dreaptă apreciere. Nu s'ar pune 
elevului decât acele chestiuni, de istorie bunăoară, pe care le posedă 
si profesorul de română, prin cultura lui generală. Neştiind nici 
el câte steaguri a avut Ștefan, n'ar întreba nici pe elev, după cum 
s'a născocit că s'a întâmplat la o comisie de bacalaureat. Unde am 
prezidat, ce e dreptul, nu mă pot plânge de înțelepciunea, răbdarea 
şi bunăvoința membrilor din comisiune. 

Câtă lipsă de temeinicie prezintă părerea că spaima de exa- 
minatori ori pretentiunile lor sunt de vină în rezultat, se poate de- 
duce dela acele școale, în care elevii — mai drept să fiu, elevele — 
au fost bine si complet pregătiți. Iti este mai mare dragul să 
examinezi, după cum afli plăcere să poți găsi elemente care să 
merite nota excepțională. 

* 
* * 

In privința cunoștințelor candidaţilor la bacalaureat în general, 
n’as putea îndrepta prea mult din ceea ce am scris acum 9 ani 1). 

In special Geografia României este cea mai masacrată, măcar 
că s'a ajuns în sfârșit să fie predată și în ultimul an de liceu. 
Rămâi impresionat nu atât de cunoștințele nesatisfăcătoare, cât de 
lipsa oricărei vibrări sufletești care să arate un interes cât de slab 
pentru țară. 

Să se spună că Blajul e centru săcuiesc, iar Maramureșul să fie 
arătat, acolo, vag, în mijlocul Ardealului, e drept face să ti se 
strângă inima de durere, chiar dacă asemenea bazaconii le-ar spune 


1) I. Simionescu, Bacalaureatul, în + Viaţa Romînească >, 1925. 

codașul clasei. Că nu se știe cum e relieful Ardealului, mai merge. 
Dar după șapte ani de școală să nu știi ce e relief, iarăși nu e per- 
mis celui mai rău elev. 

Mi-ar veni greu să înşir aici tot ce carnetele mele conţin ca 
răspunsuri ale elevilor din București, Iași ori Vaslui, dela licee cu 
recunoscută reputaţie ori mai modeste, , 

Că sunt absolvenţi care nu ştiu unde e pe hartă Galaţi; că nu 
se pot arăta în clasă, punctele cardinale și câte altele, nu denotă 
lene la învățătură, ci slab interes pentru geografia țării în care 
vor avea de trăit, 

La urmă, cum să i se destepte această dragoste? Un elev a 
spus-o limpede: «n'am făcut cu școala escursii, nici mici, nici 
mari», iar altul, primul dintr'un liceu bun, a mărturisit, că n'a 
intrat decând e el într'un sat. 

La limba română se cunosc chestiunile obișnuite, căci sunt cam 
aceleaşi. Si răspunsurile sunt cam aceleași. Aproape le ştiu pe din 
afară de câte ori le-am auzit. Sunt stereotipice — cu läudabile 
exceptiuni — căci sunt reproduceri din tratatele prescurtate de 
literatură, făcute anume pentru candidaţii la bacalaureat. 

Jale mare te cuprinde când vine vorba despre autorul preferat. 
O curată comedie. Totul se reduce la bucata cuprinsă în Cartea de 
cetire. E o simplă formă ce ar trebui scoasă din regulamentul 
bacalaureatului, căci dă loc numai la fanfaronadă goală, pretentiuni 
ridicole, mai desgustătoare de cum se insistă ceva mai mult. 

Câte o dată, chiar supărător de dureros, era încercarea de a pune 
pe absolvent, să scrie pe tablă, fraze franceze cerute în cursul 
inferior : 

— «Que sont devenue cetts personage qui fir tent de briu» 
scrie unul; iar altul: 

— «Il est si baux l'enfant avec son dux sourir ». 

Al treilea, tot la întâmplare luat: 

«Avent midi je quitté me livre; Je m'amuse enfimiment». 

Pe asemenea absolvenţi să-i mai întrebi: «Unde expune V. 
Hugo teoria dramei romantice?» 

Nu e ridicol? 

E drept, unii dintre elevi mărturiseau cu un ton de dojană, 
contra cui?, nici el nu ştia: 

— «Am avut 4 suplinitori pe an la limba francezäl». 

Există cauze mici, care par curente, deci trecute cu vederea; 
multiplicate, persistente, dau efecte bune sau rele, după natura lor. 
Se neglijează atât de mult la ministerul de instrucție, asemenea 
« curente înlesniri » făcute unora dintre profesori, de a fi supliniti 
prin cine dă Dumnezeu, încât aproape nu se mai bagă în seamă. 
Efectul lor însă se prinde mai târziu, în rezultatul dela Bacalaureat, 
deci în cultura generală a țării. 

Un distins membru al unei misiuni străine, şi-a dat copilul la un 
liceu românesc, din dragoste pentru noi. După putin timp l-a 
retras. Două fapte l-au determinat; 1) lucrările scrise nu erau 
cercetate si îndreptate amănunțit cum știa că se obișnuește în 
Franța; 2) prea multe ore libere avea elevul prin absentele pro- 
fesorilor, supiiniţi prin oricine. 

Slăbiciunea elevilor trebue să o judecăm deci în raport cu tota- 
litatea factorilor care o provoacă. Vor fi și elevi proști, trecuţi 
ca frunza pe apă din clasă ’n clasă. E vina tot a scoalei. Dar inco- 
herenta răspunsurilor la majoritatea elevilor examinati, deci rezul- 
tatul mijlociu al bacalaureatului, cel mai important, trebue pusă 
în legătură cu funcționarea scoalei, socotită în mediul ei firesc. 


Vreau să insist puţin asupra altei laturi din pregătirea absol- 
ventilor de liceu. 

Am luat obiceiul, cu îngäduinta colegilor examinatori, să pun, 
câteva minute, întrebări în afară de program. Bine înţeles răs- 
punsurile nu aveau nici o influență asupra notării. Elevii ştiu 
aceasta; nu ocolesc sinceritatea. 

Les copii din liceu cu o enorm de slabă cunoaștere a realității în 
care vor trăi, Nu sunt deprinși cu observarea. Nu li se desteaptä 
nici un interes pentru viața în care vor intra. Contrastele cele mai 
dureroase dintre avânturile teoretice dela lecţii și practică, se 
constată la fiecare pas. 

Noi ne închipuim că toți copiii posedă cunoștințele socotite 
elementare pentru cei maturi. Şi pe această greșită părere, bazată 
pe lipsa unui studiu asupra copiilor noștri, clădim palate de carton, 
suflate la cea dintâi adiere de vânt. Ii înălțăm în zări eterate; îi 
luăm adesea că înțeleg orice, că sboară cu propriile aripi; le 
vorbim la știință în termeni tehnici, savanți. Vrem să dăm progra- 
melor un temei filosofic, sociologic. 

Te înspăimântă cunoştinţele și termenii cuprinși în sutele de 
pagini ale numeroaselor cărți ce trebue să învețe elevul într'o 
clasă. 

Năzuim să înmagazineze elevii o enciclopedie întreagă, lipsiți 
adesea de cel mai elementar sprijin, pe care îl neglijăm. 

Intr'o anchetă făcută pe vremuri, când functionam la Semi- 
narul pedagogic universitar din Iaşi, am aflat unele date care m'au 
influențat peste măsură, indicându-mi aproape partea însem- 
nată din activitatea mea de mai târziu. Dintre elevii dela orașe, 
50% nu au văzut cum se mulge o vacă; 72% nu știu cum se face 
brânza ; 30% nu au văzut epure viu, 95% nu au văzut o veveritä, o 
nevăstuică ori un dihor 1). 

Mediul oraşelor noastre este sărăcăcios. După cum nu există 
în ele biblioteci, nu există muzee, nu există înlesniri diferite pentru 
întărirea cunoştinţelor din clasă sau îmbogățirea lor. 

Dar ce e mai trist, copiii nu capătă îndrumarea necesară pentru 
observare, chiar când nu lipsesc prilejurile. 

Până acolo merge lipsa de interes pentru realitate, si curiozitatea 
ce duce la destăinuirile necunoscutului, încât, în provincie ca 
şi în Bucureşti, s'au aflat absolvenţi care nu ştiau numele străzii 
în care se găsește școala. La o școală din Bucureşti, socotită 
printre cele mai bune, o elevă n'a putut să-mi desluseascä 
însemnătatea personalității după care s'a numit strada scoalei. 
Pare că as fi întrebat-o ce constelație se află în vecinătatea 
stelei polare. 

Peste drum de școală, într'un oraş cultural însemnat, trăia o 
distinsă scriitoare, ale cărei poezii sunt trecute în cărțile de cetire. 
Elevele nu au cunoscut acest fapt, după cum n'au ştiut să-mi 
citeze nume de femeie-autoare din oraș, deşi o profesoară de 
a lor e una din scriitoarele noastre de seamă. 

Li se vorbește elevilor despre poezia operelor lui Grigorescu ; 
s'au găsit destui elevi, din scoalele din București, care n'au văzut 
un tablou original de al marelui nostru pictor. Mulţi, aș putea 
spune foarte multi elevi, dar şi eleve, nu cunosc nici Pinacoteca 
dela Ateneu, nici Muzeul Simu. Despre Muzeul Stelian, pare 
că-i auzeau pentru întâia oară numele. Frumosul muzeu etnografic 


1) I. Simionescu, Didactica Șt. Naturale, Bucureşti, 1931. 

dela şosea e necunoscut. Nu se ştie nici măcar unde se 
află. Până si muzeul de Șt. Naturale, cel mai atractiv din toate, 
variat cum puține sunt în Europa, nu este vizitat de elevii 
cursului superior. Încercam să mă asigur dacă cei ce spuneau că 
l-au vizitat, l-au vizitat în adevăr. Răspunsul era uniform. « Am 
fost de demult, când eram în cl. 1». 

Muzeele preistorice, al Armatei, Muzeul Aman... se găsesc în 
Patagonia pentru elevii noştri, după cum mulți făceau ochii mari 
când îi întrebam dacă au văzut în București vreo reproducere a 
bisericilor lui Ștefan. 

Nimic; nici un interes pentru vii, nici o pietate pentru morţi. 
Trec pe străzi fără să vadă. O elevă face zilnic drumul pe Bule- 
vardul Pake si n'a fost în stare să-mi spună ce statui întâlneşte 
în drum. De însemnătatea lor nici vorbă. Sunt absolvenți numeroși 
în provincie, dar si în capitală, care mi-au mărturisit că n'au auzit 
un concert simfonic, nu ştiu ce e un cuartet; se găsesc absol- 
venti de liceu care n'au văzut de când sunt un număr din Convor- 
biri literare, de apariţia căror habar n'au. 

Până si grădina Cismigiului cu frumoasele plante exotice, nu e 
cunoscută. l 

Și câte alte fapte dureroase nu se pot constata dacă s'ar face o 
anchetă metodică si pe îndelete la licee! S'ar vedea pe ce substrat 
subred îngrămădim noi cunoștințe de tot soiul. Elevii care sco- 
teau vorbele ca dintr'un gramofon despre valoarea lui T. Maio- 
rescu, n'au avut curiozitatea sau mai bine zis n'au fost îndemnați 
măcar să treacă pe la casa în care a locuit marele om al României. 


L 
* L 


Din câte am putut pe scurt sä relatez asupra celor constatate 
la bacalaureat, se desprinde pentru mine — n'aș dori decât să 
fiu înșelat — o subredä alcătuire a vieții noastre școlare, 

Se dau cunoştinţe multe și mărunte, căci ne preocupă grija să 
fim la nivelul sträinätätii. Ele nu sunt însă coordonate și alese după 
putinţa de suportare, înțelegere și mai ales trainică înmagazinare 
a copiilor noștri. 

"Ținând seamă de evoluţia noastră generală, școala noastră trebue 
încă să aibă în grijă, pe lângă instructia și educația copiilor, dacă 
vrem să dăm țării elemente sănătoase. 


6* 

Faţă de scurtimea anului şcolar, cunoștințele trebuesc împu- 
tinate la strictul necesar, dar înrădăcinate prin mijloace didac- 
tice, aşa încât să formeze un țesut trainic, pentru activitatea pro- 
prie de mai târziu. 

Cunoştinţe puţine, alese, temeinic înțelenite pentru media 
şcolarilor este pentru mine mai de pret, decât îngrămădirea de cu- 
nostinte din tot soiul de obiecte, ce nu pot folosi decât celor puțini, 
în măsură să le poseadă și fără şcoală. In schimb trebue date ele- 
vilor îndrumări spre cunoașterea vieţii reale, spre observarea ei, 
deşteptându-le dorul de a cerceta, a afla prin sine, deci de a 
munci, 

Mărturisirea elevului celui mai bun, dela unul din cele mai 
bune licee din ţară, că n'a călcat într'un sat, că nu cunoaște 
prispa lutuită, nici tinda săteanului, a fost o dureroasă încercare. 

In asemenea sinceră mărturisire se oglindea, pentru mine, 
artificialitatea învățământului nostru, apt să facă pe copil a cu- 
noaste legile atomice, dar să nu aibă legătura sufletească cu țara 
în care trăieşte, cu tot ce e în ea si mai ales să nu fie animat 
de näzuinta de a o cunoaşte si a-și pune în serviciul ei o sănă- 
toasă pregătire. . 

Mulţi dintre noi se află din păcate în situația premiantului 
întâi, în toate clasele. 

Cunoaştem și toaca'n cer, dar nu știm nevoile din jur, pe care 
ar trebui să le înlăturăm. 


Prof. I. SIMIONESCU 


GUVERNELE UNGUREȘTI ȘI 
MISCAREA MEMORANDISTĂ 
A ROMÂNILOR DIN ARDEAL 


IV 


MĂSURILE LUATE DE GUVERN INAINTE ȘI IN CURSUL 
PROCESULUI « MEMORANDULUI » 


Darea în judecată a membrilor comitetului partidului național 
a produs, cum era şi firesc, o mare agitație în rândurile popula- 
tiei româneşti de pretutindeni. Moţiunea conferinței nationale 
dela 23—24 Iulie, care declarase solidară națiunea întreagă cu 
textul memorandului, cu trimiterea lui la Viena si cu toate dc- 
tiunile comitetului, nu era o atitudine de circumstantä, ci cores- 
pundea sentimentului unanim al maselor românești. 

Hotärîrea dârză a Românilor ardeleni, de-a sta solidari alături 
de fruntașii conducători, a produs mare îngrijorare în toate cer- 
curile ungurești. Judeţul Făgărașului intervine la 14 Octomvrie 
1893 cu adresa Nr. 13814/527 la guvern și la Corpurile Legiui- 
toare, solicitând etatizarea administraţiei judeţene din părțile ar- 
delene în timpul cel mai scurt, pentru a înnăbuși astfel mișcările 
românești. Copia adresei a fost trimisă si celorlalte județe din 
ţară, care au fost solicitate să vină în ajutorul Ardealului primej- 
duit de agitaţiile valahe prin intervenţii similare. Judeţul Nógrád 
cere guvernului modificarea legii XVIII din 1848, care proclamase 
libertatea presei, în sensul ca ziarele scrise în limbile nemaghiare 
să fie supuse cenzurii preventive. Judeţul Zélyom intervine 

printr'un lung memoriu, dela 7 Decemvrie 1893, cerând înăs- 
prirea pedepselor prevăzute de codul penal pentru agitatiile « anti- 
patriotice » şi împotriva ideii statului unitar national maghiar; 
în același timp solicită desființarea legii naționalităților (legea 
XLIV din 1868), care — susține memoriul — nu a fost aplicată 
niciodată şi nici nu poate fi aplicată, dar a cărei existență dă 
un substrat de legalitate agitatiilor româneşti; modificarea legilor 
şcolare acordând ministrului dreptul de veto la numirea mem- 
brilor corpului didactic dela școlile confesionale și introducând 
în aceste școli un control patriotic mai sever; numirea profeso- 
rilor seminariilor teologice numai în baza aprobării Ministerului 
Cultelor și întreg învățământul din aceste seminarii, pe lângă 
respectarea deplină a libertăţii de conștiință a cultelor, să fie or- 
ganizat pe baze patriotice; luarea unor măsuri energice represive 
împotriva preoților agitatori. Întrucât nationalitätile săvârșesc 
mari abuzuri graţie dreptului de asociaţie şi de întrunire, acest 
drept trebue modificat astfel, încât orice acțiune antipatriotică 
să fie făcută imposibilă. 

Măsuri energice împotriva agitatiilor românești cere județul 
Cluj la 30 Octomvrie 1893, apoi județele Tolna (16 Decemvrie), 
Pozsony (18 Decemvrie), Zemplem (21 Decemvrie), Nyitra (26 
Octomvrie), Győr (2 Octomvrie), Szabolcs (10 Octomvrie), Árva 
(25 Octomvrie), Sáros (29 Decemvrie) și oraşele Kecskemét 
(21 Noemvrie ), Debrețin (30 Noemvrie 1893) si Győr (11 Ia- 
nuarie 1894). După cum vedem, spaima se răspândește deci pre- 
tutindeni, dela o margine a țării la cealaltă. 

Mai cuprins de panică pare să fi fost guvernul dela Budapesta. 
La 13 lanuarie 1894 ministrul de interne, Carol Hieronymi, tri- 
mite ministerului de război din Viena adresa confidențială Nr. 
19 care trădează o foarte interesantă stare de spirit. Hieronymi 
mărturiseşte că mișcările violente naționaliste ale Românilor ar- 
deleni, amintind pe acelea din 1848 și 1849, au umplut de spaimă 
populaţia maghiară, care își vede asigurată liniștea numai în prezența 
unei forte armate întărite si a unei armate în care să aibă încredere. 

De aceea, ministrul maghiar solicită întărirea forței armate 
din regiunile primejduite (Alba-lulia, Abrud, Sibiu, Orăştie, Cluj 
şi Bistrița) și înlocuirea regimentelor românești cu regimente 
maghiare. 

Ministrul de război din Viena răspunde la 10 Februarie cu 
adresa confidențială Nr. 219, ținând înainte de toate să accen- 
tueze că «die nationale Erregung der rumänischen Bevălkerung 
im ehemaligen Siebenbiirgen bei den k.u.k. Truppen in keiner 
Beziehung Eingang gefunden hat »!) si prin urmare «es kann 
absolut keinem Zweifel unterliegen, dass auch diejenigen Trup- 
penkărper, welche sich aus der rumänischen Bevölkerung jenes 
Landestheiles ergänzen, unter allen Verhältissen ihre Pflicht 
als k.u.k. Soldaten im vollsten Masse erfüllen und erfüllen 
werden » 2). 

Comunică apoi că va propune Maiestätii Sale ca regimentul 
82, compus în majoritate din maghiari, să fie mutat dela Braşov 
şi Făgăraş la Alba-Iulia, ca batalionul de vânători Nr. 23 care cu- 
prinde mai mulți maghiari decât batalionul de vânători Nr. 28 
să fie transferat la Abrud, iar regimentul de infanterie Nr. 64, 
aproape curat românesc, să fie dus în Bosnia-Herţegovina, unde 
de altfel îi venea rândul să fie dislocat ca să înlocuiască regimentul 
de infanterie Nr. 50, care urmează să fie repartizat la Braşov si 
la Făgăraş. Toate aceste schimbări se vor face în toamna anului 
1894. Cererea privitoare la regimentul de husari nu poate fi satis- 
făcută, 

La 7 Martie, ministrul de război comunică ministrului de in- 
terne maghiar, cu adresa confidențială Nr. 845, că Maiestatea Sa 
a aprobat la 26 Februarie dislocärile de trupe propuse si amin- 
tite în adresa de mai sus, 

Sarcina urmăririi de aproape, a supravegherii și a înnăbușirii 
cu orice mijloace si pe orice cale a mișcărilor românești o aveau 
însă organele administrative si jandarmeria, în permanent contact 
cu ministrul de interne. Din rapoartele prefectilor si ale coman- 
dantilor jandarmeriei se desprinde, ca dintr'un film bizar, spaima 
fără rost a populației maghiare si lipsa de înţelegere si de 
măsură a autorităților, care în manifestarea pașnică si absolut 


1) Răscoala naţională din trecut (1848 si 1849) a populaţiei românești 
din fosta Transilvanie nu a avut, în nici o privinţă, repercursiuni asupra 
trupelor imperiale şi regale. 

3) Nu poate fi nicio îndoială că și acele corpuri de trupă, care sunt al- 
cătuite din populaţia română a acelui ținut, şi-au împlinit şi-şi vor împlini, 
sub orice raport, datoria lor de soldaţi imperiali și regali, 

inofensivă a Românilor vedeau ivindu-se zorile revoluţiei dela 
1848. 

La 25 Aprilie 1894, prefectul județului Alba informează mini- 
sterul de interne (adresa confidențială Nr. 58) că, după ştirile 
primite din Blaj, la procesul «așa numitului Memorand », care 
începe la 7 Mai la Cluj, va participa un mare număr de ţărani. 
« Scopul conducătorilor — scrie prefectul — este ca prin mase 
impunătoare de țărani să se organizeze manifestatiuni, pentru a 
împinge populația maghiară din Cluj la măsuri de represiune si 
a face necesară intervenţia autorităților; astfel va fi un nou 
prilej pentru făurirea plângerilor împotriva persecuțiilor ». Co- 
mitetul partidului va călători dela Sibiu la Cluj cu tren 
special, în care vor lua loc si ceilalți fruntași din Sibiu si Blaj, 
iar în cursul călătoriei, la toate gările din localități cu popu- 
latie valahă, aceasta le va ieşi în întâmpinare ; astfel manifestatiile 
vor avea un caracter general. In ultimele paisprezece zile [se 
observă la Blaj o febrilă agitaţie, unde se tes cele mai fantastice 
planuri. 

Alarmat de acest raport, ministerul de interne trimite la 29 
Aprilie prefectilor județelor Bistrița Năsăud, Brașov, Făgăraş, 
Hunedoara, Cluj, Sibiu, Solnoc-Dobâca (acum: Someş), Turda- 
Arieş, Trei Scaune, Mures-Turda (acum : Mureş), Târnava-Mare, 
Târnava-Mică și Odorhei ordinul circular confidential Nr. 328, 
poruncindu-le să ia toate măsurile preventive necesare, pentru 
apărarea ordinei si siguranței publice. 

La 1 Mai, prefectul județului Alba comunică ministerului cu 
raportul confidential No. 61 o serie de informatiuni mai pre- 
cise relative la pregătirile românilor în vederea procesului. « Va- 
lahii extremiști vor să facă din călătoria la Cluj a inculpatilor 
un adevărat drum triumfal », de aceea poporul este îndemnat cu 
stäruintä să se adune în număr mare la gările Blaj, Teiuş si Câmpia 
Turzii. In ceea ce-l privește, prefectul raportează că a dat ordin 
prim-pretorilor să împiedice pe ţărani să participe la manifes- 
tatiunile acestea; dacă totuşi vor participa, nu le va fi îngăduit 
să arboreze steaguri si insigne si, mai ales, e interzisă participarea 
in corpore a tineretului dela scoalele din Blaj. Accesul pe peronul 
gărilor este îngăduit numai publicului călător şi în nici un caz 
manifestantilor. La sfârşit arată din nou că, potrivit rapoartelor 

primite din județ, «se plänueste mobilizarea unei mari mulțimi 
de valahi la Cluj». 

La 9 Mai prefectul revine din nou asupra situației din județ 
cu raportul confidential No. 70. « Mișcarea valahă — acest prefect 
folosește cu consecvență termenul de valah în loc de român — 
a crescut într'atât, jar prin condamnarea acuzaților poate lua o 
astfel de direcție, încât tin de datorie a propune unele măsuri, 
care cu toate că nu sunt de natură să linisteascä agitația, o pot 
totuși reduce la anumite limite, care să nu primejduiască ordinea 
publică şi liniștea populaţiei maghiare ». Agitatia, continuă prefectul, 
a pătruns în cele mai largi şi cele mai de jos cercuri ale poporului; 
masele fanatizate pot fi oricând mobilizate de conducători, care 
pot dispune de ele cum vor; situația maghiarimei împrăștiate în 
județ devine pe zi ce trece mai grea, în urma spaimei de neînchi- 
puit pe care i-o inspiră atitudinea amenințătoare a «valahimei » 
şi, în sfârşit, deşi se poate presupune că fruntașii « Valahilor », 
dându-și seama de forțele de care dispune Statul, nu plănuesc 
turburarea ordinei publice, totuși masele fanatizate se pot deda 
ici-colo la violente si la nesupunere față de autorități. 

De aceea, având în vedere incidentele atât de abil provocate 
de acuzați în cursul procesului și influența pe care acestea le au 
asupra celor rămaşi acasă — care le cunosc din ziare; având 
în vedere că încă dela începutul procesului, în fiecare sat româ- 
nesc preotul de pe amvon anunță poporului că acuzații sunt asu- 
priti şi poartă lanțurile robiei ungurești; că mai ales acum, pri- 
măvara, poporul e convocat mereu, sub pretextul diverselor cere- 
monii bisericești ; că de altă parte, manifestul « 'Tinerimii române », 
răspândit în taină în toate ţinuturile locuite de români, îndeamnă 
sărbătorirea zilei 3/15 Mai; zelosul prefect propune următoarele 
măsuri : 

1. Să se intervină la comandamentul corpului XII de armată 
din Sibiu pentruca acesta să-i pună la dispoziție forța armată 
de care va avea nevoie după condamnarea acuzaților, când ur- 
mează să aibă loc mari manifestatiuni, care prin caracterul lor 
pronunțat împotriva unei sentințe judecătoreşti, contravin dis- 
pozitiunilor categorice ale codului penal. Utilizarea soldaților 
din armata comună pentru reprimarea mişcărilor va avea şi alt 
efect si anume: Românii, care cred acum că « împăratul » este de 

partea lor, se vor convinge cä aceastä credintä e o legendä, pentrucä 
armata « împaratului » e de fapt de partea ungurilor. 

2. Să i se trimită, un ordin scris, pe care să-l aducă la cunos- 
tinta directiunii liceului din Blaj, punându-i în vedere că, în cazul 
în care va tolera participarea elevilor la agitatiile politice, e au- 
torizat a lua măsuri împotriva școalei însăși. Elevii scoalelor din 
Blaj poartă tricolorul României şi iau parte activă la opera de 
agitație a poporului şi prin întonarea cântecelor naționale con- 
tribuesc la atâtarea sentimentelor nationaliste ale poporului român. 

3. « Şi întru cât se poate afirma că, în agitatiile actuale, preoții 
uniți au o parte cu mult mai mare decât cei ortodocși, ba mai mult 
chiar, firele mișcării sunt în mâinile unor membri ai consisto- 
rului din Blaj, e necesar ca scaunul mitropolitan din Blaj să fie 
ocupat de o persoană energică si de încredere în ce priveşte senti- 
mentele patriotice, dat fiind că vicarul Ion M. Moldovanu nu 
numai că nu e dispus a înfrâna agitația fără frâu a preotimii, ci, 
după cum am avut onoarea a accentua în repetate rânduri, poate 
fi socotit ca şeful invizibil şi conducătorul secret al întregii mişcări ». 

4. Dublarea numărului jandarmilor din Teiuş, Blaj, Ocna- 
Sibiului şi Aiud. 

Pentru a convinge pe ministru de caracterul grav al mișcărilor 
din județ, prefectul trimite în original câteva rapoarte ale prim- 
pretorului Simonffy Alajos din Blaj. Acesta spune (raportul con- 
fidential No. 8 din 8 Mai) că situația e atât de gravă acolo, încât 
femeile maghiare se pregătesc să părăsească orașul. Ca să linis- 
tească spiritele, a vizitat pe vicarul I. M. Moldovanu, rugându-l 
să intervină pentru potolirea agitatiei. Vicarul i-a răspuns: « fără 
îndoială, românimea e foarte nemulțumită şi numai intelectua- 
lilor li se poate atribui că poporul este destul de liniștit în ziua 
de astăzi. Românii și maghiarii sunt dușmani. Cu toate acestea, 
în Blaj nu se va întâmpla nici o dezordine ». La întrebarea prim- 
pretorului «pentru ce sunt nemulțumiți românii? », vicarul i-a 
răspuns: «pentru că se votează legi care urmăresc maghiarizarea 
si acest lucru poporul îl ştie foarte bine », dar mai ales este agitat 
din cauza manifestatiilor unguresti dela 'Turda. In aceeași zi, 
prim pretorul comunica prefectului ştirea fantastică relativă la 
arestarea numitului Costea din Mănărade (lângă Blaj), care a um- 
blat din casă în casă, făcând recensământul tuturor românilor 

care au împlinit vârsta de 16 ani, pentru a cunoaște în caz de 
război, numărul românilor. 

Fireşte, şi acest raport a fost trimis ministerului de interne 
dela Budapesta. 

Ministerul răspunde prefectului cu adresa No. 453 din 12 
Mai 1894, autorizându-l să facă uz atât de forțele militare cât si 
de jandarmerie, în vederea menţinerii ordinei şi siguranței pu- 
blice. In ce priveşte scoalele din Blaj, a intervenit la ministerul in- 
structiunii, care i-a trimis adresa No. 1133, autorizându-l — pe 
prefect — să ordone directorului liceului, să împiedice elevii de 
a participa la manifestaţiile nationaliste, iar în cazul când aceştia 
nu se vor supune, să ia împotriva şcoalei «măsurile necesare ». 
Autorizatia e semnată de Berzeviczy Albert, pe atunci secretar 
general al ministerului şi care avea să devină în curând, în calitatea 
sa de ministru, făuritorul unui faimos proect de lege pentru ma- 
ghiarizarea învățământului minorităţilor din Ungaria. 

La 10 Mai, prefectul trimite ministerului un raport al prim-pre- 
torului din Ighiu, care constitue una din cele mai interesante 
dovezi a fanteziei maghiare din aceste vremuri. Raportul confi- 
dential al prim-pretorului, cu Nr. 6 dela 8 Mai, arată că au plecat 
la Cluj, la procesul memorandului 8 țărani, din comuna Ighiu, 3 
din Ighel, 2 din Sard si 8 din Galtiu ; în această din urmă comună, 
populaţia a ținut în noaptea de 5 Mai o adunare în casa preotului 
unit Josif Șerban, hotărînd să se răscoale și să omoare pe toți «ne- 
valahii » dacă autorii memorandului vor fi condamnați. Hotă- 
rîrea a fost iscălită până și de porcarul satului. Pregătitorii răs- 
coalei sunt preoții din Galtiu, Coslar si Oiejdea. La 7 Mai, când 
cei 8 locuitori din Galtiu, în frunte cu primarul Iacob Mârza, 
s'au întors dela Cluj, le-a eşit în cale poporul din Galtiu și din 
Sântimbru, susținând că ungurii trebuesc uciși, iar un țigan — 
fierarul satului — a afirmat că e însărcinat să pregătească lănci 
pentru răscoală, . 

Peste cinci zile, la 15 Mai 1894, prefectul judetului Alba trimite 
un nou raport confidential ministerului de interne (No. 74), 
comunicându-i că «agitația pornită de preoțimea valahă, în loc 
să se potolească, se întinde tot mai mult ». După rapoartele primite 
din județ, populaţia a adoptat o atitudine provocătoare față de 
maghiari si mai ales față de proprietarii maghiari. In popor se 

răspândesc știri din cele mai alarmante ; astfel, poporul e îndemnat 
să ridice sinele de drum de fier şi să taie firele de telegraf si de 
telefon, în cazul când autoritățile ar dispune trimiterea de trupe 
în locurile mai amenințate. Se mai vorbește și de aruncarea în 
aer cu dinamită a podurilor dela Micăsasa, Blaj, Mihält şi Câmpia- 
Turzii. 

Cu acelaşi raport, prefectul trimite și numărul din 7 Mai al 
ziarului « Unirea » dela Blaj, care publică pe pagina întâi un apel 
«către frații români uniți din întreaga provincie mitropolitană 
de Alba-lulia » semnat de 12 fruntași clerici și mireni — între ei 
găsim pe Alexandru Bohatel, baronul David Urs de Margine, 
Iosif Sterca Sulutiu, etc. — care invită pe credincioșii uniți la o 
mare întrunire de protestare, ce va avea loc la Alba-Iulia la 21 Mai, 
împotriva proectelor de legi bisericești prezentate de guvern Par- 
lamentului. (Intrunirea fiind oprită, nu s'a putut ţine.) 

La 20 Mai prefectul trimite ministerului telegrama cifrată Nr. 
88, comunicându-i că în ziua precedentă au sosit la poşta din Alba 
Iulia 12 scrisori cu bani din Rusia şi 4 scrisori cu bani din România, 
pe numele unor destinatari români. Ministerul intervine în aceeași 
zi, cu adresa confidențială Nr. 531, pe lângă Ministerul de Comerţ, 
solicitându-l să ordone oficiului postal să anunțe totdeauna pe 
primarul oraşului de sosirea unor asemenea scrisori. 

In aceeaşi lumină prezintă situația și prefectul județului Târnava- 
Mică. In raportul său confidential Nr. 29 din 12 Mai, el amintește 
că a reușit să împiedece, în gările din județ, manifestatiile cu pri- 
lejul călătoriei la Cluj a inculpatilor în procesul memorandului. 
Manifestantii conduşi de preoți si de învățători s'au putut aduna 
numai de-alungul căii ferate aclamând pe «călători ». Mai grav 
e însă faptul, că atât acuzații cât și ceilalți fruntași, prin răspân- 
direa manifestelor si prin articole de ziare, dar mai ales preoții, 
învățătorii și studenții, prin cuvântări rostite pe stradă, prin ru- 
găciuni în faţa altarelor si brin predici de pe amvoane agită 
în permanență masele populare şi fac eforturi « disperate » pentru 
a le solidariza cu acțiunile lor. 

Poporul, cu toate că nu înțelege toate discursurile și articolele, 
se turbură însă de câte un cuvânt, de câte o frază cu înțeles socialist. 
Din atitudinea sa, reiese că aşteaptă, că plănuește ceva ; unii merg 
până acolo, încât își distribue, şi lor si altora, roluri în situația pe care 

o așteaptă, și pe maghiari îi ameninţă pe față cu moartea sau cu 
uciderea în masă. 

Maghiarimea, care are şi acum vie amintirea evenimentelor 
din 1848, este neliniștită și se simte în nesiguranță și asaltează 
zilnic autoritățile, solicitând intervenția lor energică şi ajutor 
militar. 

In ceea ce-l priveşte, prefectul nu se teme de răscoale și cu atât 
mai putin de o răscoală generală a românilor ardeleni; de aceea, 
crede de prisos concentrările mai mari de trupe. Incidente locale 
se pot întâmpla. Pentru evitarea lor, a dat ordin prim-pretorilor să 
fie atenţi și, la vestea celei mai neînsemnate mișcări — vești de 
acestea se răspândesc mai ales din satele de lângă Blaj — să alerge 
la fața locului si să ia măsuri energice pentru înnăbușirea oricărui 
început de dezordine. In același timp, solicită întărirea posturilor 
de jandarmi din apropierea Blajului (Valea Lungă, Jidvei și Dicio- 
sânmartin). 

După trimiterea acestui raport, prefectul Târnavei-Mici, vizi- 
tează satele apropiate de Blaj, adică satele « supuse imediat agita- 
tilor ». Privitor la impresiile câştigate și în urma informatiunilor 
recente primite dela organele subalterne, trimite la 16 Mai un nou 
raport ministerului de interne. Și de data aceasta e convins că 
agitatiuni și manifestatiuni nationaliste românești vor putea avea 
loc și ca atare provoca, ici-colo, mici incidente cu un caracter 
pur local; dar nu poate fi vorba de o răscoală generală sau de pri- 
mejduirea ordinei și a siguranței publice. Prin urmare, măsurile 
extraordinare ar fi de prisos, jandarmeria, întărită cum e, fiind 
suficientă, pentru a putea face față oricăror turburări. 

Prefectul, care, după cum am mai amintit, este viitorul ministru 
de interne în guvernul Tisza din timpul războiului, Sándor Iânos, 
atrage atenţia ministrului asupra a două aspecte ale situației. Cea 
dintâi este teama absolut nejustificată a populației maghiare și în 
special a proprietarilor unguri, care cred că s'ar afla în ajunul unui 
nou 1848. Slujbele bisericești româneşti, călătoriile preoților, cu- 
vintele aruncate de unul sau de altul sunt comentate și răspândite 
din om în om si astfel sporesc 4 ca ciupercile » ştirile relative la 
devastări, jafuri, ucideri, etc. Proprietarii unguri trăiesc sub teroarea 
acestor svonuri false, încât unii nici nu îndrăznesc să mai doarmă 
nopțile, iar alții și-au trimis familiile în satele ungurești si în orașele 

vecine. Această nevroză a început a molipsi și functionärimea. 
Mulţi din funcționari îl întreabă pe prefect — plini de îngrijorare — 
cum de îndrăzneşte să ia asupră-și o răspundere atât de grea, fără 
a aduce armată în judeţ. Prefectul ține să accentueze din nou că 
nelinistea elementului maghiar este cu totul nejustificată. 

Al doilea aspect al situaţiei sunt agitatiile româneşti, care întrec 
în proporții pe toate cele cunoscute până aci si care pornesc, dela 
preoți, de-a-dreptul din biserici. De aci se răspândește în popor 
credinţa că « situația actuală e insuportabilă, că prietenii poporului, 
pe care Ungurii i-au dus la Cluj ca să-i țină în robie o viață în- 
treagă sau să-i spânzure, trebuesc salvați si räzbunati. Ziua ră- 
fuelii se apropie, salvatorii sunt în drum și atunci poporul român 
si limba română vor fi domn si stăpân ». 

Prefectul ţine să atragă în deosebi atenția ministrului de interne 
asupra agitatiilor făcute de preoți, în biserici. Agitatiilor făcute în 
biserici de preoţii români, au început să le răspundă preoții unguri 
tot pe aceeași cale. Aceste agitatii pot da naştere la conflicte sân- 
geroase. Agitatia făcută de preoții români chiar în biserică nu poate 
fi contrabalansată de autoritățile publice, pentru că acolo stăpânul 
suveran este preotul. Prefectul crede că ministerul ar trebui să 
intervină pe lângă autoritățile superioare bisericești, pentru ca 
acestea, dându-și seamă de răspunderea grea pe care o au, să 
oprească preoțimea dela slujbe bisericeşti noi, proectate cu prilejul 
pronunțării sentinței în procesul memorandului. Dacă preoții ar 
înceta agitatiile, poporul s'ar linişti imediat. « Astfel — închee 
dânsul — nu luăm răspunderea pentru cele ce se vor întâmpla, ci 
răspunzători vor fi înaintea lui Dumnezeu si înaintea oamenilor 
preoţii români și în rândul întâi preoţii uniţi ». 

Ministerul de interne răspunde la 18 Mai, cu adresa confiden- 
tialä Nr. 509, multumind prefectului pentru raportul său atât de 
explicit. Pentru împiedicarea agitatiilor preoțești se vor lua urgente 
măsuri necesare. Agitatiile din biserici ar trebui însă dovedite cu 
martori, iar autorii lor trimiși în judecată. 

Intr'adevăr, ministerul luase măsuri în consecință, dând în ziua 
precedentă ordinul circular confidential Nr. 2043 pentru urmărirea 
şi descoperirea preoților și învăţătorilor români care îndeamnă 
poporul să meargă la întruniri și manifestații organizate cu prilejul 
procesului memorandului. 

După primirea acestui ordin, prefectul judeţului Târnava-Micä 
trimite ministerului de interne — la 19 Mai, cu Nr. 44 — un nou 
raport confidential, tot atât de amänuntit si de interesant. Inainte 
de toate, îi atrage atentiunea să nu lege mari nădejdi de rezultatele 
ordinului amintit. Preoții si învățătorii si în general toți agitatorii 
români lucrează cu mare prudență si au grije ca agitatiile lor să nu 
ia aspectul unor acte pasibile de judecată. Nici chiar pentru faptele 
săvârşite de ei, nu pot fi trasi la răspundere, întrucât lipsesc mar- 
torii. In fața Ungurilor nu se manifestă, iar țăranul român fie că se 
teme de ei, fie că ţine cu ei și astfel nu-i trădează niciodată. Iată de 
pildă sărbătorirea adunării dela 1848 dela Blaj. Rezultatele dovedesc 
că această sărbătorire a fost organizată după un plan bine chibzuit: 
astfel nu s'au ţinut întruniri, ci totul s'a redus la o petrecere câm- 
penească — obișnuită la 1 Mai — iar autoritățile au aflat de abia 
în urmă că aceste petreceri nevinovate au fost manifestații de 
proporţii mari, la care a luat parte poporul, în haine de sărbătoare, 
cu preoții în frunte. 

In ce privește situația din județ, ea e schimbată. Agitatiile con- 
tinuă, răspândind panica în populația maghiară. Manifestatii mai 
mari vor fi în ziua când se va cunoaște sentința de condamnare a 
autorilor memorandului. Pentru linistirea spiritelor, prefectul 
cere să se trimită în județ armată, care să-l cutreere în permanenţă, 
iar noaptea să fie incartiruită în comunele unde domiciliază agi- 
tatorii cunoscuți, al căror nume îl comunică. 

In ziua următoare prefectul revine cu propuneri nouă în adresa 
confidențială Nr. 47, pentru a pune capăt «cu o lovitură » agita- 
ţiilor românești, care, în cazul unui conflict extern, pot deveni 
fatale. Aceste propuneri sunt: 

1. In regiunile românești, comunicația telefonică să se poată 
face şi noaptea până la terminarea procesului memorandului şi 
câteva zile după aceea. 

2. Să fie urmărită la oficiile poştale corespondența trimisă de 
acuzaţii din Cluj, de comitetul national din Sibiu si de «Tri- 
buna » preoților și învăţătorilor, precum si corespondența expe- 
diată de aceștia. Scrisorile suspecte să fie confiscate la poștă. 

3. Agitatorilor mai cunoscuţi să li se facă perchizitii la domi- 
ciliu, pentru a se găsi documentele graţie cărora să fie descoperiți 
autorii agitațiilor. 

4. Să se pună la dispoziția fiecărui prefect sume mai mari 
(1—2000 florini) cu care să poată angaja spioni în rândul româ- 
nilor. 

Ministerul räspunde cu adresa Nr. 538 din 22 Mai cä a luat 
mäsuri ca telefoanele sä functioneze si noaptea; confiscarea scri- 
sorilor suspecte o poate face prefectul färä nici o autorizatie spe- 
cială; de asemenea autoritățile pot ordona oricând perchizitii 
la domiciliul agitatorilor. Pentru cheltueli secrete (plata spionilor), 
îi trimite 1000 de florini. 

In celelalte judeţe, atât autoritățile administrative cât şi popu- 
latia ungurească au privit cu mai mult calm mișcările româneşti, 
de aceea și rapoartele prefectilor sunt mai putin numeroase si, 
mai ales, mai puţin alarmante. Astfel, prefectul județului Braşov 
comunică ministerului de interne cu raportul confidential Nr. 
25 din 4 Mai că despărțământul Brașov al « Astrei » (prefectul o 
numeşte « Liga valahă din Sibiu ») a ţinut ședință la 2 Mai, hotă- 
rînd ca din județ să meargă la Cluj, la proces, o delegație de 25 
persoane, avocaţi, preoți, învățători, comercianţi și țărani frun- 
taşi, sub conducerea fabricantului Gheorghe B. Popa. Tot 
atunci s'a decis ca, în vederea acoperirii cheltuelilor acestei dele- 
gatii, să se facă o colectă; apoi să se strângă cât mai numeroase 
iscălituri de solidarizare a poporului cu cei dati în judecată. Cu 
acest prilej, prefectul trimite si un tablou de 24 telegrame expe- 
diate lui I. Raţiu din diverse oraşe din România (Galaţi, Tecuci, 
Buzău, Călăraşi, Craiova, Argeș, Alexandria, Botoşani, Râmnicul- 
Sărat, Fălticeni, Brăila, Zimnicea, Bacău, Roman, Turnu-Seve- 
rin și Dorohoi), care au fost ridicate dela oficiul poştal din Brașov 
şi confiscate, nefiind înmânate destinatarului. 

Prefectul trimite ministerului la 19 Mai un ultim raport rezu- 
mativ, din care aflăm că doi profesori dela liceul din Braşov (unul 
era Vasile Goldiș) au cutreerat în întâia săptămână a lunii, 
satele românești si în prezența preoților au ţinut vorbiri, agitând 
poporul. In urma acestor agitatii, în loc de 25 delegaţi au mers 
la Cluj 200, iar pentru acoperirea cheltuelilor s'au strâns 2000 
de florini. 

Prefectul mai arată că, deși judeţul e în imediata vecinătate a 
României, nu s'au petrecut fapte împotriva legii si nici manifes- 
tări ce ar fi dat organelor administrative motiv de îngrijorare. 

Chiar si sărbătorirea zilei de 3/15 Mai s'a petrecut în cea mai mare 
liniște. De aceea n'a fost și nici nu va fi necesară luarea vreunei 
măsuri speciale pentru menţinerea ordinei. 

Privitor la mişcările din județul Bistriţa-Năsăud (azi: jud. 
Năsăud) şi la măsurile luate de autorități, avem raportul confiden- 
tial Nr. 30 din 23 Mai al prefectului si raportul Nr. 24 din 20 
Mai al subprefectului. Prefectul susține că, într'adevăr, poporul 
e agitat din cauza propagandei preoților și a învăţătorilor. In unele 
locuri au fost chiar și ieșiri violente împotriva putinilor maghiari 
aflători în județ. Descoperirea agitatorilor este aproape imposi- 
bilă, fiindcă agitația e forte bine organizată, poporul e nespus de 
discret, iar primarii și notarii români nu dau nici un ajutor la des- 
coperirea lor. E necesară trimiterea în județ a câtorva agenţi se- 
creti si mai ales expedierea unei sume potrivite, cu care să se 
poată câștiga câţiva spioni. Pentru prevenirea turburărilor, 
prefectul a intervenit să se trimită în comunele Năsăud, 
Rodna-Veche, Sieul-Mare si Borgoprund câte o companie de 
soldați. 

Subprefectul dă în raportul amintit informaţii asupra manife- 
stațiilor care au avut loc în fața locuinţei avocatului Gavrilă Tri- 
pon din Bistrița, unul din acuzații în procesul memorandului, 
în ziua de 4 Mai, cu prilejul plecării lui la Cluj. Accentuează or- 
ganizatia admirabilă a Românilor care, la un semn, se mișcă toți. 
De aceea și mai ales din cauza primarilor și notarilor români, e 
cu neputinţă a descoperi pe agitatori. Poporul, în urma agitatiilor 
preoților, e convins că guvernul maghiar urmărește distrugerea 
lui şi că fruntașii trimişi în judecată sunt persecutați fiindcă au 
apărat drepturile poporului. Va veni însă în ziua dreptăţii când ro- 
mânii vor fi singuri stăpâni ai Ardealului. Călătoria la Cluj a acu- 
zatilor Gherasim Domide și Gavrilă Tripon s'a efectuat fără 
turburări. Din județ a plecat mult popor la Cluj, cheltuelile dele- 
gatilor fiind acoperite prin colecte. 

Subprefectul a dat prim-pretorilor ordinul secret Nr. 21 din 
17 Mai poruncindu-le să oprească orice întrunire românească, 
să urmărească pe toți agitatorii si pe aceia care au colectat bani 
între țărani. 

Ministerul răspunde prefectului cu adresa confidențială Nr. 
6or din 26 Mai, ordonându-i să ia cele mai energice măsuri 

împotriva primarilor si a notarilor care nu-și fac datoria cu patrio- 
tism, înlăturându-i din slujbă. Totodată îl întreabă ce sumă i-ar 
ajunge pentru angajarea spionilor. 

Am stăruit asupra rapoartelor prefectilor din aceste câteva 
judeţe, pentru că ele ne dau o icoană precisă a felului cum 
era privită mişcarea memorandistä de autorităţile admini- 
strative ungurești. Alarmate de aceste rapoarte, guvernul a 
luat şi el direct o mulțime de măsuri, ca în timpuri de 
grea primejdie. Astfel, în afară de ordinele date prefectilor 
de a proceda energic şi a înnăbuși orice agitație, în afară de 
intervenţiile făcute către autoritățile militare de a pune la dispo- 
zitia organelor administrative forțele necesare pentru reprimarea 
oricărei încercări de a turbura ordinea publică, pe lângă măsurile 
de dislocare a trupelor, de sporirea numărului posturilor de jan- 
darmi în județele româneşti si de întărirea considerabilă a celor 
existente, guvernul a luat măsuri pentru paza podurilor, a linii- 
lor ferate si a monumentelor de artă, a îngăduit organelor admi- 
nistrative să facă perchizitii domiciliare oriunde vor crede de 
cuviință, să desfacă și să confiste corespondența particulară și 
telegramele sosite ori trimise din țară, etc. 

Pe lângă rapoartele prefectilor, prezintă un deosebit interes 
cele două rapoarte ale generalului Francisc Török, inspectorul 
general al jandarmeriei ungurești, rapoarte privitoare la mișcările 
româneşti. Raportul întâi e dat la 26 Mai si înfățișează situația 
din părțile de miazăzi ale Transilvaniei, iar al doilea, din 24 Iunie 
1894, se ocupă de situația din județele Bistrița-Năsăud si Solnoc- 
Dobâca. Generalul Török a călătorit la Cluj, Aiud, Alba-Iulia, 
Dej si în alte centre ardelenesti informându-se la fața locului, cum 
însuși aminteşte, dela comandanții de jandarmi, dela organele 
administrative şi judecătoreşti şi dela particulari. 

Situaţia creată de agitatiile românești nu i se pare primejdioasă, 
dar e destul de serioasă, pentru a impune măsuri energice, căci 
e dovedit faptul că țărănimea română e atâtatä de o asociație bine 
organizată, împotriva actualei stări de drept și deci contra «ideii 
statului maghiar ». Dela un timp, populația românească, în urma 
continuelor întruniri și conferinţe, și în urma răspândirii în mare 
număr a manifestelor atâtätoare, are o atitudine provocătoare 
față de maghiari. 

După informaţiile primite dela toți aceia cu care a venit în 
contact, agitația a pornit dela Liga Culturală din România ; anume, 
comitetul ei de conducere care, după afirmaţiile generalului, rezi- 
dează în Sibiu (?!) comunică instrucțiunile necesare, parte prin 
« proclamatiuni » si scrisori, parte verbal, preoților si învăţătorilor 
care, la rândul lor, le răspândesc în popor. 

Agitaţiunile amintite durează de vreo trei ani si poporul e în- 
tr'atât la discretia agitatorilor, încât la un semn al lor e gata de 
orice mișcare și se supune tuturor îndrumărilor lor. Această afir- 
matie o dovedește mai presus de orice îndoială faptul că, la înce- 
putul procesului Memorandului, țărănimea, dela hotarele Buco- 
vinei si până la Timiş, s'a mișcat la primul semn sau la primul 
cuvânt venit din partea preoților şi a învăţătorilor, adunându-se 
la Cluj ca să manifesteze. La adunările românilor, ţinute în diverse 
locuri, domneşte o disciplină și o ordine aproape militară, ceea 
ce se poate obține la un popor atât de puţin cult numai printr'o 
instrucție sistematică şi continuă. 

Am fost informat — continuă generalul — că bărbaţii trecuţi 
de 17 ani sunt conscriși de delegații « comitetului executiv ». In 
ce scop? Nu am putut afla. De sigur că această operă de subminare 
nu se poate face fără bani și am aflat că, pentru procesul memoran- 
dului si pentru manifestatiile organizate cu acel prilej, « comite- 
tul executiv » a dispus de 200.000 florini, sumă pe care în parte a 
obținut-o prin colecte, în parte a primit-o dela Liga Culturală. Ge- 
neralul ține să mai amintească că la intervenția justiției au fost 
confiscate la oficiul postal din Alba-Iulia 31 scrisori cu bani — 
în valoare de 8000 franci — sosite pe adresele mai multor locui- 
tori din comuna Rod. 

Aceleaşi constatări le face generalul Török si în părțile de Nord 
ale Transilvaniei, în județele Solnoc-Dobâca și Bistriţa-Năsăud. 
Si aci atâtarea si fanatizarea poporului e făcută de preoți si învă- 
tätori. Si aci se fac colecte și sosesc bani si din România, iar popo- 
rul, ca pretutindeni, crede că mai curând ori mai târziu va fi 
eliberat de Ruși si de Români, de sub jugul unguresc, 

In judeţul Bistrița-Năsăud agitatorii principali au fost preotul 
unit Gherasim Domide din Rodna-veche şi Gavrilă Tripon, avocat 
în Bistriţa. In acest judeţ au fost arestați, pe timp mai lung sau mai 
scurt, 10—12 preoți. Căpetenia agitatorilor în județul Solnoc- 

Dobâca e avocatul din Dej, Teodor Mihali si proprietarul din 
Olpret, Dionisie Vaida si fiul său Alexandru (fostul preşedinte 
al Consiliului de miniștri). La sfârşitul raportului, generalul 
amintește că nici în aceste județe n'au avut loc, nicăeri, turburări 
serioase. 

Am reprodus din « constatările » generalului unele părți, aproape 
textual, pentru a arăta cât de surprinzător de greșit informate 
erau şi cele mai serioase cercuri ungurești asupra mișcărilor ro- 
mânilor. Autorul raportului avea calitatea oficială de inspector 
al jandarmeriei şi, după însăși afirmaţiile sale, și-a făcut raportul 
pe baza informaţiilor oficiale obţinute dela subalternii săi din 
orașele ardelene, dela organele administrative si judecătorești 
locale si totuşi afirmă că Liga Culturală își avea «comitetul 
executiv » la Sibiu, că toate mișcările din Transilvania erau con- 
duse de ea, că se făcea recensământul bărbaţilor trecuți de 17 ani, 
etc., etc. Multe din măsurile guvernului erau luate pe baza in- 
formațiunilor de această natură. Astfel, după primirea întâiului 
raport al generalului, ministerul de interne trimite, la 1 Iunie, 
ordinul confidential No. 639 prefectilor județelor Arad, Bistriţa 
Năsăud, Bihor, Brașov, Făgăraș, Hunedoara, Cluj, Caraş-Severin, 
Sibiu, Alba, Solnoc-Dobâca, Turda-Arieş, Trei-Scaune, Mureş- 
Turda, Maramureș, Târnava-Micä, Târnava-Mare, Sălaj, Timiş, 
Odorhei şi Satu-Mare, invitându-i să cerceteze urgent cine face 
recensământul și în ce scopuri. 

Odată cu măsurile luate pentru urmărirea agitatiilor din țară, 
guvernul unguresc s'a îngrijit să împiedice orice contact între 
românii ardeleni si cei din regat. Fotografiile comitetului Ligii 
Culturale au fost trimise tuturor prefectilor pentru a dispune su- 
pravegherea lor în cazul când unul din ei ar trece în Transilvania. 
O deosebită atentiune însă a dat guvernul dela Budapesta presei 
din Regat. In cursul anului 1892 a fost interzisă introducerea în 
Transilvania a revistei humoristice «'Tocila» din București, a 
ziarelor « Dacia » din Galaţi, « Voința Prahovei » din Ploesti, « Lu- 
mina pentru toți» din Bucureşti, a brosurei d-lui Gh. Adamescu 
« Câteva cuvinte despre dualismul austro-ungar ». 

In anul următor au fost interzise ziarele « Galaţi » din Galaţi 
şi « Revista critică si literară » din Iași, redactată de Aron Den- 
sușianu. In 1894 au fost oprite « Tinerimea română», 4 Lumea 

nouă », « Golgota », «La Patrie », « Funcţionarul », « Revista Po- 
porului », « Corespondenta Română», « Nationalul», Dacia Vij- 
toare », « Românul » din București, « Lupta națională » si « Apă- 
rarea » din Brăila, « Mehedintul » din Turnu-Severin, « Alegätorul 
Român » din Botoşani si « Luceafărul » din Focşani. Ziarul « Ade- 
vărul » care fusese oprit încă din 1889 a încercat să pătrundă în 
1893 în Transilvania sub titlul « Frăția ». Incercarea a fost des- 
coperită si a fost interzisă introducerea sa şi sub acest titlu, la 
Noemvrie 1893. In 1894 a făcut o nouă încercare trimitändu-se 
sub numele « Veacul ». Si aceasta a fost descoperită, luându-se la 
2 August măsurile cuvenite. Incercäri similare au făcut « L’Indé. 
pendence roumaine » si « Românul », trimițându-se cea dintâi sub 
numele « Le Danube », iar celalt sub numele « Pruncul » ; asemenea 
« Alegătorul Român » din Botoșani şi-a schimbat titlul în « Infor- 
matorul român», apoi în «Curierul Român ». Și încercările acestea 
au dat greș din cauza vigilentei organelor guvernului maghiar. 

In 1895 au fost oprite « Lumea nouă», « Mesageriul Român», 
« Gazeta Poporului » și revista 4 Viaţa», toate din București. 

Cum ziarele româneşti din Transilvania reproduceau articole 
din ziarele prohibite din Regat, ceea ce constituia o dovadă 
evidentă că, cu toată oprelistea, ele pătrundeau totuși în Transil- 
vania, ministerul de interne intervine la 14 August 1893 la minis- 
terul de justiție, solicitându-l să ia măsuri împotriva acestor repro- 
duceri. Primind un denunt dela faimosul Jeszenszky, procuror 
la Cluj, iar mai târziu șeful secției minoritare de pe lângă mi- 
nisterul de interne din Budapesta și colaboratorul intim al baro- 
nului Bânffy în opera de distrugere a mișcărilor naționaliste, care 
afirmă că ziarele din Regat ajung în țară, pe căi necunoscute, și se 
cetesc în cafenele și « casinele » româneşti, ministerul de interne 
trimite la 5 August 1893 tuturor prefectilor din județele cu popu- 
latie românească ordinul confidential No. 631, invitându-i să 
supravegheze cafenelele și « casinele » amintite. 

Mai mult încă, guvernul unguresc fiind informat că ziarele din 
Regat se trimit în Transilvania în plicuri închise recomandate, care 
stau sub scutul convențiilor poștale internaționale și sub însuși scu- 
tul codului penal maghiar, care garantează secretul corespondenței 
particulare (art. 200), a intervenit stăruitor şi în repetate rânduri la 
ministerul de comerț, ca să ia măsuri și împotriva trimiterii ziarelor 

în plicuri închise, Rezultatul acestor intervenţii a fost ordonanța 
No. 81.916 din 27 Noemvrie 1894 a acestui departament, prin 
care s'a dat oficiilor postale dreptul ca scrisorile care li se par sus- 
pecte, fie prin locul de unde se trimit, fie prin persoana căreia 
se adresează, să poată fi desfăcute în prezența destinatarului și a 
şefului administraţiei locale. 

Tot pentru a împiedica contactul cu românii din regat, minis- 
terul de interne a trimis la 4 Octomvrie 1894 subprefectilor ordinul 
confidential No. 1193, invitându-i să nu mai propună eliberarea 
de pașapoarte pentru « agitatorii români » care, călătorind în Ro- 
mânia, ţin relaţii cu « tovarășii de principii » de acolo și cu condu- 
cătorii Ligii Culturale, aducând la întoarcere în ţară, ziare și 
publicaţii prohibite si bani colectati pentru susținerea agitaţiilor. 


V 


MIȘCAREA MEMORANDISTĂ IN DISCUŢIILE 
PARLAMENTULUI MAGHIAR 


O mişcare naționalistă de proporţii atât de neobişnuite, cu un 
răsunet atât de puternic în masele populare ale românilor ardeleni 
şi în întreaga opinie publică a țării unguresti, a avut, cum era firesc, 
repercusiuni și în parlamentul dela Budapesta. Discuţiile în 
jurul Memorandului prezintă un îndoit interes, El ne arată starea 
de spirit şi concepţiile fruntașilor maghiarimei într'o problemă 
de o importanţă capitală pentru consolidarea și viitorul Statului ; 
în același timp, au silit guvernul să ia o atitudine fätisä, nu numai 
prin ordine si memorii secrete, față de manifestarea atât de sinceră 
şi de bărbătească a nemulțumirilor si dorințelor unei considerabile 
părţi din populaţia regatului. De aceea, deşi aceste discuţii sunt 
cunoscute sau pot fi uşor cunoscute din ziarele timpului, totuși 
credem că nu e de prisos a stărui putin asupra lor. 

Memorandul a ajuns în desbaterile Camerei maghiare în urma 
interpelării deputatului Ugron Gábor în şedinţa dela 13 Iulie 1892. 
Autorul interpelării începe prin a declara că înainte de acest me- 
morand toţi Ungurii aveau convingerea că nu există nimeni în țară, 
care să conteste principiile fundamentele pe care a fost clădită, 
în cursul veacurilor, constituția Ungariei care constitue temelia 

sigură a evoluţiei sale viitoare. Or, delegația românească s'a dus la 
Viena cu un 4 memorand » adresat nu regelui Ungariei, ci împă- 
ratului Austriei; iar acest memorand nu recunoaște două state, 
Ungaria și Austria, ci o monarhie unică. Dânsul ar fi așteptat ca 
justiția să-și facă datoria față de autorii si răspânditorii lui. Organele 
judecătorești au păstrat însă tot timpul o atitudine pasivă si acestei 
pasivitäti trebue să i se atribue faptul, că «elemente nechemate au 
atacat pe unul din conducătorii delegatiunii » (e vorba de devastarea 
locuinței lui Ion Raţiu). După ce afirmă că Românii din Ungaria 
au o situaţie cu mult mai bună decât cei din Bucovina, Basarabia 
si Serbia, Ugron Gâbor afirmă că mișcările recente ale lor sunt 
opera agenților ruși, care vor să zădărnicească bunele relatiuni 
dintre maghiari si români. Incheind interpelarea, pune ministrului 
de justiție, Szilágyi Dezső, următoarele trei întrebări: 1) «Are 
cunoștință de cuprinsul Memorandului, de compunerea și răspân- 
direa lui? 2) In caz negativ, e dispus să-şi câștige cunoștință 
despre ele? 3) Și, dacă are cunoștință, cum justifică faptul că 
procurorii regesti nu au impus respectul legii si au neglijat apărarea 
constituției si a ordinei legale ? ». 

Ministrul de justiţie răspunde în ziua următoare, printr'un 
răspuns scurt şi nervos. Are cunoștință de cuprinsul Memoran- 
dului fiindcă l-a primit și dânsul, înainte cu câteva zile, în plic 
închis. Nu are însă cunoștință oficială că s'ar fi răspândit în țară. 
Procurorii își fac datoria. In ce privește fondul însuși al proble- 
mei, ministrul de justiție spune că fiecare cetățean are dreptul 
de a adresa petiţii oricărui factor constituțional. In petiţii se pot 
solicita, în mod conștient sau inconștient, chiar și lucruri ilegale. 
Dacă însă petiția se publică şi dacă ea cuprinde lucruri care con- 
travin legilor în vigoare atunci autorii şi răspânditorii ei vor suferi 
rigorile codului penal, ca pentru ori care altă tipăritură. In acest 
sens a și dat instrucțiuni procurorilor. 

După o nouă intervenţie a interpelatorului și după câteva noi 
precizări ale ministrului de justiţie, a luat cuvântul în aceeași 
şedinţă (14 Iulie) contele Apponyi Albert, adresând si el o interpe- 
lare șefului guvernului. După ce constată că « memorandul» e 
îndreptat împotriva tuturor temeliilor vieţii de Stat, care trebuesc 
păstrate, afirmă că e îndreptat mai ales contra integrităţii terito- 
riale a Statului maghiar, prin faptul că prin memorand se solicită 

nu numai desfacerea unirii cu Ardealul, ci și reînființarea Voivo- 
dinei sârbești; astfel memorandul e îndreptat contra unității 
naționale, fiindcă nu vorbeşte în numele singuraticilor cetățeni 
români, ci în numele națiunii române și-și exprimă de-a dreptul 
dorința și stabileşte postulatul ca națiunea română să fie recu- 
noscută «factor alcătuitor de Stat». Contele Apponyi trece la 
obiectul însuși al interpelärii sale: agitatile din România și pro- 
paganda făcută în străinătate contra Ungariei. 

Interpelatorul, deși recunoaște că « factorii oficiali ai României » 
nu au săvârșit nici o violență gravă și evidentă a îndatoririlor pe care 
un Stat le are față de Statul cu care se află în raporturi amicale, 
totuşi nu se poate declara mulțumit cu atitudinea lor. « Mişcările 
sociale organizate pe teritoriul Statului Român pentru sprijinirea 
mișcărilor puse la cale printre popoarele Statului nostru, nu sunt 
numai demonstratiuni tineresti, nu se manifestă numai prin articole 
publicate în presa din România, ci în timpul din urmă s'a înființat 
în România o societate sub conducerea unor persoane cu influență, 
cu numele Liga pentru unitatea culturală a Românilor, cu scopul 
mărturisit si direct de a îmbrățişa cauza așa numitilor Români 
asupriti, adică a concetätenilor noştri români, ceea ce constitue, 
în tot cazul, un amestec necompetent în afacerile interne ale acestui 
Stat. O societate deci, al cărei scop mărturisit este de a-şi întinde 
agitația pe teritoriul unui stat vecin, împotriva legilor valabile în Statul 
acela, și de a atâta pe cetățenii acestui stat contra acestor legi. Iar 
când văd că societatea amintită nu numai că își desfășoară neîm- 
piedecat activitatea sa, ci la ocaziuni särbätoresti, delegaţii ei sunt 
primiţi de Regele României, îi adresează cuvântări și primesc 
răspunsuri din partea Lui, atunci sunt silit să spun că România 
oficială nu-și împlinește datoria, pe care trebue s’o aibă totdeauna 
în vedere, față de statele cu care trăeşte în relaţii de prietenie si 
de pace ». 

Atât nu e de ajuns, continuă contele Apponyi, ci « atât cei care, pe 
teritoriul Ungariei, au rolul de conducători în agitatiile nationaliste 
române, cât și factorii care îi sprijinesc pe teritoriul Regatului 
Român, au început o acţiune sistematică de a acuza Ungaria în 
presa europeană, în congrese internationale europene; de a agita 
opinia publică europeană contra institutiunilor și legilor Ungariei, 
contra guvernului constituţional al Ungariei, contra principiilor 

fundamentale și veşnice ale politicei tradiționale a naţiunii ma- 
ghiare; de a face deci Ungaria urgisită și de a câștiga sprijinul 
moral al opiniei publice europene pentru agitatiunile amintite ». 

După ce arată ce ar fi de făcut, atât pentru potolirea agitatiilor 
din România cât și pentru informarea opiniei publice europene, 
după ce face o critică violentă administrației ungurești care se 
poartă într'un fel cu aderentii guvernului si în alt fel cu adversarii 
săi, întreabă pe șeful guvernului, contele Iuliu Szapâry, dacă are 
cunoștință că «între concetätenii noștri români se desfăşoară în 
timpul din urmă, în măsură crescândă, agitația contra unității 
Statului maghiar și contra institutiunilor sale? » Dacă are cuno- 
stintä că această agitaţie primește sprijin nu numai prin articole 
de presă și prin manifestatiuni organizate pe teritoriul unui stat 
străin, ci și «prin activitatea sistematică a societăților înființate în 
scopul acesta » și că se încearcă a se «discredita în faţa opiniei 
publice europene institutiunile patriei noastre și näzuintele politice 
ale naţiunii noastre?» Dacă are cunoștință de toate acestea, ce 
măsuri intenționează să ia? 

Primul ministru răspunde imediat. E de acord cu intrepelatorul, 
că orice înțelegere cu autorii memorandului și cu principiile cu- 
prinse într'însul, este exclusă. Guvernul român se poartă corect, 
menținându-se în cadrul legilor. In ce privește problema minori- 
tätilor etnice, guvernul are trei datorii de împlinit pentru buna 
soluționare a ei: 1) să ia măsurile necesare ca fiecare cetățean să 
se simtă bine si lucrul acesta se poate realiza printr'o administrație 
bună si o justiție corectă; 2) răspândirea limbii maghiare si 3) 
răspândirea culturii «pe care statul o desvoltă și o răspândește în 
direcție națională ». In continuare, șeful guvernului unguresc după 
ce accentuează că nicăeri minoritățile nu au o situaţie atât de bună 
ca în Ungaria, că nici maghiarii din România, nici francezii din 
Germania şi nici germanii din Franța nu se bucură de libertățile 
de care se bucură nationalitätile din Ungaria, termină spunând că 
guvernul își va face datoria pentru ca «liniştea să fie păstrată ». 
Măsurile pe care le va lua nu le poate destăinui « căci nu ar fi bine 
să se dea nimănui ocaziunea de a le eluda ». 

Guvernul contelui Iuliu Szapâry, care a luat la 13 Martie 1890 
locul guvernării de 15 ani a lui Coloman Tisza, s'a retras la 6 
Noemvrie 1892. După o criză, care a durat aproape două săptă- 

mâni, s’a constituit guvernul Wekerle, cu Carol Hieronymi la 
interne si cu acelaşi Szilágyi Deszé la justiție. Sub noul guvern, 
chestiunea memorandului a ajuns de trei ori în discuția Parlamen- 
tului unguresc si anume: în toamna anului 1893, în legătură cu 
declaraţiile făcute de Franz Iosef înaintea episcopilor români Ioan 
Metianu dela Arad şi Mihail Pavel (unit) dela Oradea ; la sfârşitul 
lunii Mai 1894, în legătură cu interpelarea deputatului Pâzmândy 
Denes privitoare la procesul memorandului, si la sfârșitul lunii 
Noemvrie 1894, cu prilejul discutării bugetului Ministerului de 
Interne. 

La manevrele care au avut loc în toamna anului 1893 în judeţul 
Aradului a participat si împăratul Franz Iosef. Cartierul monar- 
hului era în comuna românească Borossebes. Aci au fost primiți 
la 10 Septemvrie episcopii români Ion Metianu si Mihail Pavel. 
In răspunsul dat la discursurile acestora, împăratul a spus adre- 
sându-se celui dintâi: «Cu plăcere vă asigur de grația Mea 
neschimbată și de scutul Meu binevoitor, care se întinde asupra 
tuturor supușilor Mei fără deosebire de naţionalitate si religiune. 
Sper, de altfel, şi aştept ca si Domniile Voastre veți ţine departe, 
prin influența D-voastră, pe credincoisi dela agitatiunile pericu- 
loase, care în unele ținuturi urmăresc seducerea poporului, căci 
deşi limba nu este una si aceeaşi, totuși fiecare naționalitate este 
deopotrivă datoare a susține concordia cu celelalte naționalități 
şi a respecta deopotrivă legile si Constituţia țării ». Adresându-se 
apoi episcopului unit Mihail Pavel dela Oradea si făcând aluzie 
la manifestatiunile organizate contra sa de cetele ungurești fana- 
tizate, precum si contra consistorului ortodox de acolo, apoi contra 
consistorului din Arad şi împotriva mai multor fruntaşi români 
din diferite localități, manifestatiuni care s'au terminat, ca de 
obicei, prin spargere de geamuri, împăratul a spus că « frazele goale 
ale şovinismului exagerat si dejnonstrațiunile condamnabile de 
stradă stau departe de adevăratul patriotism », că adevăratele in- 
terese ale tuturor cetățenilor reclamă « concordia între nationa- 
litäti ». 

Faptul că monarhul a vorbit de « concordia între naționalități » 
a fost socotit de opoziția din Parlament ca o degradare a Ungurilor, 
care nu se considerau naționalitate, ci naţiune. Partidul independent 
a prezentat Camerei o moțiune cerând tragerea la răspundere a 

guvernului pentru grava jicnire adusă națiunii maghiare. In jurul 
acestei motiuni au avut loc lungi discuţii, care au durat dela 5 la 10 
Octomvrie 1893 si în cursul lor s'a atins si problema mișcărilor 
românești. Deputatul Polónyi Geza, ajuns mai târziu (1906—10) 
ministru al justiţiei, a produs introducerea unui articol nou în 
codul penal, deoarece până în prezent acest cod sancţiona numai 
agitatiunile contra naționalităților, nu si agitatiunile contra națiunii 
maghiare. Pentru noi însă prezintă interes discursul deputatului 
Bartha Miklós, care a fost dedicat, în bună parte, chestiunii româ- 
nesti. Oratorul susţine că nici o problemă politică nu e atât de grea 
ca aceea a naționalităților, pentru că în soluționarea ei trebue să se țină 
seamă de «alipirea la limba maternă, de credinţa pusă în viitor », de 
«tradiţiile din trecut si de puterea iubirii de rasă». Chestiunea 
română e o «apariție socială și politică ». «S'a întâmplat ceea ce, 
sub o guvernare atentă si cu un învățământ serios în școli, nu era 
îngăduit să se întâmple : în cei din urmă treizeci de ani s'a desvoltat 
sub ochii noștri, sub scutul guvernelor si al legilor, o societate româ- 
nească. Românii și-au creat o viață separată bisericească, școlară, 
economică și culturală. Oricărei manifestări a vieții publice i-au 
imprimat caracterul rasei lor : bal românesc, asociație culturală ro- 
mânească, petrecere românească, cor românesc, bancă românească, 
istorie românească... In această îngrădire de rasă iau act numai 
despre acele lucruri din viața publică maghiară, care pot fi aduse în 
legătură directă cu rasa lor, dar de desvoltarea ştiinţei, artei, litera- 
turii maghiare, de suferințele acestei țări, de progresele ei, nu iau 
act, ci nutresc în sufletul lor cea mai neînfrântă ură față de tot ce e 
maghiar . . . Nu au nici un sentiment, care să fie comun cu al nostru. 
Alta e durerea lor, alta e bucuria lor şi alta e credința lor în viitor. 
Scopul lor politic nu este altul decât spargerea unității politice (a Sta- 
tului). In näzuintele lor îi împiedică Coroana maghiară, de aceea se 
duc la împăratul austriac. Le stă în cale legislatiunea maghiară, de 
aceea nu vin aci, ci se duc la forul opiniei publice europene... Ei își 
compun cercuri electorale proprii în ținuturile românești, fac alegeri 
în toată regula si întrunindu-se la Sibiu se constituesc în Parlament, 
aduc hotărîri politice recunoscute ca obligatorii pentru ei. Printre 
asemenea hotărâri cea mai însemnată e pasivitatea, pe care o observă 
de mai bine de două decenii, pasivitate care în esență înseamnă 
nerecunoasterea legilor existente. Să mai adăogăm apoi, că vor 


108 REVISTA FUNDATIILOR REGALE 


funcţionari proprii, universitate proprie pe cheltuiala Statului, că 
nu recunosc obligatorii pentru ei legile referitoare la unire (e vorba 
de unirea Ardealului cu Ungaria) din motivul că națiunea română 
nu a contribuit la crearea lor, dar tin obligatorii pentru ei hotărîrile 
aduse în adunarea din anul 1848 ţinută la Blaj si pe baza cărora 
cer autonomia Ardealului și, în cadrele autonomiei, organizarea 
națiunii române ». 

Din partea guvernului au luat cuvântul, ocupându-se de mis- 
cările românești, primul ministru Alex. Wekerle și ministrul de 
interne Hieronymi. Cel dintâi a spus că chestiunea nationalitä- 
tilor e o chestiune comună pentru fiecare partid si pentru fiecare 
bărbat politic maghiar. În timpul din urmă s'au ivit simptome 
care nu pot fi privite cu nepäsare : ele sunt izbucniri nejustificate 
contra întăririi continue a ideii de stat maghiar. Singurele baze 
legale şi posibile pe care se poate așeza un guvern maghiar sunt 
acestea : «aci există o singură națiune politică unitară si indivi- 
zibilă, care nu poate fi tăiată în bucăţi si înlăuntrul acestei na- 
tiuni politice nu recunoaştem nici un fel de subimpärtire natio- 
nală pe seama naționalităților... nu recunoștem decât o națiune 
politică maghiară ». In continuare, primul ministru arată măsu- 
rile pe care le-a luat guvernul pentru împiedicarea agitatiunilor 
si pentru înfrânarea presei. 

Ministrul de interne, după ce dovedește cu o serie de citate 
că împăratul nu a adus nici o jicnire maghiarilor numindu-i nafio- 
nalitate, se ocupă de atitudinea guvernului față de mișcările ro- 
mânesti. Cu aceia care stau pe baza programului din 1881 nu se 
poate discuta si acţiunile lor vor fi împiedicate, cu toată asprimea 
legii. « Dar mai este o tristă apariție —spune Hieronymi — în 
näzuintele nationaliste românești, anume că, deşi nu pe față, pentru 
că asta ar fi periculos pentru dânșii, dar totuși sunt visători, care 
ar voi să formeze din românimea din Ungaria și din românimea 
din statele vecine un stat național român. Sunt, dar îmi place să 
afirm că sunt puțini... Faţă cu näzuintele acestea, orice lipsă 
de energie ar fi o crimă şi eu nu vreau să săvârşesc crime ». Popo- 
rul e bun, inteligent, cu multă bunăvoință si poate fi ușor guver- 
nat. 'Trebue însă o administraţie bună, trebue să intervină socie- 
tatea maghiară cu influența ei asimilatoare, trebue îndreptată 
situația mizeră a preotimii române, «căci din cauza sărăciei în 


GUVERNELE UNGURESTI ŞI MIŞCAREA MEMORANDISTĂ 109 


care se află, cedează oricărei agitatii, oricărei influențe rele»; preo- 
ţii si învățătorii trebuesc educați în spirit patriotic, ca să devină 
apostolii ideii statului național maghiar și, în fine, trebue să fie 
primiţi intelectualii români în slujbe, pentru a nu fi siliți a-şi căuta 
mijloacele de trai în România. 

La 30 Mai 1894, la câteva zile deci după terminarea procesului 
memorandului, deputatul Păzmândy Dénes, care se întorsese 
atunci din Transilvania, interpelează pe ministrul de interne cu 
privire la măsurile pe care le-a luat până acum față de agitatiile 
românești și mai ales întreabă guvernul « de ce mijloace înțelege 
să se folosească în viitor, pentru ca în părțile ardelene spiritele să 
se linisteascä și pacea si liniștea, turburată în multe locuri, să fie 
restabilită, iar aceia care agită contra unităţii Ungariei să fie 
făcuți inofensivi ». 

Ministrul Hieronymi răspunde îndată. A luat toate măsurile, 
înființând posturi noi de jandarmi şi întărind pe cele existente 
pentru ca liniştea să nu fie turburată. In regiunile mai primej- 
duite a trimis armată. A dat ordin prefectilor să împiedice orice 
întrunire publică și orice încercare de turburare a ordinei, să des- 
copere pe toți agitatorii şi să-i dea pe mâna justiției. Constatând 
din rapoartele primite, că preoțimea a avut o parte însemnată în 
aceste mişcări, a intervenit la autorităţile superioare bisericeşti 
să invite pe preoţi să se abțină dela orice fel de agitaţie nationa- 
listă. Si fiindcă interpelatorul a criticat atitudinea preşedintelui 
curții cu jurati, care a judecat procesul memorandului, a luat 
cuvântul şi ministrul de justiție spunând, că formele procedurale, 
fiind vorba de un proces penal, au trebuit respectate cu strictețe. 

In şedinţa dela 24 Noemvrie 1894 a Camerei, fiind în discuţie 
articolul din bugetul ministerului de interne, care prevedea o 
sumă de 5000 florini, « cheltueli cu folosirea puterii armate », a 
luat cuvântul si deputatul român Nicolae Șerban, care în acel 
timp nu era membru al partidului naţional, aducând aspre critici 
politicei minoritare a guvernelor ungurești si, în special, măsuri- 
lor luate de ministrul de interne în legătură cu mișcările memoran- 
diste. Au mai luat cuvântul deputatul Horvath Bela, care a afirmat 
că mișcările naţionaliste ale Românilor urmăresc un singur scop: 
crearea unei Românii mari căreia să-i aparțină și Ardealul și toate 
regiunile din Ungaria locuite de Români; Pazmandy Denes 

spunând că primejdia mișcărilor românești constă în faptul că autorii 
lor caută legături cu străinătatea si criticând atitudinea inculpa- 
tilor în procesul memorandului, care au refuzat să vorbească un- 
gurește. Autorul cere să nu se tolereze activitatea comitetului na- 
tional și toți cei care vor participa la conferința convocată la Sibiu 
la 28 Noemvrie să fie arestaţi, Școalele româneşti, care sunt cauza 
tuturor relelor, prin faptul că ele educă numai dușmani ai Statu- 
lui, trebuesc supuse unui control sever. Aproape în același sens 
au vorbit şi Bessenyei Ferenc, Kubinyi Arpad și contele Aponyi. 
Răspunzând deputatului român Șerban, ministrul de interne 
a afirmat — afirmaţie repetată de atâtea oril—că Ungaria e 
ţara celor mai complete libertăți. Românii au abuzat de această 
libertate alcătuindu-și un program politic, a cărui realizare ar 
însemna färämitarea patriei și răsturnarea constituției maghiare. 
Iar acum când agitatiile antipatriotice săvârşite de partidul na- 
tional român ajung în faţa judecătorilor independenţi, « Românii 
ardeleni organizează demonstratiuni si adună poporul de rând, 
care nici idee n'are despre ce este vorba şi despre obiectul proce- 
sului ». Ministrul declară că-și va face datoria, ca și în trecut, 
că va menţine ordinea cu toate mijloacele legale, cruțând popo- 
rul care nu e cu nimic vinovat de agitatiile conducătorilor săi. 


(Va urma). 
Z. PÂCLIŞANU 


MUZICA POPULARĂ 
ȘI INSEMNĂTATEA EI PENTRU 
COMPOZIȚIA MODERNĂ 


Inainte de a vorbi despre înrâurirea muzicii populare asupra 
muzicii culte din cei 30 de ani din urmă, trebue să se răspundă la o 
întrebare importantă. Această întrebare este: ce înțelegem prin 
muzică populară ? Răspunsul este cu atât mai greu, cu cât termenul 
acesta nu înseamnă în Europa occidentală şi centrală întocmai 
acelaşi lucru ca la noi în Europa orientală. Deosebirea noțiunii vine 
de acolo că în Europa occidentală — cel putin în zilele noastre — 
condițiile si practica muzicii populare sunt altele decât în Europa 
orientală ; iar această deosebire, la rândul ei, se datorește faptului 
că în Europa occidentală deosebirea dintre viața sau cultura 
populației urbane și a celei a satelor este mult mai mică 
decât la noi în Europa orientală. Noi vedem aci prea bine deosebirea 
mare dintre muzica populară a orașului și muzica populară a satului. 
La noi, locuitorii orașelor, mai ales ai oraşelor mici, au o mu- 
zică populară a lor proprie, cu însuşiri cu totul altele decât ale 
muzicii populare a locuitorilor satelor. In Europa occidentală 
dimpotrivă, muzica populară a orășenilor și a sătenilor este de acelaşi 
fel. Mai bine zis: orășenii n'au acolo o muzică populară proprie. 
Muzica populară a orășenilor Europei orientale am putea-o numi 
muzică populară a clasei dominante sau muzică cultă de stil popular ; 
cealaltă o putem numi muzică țărănească, fiindcă este cultivată 


3) Studiul acesta cuprinde substanţa unei conferinţe rostite la 18 Febr. 1934 
în sala Dalles din București sub auspiciile Societăţii Compozitorilor Români. 

aproape numai de țăranii noştri. Care este acum deosebirea dintre 
cele două specii? Muzica cultă de stil popular nu cunoaşte decât 
individe melodice care au, e drept, anume însușiri exterioare co- 
mune, dar se deosibesc în esenţa lor într'atât unele de altele, încât 
nu pot fi cuprinse în nici o formulă, Ele nu sunt în adevăr tipuri, 
ci individe. Altfel stau lucrurile în muzica țărănească: aici se 
ivesc stiluri muzicale unitare. Astfel noi Ungurii am găsit în satele 
noastre un așa zis stil melodic vechi, care cuprinde câteva sute de. 
melodii. Prin caracterul şi schema lor, aceste melodii se aseamănă 
întocmai. Ele alcătuesc, prin urmare, un stil melodic țărănesc 
unitar sau o categorie de melodii țărănești, Apoi mai avem iarăși 
un stil melodic nou de care tin mii de melodii asemănătoare între 
ele, dar cu totul deosebite de melodiile stilului vechi. Compo- 
nentii unei asemenea categorii de melodii, melodiile luate în parte, 
se aseamănă unele cu altele într'atât, încât se pare uneori că sunt 
numai variante, Despre felul cum se ivesc asemenea stiluri melodice 
unitare, nu se pot face decât ipoteze, Foarte probabil, ivirea lor 
poate însă fi pusă în socoteala instinctului de variaţie al țăranilor, 
care din pricina vieții săteşti însăși, pretutindeni într'acelaşi chip 
mărginită, lucrează totdeauna în aceeaşi direcţie, 'Trebue să le 
privim deci oarecum ca produse ale unor puteri elementare, Aici 
nu mai avem prin urmare de-a face cu melodii-individe, ci cu 
melodii-tipuri. Melodiile acestor stiluri muzicale ţărăneşti unitare 
sunt tocmai părţile cele mai însemnate ale muzicii țărănești; le 
putem cuprinde în definiția: muzică ţărănească propriu-zisă. 
Existenţa unor asemenea stiluri este caracteristica de căpetenie 
prin care muzica țărănească se deosebeşte de muzica cultă de stil 
popular. Și tocmai această deosebire a dispărut în parte din muzica 
populară a Europei occidentale. 

Muzica cultă ungurească de stil popular este îndeobște cunoscută, 
Din ce se compune ea? Din melodii născocite de compozitori ai 
clasei dominante, ori cei mai mulți cunoscuţi, apoi răspândite 
de orchestrele orășenești de țigani. Repertoriul acestor orchestre 
cuprinde aproape numai asemenea melodii. Oricine a avut prilejul 
să audă așa zisa muzică țigănească si îşi poate prin urmare închipui 
această muzică, Melodiile sunt de felul lor, dar mai ales în execuţia 
țigănească, pline de o exuberantä romantică ce farmecă la început, 
dar oboseşte curând. 

Melodiile muzicii ţărăneşti propriu-zise au dimpotrivă o simpli- 
tate clasică, o obiectivitate care nu oboseste niciodată. Mie unuia, 
fiecare din aceste melodii îmi pare întruparea celei mai înalte 
perfectii artistice. Ele sunt exemple clasice a felului cum se poate 
exprima o cugetare muzicală cu mijloacele cele mai simple în forma 
cea mai concisă. 

'Trebue să spun că am aflat o muzică țărănească în plină înflorire 
atât la Unguri, cât si la popoarele vecine, Români, Slovaci și Ruteni. 
Foarte probabil aceeași stare de lucruri domnește la Ruși şi la 
popoarele balcanice, iar de altă parte am găsit de asemenea la 
Arabii Africei de Nord o mare deosebire între muzica orășenească 
şi muzica sătească. Muzica satelor din oaze este cu totul deosebită 
de aceea ce se aude în cafenelele orașelor arabe. Oare aiurea, de 
pildă în Asia îndepărtată, muzica claselor de sus și a celor de jos 
se deosebește în aceeași măsură ? Iată ce nu putem şti deocamdată, 

Nu putem tăgădui, din nefericire, că melodiile ţărăneşti nu plac 
tuturor. Mai cu seamă așa zisilor muzicanți mijlocii, obișnuiți cu un 
anume tipic profesional, tot ce contrazice acest tipic li se pare nu 
numai urît, ci de-a dreptul respingător. In această muzică lipsește, 
în adevăr, mult lăudata si potrivit cu învățământul școlăresc singura 
mântuitoare relație tonică-dominantă. Muzicantului mijlociu îi va 
părea prin urmare neïînteleasä, oricât de simplă si limpede ar fi. 
Mult mai apropiate de gustul unor oameni de acest fel vor fi, se 
înțelege, melodiile culte de stil popular, fiindcă compozitorii 
acestora nu se sfiesc de loc să întrebuințeze locuri comune 
răsuflate. 

* i * 

In muzica cultă a fost întotdeauna simțită influența muzicii 
populare. Nu este nevoie să ne întoarcem privirea spre epoci prea 
depărtate ; ajunge să ne amintim câteva fenomene a celor două-trei 
veacuri din urmă. Mă gândesc, de pildă, la rolul atât de însemnat 
al melodiilor de coral în muzica lui Bach. In deobste cunoscutele 
Pastorale si Musette ale sec. al XVII-lea si al XVIII-lea nu sunt de 
fapt decât imitații ale unei anume muzici populare, cântate din 
cimpoi sau din « vièle ». Este iarăși ştiut în ce mare măsură clasicii 
vienezi s'au lăsat inrâuriti de muzica populară. Astfel tema prin- 
cipală a primei mișcări din Simfonia Pastorală este o melodie 

populară sud-slavă 1). Obiectia că poate melodia din Simfonia 
Pastorală a ajuns populară în Serbia și s'a răspândit astfel acolo nu 
poate fi luată în seamă. Nu ne putem, în adevăr, închipui deloc că 
acea Simfonie s’ar fi cântat deseori în Serbia, în cele dintâi decenii 
ale secolului trecut, cu atât mai puțin că o transcripție a unor 
fragmente ale ei a putut fi răspândită la țară de muzicanți sätesti. 
Mult mai verosimil este că Beethoven a auzit tema amintită dela 
muzicanți sătești croați, probabil cântată din cimpoi, în comitatul 
Odenburg. Aceasta o dovedeşte, pare-se și pedala fa-do, cât si 
acel motiv de o măsură de mai multe ori repetat la începutul mișcării. 

Asemenea repetiţii ostinato ale unui motiv de una sau două 
măsuri se mai pot auzi si astăzi la cimpoierii din Ungaria si regiunile 
vecine. 


* 
* * 


Bizuirea conştientă si, cum am zice, programatică pe muzica 
populară n’o aflăm însă decât la romantici. Inceputul l-au făcut 
Liszt cu rapsodiile lui, Chopin cu polonezele si mazurcile. Asa 
zisii compozitori naționali ca Grieg, Smetana și Dvoïak au conti- 
nuat aceasta în mai mare măsură. 

In acea epocă nu se făcea însă deosebire între muzica cultă de 
stil popular și muzica țărănească propriu-zisă. Fiecare se adapă la 
acela din aceste două izvoare care îi este mai la îndemână. Se 
înțelege că în vremea aceea muzica cultă de stil popular era cu mult 
mai cunoscută decât muzica țărănească. Etnografia si mai ales 
folklorul, ca ştiinţe, erau încă în fașă ; civilizația sătească nu prea 
trezise încă luarea aminte a culegătorilor și artiștilor. De altă parte, 
influența se mărginea încă la lucruri exterioare: adică mai mult 
la utilizarea câte unui motiv, câte unei melodii sau a unor anume 
caractere aparente ale muzicii culte de stil popular. O singură 
excepţie o aflăm în Mussorgsky, care s'a lăsat într'atât înrâurit 
de muzica țărănească rusească, încât depășește oarecum epoca lui, 
vestind secolul al XX-lea. 

Lăsând la o parte această excepţie, se pare că abia cele dintâi 
decenii ale secolului al XX-lea erau sortite să aducă roadele unei 


1) Vezi F. S, Kuhač, Chansons nationales des Slaves du Sud, Agram 1880; 
vol. III, Nr, 1.015 și 1.016. Potrivit cu mărturia autorului, amândouă melo- 
diile sunt foarte vechi. Originea lor ar fi Serbia. 

înrâuriri decisive a muzicii țărănești propriu-zise asupra muzicii 
culte. Cum am mai arătat, acest fel de muzică țărănească înfloreşte 
aproape numai în ţările orientale; nu ne va mira prin urmare că 
această înrâurire o aflăm mai cu seamă la compozitorii est-europeni. 

Compozitorii mai sus amintiţi ai sec. al XIX-lea s'au inspirat, 
pare-se, mai cu seamă, din muzica cultă de stil popular a patriei 
lor. Negreșit că în aceasta se găsesc multe particularități care lipseau 
până atunci în muzica cultă europeană; ele sunt însă amestecate 
acolo — cum am spus — cu locuri comune apusene, cu o anume 
sentimentalitate romantică. Lipseste frägezimea neatinsă, plăs- 
muirea primitivă, simplă a muzicii țărănești ; lipsește ceea ce în 
zilele noastre se numeşte «obiectivitate », ceea ce aș numi mai curând 
« lipsă de sentimentalitate ». 


* 
* * 


La începutul secolului al XX-lea excrescentele post-romantis- 
mului devin nesuferite. Simtim lämurit : pe drumul acesta nu mai 
merge ; nu este altă scăpare decât să ne întoarcem hotărît fața dela 
secolul al XIX-lea. In această încercare de înnoire, compozitorii au 
găsit un ajutor nepretuit în muzica țărănească propriu-zisă, până 
atunci aproape necunoscută. Muzica țărănească este tot ce se poate 
închipui mai desăvârşit si mai variat în ceea ce privește plăsmuirea 
artistică ; puterea ei expresivă este nebănuit de mare și în acelaşi 
timp îi lipsește orice fel de sentimentalitate, orice ornamentatie 
inutilă. Deseori este simplă până la primitivitate, dar niciodată 
nu este simplistă. Un punct de plecare mai potrivit pentru o re- 
naștere a muzicii cu greu se poate închipui. 


* 
* * 


Care este condiția principală a unei înrâuriri intensive a muzicii 
ţărăneşti? Compozitorul trebue să cunoască muzica populară a țării 
sale și să stăpânească mijloacele ei de expresie în aceeaşi măsură ca 
poetul limba maternă. 

Spre a ajunge aci, compozitorii unguri s'au apucat să culeagă 
ei înşişi muzica ţărănească. Se prea poate ca rusul Strawinsky, 
spaniolul de Falla să nu fi făcut culegeri sistematice ; poate că au 
aflat de cele mai multe ori materialul de care s'au folosit în cule- 
gerile altora. Un lucru însă pare sigur și anume, că ei n'au cunoscut 


g* 

muzica populară numai din cărți și din muzee ca un material inert, 
Ci că au și auzit-o şi studiat-o așa cum trăește ea la ţară. Este locul 
aici să subliniez cu deosebită stäruintä o convingere. Sunt de părere 
că numai atunci muzica țărănească poate exercita asupra unui 
muzicant acea acțiune intensivă, când el a trăit-o la fața locului, 
alături cu purtătorii ei, țăranii. Cu alte cuvinte: nu ajunge să cu- 
nosti numai materialul adunat în culegeri. Lucrul cel mai impor- 
tant este următorul : compozitorul trebue să fie în stare să oglin- 
dească în operele sale caracterul cel mai intim al muzicii țărănești, 
care nici nu poate fi descris prin cuvinte. Nu ajunge nici pe departe 
să-ţi întețești compoziţiile cu motive muzicale ţărăneşti sau cu 
imitații ale lor ; aceasta n'ar duce decât la o ornamentare cu totul 
superficială si neesentialä. 

La începutul lucrărilor noastre de culegere s'a făcut la noi în 
Ungaria multă vâlvă, fiindcă muzicanți serioși se « coborau » la o 
muncă nedemnă — cum se zicea — de eruditia lor. Cei ce vorbeau 
astfel nici nu puteau bănui ce însemnătate nemăsurată a avut pentru 
noi faptul că am putut culege noi înșine materialul şi să trăim 
prin urmare această muzică, 


* 
* + 


Intrebarea următoare — o întrebare tehnică — este aceasta: în 
ce chip se poate vădi înrâurirea muzicii populare în muzica cultă? 
Mai întâi adăugând unei melodii țărănești neschimbate sau abia 
schimbate un acompaniament, poate şi un preludiu, un interludiu, 
o încheiere. Lucrări de acest fel se aseamănă într'o oarecare măsură 
cu prelucrările de coraluri ale lui Bach. S'ar putea deosebi două 
specii : într'una tot ce s'a adăugat (acompaniament, preludiu, în- 
cheiere) are o importanţă secundară, nu este decât un cadru în 
care melodia țărănească se așează ca o piatră scumpă în legătura ei; 
într'a doua, dimpotrivă, principalul sunt tocmai adaosurile, iar 
melodia rămâne numai un fel de motto. Intre cele două specii nu 
există, se înţelege, un hotar lămurit; sunt cu putință nenumărate 
forme de trecere. Un lucru rămâne în toate cazurile de cea mai 
mare importanță, anume : cadrul în care se prinde melodia trebue 
negreşit să poată fi dedus din caracterul ei, din însușirile ei aparente 
sau latente ; cu alte cuvinte: melodia și adaosurile trebue să dea 

impresia unei unităţi indisolubile. In legătură cu aceasta, trebue 
să amintesc ciudata părere a unora, că melodiile populare nu se 
împacă decât cu armoniile cele mai simple, adică numai cu acor- 
durile perfecte diatonice, cu cadente cât mai lămurite, dominantä- 
tonică. Ce a putut oare da naştere acestei păreri greşite ? Pe cât se 
pare, faptul că cei ce gândesc astfel nici nu cunosc muzică tärä- 
nească est-europeană ; ceea ce cunosc ei şi privesc drept cântec 
popular sunt acele melodii populare occidentale, întemeiate aproape 
numai pe acordurile de tonică și dominantă. Asemenea melodii, 
fireşte, se împacă de cele mai multe ori anevoie cu altă armonizare. 
La ce ne-ar folosi însă cadenta perfectă în armonizarea unor 
melodii pentatonice în care nu se poate descoperi cea mai mică 
urmă a unei dominante în sensul armoniei occidentale ? Oricât de 
straniu și paradoxal ar părea, nu mă pot opri să susțin teza că, cu cât 
o melodie este mai primitivă, cu atât mai neobișnuite sunete poate 
suporta în acompaniamentul ei, Să privim, de pildă, o melodie care 
se mișcă numai pe două trepte vecine (sunt multe de acestea în 
muzica populară arabă). Este limpede că aceste două trepte înseamnă 
o îngrădire mult mai mică decât, de pildă, patru sau mai multe 
trepte. Sau : în melodiile ţărăneşti primitive est-europeene nu găsim 
indicatia unor înlănțuiri de acorduri stereotipe ale sistemului major 
şi minor. Se înțelege că această împrejurare negativă înseamnă 
iarăși lipsa unor anume piedici, o mai mare libertate a alegerii, 
pentru acela care ştie să o folosească. Lipsa acestor piedici face cu 
putință luminarea melodiei în chipurile cele mai felurite. Aproape 
aș spune : cele dintâi urme ale așa zisei politonalitäti în muzica lui 
Strawinsky și în muzica nouă ungurească își au obârşia în aceste 
posibilități. 

Muzica țărănească a Europei orientale ne mai pune însă la în- 
demână și posibilități de alt fel: anume particularităţi ale liniei 
melodice au dus la noi concepte armonice. Astfel septima mică 
apare în melodiile pentatonice ca interval consonant; era deci cât 
se poate de firesc să privim acest interval, consonantä orizontală 
în melodie, şi drept consonantä verticală în armonie. Ciudatele 
salturi de cvartă în vechile melodii pentatonice ne-au dus la anume 
acorduri de cvartă ș. a. m. d. 

Un alt chip de înrâurire a muzicii țărănești se vädeste atunci 
când compozitorul, în loc să întrebuințeze muzica țărănească 
adevărată, compune el însuși imitații ale unor asemenea melodii 
şi le folosește ca material tematic în opera sa. Nu este deosebire 
esențială între acest chip și cel mai sus descris. 


* 
* * 


Strawinsky nu arată niciodată, nici în titlul operelor sale, rici în 
note, dacă temele sale sunt melodii populare sau invenţii proprii. 
Aceasta amintește obiceiul vechilor maeștri, la care asemenea 
indicaţii lipsesc: vezi, de pildă, Simfonia Pastorală. Se pare că 
Strawinsky procedează astfel din principiu, vrând parcă să afirme 
că din punct de vedere artistic nu importă dacă un compozitor 
întrebuințează în lucrările sale teme proprii sau străine. Odată 
mi-a spus chiar că se simte îndrituit să prelucreze orice material 
străin care se potriveşte scopurilor sale; prin această prelucrare 
materialul străin ajunge, cum s'ar zice, proprietatea sa spirituală. 
Această concepţie se aseamănă cu a lui Molière, care se apăra 
împotriva învinuirii de plagiat spunând: « Je prends mon bien ou 
je le trouve ». 

Părerea lui Strawinsky, că din punct de vedere artistic originea 
temei prelucrate n'are nici un fel de importanţă, este întru totul 
indreptätitä. Problema n'are însemnătate decât din punct de vedere 
muzicologic. 

In operele lui Strawinsky, din așa zisa perioadă rusă, ne este prin 
urmare cu neputinţă, în lipsa unor indicaţii autentice, să stabilim 
care anume teme sunt invenții proprii, care împrumuturi. Un lucru 
este însă sigur : dacă parte din materialul lor tematic este invenţie 
— ceea ce pare neîndoios — el este cea mai bună și credincioasă 
imitație a muzicii țărănești. 


* 
* * 


In sfârșit, înrâurirea muzicii țărănești se poate manifesta într'un 
al treilea chip, atunci când compozitorul nu întrebuinţează în opera 
sa nici melodii țărănești, nici imitații ale acestora si totuşi muzica 
sa răspândește aceeași atmosferă ca si muzica țărănească a țării 

sale. Compozitorul, cu alte cuvinte, îşi însușește graiul muzical 
al ţăranilor în așa chip, încât îl mânueste ca poetul limba maternă. 


* 
* * 


Am mai putea privi subiectul nostru din alte două puncte de 
vedere. Se pune, astfel, mai întâi întrebarea : oare prin faptul că se 
bizue pe muzica populară, adică împrumută temele ei, compozi- 
torul își ușurează munca? Părerea generală pare a fi că aceasta 
înseamnă în adevăr o ușurare a muncii, de vreme ce compozitorul 
este astfel scutit, într'o măsură, de o parte a ei si anume, cum se 
crede, de partea cea mai grea : invenţia materialului tematic. Expe- 
rienta dovedește că această afirmaţie nu corespunde nicidecum ade- 
vărului. Buna mânuire a melodiilor țărănești este una din cele mai 
grele probleme, fără îndoială tot atât de grea ca invenţia unui ma- 
terial tematic propriu. Ajunge să ne amintim că o temă dată în- 
seamnă din capul locului o îngrădire. O dificultate și mai mare este 
însă asimilarea caracterului melodiei țărănești est-europeene. Inainte 
de toate trebue să poţi pătrunde bine acest caracter, spre a-l scoate 
în relief în prelucrare si a nu-l întuneca cumva. Spre a prelucra 
astfel de melodii sau a le armoniza numai, trebue în orice caz o 
așa zisă «inspiraţie », întocmai ca pentru compoziția unei opere 
originale. Aceasta înseamnă o dificultate foarte mare. Putem prea 
bine observa că, de pildă, facultățile unor elevi care au ajuns să 
mânuească un material tematic vest-european cu destulă îndemâ- 
nare, nu sunt suficiente pentru tratarea muzicii țărănești est- 
europeene. 


Pui 

Putem pune o a doua întrebare: 

Oare bizuirea pe muzica ţărănească este ea utilă sau cumva 
dăunătoare ? Inainte de a răspunde la această întrebare, să cercetăm 
mai întâi raporturile muzicii savante contemporane bizuite pe 
muzica țărănească cu așa zisa «muzică de 12 tonuri», deseori 
numită atonală. Trebue să mărturisesc că între ele sunt foarte 
„puţine puncte de contact, ceea ce pare dela sine înțeles, dacă ne 
gândim că o muzică ţărănească atonală nu poate fi închipuită, cel 
putin deocamdată. Ar fi prin urmare cu neputinţă să fie folosită 

muzica țărănească, netăgăduit tonală, drept temelie a unei muzici 
culte atonale. 

Nu mă gândesc să afirm că tendința spre muzica țărănească este 
singura îndrituită, Ceea ce vreau, este numai să subliniez şi să dove- 
desc îndrituirea acestei tendințe printre näzuintele contemporane. 

Cum am mai arătat, compozitorii acestei şcoli datoresc multe 
inovaţii si inspiratii însemnate muzicii țărănești. Am stăruit iarăși 
asupra faptului că această tendință nu s'a născut din dorinţa unei 
usuräri a muncii. Unii totuși sunt mai putin toleranti. Se poate 
auzi uneori dela o vreme, câte odată chiar din gura unor persona- 
lităţi însemnate, că sprijinirea pe muzica țărănească nu are altă 
explicație decât neputinta compozitorilor. Ea ar fi prin urmare 
mărturisirea unei slăbiciuni care caută întinerirea şi regenerarea 
prin mijloace artificiale. 

Părerea aceasta este cu totul greşită. Mai întâi, în adevăr: își 
închipuesc oare cei ce o împărtăşesc că un compozitor, când nu are 
idei, se repede la o colecție de cântece populare ca să caute acolo 
inspiraţie ? Atât de simplu nu stau lucrurile, cum s'a văzut mai sus. 
Apoi: multi dintre aceia ce vorbesc astfel înțeleg, de sigur, prin 
muzică populară numai un anume soi de melodii vest-europeene 
răsuflate, a căror pătrundere în muzica cultă ar fi, ce e drept, 
nedorită, 

In sfârșit — lucrul cel mai important —prin afirmarea acestei 
păreri, tema, subiectul operei de artă, este iarăși greșit privită ca 
elementul ei de căpetenie. 

Importanța primordială a temei este o invenţie a secolului al 
XIX-lea. Dacă privim însă mai departe spre secolele XVIII, XVII, 
XVI, aflăm tocmai părerea contrarie. Cui i-ar trece prin minte să 
preţuiască mai putin pe Shakespeare şi Molière numai fiindcă 
amândoi au prelucrat din nou teme cunoscute? Cine va mustra pe 
Hândel fiindcă a prelucrat o operă a lui Stradella, cu mai multă 
strălucire decât Stradella ? I-ar veni cuiva în gând să-l mustre pe 
Bach pe motivul că materialul său tematic are, în întregul lui, 
același caracter cu acel al predecesorilor? 

Și tocmai de aceea rămâne, de pildă, « Sacre » al lui Strawinsky 
o operă mare și o mare faptă, cu tot materialul străin întrebuințat 
de el. 

Orice creator de artă are dreptul să înalțe arta lui pe o artă 

trecută. Este chiar de neînchipuit o artă ale cărei rădăcini nu s'ar 
adânci într'o epocă precedentă. De ce tocmai muzicii țărănești 
a Orientului european, unul din cele mai preţioase documente ale 
muzicii, nu i-ar fi îngăduit să slujească drept punct de plecare unei 
arte noi? Nu importă în adevăr ce se întrebuinţează, ci cum se 
întrebuinţează. Lucrul cel mai însemnat în creația artistică — nu 
numai în muzică, ci în orice artă — nu este invenția materialului, 
ci puterea de plăsmuire. 

A da materialului ce ne stă la îndemână — fie el propriu sau 
străin —o formă artistică desăvârşită: aceasta importd. 


BELA BARTOK 


PEISAJ ARDELEAN 


Pentru cetitorii semnelor vremii, Ardealul traditional, contra- 
dictoriu şi bolovănos, prezintă o mare varietate de aspecte. Privind 
lucrurile orizontal, deci la suprafață, — o practică sistematică a 
revistelor si a gazetelor româneşti față de problemele ardelene, — 
această varietate de nuanțe se pierde într'o masă etnică greoaie, 
cu orizonturile limitate la nevoile existenței de toate zilele, fără 
îndrăzneli, elanuri şi îndemnuri la aventură. Făcând drumul invers, 
deci vertical, în profunzimi, sub fața uniformizatoare a acestei 
mase dai peste comori nebănuite, ascunse poate de regi legendari 
sau de un popor eroic şi dârz. Sunt străfundurile sufletești ale 
Ardealului, organizate de jos în sus, păstrătoarele moștenirii popu- 
lare, masivitatea potentialitätilor lui, în care mocnesc, reduși cu 
totul la rezonanțe interioare, germenii construcțiilor viitoare. 
Acesta este adevăratul Ardeal, creator de istorie si desläntuitor de 
revoluţii. 

Ardealul, si aceasta trebue să se ştie, nu se confundă cu Ardealul 
politic de azi. Dincolo de frământările mărunte, care nu antrenează 
decât fragmente, nu totdeauna cele mai alese, freamătă Ardealul 
totalitar, Ardealul de mâine. 

Ardealul de după unire nu şi-a actualizat decât o parte infimă 
din virtualitätile lui. Să nu se uite că Ardealul posedă un puternic 
instinct social, o remarcabilă înclinare spre colectivitate, are, într'un 
cuvânt, ceea ce Nemţii numesc Gemeinschaftsgefühl. Când 
această conștiință socială se va lumina, Ardealul politico-social se 
va revela pe deplin. Până acum politica Ardealului, cât şi destinele 
lui, au fost conduse de generaţia așa numită istorică, a cărei falangä, 
pe zi ce trece, se descompletează. 

Dar nu aceasta e problema care ne preocupă acum, ci multipli- 
citatea de fete a Ardealului cultural de azi. Toate acestea însă 
trebuesc deocamdată surprinse în status nascens, printr'o täieturä 
perpendiculară făcută în inima lucrurilor. Și aceasta din motivul 
că Ardealul postbelic încă nu și-a spus cuvântul răspicat. Cu toate 
acestea, cazurile singulare de până acum ne îndreptățesc să tragem 
anumite concluzii. 

Procesul de integrare al sufletului ardelenesc în spiritualitatea 
pan-românească nu este lipsit de semnificație pentru cine vrea să 
tâlmăcească harta spirituală a Ardealului de azi. Nici unul din 
ținuturile românești nu prezintă o geografie spirituală mai com- 
plexă și mai accidentată decât Ardealul. Climatul lui spiritual se 
poate foarte bine asimila unei hărți de relief, cu munţi präpästiosi, 
văi adânci, dealuri cu pripoare si sesuri largi cu ape line. Numai 
așa ne putem explica diversitatea de mentalități, ireductibila di- 
ferentä dintre tineri și bătrâni, tendințele actuale de auto-lămurire 
ale tineretului. Se dă acum în Ardeal o luptă tacită, dar hotărâtoare. 
Pe alocuri, si înregistrăm faptul cu bucurie, lupta se dă deschis. 
Această luptă, dacă vrem să o schematizăm, se reduce la conflictul 
dintre generaţii. In Ardeal însă, acest conflict are o fizionomie 
originală, datorită structurii imanente ardeleanului și în al doilea 
rând datorită circumstanțelor de natură istorică și socială. Această 
luptă însă nu trebue să îngrijoreze, dar și mai puţin să dispereze. 
Dimpotrivă, trebue să încânte și să sporească interesul. Din 
acestă ciocnire de idei, în care tinerii vin totdeauna mai înzestrați, 
va naşte îndreptarul punctelor cardinale de mâine. 

O întrebare, pe care o găsesc cu atât mai legitimă, cu cât se 
desprinde de pe buzele tuturor, îmi răsare acum în minte: ce a 
făcut Ardealul dela unire încoace? Si cu acestă întrebare, intrăm 
în inima lucrurilor. 

S'a spus de unii că Ardealul a fost trădat de Ardeleni, 
ceea ce este puțin probabil. Explicaţia rezidă în altă parte. Și 
pentru a o putea determina, trebue să privim din perspectivă 
istorică. In Ardeal sunt (azi mai actuale ca oricând) trei generaţii : 
generația antebelică, crescută în lumina și în credința idealului 
național, generația care și-a făcut studiile imediat înainte de război 
sau după război (aproximativ între anii 1919—1926), crescută în 
beatitudinea marii biruinti, în plenitudinea burselor si a posturilor 

vacante, cu un cuvânt, generația care a parvenit la situaţii 
bine plătite şi sigure, generația pripelii şi a certitudinii absolute şi, 
în fine, generația cea mai recentă, intrată în universitate aproxi- 
mativ în 1927, cu studiile terminate sau neterminate, din fericire 
cea mai înzestrată si mai bine pregătită, crescută într'o atmosferă 
mai ridicată, prilejuită de schimbarea epocală de perspectivă. 

Cum e firesc, nu intrăm în explicaţii prea detaliate; deosebirile 
dintre ele sunt insă radicale. Lupta, trebue precizat aceasta, nu se dă 
încă pe planul cuceririlor sociale, ci pentru primatul spiritual, unde 
cei tineri au dreptul, fără sancțiuni, să-și spună cuvântul. De altfel, 
cuvântul lor va fi hotărîtor. Și iată dece. 

Generaţia istorică a rămas, ca mentalitate și fel de a simți, cu 
toate calitățile și neajunsurile de dinainte de război. Pentru cea mai 
mare parte din reprezentanţii ei, fruntariile spirituale ale Ardealului 
antebelic există încă. Unul din marile neajunsuri ale Ardelenilor 
e că nu ştiu uita. Acest lucru este evident şi actual la generația 
istorică. Afară de Octavian Goga, care a multiplicat prin străful- 
gerări personale marele cântec panromânesc, identificându-se cu 
aspirațiile Neamului, toți mai cultivă nostalgia trecutului. Ai 
impresia că aceşti oameni, care au făcut sacrificii si fapte mari, prin 
care au intrat în istorie, sunt desamägiti, au fost inselati în iluziile 
lor. 'Trăesc parcă retrospectiv nostalgia unui paradis în destrămare. 
Lărgirea cadrelor și a orizonturilor i-a zăpăcit. Lumina era prea 
mare pentru cuprinsurile lor interioare, umbrite de tendințe locale 
şi specifice. In al doilea rând, întregirea țării a adus alte probleme 
a căror rezolvare necesita altă pregătire şi altă înțelegere. Când 
spun aceasta, mă gândesc la toate domeniile de activitate, înţeleg, 
prin urmare, Ardealul integral. Complexitatea si diversitatea pro- 
blemelor ridicate de schimbarea istorică a stărilor de lucruri, o 
schimbare, am putea spune, radicală, cereau o mare anvergură de 
comprehensiune, puncte de vedere si orientări nouă. Nouă şi 
multiple erau chestiunile impuse de noua stare de lucruri, nouă şi 
multiple trebuiau să fie posibilitățile de înțelegere şi deslegare. 
In loc să se adapteze, cei mai mulți s'au retranşat în ideologiile 
lor anterioare. Rezultatul a fost că în locul unei acțiuni viguroase 
si conștiente de colaborare şi unificare, s'a ajuns la diferențieri 
anacronice şi la fel neputincioase. De aici, lipsa de orientare, haosul 
în care a trăit Ardealul un deceniu şi jumătate, dezaxarea de azi 

şi provizoratul oricărei tendințe de ameliorare. In locul unei acțiuni 
convergente şi unificatoare, de esență panromânească, s'a dus o 
acțiune inversă, întreținută de ambiţii, de cele mai multe ori ne- 
justificate. Din acestă cauză, starea de confuzie si provizorat. 
Lipsa unui punct luminos, care să unifice toate aspiraţiile, dân- 
du-le o directivă sigură şi fecundă, a dus la neîncredere și descu- 
rajare. In locul comandamentului suprem, care să aibă în vedere 
numai binele colectivității, avem mărturia nenumăratelor pro- 
grame de toate categoriile, toate însă caracterizate prin două note 
comune: înactualitate si inadaptabilitate. Să fim bine întelesi. Nu 
vreau să spun prin aceasta că numai ce e nou e excelent. Inteleg 
doar că toate aceste programe, dela cele literare, ideologice și mo- 
rale, până la cele politice si economice, sunt întocmite pentru alte 
vremuri, cu alte structuri şi cu alt ritm de viață. Ardealul în 
acestă ipostază nu cunoaște frenezia şi trepidatiile vieții actuale. 
El respectă si apără ranguri păstrate de demult, valori și bunuri 
trecute. "Toate acestea îşi au explicația lor, dar nu mai corespund 
cerințelor de azi. Sunt mărturiile prețioase a ceva ce putea să fie, 
dar nu s'a realizat pe deplin. Acesta e destinul lor. Sau n'au avut 
vigoarea necesară unei împliniri, şi în acest caz orice discuție e 
închisă prin forța lucrurilor ; sau împrejurările au fost prea vitrege. 
Oricare ar fi motivele, de natură intrinsecă sau extrinsecă, faptul 
în sine rămâne: generația istorică a Ardealului nu mai corespunde 
cerințelor actuale. Este o generaţie de nemulțumiți, nu pentru că nu 
şi-au cucerit posturile si demnitätile de mare răspundere socială, 
ci pentru că în fața noilor perspective, mai cuprinzătoare şi mai 
multiforme, au rămas uluiti, ca omul surprins înainte de vreme. 
Nemultumirile şi regretele acestei generaţii, determinate de 
incapacitatea de adaptare la noile forme de viață, poartă pecetea 
tuturor consecințelor caracteristice psihologiei unui inadaptabil. 
In această postură, motivarea profundă a nemulțumirii o găsim 
în atitudinea etico-psihologică a generației istorice față de lumea 
nouă, pe care a pregătit-o si pe care, odată deschisă si împlinită, 
nu o mai putea sluji în aspiraţiile ei de mărire unificatoare. La 
această dată, generaţia istorică şi-a pierdut busola viitorului. Steaua 
polară s'a învăluit în ceață, iar cetirea în semnele viitorului a de- 
venit imposibilă. Svârcolirile ulterioare, încercările de a salva 
aparențele prin ticluiri de programe si lozinci salvatoare, toate 

reduse la existența efemeridelor, sunt eforturi de compensație sau 
mai bine zis de substituire a unei realităţi deficitare prin iluzii cu 
străluciri momentane. Din cauza acestui Minderwertigkeitsgefühl 
în faţa noilor stări de lucruri, creat de incapacitatea de acomodare 
și încadrare, atitudinea psihologă, etică și socială a generaţiei 
istorice îmbracă coloratura si nuanțele unei specii, care, pe urma 
unor mari convulsiuni si răsturnări geologice, este sortită pieirii. 

Dacă această nemulțumire s'a manifestat, în majoritatea absolută 
a cazurilor, pe planul politic, faptul este foarte ușor de înțeles. In 
Ardealul antebelic, — o cereau necesităţile nationale, sociale și 
politice, — politicul si derivatul lui cel mai înrudit, utilul (utilul 
din punct de vedere al instinctului de conservare națională), erau 
singurele categorii de mare rezistență. Este firesc deci ca mani- 
festările de ordin politic, ridicate la rangul de valori supreme, să 
primeze și azi la generația istorică, iar regretele, desnădejdea și 
nostalgia după altă lume să crească din umbra acestora. 

In acest fel trebue înțeleasă nemulțumirea despre care vorbim, 
si nicidecum în sensul unei păreri de rău după un trecut istoric 
apropiat, cum mulți din detractorii generației istorice înclină să 
creadă. Dacă această nemulțumire nu se poate urmări și în alte 
domenii de activitate, filosofică, artistică, literară, etc. este ușor de 
explicat : reprezentanții generaţiei istorice, cu foarte puține excepții, 
mau avut nici răgazul necesar, nici receptivitate pentru bunuri de 
această natură. 

Nu trebue să uităm că dezaxarea pricinuită de război a fost prea 
puternică pentru ca o mare parte din reprezentanții acestei generații 
să-şi poată menține corectitudinea si integritatea morală. Prea 
erau multe tentatiile si ademenirile, prea era fascinant marele 
praznic al tuturor răsplătirilor, pentru ca dârzenia si spiritul de 
sacrificiu să-și păstreze puritatea de mai înainte. Iată dece ethosul 
acestei generații îmi pare mai scăzut decât ceea ce promitea să fie. 

Aceste analize sumare, cu aspect de generalitate, nu vreau să 
întunece strălucirea cazurilor singulare, a căror postură de impla- 
cabilă bärbätie ne insuflă respect si venerație. 


* 
* * 


A doua generație as numi-o « generația drumului invers », adică 
făcut de sus în jos. Prin aceasta, vreau să spun că reprezentanţii 

acestei generaţii, între 30—50 de ani, printr'un fericit concurs de 
împrejurări, şi-au cucerit întâi posturile de răspundere, încercând 
apoi drumul plicticos al pregătirii, dar mai puţin al construcției. 
Dacă rezultatele sunt aproape nule, lucrul e ușor de explicat. 
Comoditatea poziției cucerite, fără eforturi costisitoare, — și când 
spun aceasta mă gândesc la impotenta acestei generaţii care n'a 
cunoscut para incendiilor cerebrale, nici fiorul tragic al Frumu- 
seții, — era mai ispititoare și mai paradiziacă decât truda unei 
serioase discipline interioare. 

Dacă generaţia anterioară a avut o formă și un stil de viață 
propriu, susținute de o misiune conștientă, indiferent că acestea 
la un moment dat au devenit sterile și prea înguste, oprind-o să 
vadă si să prindă noile realități, «generația drumului invers» 
n'are nici o formă și mai ales nici o misiune. Aceasta, nu pentru că 
devenirea istorică ar fi fost mai vitregă cu ea, refuzându-i ofrandele 
și darurile ei, ci pentru că articulațiile ei interioare erau prea slabe 
pentru a-și croi un drum propriu, rămânând legată de un trecut 
apropiat, care nu-i mai putea servi, prin tulpinele îmbătrânite, 
sevele hrănitoare și generatoare de nouă forme de viață. Iar, 
pentru a se asvârli cu îndrăzneală spre viitor, poziţia (mă gândesc 
la poziția spirituală) prezentă era prea incertă. Este, prin urmare, 
o generaţie suspendată între două necunoscute, la fel de inaccesi- 
bile. Iti face impresia unei plante crescute cu rădăcinile în aer, 
neputând să-şi absoarbă sevele nici din reveneala pământului, nici 
din altitudinea regiunilor însorite. « Generaţia drumului invers » 
este o feneraţie fără destin creator, o generație parazitară. Sterili- 
tatea ei este dată în actul de naştere. Nu vreau să fac din aceste 
afirmaţii reproșuri și acuzaţii. Intentionez doar conturarea unei 
structuri. Aceasta, pe de altă parte, nu înseamnă că nu-mi dau 
seama de gravitatea și responsabilitatea celor spuse. Dimpotrivă. 
Tocmai conștiința dureros de vie a acestei responsabilități mă face 
să vorbesc deschis, să le spun lucrurilor pe nume. 

Dacă se poate totuși vorbi de o trădare a Ardealului de după 
război, singura trădare posibilă ar fi fost acea a «generaţiei dru- 
mului invers ». Explicaţia e foarte simplă : generaţia istorică nu mai 
putea să o facă. Zestrea ei creatoare și-a epuizat toate resursele în 
actul culminant al unirii. Iar tinerii, mă gândesc la acei care şi-a în- 
ceput studiile universitare după 1927, prin urmare, la reprezentanţii 

ultimei generații din clasificarea de mai sus, pot fi și mai 
putin acuzaţi de această trădare. Ei nu și-au spus până acum cu- 
vântul. De azi înainte însă, chemarea lor va înflori în plină lumină. 

La acest punct al expunerii, legitimitatea întrebării aruncate 
mai înainte: ce a făcut Ardealul dela unire încoace? apare si mai 
evidentă. Răspunsul la această întrebare trebue să ne vie dela 
« generația drumului invers ». 

Neputinta formulării lui este un acord tacit, secretul unei gene- 
ratii de « juni suficienţi » (expresia este a lui Josè Ortega y Gasset), 
sleită înainte de fructificare. 

Pentru a explica imposibilitatea unui răspuns pozitiv din partea 
generației drumului invers, în afară de arhicunoscuta poveste a 
nevoilor ivite imediat după război, odată cu întregirea țării, care, 
după mentalitatea lor, scuză totul, chiar și insuficientele intelectuale, 
încerc portretizarea spirituală mai de aproape a acestei generaţii. 

Ca preambul la acest profil moral, citez un fragment din filosoful 
spaniol J. Ortega y Gasset 2), cu privire la tipul « junelui suficient », 
întru nimic deosebit de tipul reprezentativ al generaţiei drumului 
invers. 

« Adevărurile teoretice nu numai că se pot discuta, dar întreaga 
lor valoare si forță nu rezidă decât în faptul că se pot discuta ; ele se 
nasc din discuţie, trăesc atât timp cât sunt discutate și nu sunt 
create decât exclusiv pentru discuţie. Destinul însă, — ceea ce 
vrem ori nu vrem să fim în viață, — nu se discută, ci se acceptă 
sau se respinge. Dacă îl primim, suntem autentici ; dacă îl respin- 
gem, suntem negatiunea și propria noastră falsificare. 

...Injosirea şi abrutizarea sunt formele de viață ale acelora, 
care s'au sustras destinului. Ființa lor autentică nu moare, ci devine 
umbra lor acuzatoare, spectrul care le amintește, fără încetare, 
vulgaritatea existenței lor, în opoziţie cu existența pe care ar fi 
trebuit să-și creeze. Dezertorul vieții este un sinucigaş care se 
supravietueste. 

« Destinul vieții noastre nu coincide cu ceea ce ne-ar plăcea să 
facem; destinul se recunoaşte mai ales pe figura lui senină, dar 
severă, care tinde să se opună propriilor noastre inclinatiuni. 


1) La Rebelion de las masas, trad. de C. Tavernier, «Revista Funda- 
ţiilor Regale », Ianuarie, 1934. 

« Junele suficient » este caracterizat tocmai prin aceea că « ştie » 
pertinamente că anumite lucruri nu se pot întâmpla; tocmai de 
aceea vrea să ne înșele buna credinţă, susținând contrariul. Fascistul 
se ridică împotriva libertății politice, tocmai că ştie prea bine că 
această libertate nu poate lipsi, că este o realitate a vieţii europene, 
că în fond se poate, oricând, sprijini pe ea, când cazul și timpul o 
vor cere. Acesta este principiul de bază al vieții omului de rând: 
neseriozitatea, acel « doar în glumă ». Le face pe toate « ca si când», 
după cum copilul räsfätat face prostii. Zelul cu care ne străduim 
să fim tragici în momentele grele este numai o aparenţă. Jucăm 
tragedia, tocmai fiindcă tragedia este imposibilă în veacul nostru 
civilizat. 

« Omul de rând, beneficiar al civilizaţiei secolului al XIX-lea, 
a ştiut să se instaleze comod, în centrul unei existente, din care a 
cunoscut numai abundența bunurilor, fără să-şi dea seama de 
greutăţile cu care acestea sunt create. Are la dispoziția sa legi 
care-l ocrotesc, organizaţie de stat, aparate minunate, medicamente 
salvatoare ; fără să-și dea seama de energia și geniul necesitate 
pentru descoperirea medicamentelor si a aparatelor. Nu-si dă 
seama că organizaţia de stat, care cere eforturi continue, este ne- 
sigură şi nici nu se simte îndatorat față de ea. Aceasta falsifică și 
viciază pe individ, în temeiul existenței sale și îl pune în situația 
de a fi complet insensibil ritmului intim al vieții si problemelor 
existenței noastre. Această creatură umană plină de contradicții, 
pe care a zămislit-o viaţa este «junele suficient ». Când această 
făptură pocită începe să dicteze, e nevoie să dăm alarma şi să 
vestim că degenerarea amenință omenirea. Nivelul de viață al 
Europei este astăzi mai ridicat ca oricând ; ne temem însă că acest 
nivel nu se va putea menține şi cu atât mai putin ridica. 

« Acest fapt, după mine, este pe deplin dovedit prin apariția 
acelui monstru pe care-l numesc « june suficient ». « Junele » este 
o făptură care a apărut pe acest pământ, pentru ca să-şi facă de 
cap; de fapt aceasta este şi concepția care caracterizează în genere 
şi copiii räsfätati. Știm doar că în cadrul familiei delictele nu se 
pedepsesc. Atmosfera familiei este oarecum artificială și suportă 
acte, care făptuite în societate sau pe stradă, atrag după ele conse- 
cinte inevitabile. « Junele » însă este de părere că poate să introducă 
si în viața publică purtările lui de acasă, că nici un act nu are 

consecințe, că nimic nu este definitiv, că îşi poate permite tot ce-i 
trece prin minte ». 

Ardelenizati, prin circumscriere si particularizare, adevărurile, 
cu caracter paneuropean, ale lui Ortega y Gasset, această veveritä 
filosofică a veacului nostru (prin aceste cuvinte caracteriza el 
odată pe Georg Simmel), şi veţi avea icoana fidelă a «generaţiei 
drumului invers ». 

La aceasta, pentru ca profilul psihologico-moral al generaţiei 
drumului invers să fie mai complet, trebue să mai adaug câteva 
trăsături dinstinctive, nu importă acuma dacă sunt pozitive sau 
negative. Despre valoarea lor va fi vorba mai la vale, când voi 
trage concluziile din această prezentare, pentru a putea răspunde 
la întrebarea formulată mai sus: ce a fâcut Ardealul dela unire 
încoace ? 

Și ca să pot răspunde la această întrebare, trebue să cobor 
mai adânc în structura psihologică a «generației drumului 
invers ». 

Substanţa sufletească a acestei generații este deficitară. Iată de ce. 
In timp de un deceniu şi jumătate, cât s'au desbătut cu o pasiune 
biciuitoare, atât în ţară cât si în străinătate, cele mai arzătoare 
probleme spirituale (dați termenului cel mai larg înțeles), această 
generaţie a rămas pasivă, retrăgându-se în umbra lui Lucian Blaga, 
ori de câte ori i se cerea certificatul de capacitate creatoare. 

In locul unei expansiuni vajnice, care să desvăluie, prin deslăn- 
tuirea virtualitätilor ardelene, puterile zămislitoare de cultură ale 
unei comunități, am asistat la un proces de burghezificare grăbită, 
de parvenire comodă (fără rivalități), determinat de atracția căldu- 
roasă a posturilor vacante. 

In locul unui front unic, de coeziune și comuniune, înscris pe 
linia de bătaie a creațiilor spirituale, a avânturilor generoase, am 
fost martorii unui proces de descompunere, de fragmentare si 
înregimentare în diferite organizații politice, la fel de neputincioase 
şi de anacronice, ale căror oferte erau mai atrăgătoare decât efortu- 
rile pentru construcţia ce erau chemaţi să o facă, 

Unde este sacrificiul acestei generaţii ? Ce a făcut ea pentru co- 
munitatea românească, a cărei reprezentantă se crede? 

Este o generație fără putere de rezistență, care şi-a pierdut 
instinctul de orientare în fața tentaţiilor mărunte. 

In loc să ducă mai departe, multiplicând-o si fructificând-o, o 
zestre moștenită, au preferat comoditatea obţinută lesne, prin 
care au slujit altor scopuri si altor interese. In locul unei acţiuni 
viguroase de luminare si culturalizare, — si când spun aceasta mă 
gândesc mai ales la cei veniţi din sânul ţărănimii, — am asistat 
la cucerirea rapidă a posturilor de parlamentari, prefecti şi inspec- 
tori, fără chemare și fără consistență morală. 

Care este fapta mare, eroică, a acestei generaţii ? Prin ce își ju- 
stifică existența sub soare ? Care este contribuţia ei la îmbunătăţirea 
stării poporului, care a crescut-o și care o plăteşte? 

Dar întrebările sunt prea multe, și ar putea fi și mai multe, dacă 
nu m'as gândi la răspunsul final, pe care trebue să-l dau, si care 
nu poate fi decât unul. 

Afară de câteva publicaţii fără duh și afară de activitatea 
desfășurată, zice-se, în cadrele de mult prea îmbătrânitei 
« Astre », — care, sau trebue refăcută radical, sau trebue să 
piară, — această generaţie este inexistentă. Neputinta ei s'a 
dovedit ireductibilă. Clujul cultural de azi este elocvent în această 
privință. 

Incercările de altoire prin lujeri proaspeţi nu folosesc la nimic. 
Răul stă la rădăcină. 

Dacă aşa se prezintă substanța sufletească pe laturea intelec- 
tual-creatoare, nu e greu de înțeles de ce ţinuta morală, ethosul acestei 
generații, lasă mult de dorit. 

Atitudinea etică, responsabilitatea faţă de comunitatea din care 
faci parte si în faţa istoriei, derivă, cum e și natural, din conştiinţa 
luminată a misiunii pe care o ai. Conştiinţa vie a acestei misiuni 
îți impune o ținută morală, un rang social si o demnitate, care sunt 
determinate și întreţinute, nu de jocul hazardului politic si de com- 
binatüle arbitrare ale forțelor exterioare, ci de consistenţa interi- 
oară, de legile destinului imanent, de legile vieții. 

Neavând conștiința acestor legi, conștiința destinului, a vieții 
autentice, într'un cuvânt, conștiința misiunii, care implică în mod 
necesar responsabilitatea si corectitudinea morală, «generația 
drumului invers » este mult mai deficitară, pe această linie de fapte, 
decât generaţia istorică. 

După această incursiune, fără a mai spune că această generaţie, 
dacă nu face istorism steril sau filologie, nu face nimic, răspunsul 

la întrebarea: ce a făcut Ardealul dela unire încoace? se imbie 
dela sine: Nimic. 

N'aș vrea să rămână cineva totuși cu impresia că între cele trei 
generaţii s'au scurs intervale de timp considerabile. Raportuile lor 
sunt de coexistentä, nu de succesiune. "Toate trei există încă. Deo- 
sebirile sunt însă mari. Mai putin pronunţate între cea istorică 
şi cea a drumului invers, dar radicale între acestea două si cea din 
urmă, spre care ne îndreptăm acum. 


* 
* + 


In aceastä parte a expunerii, punctul de vedere al tratärii se 
schimbä esential. Cea mai tânärä generatie a Ardealului, pe care, 
cum spuneam mai sus, trebue să o surprindem în status nascens, 
nu mai este ardeleană, ci românească, înfrățită, ca aspirații, cu 
întreaga tinerime română de azi. La noi, cei tineri, o spun fără a 
face din aceasta un merit special, procesul de osmoză a senti- 
mentelor româneşti s'a realizat pe deplin. Vechile cadre, prin 
urmare, au căzut, orizonturile s'au mărit, în suprafață și în pro- 
funzime, aspiraţiile s'au integrat în alte forme și structuri, anco- 
rarea s'a făcut în cuprinsuri mai largi. 

Din aceste motive, nu mai tratăm tânăra generaţie ardeleană ca 
ceva specific, ci o încadrăm în tânăra generație românească, ale 
cărei note distinctive le vom desprinde în cele ce urmează. 

Undeva, în una din lucrările sale, Fr. Gundolf spune urmă- 
toarele : « Es gibt ein Wissen aus dem Blut: Instinkt; ein Wissen 
aus dem Geist: Erkenntnis; ein Wissen aus dem Gott: Er- 
leuchtung ». 

Primul şi al treilea fel de cunoștință, făcând toate rezervele cuve- 
nite, caracterizează în deosebi mentalitatea tinerei generații ro- 
mânești. Pornirea instinctivă, luată în înțelesul bun al cuvântului, 
euforia temperamentului și iluminarea intuitivă formează blazonul 
spiritual al acestei generaţii. Dacă n'ar fi decât aceste două atitudini 
în faţa lumii şi vieții, am putea vorbi, fără pretenţii, de existența 
indiscutabilă a unei tinere generaţii românești. Dacă, prin ma- 
nifestarea înclinărilor naturale, se ajunge la ancorarea în pros- 
petimea inițială a vieții, drumul iluminismului intuitiv duce 
la înțelepciune. De aici, preferințele tinerilor pentru modele de 
existență cu totul deosebite de ale antemergătorilor, dacă pot 


PEISAJ ARDELEAN 133 


spune așa, care surprind şi deconcertează. Tânărul român vrea să se 
apropie mai mult de înțeleptul antic și misticul medieval, decât de 
eruditul secolului al XIX-lea şi specialistul zilelor noastre. 

Numai pornind dela aceste două atitudini esenţiale, putem des- 
prinde semnele distinctive ale tinerilor, manifestate, cu frenezie, 
în eseu, poezie, roman şi polemică. Mai putin în critică si în 
construcţii sistematice. Fixarea acestor trăsături caracteristice ne 
va da însăși fizionomia tinerei generaţii, pe care, din lipsa unei 
perspective istorice, care ne-ar înlesni privirea de pe un plan 
obiectiv, vom căuta să o prindem prin tăieturi verticale în mani- 
festările ei prezente. 

Cerem iertare cetitorilor că nu putem da lămuriri și analize 
mai minutioase, märginindu-ne la o înfățișare sintetică, mai mult 
sugerând decât explicând. 

Pretutindeni în creaţiile tinerei generaţii românești (nu insistăm 
acum asupra elasticitätii şi definirii noțiunii de generație, men- 
tionäm doar că prin generaţie înțelegem o contemporaneitate 
spirituală, independentă de generația biologică și de certificatul 
de naștere), suflă un vânt nou, cu aer tare de altitudine și miresme 
proaspete : întoarcerea la autenticitatea vieții. Nostalgia unei vieţi 
nealterate, sinceră si frenetică, trăită si visată mai mult decât 
voit înțeleasă și explicată, străbate înfăptuirile tinerilor. Din 
acest motiv, avântul şi aruncarea în aventura spirituală, în trăirea 
proteică a experienţei, de toate nuanțele. Iată de ce unul din pro- 
pulsorii acestei generaţii a împământenit termenul englezesc 
«experientialism », pentru a o putea caracteriza. Această expe- 
rientä sau trăire, luată în sensul « Erlebniss »-ului german, diferă 
radical de experimentul științific. Cred că stabilirea acestei dife- 
rente, aici, este inutilă. 

Träirea despre care vorbim ne introduce în inima lucrurilor prin- 
tr'un fel de rațiune sentimentală (gânditi-vä la sensul schellin- 
gian al « Vernunftului »). Este un fel de cunoaștere prin trăire 
totalitară şi intuitivă. Prin această manieră de a înțelege, este 
natural ca viața personală și viața ca valoare în sine, să fie ridicată 
pe primul plan. Numai pe această cale înțelegem predilectia tine- 
rilor, cu puţine excepții, pentru ceea ce Nemţii numesc « Lebens- 
philosophie ». Tinerii cugetători și scriitori români trăiesc sub 
semnele vitalismului si ale fatalitätii contemporane. 


- 

Sensibilitatea metafizică a acestora, intermediară între poet 
şi înțelept, le dă certitudinea relativității tuturor valorilor, — în 
cazuri cu totul particulare, — certitudinea incertitudinilor. 

Toate acestea, multiplicate cu un adânc sentiment al Destinului, 
luminat de acel Amor Fati, care a format farmecul existentelor 
mari, fac pe acești tineri să se depărteze tot mai mult de sistem 
si rațiune (dati termenilor înțelesul lor didactic si oficial). Fuga de 
sistem și rațiune, ca și scufundările în #rationalul vieții, nu însem- 
nează lipsă de disciplină și ierarhie interioară. Canoanele exteri- 
oare ale logicii discursive sunt înlocuite cu asceza destinului. 
S’a produs, prin urmare, o deplasare de perspectivă și o schimbare 
a accentului esențial al vieții. Dorul de a trăi autentic, neoficial 
şi neîncadrat, lupta cu tot ce e conventiune si tipar stereotip, împru- 
mută acestor tineri tragismul unei atitudini eroice. 

Nepăsarea față de construcţiile sistematice si frenezia vieții 
interioare, duc la eseu, confesiune, lirism, roman autobiografic, 
liric sau de notații. Nu intrăm în analiza acestor genuri. Semnalăm 
doar faptul ca atare. 

Toate aceste însușiri, departe de a prezenta toate calitățile şi 
neajunsurile tinerei generaţii, alcătuesc numai o fațadă a manifes- 
tărilor ei, faţa întoarsă spre Europa, spre occident. Prin aceste 
însușiri, tânăra generație românească, care este cea mai europe- 
nizată, comunică, la același nivel, cu intelectualii lumii civilizate. 
Unii din tineri, si o spun pentru conturarea celor de mai sus, 
militează pentru o orientare spre neoclasicism, spre revenirea la 
claritatea, armonia, preciziunea și formele luminoase ale spiritului 
latin. 

Să nu se creadă că între aceste tendințe spre neoclasicism, 
formulate mai mult ca un remediu al crizei spirituale a prezen- 
tului, și celelalte note distinctive ale tinerei generații există contra- 
dictii ireductibile. Privind lucrurile desbärati de sgura prejudecă- 
tilor, aceste aparente înșelătoare se risipesc. Prin fuga de sistem 
şi rațiune nu trebue înțeleasă o abdicare dela funcțiunea lumina- 
toare a inteligentii, nici o desmărginire în infinit (expresie pe cât 
de periculoasă, pe atât de frecventă azi în publicistica noastră 
cu alură filosofică), ci o schimbare a accentului esențial, o inversare 
si o lărgire a perspectivei, o reînnoire a vieții. În acest caz, îndrep- 
tarea spre neoclasicism nu înseamnă acceptarea întocmai a 

formulelor și canoanelor sacrosante ale clasicismului, ci o elibe- 
rare a ritmului vital, o creștere ascedentă și luminoasă, spre alte 
forme de viaţă, poate mai cuprinzătoare si mai autentice. 

Considerând din acest punct de vedere lucrurile, suntem pe linia 
de foc a marilor creaţii spirituale, izvorîte totdeauna din îngemă- 
narea universalului cu individualul, din contopirea a ceea ce e 
general-uman cu ceea ce e specific fiecărui ethnos. Si pe această 
cale, referindu-ne la cultura românească, nici o generaţie, dela cea 
junimistă încoace, n'a ajuns la o îmbinare mai fericită a celor două 
elemente ca tânăra generație românească. Și iată de ce. 

Acestor aspirații de europenizare li se adaugă, armonizându-se, 
aspiraţiile de autohtonizare. Generaţia tânără are o conștiință vie 
a tot ce-i frumusețe, gând si înfăptuire românească. Mitul anticului 
Antheu îi este pururea prezent. Ancorarea în pământul natal, scu- 
fundarea în sufletul poporului, îi împrumută farmecul mistralian 
al legăturii sfinte între om și duhul pământului natal. 'Tragismul 
Meşterului Manole si prevestirea jalnică a Mioriţei îşi prelungesc 
peste veacuri rezonantele de baladă, trezind ecouri puternice 
în sufletele tinerilor. 

Din această prezentare sumară lipsesc multe lucruri. Am pe 
deplin conştiinţa acestor lipsuri. Lipseste mai ales caracterizarea 
«junelui suficient » al tinerei generaţii, întru nimic deosebit de 
«junele suficient » german, italian, francez, maghiar, etc. asupra 
căruia nu pot insista acum. 

Conturarea acestei generații, prin trăsăturile de mai sus, justifică 
afirmaţiile enunțate mai sus și explică deosebirile de mentalitate, 
care duc la conflictele ce se desemnează în Ardeal între bătrâni, 
tineri îmbătrâniți prea de vreme si tineri, între cele trei generații 
născute în zodii cu totul diferite, ale căror nume le tăinuim inten- 
tionat. Pentru aceasta, n'a sosit încă împlinirea vremii. 

Un lucru vreau însă să se știe: deosebirea de vederi între ge- 
neratii nu se reduce la o luptă sterilă și nerespectuoasă, cum cred 
cei mai multi, mai ales din cei vechi, la o luptă împotriva geron- 
tocrației. 

Semnificaţia ei e mult mai profundă. Stau faţă în față forme de 
viaţă cu totul deosebite. Intre ele există o ireductibilitate care tre- 
bue înțeleasă. Nu este voită sau elaborată după toate metodele 
unei strategii bine intenţionate, cu scopuri a priori stabilite, ci este 

impusă de viață. Intre mecanismul bătrânilor si dinamismul ti- 
nerilor (dati termenilor sensul lor biologic), indiferent că ne de- 
clarăm pentru unul sau pentru altul, decide destinul imanent 
vieții, vârstelor si nu uneltirile de natură exterioară. Dacă fiecare 
şi-ar trăi destinul autentic, lucrul acesta s'ar revela dela sine, 
iar în locul disperărilor, regretelor si cäintelor, ar înflori, pe fruntile 
tuturora lumina tragismului eroic, eflorescenta supremă a vieţii. 

Cum însă în viață, variabilitatea şi unicitatea sunt legi, destinele 
diferă și, cu ele odată, misiunile. 

Dacă misiunea cea mai grea, misiunea creatoare si revolu- 
tionarä (termenul nu este o amenințare), îi revine generației celei 
mai tinere, este pentru că s'a dovedit, după semnele de până acum, 
ca cea mai dotată și cea mai autentică. 


GRIGORE POPA 


CONTRIBUTIUNI LA 
CUNOAȘTEREA PLEBISCI- 
TULUI INTERNAŢIONAL 


(I. IN TRATATELE DE PACE DIN 1919—20 
SI SUB REGIMUL NATIUNILOR) 


II 


Astfel nu numai Puterile Aliate si Asociate, ale căror repetate 
declaratiuni nationalitare, 1) din timpul ostilităților, accentuează 
asupra valabilitätii generale a acestui drept, atitudine ce adoptă 
în cele din urmă și puterile Centrale, care — părăsind o tradi- 
tionalä politică a lor, internă şi externă — fac similare declara- 
tiuni de libertate națională pentru popoarele oprimate, dar nu- 
meroase organizațiuni nationale si internationale, exponenti ai 
diferitelor curente de opinie publică, se străduesc să impună, la 
încheierea păcii, recunoașterea deplină a dreptului de liberă dis- 
poziție și a dreptului de plebiscit. Să amintim astfel, în această or- 
dine de idei că, de ex. Asociațiunea Păcii prin Drept adoptă la 12 
Ianuarie 1915, în al său «Program minim al păcii », în primul ar- 
ticol, «recunoașterea și aplicarea cea mai largă a principiului na- 
tionalitätilor » ; că puternica Ligă a drepturilor omului adoptă la 
5 Noemvrie 1916, în Congresul său dela Paris, un program de 


1) Pentru analiza și interpretarea acestor declaraţiuni, vezi studiul nostru: 
Protecţiunea Minorităţilor sub regimul Societăţii Naţiunilor, Oradea 1930; 
pag. 7 şi urm. 

acțiune pentru «consacrarea dreptului popoarelor de a dispune de 
ele însele ; pentru anu se mai proceda, contrar voinței populațiilor, 
nici la desmembräri de State, nici la anexiuni teritoriale » ; că în 
Conferința Nationalitätilor oprimate (26—27 Iunie 1915) se pro- 
clamă : «delimitarea teritoriilor fiecărei naţiuni, conform cu voința 
şi sentimentele locuitorilor »; că, în fine, organizația pentru Pacea 
durabilă, cere pentru fixarea noilor frontiere «cea mai largă 
aplicatiune posibilă a plebiscitului ». 

Toate acestea sunt organizatiuni europene, si declaratiunile lor 
dovedesc că nu ideologia wilsoniană a format, în mod exclusiv, 
formidabilul curent de actualizare şi generalizare a dreptului de 
liberă dispoziție a popoarelor. Doctrina wilsoniană reprezintă 
încoronarea unei metodice si intense acțiuni de sfortare ideologică 
elaborată în Europa, sub influența realitätilor politice cristalizate 
în seculara politică de oprimare a naționalităților. 

De aceea s'a putut spune, cu drept cuvânt, că triumful, fie şi 
parțial, al doctrinei wilsoniene se datoreşte faptului că președintele 
Statelor-Unite « grefa cugetarea sa politică pe o realitate politică 
europeană, creatoare a unei doctrine precise de guvernământ in- 
ternational în momentul când împrejurările politice făceau din- 
tr'însul arbitrul atotputernic al unei lumi epuizate de război»... 
In acest sistem al președintelui Wilson se asociază într'un fel de 
alianță personală, religie și filosofie, calvinism democratic și afir- 
matie kantiană a eminentei demnități personale a națiunilor ». 
(Th. Ruyssen !). 

In ce constă acest sistem wilsonian, este îndeobște cunoscut 2). 
Pentru problema ce ne preocupă, gândirea preşedintelui Statelor- 
Unite se poate sintetiza în formula: justă şi largă satisfacere a 
legitimelor revendicări nationale, ca principiu călduzitor în refacerea 
statutului teritorial și politic al Europei ; de aci generală recunoa- 
stere a dreptului de auto-determinare a popoarelor și recomandare 
a practicei plebiscitare, întrucât aceasta cadrează cu interesele su- 
perioare ale societății umane, sintetizate în formula : dreptul la pa- 
cea generală. Intr'adevăr, după președintele Wilson, «dreptul 


3) Loc. cit., pag. 82—83. 
2) Pentru analiza principiilor doctrinei wilsoniene, vezi şi studiul nostru 
citat, pag. 9 şi urm. 

popoarelor de a dispune de ele nu mai este o simplă frază; este un 
principiu imperativ, pe care oamenii de Stat îl vor ignora de acum 
înainte, spre pericolul lor... 

Orice reglementare teritorială ce va fi făcută în urma acestui 
război, va fi în interesul si pentru beneficiul populațiilor interesate 
şi nu cu titlu de compromis între națiunile rivale »1). Faţă de. 
răsunetul pe care declaraţiile wilsoniene l-au avut în opinia pu- 
blică mondială, și cum ele au fost acceptate, în cele din urmă, și 
de guvernul german 2), este explicabil pentru ce principiile pe 
care ele le formulează, alcătuesc baza juridică a armistițiului din 
ZII Noemvrie 1918. Momentul este istoric: prin acest document, 
dreptul de auto-determinare, şi prin aceasta dreptul de plebiscit, 
intră formal într'un compromis juridic international. Acest docu- 
ment — prin consecințele sale juridice — prezidează la realiza- 
rea operei teritoriale, consacrată ulterior prin tratatele de pace: 
restaurarea Poloniei și a Cehoslovaciei, întregirea teritorială a 
Italiei, României si Jugoslaviei, restituirea Alsaciei-Lorenei către 
Franţa, instituirea în profitul unui non-beligerant (Danemarca) 
a plebiscitului din Schleswig, etc. Nici odată un sistem de idei, cd- 
läuzitor în politica internațională, nu a transformat mai radical 
fizionomia comunităţii internaționale. Acum, pentru prima dată, 
aproape patru zeci de milioane de europeni resimteau binefacerile 
unui principiu abstract, care timp de un secol rămăsese cel mult o 
afirmație sentimentală a unor medii lipsite de räspundere. 


* 
* * 


Dar Conferinta Päcii, chematä sä elaboreze tratatele de pace 


si să restaureze astfel o nouă ordine internațională, a fost pusă, 
dela început, în situația de a imprima un caracter de relativitate 


dreptului de auto-determinare a popoarelor, în ceea ce privește 
practica sa, conştientă de adevărul că «respectul vointelor parti- 
culariste, fără nici o limită,... ar fi ca si în dreptul intern, gene- 
rator de anarhie »2). 


1) Adresa din 11 Februarie 1918. Ideea fusese precizată anterior, în dis- 
cursul din Senatul american dela 22 Ianuarie 1917. 

3) Nota din 12 Octovrie 1918: 4... Nu există nici un drept care să per- 
mită de a transfera popoarele dela un stăpân la altul, ca bunurile imobiliare ». 

3) Louis Le Fur, loc. cit. pag. 69. 

Această politică a Conferinţei de Pace a fost dictată, de altfel, şi 
de necesitatea de a trasa noile frontiere, ținând seamă, pe lângă 
voința populațiilor, care rămâne criteriul determinant, și de conside- 
rațiuni de ordin economic, geografic, social, istoric, etc., elemente 
indispensabile în creatiunea Statelor, când este vorba ca ele să fie 
organizatiuni politice, viabile. 

Nu trebue să se vadă însă, în rezultatele acestei politici,o «încălcare 
gravă a dreptului de liberă dispoziție, care a fost onorat la Paris 
atât în violările sale, cât si în observatiunea sa » 1); ci de sigur o 
operă omenească, caracterizată și prin unele lipsuri și imperfec- 
tiuni, dar care a urmărit armonizarea, întrucât este posibilă, a ce- 
lor două principii călăuzitoare: a) aplicatiunea cât mai largă a 
principiului naționalităților si b) realizarea unei păci durabile în 
lume ?). 

In lumina acestor constatări, apare explicabilă atitudinea Con- 
ferintei de Pace şi față de practica plebiscitară. Evident că dega- 
jarea voinţei colective a interesat în cel mai înalt grad pe mem- 
brii ei, când a fost vorba de a se consacra diferitele remanieri te- 
ritoriale. Dar ținând seamă de recomandările doctrinare, de ade- 
vărul recunoscut, că plebiscitul nu este nici singurul, nici cel mai 
eficace mijloc, întotdeauna, de a cunoaște sentimentele și voința 
populațiilor, ca şi de gravele incoveniente pe care le prezintă ge- 
neralizarea plebiscitului, Conferința Păcii din 1919 a înscris în 
tratate, recurgerea la practica plebiscitară, când voința popula- 
țiilor apărea fndoielmicä, recunoscând însă plebiscitul de toate zilele, 
ca manifestând o voință de tot clară, când era cazul. Această ati- 
tudine călăuzitoare nu a împiedicat însă ca Tratatele de Pace 
din I919—20 să râmână în istorie cea mai strălucită și mai întinsă 
punere în practică a unei exigente raționale a ideii de justiție ; ca 
ele să institue cele mai importante plebiscite care au avut loc cândva, 
relative la schimbările de suveranitate ; și ca ele să stabilească reguli 


1) S. Wambaugh, loc. cit., pag. 188. 

3) Ceea ce imperios cerea şi Le Comité Parlementaire Interallié (Oct. 
1918) printr'o cunoscută rezoluţie: « ...la réconstruction de l’Europe Cen- 
trale doit avoir lieu sur la base des nationalités, en tenant compte à la fois 
du Droit des peuples à disposer de leur destinée et des sauvegardes indis- 
pensables à la paix permanente de l’Europe ». 

mai precise şi mai ştiinţifice, spre a asigura libertatea votului, 
decât orice alt tratat anterior. 


Intr'adevăr, studiul diferitelor texte din Tratatele de Pace, 
din Tratatul dela Versailles, în special, prin care se institue con- 
sultări populare pentru tranșarea litigiilor de suveranitate, con- 
firmă adevărul semnalat. Iar modalitățile practice de concreti- 
zare a acestor consultări oferă prețioase constatări asupra calită- 
ților si defectelor plebiscitului international si ne permite fixarea 
perspectivelor sale de viitor. 

Să amintim astfel, că Tratatul dela Versailles din 28 Iunie 1919, 
concretizând concepția Conferinţei de Pace, în această materie, 
prescrie o serie de plebiscite, în regiunile în care îndoială ar exista 
asupra sentimentelor populaţiei şi în care formula consultării po- 
pulare nu ar crea grave neajunsuri de ordin intern sau interna- 
tional. Astfel, dispunând trecerea la Belgia a teritoriilor ce alcă- 
tuesc totalul cercurilor (Kreise) Eupen şi Malmedy, asupra că- 
rora 4 Germania renunță la toate drepturile si titlurile », — formulă 
care, conform limbajului diplomatic clasic, înseamnă cesiune de 
suveranitate, — tratatul dela Versailles prescrie că «în timpul 
celor șase luni care vor urma punerii în vigoare a prezentului 
Tratat, registre vor fi deschise de autoritățile belgiene în Eupen 
si Malmédy şi locuitorii acelor teritorii vor avea putinţa de a 
exprima în scris dorința lor, de a vedea toate sau parte din 
aceste teritorii, menținute sub suveranitatea germană » 1). Si 
cum « Guvernul belgian se angajează de a aduce rezultatul acestei 
consultări populare la cunoştinţa Societății Naţiunilor, a cârei 
deciziune Belgia se obligă a o accepta » 2), rezultă — ca un prim 
element inovator, în Tratatul dela Versailles — că deciziunea 
Societăţii Naţiunilor este necesară spre a definitiva cesiunea acestor 


1) Art. 34. 

3) Art. 34. al. III. Remarcäm cä Giroud deosebeste consultärile popu- 
lare, ale căror rezoluţii devin definitive prin decizia Soc. Nat., de plebiscitele 
propriu-zise; deşi în spiritul Trat. dela Versailles, astfel de diferenţiere nu 
se poate admite. (Le Plébiscite International, Paris 1920). 

teritorii 1). De altfel, această inovaţie nu a lipsit de a fi discutată 
si criticată, după cum însăşi modalitatea adoptată spre a cunoste 
voinţa populațiilor a fost considerată ca neconstituind un ple- 
biscit propriu-zis, pentru că, conform art. 34, 4... numai una 
dintre Părţi este chemată să voteze şi teritoriul este cedat înaintea 
votului, în timp ce în plebiscite, cesiunea depinde de deciziunea 
Puterilor Aliate şi Asociate, de după votare » 2). 

Dar o inovaţie de asemeni caracteristică se întâlneşte în al doilea 
plebiscit, pe care Tratatul dela Versailles îl institue asupra teri- 
toriului Sarre. Supus unui regim de administrare excepțională — 
exercitată în numele Societății Naţiunilor, căreia revine suverani- 
tatea reținută (R. Redslob) asupra basinului Sarre — populația 
va fi chemată, după 15 ani dela intrarea în vigoare a Tratatului, 
să se pronunțe dacă doreşte continuarea actualului regim, bine- 
făcător de altfel pentru dânsa, sau dacă dorește încorporarea la 
Franța, sau reîntoarcerea la Germania ë). Suntem astfel în fața 
unui plebiscit al viitorului, înscris întrun tratat, în care însă una 
dintre Părţi nu este semnatară. 

Problema consultării populare pe calea plebiscitului s'a impus 
însă autorilor Tratatului dela Versailles, mai ales în reglementarea 
frontierelor orientale ale Germaniei. « Indatorirea. cu totul spe- 
cială de a uza de victoria pe care au câștigat-o, spre a reda națiunii 
poloneze independența de care ea a fost pe nedrept lipsită, cu 
mai mult de un secol în urmă, ca și faptul, că Germania a acceptat 
formal principiul proclamat de către Aliați, de a reda Poloniei 
restaurate regiunile locuite astăzi de o populatiune, indiscutabil 
poloneză », a obligat Conferința Păcii de a face apel la principiul 
plesbiscitar, în fixarea frontierelor germano-poloneze. Această 


1) Ea s'a produs prin rezoluţia Consiliului Soc. Nat. din 20 Sept. 1920, 
care consacră cedarea către Belgia a acelor teritorii, dat fiind că în registrele 
deschise s'au înscris 271 de locuitori, dintr'o populaţie de circa 63.000 lo- 
cuitori. 

3) S. Wambaugh, loc., cit. p. 191—192. 

3) Art. 49.: « L'Allemagne renonce, en faveur de la Société des Nations, 
considerée ici comme fidei-commissaire, au Gouvernement du territoire 
ci-dessus spécifié. A l'expiration d'un délai de quinze ans, à dater de la 
mise en vigueur du présent Traité, la population du dit territoire sera 
appellée à faire connaître la souveraineté sous laquelle elle désirerait se 
voir placée ». 

atitudine era determinată desigur si de amestecul de popula- 
tiuni din teritoriile orientale, si de caracterul litigios al frontiere- 
lor fostului Stat polonez, ca si de opoziția guvernului german 
«care contestă aspirațiile poloneze ale locuitorilor, susținând că 
separatiunea de Germania nu concordă nici cu dorinţa, nici cu 
interesele populaţiei ». In fața acestei situatiuni, Puterile Aliate 
şi Asociate sunt dispuse să lase rezolvirea chestiunii, acelora pe 
care îi priveşte în special. Ele au decis în consecință, că aceste 
teritorii nu vor fi cedate imediat Poloniei, ci că vor fi luate mă- 
surile necesare pentru instituirea plebiscitului » 1). 

Ca urmare a acestor principii, Tratatul stipulează dispozițiile 
plebiscitare din art. 88 şi 96, prin care se fixează consultarea popu- 
lară în Silezia de Sus, Allenstein (Prusia Orientală), Marienwerder 
(Prusia Occidentală 2). Prin aceste dispoziții — concretizate în 
practică în textele următoare — suntem în fața plebiscitelor pro- 
priu-zise, fixate la o dată determinată, cu toate avantajele și in- 
convenientele ce ele prezintă, în momentul când se definitivează 
noul statut teritorial și politic al Europei. In ceea ce priveşte prac- 
tica lor, vom remarca de asemeni că ele au fost modelate, în limita 


1) Note des Alliés aux observations de la Délégation allemande sur le 
projet de T'raité de Paix (în: J. Giroud, Le Plébiscite International, Le Puy, 
1920, pag. 122 şi urm.). 

3) Art. 88: « dans la partie de la Haute-Silésie comprise dans les limites 
ci-dessus décrites, les habitants seront appellés à désigner par voie de suf- 
frage s'ils désirent être rattachés à l’Allemagne ou à la Pologne... L’Alle- 
magne déclare dès à present renoncer en faveur de la Pologne à tous droits 
et titres sur la partie de la Haute-Silésie située au delà de la ligne frontière 
fixée, en conséquence du plébiscite, par les Principales Puissances Alliées et 
Associées » (şi Anexa cu șase articole), 

Art. 94: 4 Dans la zone comprise entre la frontière Sud de la Prusse 
Orientale, telle que cette frontière est déterminée à l’article 28 de la Partie 
II. (Frontières d’Allemagne) du présent Traité, et la ligne ci-dessous dé- 
crite, les habitants seront appellés à désigner par voie de suffrage l'Etat auquel 
ils désirent être rattachés... ». 

Art. 96: « Dans une zone comprenant les cercles (Kreise) de Stuhm et 
de Rosenberg et la partie du cercle de Marienburg qui se trouve à l’est 
de Nogat et celle du cercle de Marienweder qui se trouve à l’est de la Vis- 
tule, les habitants seront appellés à faire connaître, par un vote à émettre dans 
chaque commune (Gemeinde), s'il désirent que les diverses communes situées 
sur ce territoire appartiennent à la Pologne ou à la Prusse Orientale ». 

Versailles, pentru Schleswigul de Nord, prin reînvierea vechii 
dispozitiuni, devenită caducă, din tratatul dela Praga. Acest ultim 
plebiscit, înscris în tratatul dela Versailles, în interesul afirmării 
unui principiu, stipulat la insistența unei Puteri terţe (Dane- 
marca), rămâne într'adevăr ca un model, întrucât tratatul adoptă 
aproape fără vreo modificare, planul elaborat cu îngrijire de înşişi 
locuitorii interesați din Schleswig 1). Viitoarea frontieră între 
Germania si Danemarca va fi fixată conform aspirațiilor popula 
titlor ?); iar spre a se asigura impartialitatea consultării populare, 
se stipulează, ca o inovaţie, că « Germania renunță definitiv la 
orice drept de suveranitate în favoarea Principalelor Puteri Aliate 
şi Asociate asupra întregului teritoriu afară de linia de frontieră, 
trasată de aceste puteri după plebiscit, şi zisele Puteri declară 
că ele vor trece Danemarcei suveranitatea teritoriului » 3). 

Și din prescrierea acestor plebiscite, nu prea numeroase, — 
pentru că în celelalte remanieri teritoaiale, degajarea sentimentu- 
lui national nu cerea o consultare populară, acest sentiment fiind 
cunoscut, — observăm că, întradevăr, Tratatul dela Versailles în- 
telege să realizeze o operă teritorială viabilă « procedänd la am- 
putarea teritorială a Germaniei, cu cea mai mare moderație şi după 
un diagnostic aprofundat, în scopul reparării unor nedreptäti isto- 
rice, spre satisfacerea voinţei colective și spre consolidarea Statelor 
interesate » 4). 


> 
+ + 


De aşteptat ar fi fost — s'a zis — ca în tratatul dela St. Ger- 
main (din 10 Septemvrie 1919), să găsim cele mai numeroase 
consultări plebiscitare, ca unul ce era chemat să consacre desmem- 
brarea Monarhiei Habsburgice, adevăratul mozaic de nationali- 
litäti. Dar se ignorează că, în cazul Austriei, își produsese efect 
acel plebiscit de toate zilele, pe care-l concretizase Revoluţia dela 
finele războiului mondial, încât un plebiscit formal în diferitele 


1) Vezi Art. 109. 

3) Art, 709. 

3) Art, 110, al. III. 

4) Ch. Homer Haskins, Les nouvelles frontières de l'Allemagne. (In 
Ce qui se passa réellement à Paris en 1918—19. Paris, pag. 43). 

teritorii, ar fi fost inutil și chiar primejdios. Intr'adevăr, « când 
se deschidea Conferința Păcii, imperiul Austro-Ungariei nu mai 
era decât o instituţie aparținând trecutului. In locul său se insta- 
laseră consilii provizorii, reprezentând nationalitätile... cimentul 
artificial care unise elementele disparate ale Imperiului se sfăr- 
mase, fidelitatea către Impärat se zdruncinase și supremația Ger- 
manilor si a Maghiarilor se prăbușise. Triestul si Tirolul fuseseră 
ocupate de către Italieni. La Praga se constituia noul guvern ce- 
hoslovac. In Croaţia, Jugoslavii luau puterea, preparau unirea 
lor cu Serbia, şi pe coastă, capturau flota austriacă. In Galiţia, 
Polonezii negociau cu noul guvern din Varșovia. In Transilvania, 
Românii erau primiţi ca eliberatori » 1). In fața acestei situaţii, 
autorii tratatului dela St. Germain, înțelegând să dea o justă şi 
rațională interpretare dreptului de auto-determinare, au socotit 
inutil să mai prescrie un vot de circumstantä, desprinzând voința 
populațiilor din îndelungata ei manifestare, ca si din recentele ei 
hotărîri nationalitare. In consecință, ei au consacrat noul statut 
teritorial și politic al Europei dunărene, respingând injonctiunile 
delegației austriace la Conferința Păcii, care cerea plebiscite în 
Boemia, în Moravia şi Silezia, Stiria, Carniolia şi Tirol 2), si 
limitându-se a institui o consultare populară pentru reglementarea 
controversatei chestiuni a basinului Klagenfurt 5), spre a se 
tranșa cedarea ținutului Statului Serbo-Croato-Sloven sau Au- 
striei 4). 
* * * 

Din aceleaşi motive, autorii tratatului dela Trianon (din 4 
Iunie 1920) nu au socotit oportun și necesar de a prescrie 
consultări populare pentru ratificarea desmembrărilor teritoriale 


1) Ch. Seymour, La Fin d'un Empire: les débris de l’Autriche-Hongrie. 
(In: Ce qui se passa réellement à Paris en 1918—19, pag. 81—82). 

3) Prin diferite note ale Delegatiei Republicei Austriace dintre datele 
de 22 Mai—6 August 1919. 

3) Art. 49 din trat. dela St. Germain: + Les habitants dela région de 
Klagenfurt seront appellés à désigner par voie de suffrage l'Etat auquel ils 
désirent voir rattacher ce territoire 9, Vezi și Art. 50. 

t) Plebiscitul a avut loc la ro Oct. 1920. Cum rezultatul a fost 22025 
voturi pentru Austria și 15279 voturi pentru Jugoslavia, Conferinţa Amba- 
sadorilor, prin decizia din 9 Sept. 1921, a lăsat Austriei teritoriul. 

ale Ungariei. Ei au respins, în consecință, injonctiunile Delegației 
Ungare la Conferința de Pace, 1), care, contând pe haosul din 
Monarhia Hasburgică din 1918—19, credea că practica plebisci- 
tară le-ar putea salva unele teritorii, făcând mai puțin dureroasă 
amputarea Ungariei, cea cu multe naționalități. S'a interpretat 
de unii publicisti, în special unguri, că prin această proce- 
dare autorii Tratatului dela Trianon au călcat grav principiile 
wilsoniene, că ei s'au dovedit a fi departe de «a împărtăși opinia 
conform căreia cesiunile de teritorii nu ar fi valabile, fără consim- 
țământul populațiilor interesate ... deși ei aveau obligația abso- 
lută de a aplica principiul dreptului popoarelor de a dispune de 
ele însele » ?). Am arătat mai sus motivele puternice ce au deter- 
minat eliminarea procedurii plebiscitare în tratatele chemate să 
consacre desmembrarea Monarhiei Hasburgice. A le fi ignorat 
însemna a promova agitatii primejdioase într'un mediu cu nu- 
meroase naționalități și a desprinde o voință colectivă falsificată, 
sau a ajuta chiar la permanentizarea turburărilor interne şi a răz- 
boiului extern ; pentru că «a consulta populațiile unei țări învinse, 
ar însemna a pune patriotismul lor la o grea încercare, din care 
ar rezulta, cele mai adeseori, continuarea războiului și o exaspe- 
rare a regimului forței 8). 

De aceea, departe de a putea fi interpretat ca aducând o atin- 
gere dreptului de auto-determinare, și în cazul Tratatului dela 
Trianon, asistăm la o obiectivă apreciere a acestui drept, astfel 
cum printre multiplele-i manifestări, impuneau formarea convin- 
gerii autorilor acestui tratat, și numeroasele documente prezen- 
tate lor, de reprezentanții autorizați ai naționalităților din ve- 
chea Ungarie. 

Vom remarca totuși, că Ungaria Occidentală (Burgenland), 
regiune mult disputată între Austria si Ungaria, a fost supusă 
unei consultări populare. Tratatul dela Trianon o ceda în între- 
gime Austriei 4), dar față de protestul Ungariei, prin nota din 26 


1) Vezi: Les négociations de la Paix hongroise (Compte rendu sur les 
travaux de la Delegation de Paix de Hongrie), Budapest 1920 t. I, pag. 31—32. 

3) Antal Ullein, La nature juridique des clauses territoriales du Traité 
de Trianon, Paris 1929 pag. 33—34. 

3) De Martens, Traité de Droit International, Ed. Léo, t. I., pag. 472. 

4) Art, 27. 


CONTRIBUTIUNI LA CUNOAȘTEREA PLEBISCITULUI INTERNATIONAL 147 


Ianuarie 1920, ca şi față de presiunea si rezistența la cesiune a 
bandelor maghiare, un plebiscit, ulterior instituit, la mediatia 
Italiei, prin Protocolul dela Veneţia din 13 Octomvrie 1921 !), 
venea să tranșeze diferendul de suveranitate, dintre cele două 
State 2). 

Dar spre a evidenția locul important pe care procedura ple- 
biscitară l-a avut în ultimele tratate de pace, să amintim că şi 
tratatul neratificat dela Sèvres, din 10 August 1920, conținea dis~ 
pozitiuni relative la plebiscite eventuale, unul în Kurdistan si 
altul în Smirna și hinterlandul ionian, dar care au fost omise în 
tratatul dela Lausanne din 24 Iulie 1925. De asemeni, printr'un 
acord special, încheiat tot la Sèvres, la 10 August 1920, între 
Grecia si Italia, prin care această Putere ceda treisprezece dintre 
insulele Dodecanezului, către Grecia, se prevedea consultarea 
liberă a populațiilor; dispoziția însă a devenit caducă, şi acesta 
ca şi celelalte acorduri dela Sèvres, nefiind ratificat. 

In fine, să amintim, că în marginea tratatelor de pace, Consiliul 
Suprem a dispus consultări plebiscitare pentru unele teritorii în 
litigiu, ca în Galiţia orientală — prin autorizația dată Guvernului 
polonez la 11 Iulie 1919, — si în Ducatul Teschen și teritoriile 
Spiz si Drava 3), la cererea reprezentanților Poloniei si Cehoslo- 
vaciei, în diferend pentru aceste teritorii, domenii ale coroanei 
Austriei. 

Dar aceste dispoziţii plebiscitare nu s'au concretizat în prac- 
tică, pentru că în fața dificultăților de executare, Părțile interesate 
au căzut de acord de a apela la Conferința Ambasadorilor, în 
primul caz, la Consiliul Suprem al Principalelor Puteri Aliate şi 
Asociate, în al doilea caz. 

Trebue încă remarcat, spre a evidenția curentul în favoarea 
plebiscitului, după războiul mondial, ca și întinderea conceptului 
de auto-determinare, că unele consultări spontane, fără vreo legă- 
tură directă cu Conferința de Pace, au avut de asemeni loc. Astfel 


1) Textul în: Société des Nations, Recueil des Traités, a. 1922, t. IX, 
pag. 205. 

3) In urma plebiscitului care a avut loc la 14, 15 gi 16 Dec. 1921, tinutul 
a fost atribuit Ungariei, de Conferinţa Ambasadorilor; dat fiind că 15.334 
voturi s'au pronunţat pentru Ungaria și 8227 pentru Austria. 

3) Prin rezoluţia Consiliului suprem din 27 Septemvrie 1919. 

în Voralberg (Austria), la 11 Mai 1919, a cărui populație dorea 
să se unească cu Elveţia; astfel în insulele Aland în 1919, spre a 
se uni cu Suedia, și în Tirol în 1921, spre a se uni cu Germania, 
Dar, cum aceste consultări reprezentau o concretizare a dreptului 
de secesiune, condamnat de doctrina dreptului internaţional, 
ele nu au găsit aprobare în fața organelor internationale, chemate 
să definitiveze rezultatele lor. Cât privește plebiscitul din distric- 
tul Vilna, propus în Octomvrie 1920 de Consiliul Societăţii 
Naţiunilor, spre a transa diferendul dintre Polonia si Lituania, 
el este de sigur deosebit de cele precedente, prin faptul că, 
deşi preconizat în afară de un tratat, este sugerat de un organ 
international, cum este Consiliul, si sub auspiciile Societății Na- 
țiunilor. De fapt, în urma complicatiilor provocate de expe- 
ditia la Vilna a Generalului Zeligowski, si a împrejurării că un 
plebiscit, ce depășea instructiile Consiliului, a fost organizat de 
Polonia, la 8 Ianuarie 1921, validitatea sa nu a fost recu- 
noscută nici de Societatea Națiunii, nici de Lituania, Totuşi, 
Conferința Ambasadorilor ţinând seama de dificultăţile pe care 
Polonia, prin intransigenta ei, le poate produce în relaţiile in- 
ternationale, cedă provincia acestei Puteri, prin deciziunea sa din 
15 Martie 1923. 


* 
* * 


Este astfel evident, din studierea dispoziţiilor plebiscitare, în- 
scrise în tratatele de pace din 1919—20, că conceptul de auto- 
determinare, cu fireasca sa consecință, dreptul de plebiscit, a do- 
minat parțial redactarea tratatelor de pace, în domeniul transfer- 
turilor de suveranitate. Dar oricât se face apel, în aceste tratate, 
la principiul plebiscitar, oricât de mare a fost prestigiul de care 
el s'a bucurat în opinia publică a timpului, totuși vom accentua: 
tratatele ultime de pace nu l-au consacrat ca o institutiune normală 
de drept international, ca un principiu expres de drept al ginţilor. 
Explicaţia vom căuta-o si de această dată, nu în faptul că, si sub 
regimul Pactului Societăţii Naţiunilor — edificat pe principiul su- 
veranitätii relative a Statelor — acestea sunt geloase de suvera- 
nitatea lor; şi că «suveranitatea este prin esența ei negatiunea 
dreptului popoarelor la independență sau la autonomie »!); ci 


1) Th. Ruyssen, Joc. cit., pag. 85. 

în aceeași primejdie, pe care o generalizare si obligativitate a ple- 
biscitului, ar prezenta-o pentru stabilitatea internă a Statelor si 
a relațiilor lor internaționale. După cum, se va căuta explicaţia, 
în obligația impusă autorilor tratatelor, de a urmări, mai presus 
de toate, prin toate stipulatiile înscrise, crearea unei noi or- 
dine internaționale, compatibilă cu ideea de pace durabilă 1). De 
aceea întâlnim dispoziții ca acele din art. 80 al Tratatului dela 
Versailles 2) și art. 88 al 'Tratatului dela St. Germain, prin care 
se interzice Austriei de a se alipi Germaniei, în afară de consim- 
țământul Consiliului Societății Naţiunilor, ceea ce de sigur con- 
stitue o încălcare a teoriei naționalităților, dar cadrează cu inte- 
resele superioare ale Comunității Internaționale. Pentru aceeași 
rațiune întâlnim dispoziţiile art. 27, 36, 91 din Tratatul dela St. 
Germain, 36 și 45 din Tratatul dela Trianon, în virtutea cărora 
se atribue Italiei — în scopul asigurării unor frontiere strategice 
— Tirolul meridional, fără vreo consultare a locuitorilor. 

După cum, aceeași teorie a Statelor viabile si a dreptului de 
pace generală a impus autorilor 'Tratatului dela Versailles igno- 
rarea naționalitarismului renan, care cerea prin moţiunea dela 
Colonia din 4 Decemvrie 1918, o republică autonomă în cadrele 
Germaniei «întrucât regiunile renane ca și Westfalia posedă 
o suficientă forță politică si economică spre a forma un Stat di- 
stinct » ca și ignorarea zafionalitarismului hanovrian °). 

Să remarcăm în fine, că absența unor consultări plebiscitare, 
în Alsacia-Lorena, în 1919, —cum cerea guvernul german, — 
în 'Transilvania şi Basarabia românească, — cum cereau guvernul 
maghiar si cel rus, în speranța neîntemeiată a salvării unor porțiuni 


1) Analizând dispoziţiile plebiscitare din ultimile tratate de pace, Gi- 
roud conchide pesimist: 4 Ainsi à l'apogce de son histoire, au terme de ses 
progrès, alors qu’il est consacré par l’ensernble des Etats comme une insti- 
tution positive du droit des gens, le plébiscite perd subitement sa grande fa- 
veur ». (Le Plébiscite International, Paris 1920, pag. 140). 

2) Art. 80: « L'Allemagne reconnaît et respectera strictement l’indé- 
pendance de l’Autriche, dans les frontières qui seront fixées par Traité passé 
entre cet Etat et les Principales Puissances Alliées et Associées; elle recon- 
naît que cette indépendance sera inaliénable, si ce n’est du consentement 
du Conseil de la Société des Nations». 

3) Pentru această problemă, amănunte în R. Johannet, Le Principe des 
Nationalités, Paris 1923, pag. 20 şi urm. 


1590 REVISTA FUNDATIILOR REGALE 


din teritoriile respective, — își găsește o deplină justificare, voința 
populară fiind în mod neîndoielnic cunoscută, prin plebiscitul de 
toate zilele. Apoi, a fi admis un plebiscit în Alsacia-Lorena ar fi 
însemnat o gravă deviare dela teza franceză, care nu a încetat un 
moment de a considera anexiunea dela 1871 către Germania, ca un 
act odios de abuz al forței, — contrarie sentimentelor populațiilor!). 
Tratatul dela Versailles restituind Franţei aceste provincii « care 
îi fuseseră luate prin forță, realiza o reintegrare la patria mamă, 
o desanexiune si nu o anexiune de învingător, a unor părți 
din ţara învinsă » (A. Tardieu). După cum, un astfel de plebiscit 
«ar fi însemnat o minciună, pentru că nu puteau fi chemaţi să se 
pronunte toți acei dintre Alsacieni si Loreni pe care Tratatul dela 
Frankfurt i-a răpit patriei ; un plebiscit ar fi fost apoi o denegare de 
dreptate, pentru că el ar fi subordonat unei consultări noi, liber- 
tățile pe care populaţiile le posedau de timp îndelungat, înainte de 
violenţa a căror victime au fost şi de drepturile pe care inamicul 
li le-a smuls pentru un timp, dar care au fost și au rămas impre- 
scriptibile; ...de aceea cu just titlu, de plin drept Alsacia și Lorena 
au redevenit franceze...) (Poincaré 2). Iar dacă este vorba de o 
consultare populară, ea s'a produs totuși, în mod spontan, «în 
ziua intrării trupelor franceze în Alsacia și Lorena, prin entusiasta 
primire pe care populaţia le-a făcut-o, privindu-le ca salvatori și 
eliberatori » 2). Astfel se desprindea, în lipsa unui plebiscit fixat 
la o zi determinată, voința populațiilor din provinciile redevenite 
franceze 4), 


1) Intr'adevăr, cum remarcă Prof. N. Daşcovici. Admiterea plebiscitului 
ar fi însemnat recunoașterea doctrinei germane a forței creatoare de drept, 
pentru că actul nul, raportul dela 1871, nu putea după patruzeci de ani să 
devină un act legitim producător de efecte juridice şi pentru a cărei revi- 
zuire să fie nevoie de procedura plebiscitară e, (N. Daşcovici, Principiul Na- 
tionalitätilor și Societatea Naţiunilor, București 1922, pag. 69). 

3) Discours du Président de la République Française le 17 Novembre 
1918, à la cérémonie célébrée à Paris pour fêter la retour de l’Alsace et de 
la Lorraine à la France. (Messages et Discours, Paris 1920). 

3) Ibidem. 

4) Cum remarcă Prof. Louis Le Fur: « Quelle preuve plus sûre de la 
volonté des populations de l’Alsace et de la Lorraine pouvait-on avoir, en 
effet, que l’accueil fait à nos troupes à leur arrivée et avant même le départ 
complet des Allemands ». (Races, Nationalités, Etats. Paris 1922, pag. 80). 

Aceeaşi voință colectivă a constituit factorul determinant al unirii 
Transilvaniei 1) cu România. Consfinţită prin Tratatul dela Trianon, 
(art. 45 si 27) această Unire a fost proclamată prin cel mai grandios 
plebiscit spontan, Adunarea dela Alba-Iulia din 1 Decemvrie 1918, 
care încorona, prin proclamația sa, o seculară evoluţie istorică, 
evidențiind valoarea si superioritatea plebiscitului de toate zilele 2). 
Prescrierea unui plebiscit formal ar fi dus, și în acest caz, la grave 
frământări interne, ce ar fi putut degenera în război civil, prin 
presiunea organelor autorităților maghiare, care cu siguranţă ar fi 
urmăriţ o falsificare a voinţei populațiilor. Și ceea ce considerăm 
îndreptăţit pentru a susține perfecta validitare juridică a Unirii 
teritoriilor din vechea Austro-Ungarie cu România, admitem și 
pentru teritoriile fostei Monarhii bicefale, care s'au integrat altor 
state nationale, nou create sau întregite teritorialiceste. Astfel, 
departe «de a încălca principiile wilsoniene ori de câte ori era 
vorba ca aliații să-şi realizeze programul lor politic » 3), autorii 
tratatelor au înțeles ca și în cazurile interesând repartiţia teritoriilor 
Monarhiei Austro-Ungare, să dea o justă și largă interpretare 
dreptului de auto-determinare, desprinzând voința colectivă ne- 
viciată, din totalul manifestărilor, ce alcătuesc plebiscitul de toate 
zilele şi să fixeze noile frontiere în scopul de « a asigura libertatea 
şi existența administrativă, politică și economică a populațiilor, ca 


1) Este interesant de amintit că, bazându-se pe documente istorice, De- 
legația română la Conferinţa Păcii a precizat că, din punct de vedere politic, 
Transilvania cuprinde € ...tout le territoire revendiqué par les Roumains entre 
les Carpathes, la Tisza et le Maros... la distinction entre Transylvanie et 
les comitats limitrophes est sans valeur. Elle correspond à des divisions admi- 
nistratives faites par les Magyars depuis 1867, surtout dans l’intérêt de 
leur politique électorale +. (Conférence de la Paix, La Roumanie devant le 
Congrès de Paix. La Transylvanie et les territoires roumains de Hongrie. 
Paris 1919, pag. 8). 

3) S'a remarcat de asemeni, că plebiscitul în Transilvania «...a été fait 
le jour de l’entrée des troupes roumaines, par l'accueil enthousiaste réservé 
par la population, qui sans distinction de nationalité les a reçues comme des 
sauveurs et des libérateurs qui ont établi au lieu du régime de la terreur de 
Bela Kun, le règne du droit, de légalité et de la sécurité ». (E. Hasas, La Ré- 
vision du Traité de Trianon et les difficultés suscitées par la Hongrie en ce 
qui concerne son application. Paris 1928, pag. 73). 

3) Antal Ullein, loc. cit., pag. 51. 

si desvoltarea lor, în sensul conștiinței lor nationale » 1), astfel cum 
cereau Memoriile delegației române la Conferinţa Păcii 2). 

Iar cât priveşte Basarabia, vom observa că, deși în afară de un 
plebiscit propriu-zis, ea s'a integrat Statului Român de asemeni 
prin exercitarea dreptului de auto-determinare, recunoscut în prin- 
cipiu, de guvernul bolşevic, ca susceptibil de a merge «până la 
separarea și constituirea de State independente » (Alex. Boldur 2). 
Intr'adevăr, rezolutiile din 27 Martie si 27 Noemvrie 1918 (prin 
aceasta din urmă renuntându-se la autonomia regională) ale Sfa- 
tului Țării — organ chemat să se pronunțe asupra problemei na- 
ționale — dau o justă interpretare voinței majorităţii populațiilor, 
care doreau integrarea în Statul Român. De aceea, s'a putut spune, 
că prin voturile amintite, suntem « în fața unui caz de aplicatiune 
a dreptului naționalităților de a dispune de ele însele... în fața 
unor voturi spontane ale unui grup național, care nu există încă 
sub formă etatistă si nu are astfel un caracter juridic precizat »4). 
Refuzul constant al guvernelor române de a proceda la un plebiscit 
— cum cereau din motive de propagandă politică conducătorii 
Rusiei — apare pe deplin justificat. A se fi admis o consultare 
plebiscitară în Basarabia ar fi însemnat — ca și în cazul Alsaciei- 
Lorenei 5) — a se legitima faptul săvârşit de Rusia în 1812 şi 1878. 
Pentrucă tocmai ca si în cazul provinciilor franceze, şi în Basarabia, 
voința populației nu a contat când Rusia a anexat acest teritoriu. 

Documentele timpului ne arată durerea întregii "Țări a Moldovei 
trunchiate, si ne prezintă protestul boierimii contra răpirii « celei 
mai bune părți din "Țară, a sufletului, a inimii, a câmpului roditor ». 
Anexarea provinciei la 1812 a fost, în același timp, lipsită de valabi- 
litate juridică, pentrucă acordul de cesiune nu a intervenit decât 


1) Conférence de la Paix. La Roumanie devant la Congrès de la Paix pag. 1. 

3) « Le droit de libre disposition doit, dans certains cas, être subordonné 
à l'intérêt général, qui, dans l'espèce, exige que la Hongrie restitue aux 
Roumains, aux Théco-Slovaques et aux Serbes, les territoires leur ayant 
appartenus ». Alex. Boldur, loc. cit., pag. 306. 

8) In virtutea acestei declaraţii si alte teritorii se separă de Rusia: a) 
Finlanda la 4 Dec. 1917, b) Estonia la 27 Februarie 1918, c) Letonia la 18 
Noemvrie 1918, proclamându-şi independenţa. 

4) Giroud, loc. cit., pag. 135. 

5) Giroud, pronuntându-se contra plebiscitului în Basarabia, o com- 
pară cu situaţia similară din Alsacia-Lorena, (loc. cit., pag. 134). 

între Turcia, Putere suzerană asupra Moldovei si Rusia. Dar, cum 
vasalitatea Moldovei față de Turcia nu implică câtusi de putin 
un drept de dispunere asupra teritoriului 1), drept pe care succe- 
sivele capitulatii nu l-au recunoscut nici când Puterii suzerane, 
cum deci « Sultanul nu avea dreptul de a ceda Basarabia care nu 
este decât Moldova orientală » (N. Iorga 2), rezultă că într'adevăr 
anexarea Basarabiei la Rusia, a constituit o violare calificată a 
dreptului, o lovitură dată conștiinței nationale si sentimentului 
juridic, contra căreia a protestat tot ce reprezenta conștiința na- 
tionalä în Moldova din acel timp. Astfel atitudinea reprezentantei 
basarabene 3), atitudinea guvernelor române de mai târziu, apare 


1) Odată acest adevăr fixat, apare evidentă netemeinicia tezei ruse, astfel 
formulată: « Au moment où fut conclus le traité qui la cédait à la Russie, la 
Bessarabie appartenait à la Turquie et non à la Roumanie qui n'existait pas 
encore en tant qu'Etat, et n’était elle même, qu’une province turque », (Ra- 
kowsky, La Roumanie et la Bessarabie, Moscou 1926, pag. 9), Aceiasi teză o 
susține Conferința politică rusă în Nota sa din 22 Martie 1919, semnată de 
Prinţul Lwov, Sasonov, Tchaïkowsky şi Maklakoff: « La Turquie ceda la 
Bessarabie à la Rusie sans aucune intervention des principautés moldave 
et valaque, vassales de l’Empire Ottoman », De asemeni în expozeul lui Mak- 
lakoff din 2 Iulie 1919, cetim! #...A cette époque (1812) la Roumanie 
n'existait pas encore et la Bessarabie ne constituait qu’une partie de la pro- 
vince danubienne de Moldavie, qui, au même titre que la Valachie, était sous 
la domination turque», (L’Occupation Roumaine en Bessarabie, 2-e éd., 
p. 119 și 125). Pentru amănunte şi combaterea acestei teze — adoptată deo- 
potrivă si de reprezentanții vechii Rusii şi de acei ai Sowietelor — vezi: Alex, 
Boldur, loc. cit., pag. 127 şi urm. 

3) N. Iorga, Droits des Roumains sur leur territoire national unitaire, 
Bucarest 1919, pag. 24. 

1) In Memorandum-ul prezentat de delegatia basarabeanä Conferintei 
de Pace în Sept, 1919, se aratä motivele pentru care plebiscitul nu este 
de admis în Basarabia: 4,,,le pays dans sa plus grande partie est habité 
par des Moldaves,... les élections à l’Assemblée Constituante roumaine 


auxquelles la Bessarabie prend part est le meilleur des plébiscites... Enfin 
l'application du plébiscite est impossible, car au fond, la guerre des bol- 
cheviks contre la Bessarabie n'est pas encore finie... La Bessarabie est 


lasse des troubles et de l’état d’incertitude produits par la révolution, le bol- 
chévisme et les cinq années de guerre incessante,., Le plébiscite ne sau- 
rait que provoquer une nouvelle agitation. Il ferait de nouveau de la Bessa- 
rabie un champ ouvert à la propagande », (Délég. bessarabienne: Les Rou- 
mains devant le Congrès de la Paix, La Question de la Bessarabie. Paris 1919» 
pag. 17—18). De văzut si: Drăghicesco: La Bessarabie et le Droit des peuples. 
Paris 1918. 

ca fiind conformă si legitimată prin însăși comandamentele drep- 
tului internaţional. «Pentrucă Moldova nu și-a dat, în 1812, 
consimtimäntul său la anexarea teritoriului dintre Prut si Nistru, 
România, moștenitoare a drepturilor Moldovei, a cerut să i se 
restitue Basarabia, în momentul când s'a refăcut harta Europei » 1), 
respingând ideea de plebiscit, care nu era nici wtil?), nici juridic, 
și invocând drepturile sale istorice asupra Basarabiei și structura 
etnică a populației. Astfel noul statut juridic al Basarabiei, de după 
1918, a creat o nouă situatiune și în dreptul international, si ca atare 
ea s'a impus recunoașterii Principalelor Puteri, prin tratatul din 
28 Octomvrie 1920, după cum se va impune şi recunoașterea 
Rusiei 2) când ea va reveni la respectarea dreptului internațional 4), 
al cărui principiu de bază îl constitue recunoașterea și menţinerea 
actualului statut teritorial și politic al Europei, rezultat al dreptului 
naționalităților de auto-dispunere si consacrat prin tratatele de pace 
din 1919—1920, sau prin tratate posterioare 5). 


* 
* * 


Dar cum sistemul juridic al tratatelor de pace din 1919—1920 
se încadrează în acel al Pactului Societății Naţiunilor, — ceea ce 
evidenţiază însuși faptul înscrierii Pactului la începutul acestor 
tratate, — vom observa că, deși lipseşte în Pact o formulare expresă 


1) Alex, Boldur, loc. cit., pag. 129. 

3) De remarcat asupra acestei chestiuni articolul d-lui N. Titulescu din 
Manchester Guardian (3- Iunie 1924), reprodus în L'Independance Roumaine 
(11 Iunie 1924). 

2) Atitudine politică legitimată de însăși Constituţia revizuită în 1929 
a Republicii Socialiste Federative Sovietice Ruse, care în art. XIII recu- 
noaşte € dreptul de auto-dispozitie al tuturor naţiunilor, care poate merge 
până la secesiune », 

4) Asupra acestei chestiuni, vezi interesantele studii ale lui B. Mirkine- 
Guetzévitch: a) La Doctrine Soviétique du Droit International. (R. G. D. 
I.P. t. VII, pag. 313 şi urm.); b) Les Traités Internationaux de la Russie So- 
viétique. (R. D. I. a 1928, Nr. 8, pag. 1012—1049); c) Théorie générale de 
PEtat Soviétique. Paris 1928. 

5) Un prim pas, spre recunoașterea juridică a Unirii Basarabiei, îl re- 
prezintă Convenţiile de la Londra din 3 Iulie 1933, pentru determinarea agre- 
sorului, încheiate între Rusia şi vecinii ei, 

a dreptului de auto-determinare și a modului său obișnuit de con- 
cretizare, prin practica plebiscitară, invocarea acestui drept de auto- 
determinare şi recurgerea la plebiscit rămân posibile și pentru 
viitor, independent de eventuale remanieri teritoriale, sub regimul 
Societăţii Naţiunilor. Făcând acestă constatare, vom spune că, şi 
în materia noastră, Pactul din 28 Iunie 1919 reprezintă o prelungire, 
o continuitate a mecanismului instituit prin ultimele tratate de 
pace. Intr'adevăr, dacă art. 10 din Pact, prin care se institue obli- 
gatia garantării integrităţii teritoriale şi a independenţei politice 
prezente a Membrilor, opreşte o intervenţie a Societăţii Naţiunilor 
spre a aprecia legitimitatea invocării eventuale a dreptului de 
auto-determinare din partea unei fracțiuni a populației unui Stat 
Membru, — prohibire care, evident, nu întotdeauna va putea îm- 
piedeca un proces de disolutie internă, — dacă apoi nu se poate 
spune că populaţiile minoritare protejate prin tratatele minoritare 
puse sub garanţia Societăţii Naţiunilor, dispun de ele însele 1), — 
fiind însă înțeles că nici Statele legate de aceste tratate nu mai 
dispun în mod nelimitat, de populaţiile protejate, — există si 
ipoteze când, în spiritul Pactului se poate invoca, în mod legitim, 
dreptul de auto-determinare și se poate apela la procedura ple- 
biscitară, pentru modificarea sau crearea unor noi situaţii juridice, 
arbitrajul aprecierii rămânând Societății Naţiunilor 2). Astfel, în 
virtutea art. 1 din Pact, Societatea Naţiunilor poate accepta ade- 
ziunea unui Stat nou creat sau a unei colonii recent emancipate, — 
prin invocarea dreptului de auto-dispozitie sau prin recurgerea la 
consultarea populară, — acordând prin însuşi faptul intrării în 
Societate, acelui Stat nou sau acelei colonii emancipate, o recu- 
noaștere colectivă a capacităţii juridice internationale, ceea ce nu 
implică însă dreptul pentru Societate de a crea ea însăşi un Stat, 
sau de a putea proclama independența unei colonii. De asemeni, 
în virtutea art. 22 din Pact, Societatea Naţiunilor este competentă a 
se pronunța asupra momentului, când populaţiile supuse mandatului 


1) Si aceasta pentru că minoritățile nu sunt recunoscute prin tratate ca 
persoane morale; tratatele nu vorbesc decât de + persoane ce aparțin minori- 
tätilor de rasă, de limbă sau de religie». 

3) De aceea ni se pare neîntemeiată afirmaţia Prof, Th. Ruyssen că ¢. . .au- 
jourd’hui aucune instance n'est ouverte devant laquelle il soit possible de 
plaider le droit des peuples à l’autodisposition », (loc. cit., pag. 85). 

international au ajuns la un grad de evoluție, susceptibil de 
a le permite organizarea în State independente. Termenii regle- 
mentării regimului juridic a mandatelor de tip A (fostele teritorii 
ale Imperiului Otoman), ca si experienţa ce s'a făcut cu modul 
lor de funcționare, evidențiază că ridicarea lor la situatiunea de 
State independente, este chestiune de viitor apropiat. Evoluţia 
mandatului instituit asupra Irak-ului, acceptat la 3 Oct. 1932 ca 
Membru al Societăţii Naţiunilor, o dovedește. Și vom adăoga, 
în aceste ipoteze, concretizarea dreptului de auto-dispozitie, apre- 
ciat în întinderea și manifestările sale de Societatea Natiuni- 
lor, — căreia îi revine suveranitatea reținută (R. Redslob) asupra 
teritoriilor supuse mandatului internațional, — este o realitate, deci 
este loc pentru aplicarea teoriei plebiscitare. 

Vom adăoga în fine că, sub regimul Societății Naţiunilor, dar 
independent de o influență directă a organelor sale, rămâne posibilă 
desvoltarea procesului de disociere a Imperiului Britanic (largă 
descentralizare — zic unii autori, ex. J. J. Chevalier) — « adevărată 
Societate a Naţiunilor, în același timp, interioară şi exterioară 
Genevei » (Th. Ruyssen), proces accentuat după 1919, când prin 
acceptarea lor ca Membri ai Societăţii Naţiunilor, Dominionurile 
dobândiră sentimentul importanței lor în viața internațională, 
ceea ce a fost recunoscută formal și prin «Statutul din West- 
minster » (Decemvrie 1926). 

Acelaşi proces apare posibil şi legitimat pentru Uniunea Repu- . 
blicelor Sovietice Socialiste, a căror Constituţie proclamă în art. 
4 că «fiecare Republică federată își conservă dreptul de a ieşi, în 
mod liber, din Uniune » deși în practică, controlul sever al guver- 
nului din Moscova, anihileazä aplicatiunile acestui text ; de asemeni 
în Spania unde noua Constituţie din 9 Decemvrie 1931, recunoaște 
dreptul de auto-dispozitie a popoarelor prin compatibilitatea ce 
proclamă, a autonomiei Municipalitätilor și Regiunilor, cu concepția 
de Stat integral, atribuită noii Republici (art. 1). 

Nu este fără interes a aminti, că s'a văzut în textele respective 
ale Constituţiei Spaniole (art. 1, 4, 8, 11 şi 12) forma juridică cea 
mai completă, a dreptului de auto-determinare a popoarelor, pe care 
istoria politică a înregistrat-o până astăzi (Th. Ruyssen 1), care, 


1) Loc. cit., pag. 95. 

fără a merge până la recunoașterea unui drept de secesiune, îl 
încadrează în posibilitatea juridică a revendicării unei largi au- 
tonomii. i 

Constatăm astfel o serie de cazuri, în care — în afară de preve- 
derile exprese ale tratatelor de pace — rămâne posibil apelul la 
teoria și practica plebiscitară, voința colectivă a populațiilor apărând 
în ipotezele semnalate, ca titlul primordial de legitimare a noilor 
situații juridice eventuale; de sigur că, diferențe existând între 
diversele situatiuni, se va putea face apel la plebiscitul de ordin 
constituțional, în unele cazuri, propriu-zis sau de ordin internaţional, 
în alte cazuri. 

Constatăm, în același timp, că dreptul popoarelor de auto-deter- 
minare a devenit un principiu esențial al dreptului natural interna- 
tional și începe a se înscrie în dreptul pozitiv. Dacă încă nu figu- 
rează ca o regulă expresă a dreptului internaţional, el apare ca un 
principiu dinamic, ce exercită o presiune continuă asupra vieţii 
politice a Comunităţii umane. 


Pui 

Odată înregistrate controversele discutiunii doctrinare asupra 
naturii juridice, eficacitätii şi utilității plebiscitului, şi analizate 
dispoziţiile plebiscitare din ultimele tratate ce au remaniat statu- 
tul teritorial, este momentul să ne întrebăm — spre a desprinde 
perspectivele de viitor ale practicei plebiscitare — dacă sistemul 
adoptat în ultimele plebiscite reprezintă un progres față de tre- 
cut, si dacă el îndreptățește credința unor perfectionäri pentru 
viitor. Intr'adevăr, fie că plebiscitul international — acesta pre- 
ocupându-ne în special — ar fi «un act juridic prin care vali- 
ditatea unei cesiuni teritoriale este subordonată asentimentului 
majorității populaţiei din tertoriul cedat» (Giroud 1), fie că 
plebiscitul ar constitui doar «un aviz de care Părțile trebue să 
țină seamă fără a fi o decizie pe care ele ar trebui s’o înregistreze, 
ceea ce ar constitui baza juridică a transfertului de suveranitate, 
fiind consimțământul celor două Părți, fixat prin tratatul ce 


1) Loc. cit., pag. 1. Opinia aceasta împărtăşită de autorii apologeti ai ple- 
biscitului ca P. Fiore, David etc. ar constitui primul sistem explicativ al na- 
turii sale juridice. 

realizează cesiunea » (Gonsollin 2), cum scopul principal și exclusiv 
al plebiscitului rămâne acela de a desprinde voinţa colectivă a popu- 
lațiilor, când există îndoială asupra ei, el trebue să fie efectuat în 
mod liber și sincer ?) (prin vot secret, întrucât secretul este o ga- 
rantie). Or, pentru îndeplinirea acestor două condițiuni — de 
esenţa plebiscitului — se ridică trei întrebări: a) cine votează? 
5) cum se votează? c) sub controlul cui se efectuează votul? 
a) In ceea ce priveşte persoanele care zrebuesc să participe la 
plebiscit, si recunoscând principiul — independent de contro- 
versele ivite şi în această materie 5) — că dreptul de vot ar trebui 
recunoscut tuturor persoanelor care au un interes national sau per- 
sonal în faptul anexiunii, vom remarca că tratatele de pace din 
1919—20 înțeleg să adopte într'o largă măsură acest principiu. 
Totusi o lipsă de uniformitate se observă, pentru că tratatele pre- 
scriu un dublu sistem. Unele, ca tratatul dela Versailles (pentru 
Prusia Orientală, Silezia de Sus şi Schleswig) si tratatul dela St. 
Germain, prevăd că pot participa la plebiscit: a) cei originari 
din zona plebiscitară, fie că își au sau nu domiciliul sau reședința 
obișnuită în acea zonă; b) cei domicihaţi î) şi cu reședința obis- 
nuită, născuţi în zonă sau în afară de ea. Altele, din contră, ca 
tratatul dela Versailles (pentru Eupen și Malmedy, Sarre, cercu- 
rile Stuhm etc.) — numai domiciliaților din teritoriile cedate, fie 
că sunt sau nu originari din acele teritorii. Vom remarca apoi, că 
în ceea ce priveşte persoanele care au naționalitatea unui Stat 
străin, altul decât Statul cedant, — deși unele dispoziţii plebis- 
citare întrebuințează termenii generici de locuztori şi populaţie 5) 
care ar îngloba și această categorie, deși prin faptul anexiunii 


1) Loc, cit., pag. 154. Opinie căreia se alipesc numeroşi autori, multi ad- 
versari ai plebiscitului. Ea ar constitui al doilea sistem explicativ al naturii 
sale juridice. (Ex. Funk-Brentano et Sorel). 

2) Ceea ce prescrie în mod expres şi Trat. dela Versailles (Art. 88. Anexa 
III şi Art. 1c9). 

3) Vezi: P. Fauchille, Joc. cit., pag. 798 şi urm. 

4) Anumite date sunt prevăzute cu începere dela care se cere un domi- 
ciliu continuu persoanelor interesate: pentru Schlewig 1 Ianuarie 1900; 
pentru Silezia de Sus 1 Ianuarie 1904; Allenstein 1 Ianuarie 1905. 

5) Ex. Trat, dela Versailles; art. 34, 88, 94, 96, 109, Trat. dela St. 
Germain art. 49. 

ele nu sunt atinse în naționalitatea lor, — legitimele interese perso- 
nale pledează pentru recunoașterea dreptului lor de vot. Dar 
unde se vede liberalismul tratatelor ultime de pace, este în recu- 
noasterea dreptului de vot si pentru femei. Intr'adevăr, în toate 
plebiscitele instituite după război — si ca o inovație față de 
trecut — găsim recunoscută exercitarea acestui drept « de per- 
soanele celor două sexe». Aceeași concepţie liberală a autori- 
lor tratatelor reiese din admiterea la vot a analfabetilor (de altfel 
foarte putin numeroși în regiunile plebiscitare), a prizonierilor 
(pentru luarea votului cărora, dispoziții speciale s'au edictat în 
Silezia de Sus si în Klagenfurt), si chiar a infractorilor 1) (cu ex- 
ceptia Sopronului), ceea ce de asemeni constitue o deviare dela 
practica trecutului. In fine, militarii — care în dreptul public 
intern nu votează, în principiu, pentru ca armata să rămână în 
afară de politică — sunt chemaţi, prin dispoziţiile plebiscitare 
ale tratatelor din 1919—20, să se pronunțe ?). Explicația s'a gă- 
sit în faptul că «interesul național al cărui principal apărător este 
armata, se află în joc într'un plebiscit internațional... De aceea 
trebue în genere să se recunoască și militarilor dreptul de vot» 
(P. Fauchille 3). 

b) Organizarea votării fiind condiția esenţială pentru eficaci- 
tatea plebiscitului, este explicabil pentru ce tratatele din 1919—20 
prevăd dispoziţii exprese, pentru asigurarea libertății si sinceri- 
tății sale, iar Comisiile Internationale pentru supravegherea ope- 
ratiilor se străduesc prin numeroase proclamatii, ordonanțe, mä- 
suri administrative, etc. să corespundă prevederilor tratatelor. 
In acest scop, tratatele prescriu secretul votului, element ce dă 
oarecare independenţă votantului (cu excepția teritoriilor Eupen 
şi Malmedy, unde publicitatea votului este prevăzută). Operația 
electorală se fixează, în general, într'o zi nelucrătoare; fiecare 
votează în comuna unde este domiciliat, sau în care este născut, 


1) Art. 69 din Regulamentul Comisiunii Interaliate de guvernământ 
şi de plebiscit din Silezia de Sus. 

3) De ex. Art. 109 din Tratatul dela Versailles: « Les militaires, officiers, 
sous-officiers et soldates de l’armée allemande, qui sont originaires de la 
zone du Schleswig soumise au plébiscite, devront être mis à même de se rendre 
dans le lieu dont ils sont originaires, afin d’y participer au vote ». 

8) Loc. cit., pag. 803. 

dacă votantul nu are domiciliul în teritoriul plebiscitar. In ceea 
ce priveşte sistemul de votare, să remarcăm încă cele două alter- 
native: a) votarea pe comune, b) votarea întregului teritoriu ple- 
biscitar, ca o unitate, Primul sistem îl găsim practicat de ex. în 
Silezia de Sus, în Prusia Orientală, în Basinul Sarre 1), în prima 
zonă din Schleswig. La al doilea sistem se face apel, în a doua 
zonă din Schleswig 2). 

Dar vorbind despre organizarea votării, nu am putea ignora 
unul dintre aspectele cele mai interesante ale plebiscitelor de 
după războiul mondial, anume libertatea propagandei. Cu excep- 
ţia acelui din Burgenland «s'a considerat propaganda ca parte 
integrantă și perfect legitimă a unui plebiscit echitabil și liber » 
(S. Wambaugh 3). De aceea în plebiscitele instituite în virtutea 
tratatelor dela Paris, au fost constituite Comitetele oficiale de 
propagandă, cu care adeseori Comisiunile Internaţionale au co- 
laborat. Piesele de propagandă alcătuesc o voluminoasă arhivă 
a desfășurării fazei de pregătire a acestor plebiscite. Dar felul 
cum propaganda s'a manifestat, a evidenţiat acest adevăr, că 
«aspectele pe care ea le prezintă sunt acele ale unei alegeri ordi- 
nare, dar cu mult sporite». (S. Wambaugh 4). Intr'adevăr, la 
adăpostul libertăţii prescrise, să amintim că, de ex. în Silezia de 
Sus» o sumedenie de propagandisti au agitat ţara, prin teroare si 
prin persuasiune. Poloniei ruinate, rău administrate, ei îi opu- 
neau un Reich prosper, un adevărat paradis social... 'Timp de 
luni de zile, Germania a expediat în mod clandestin, mai ales dela 
Breslau, arme și muniții de tot felul, pentru organizaţiile pan- 
germane din Silezia de Sus. Rolul Comisiunii plebiscitare a fost 
dintre cele mai delicate si adeseori dintre cele mai periculoase. 
La finele lui August (1920), Consulatul francez şi cel polonez 
din Breslau au fost devastate » 5). Pe de altă parte,de teamă ca 
populația acestei regiuni, care părea destul de nemulțumită cu 


1) Vezi Trat, de Versailles Art, 88 şi Anexa 4, Art. 96, Art. 49 şi anexa 
c. 34. 

3) Vezi Trat. de Versailles Art. 109. 

3) Loc, cit., pag. 230. 

4) Loc, cit., pag. 252, 

5) Vezi: Jean Roddes, La Minorité Allemande en Haute-Silésie polo- 
naise, Paris 1929, p. 58—59. 

administrarea prusiană, să nu-și întoarcă privirile spre alte State, 
în consecință în scopul clar de a crește numărul voturilor ce s'ar 
pronunța pentru Germania, atrăgătoare promisiuni s'au făcut Si- 
lezienilor cu ocazia plebiscitului, ce trebuia să aibă loc în virtu- 
tea tratatului de pace: s'au angajat de a li se acorda și autono- 
mia... 5 1). Si alte numeroase documente ne confirmă acest fapt 
că si în organizarea celorlalte plebiscite post-belice, propaganda 
a mers până la scene de violență și terorism. Protestele ridicate 
în diversele teritorii plesbiscitare — cu excepția Schleswigului 
si Klagenfurtului — confirmă această constatare. 

c) Necesitatea unui organism îndependent si impartial care să 
controleze astfel pregătirea și efectuarea votării, și care să fie 
preocupat, mai presus de toate, de atingerea scopului plebisci- 
tului, este evidentă. Recunoscând această necesitate, tratatele 
post-belice au instituit Comisiumile de plebiscit 2), pentru suprave- 
gherea votului și responsabile de el, în a căror compoziţie distin- 
gem trei sisteme: a) Din comisiunea de plebiscit din Schleswig 
fac parte reprezentanţi ai Puterilor Aliate şi a două State neutre 
(Suedia și Norvegia); b) In comisiunile din Prusia Orientală (Al- 
lenstein si Marienwerder), Silezia de Sus și Burgenland,găsim 
reprezentate numai Puterile Aliate; c) In fine, în comisiunea 
din Klangenfurt găsim pe lângă reprezentanţi ai Puterilor Aliate 
şi Asociate şi reprezentanţi ai Puterilor interesate (Austria si Ju- 
goslavia), aceștia însă fără drept de vot 2). Dar oricare ar fi com- 
poziţia lor, pentru atingerea scopului încredințat, tratatele le con- 
feră puteri excepționale. Astfel, în plebiscitul tip din Schleswig, 
tratatul dela Versailles prescrie: 4 Comisiunea... va avea o pu- 
tere generală de administraţie. Ea va trebui în special să procedeze 
fără întârziere, la înlocuirea autorităților germane evacuate, si 
dacă este cazul, să dea ea însăși ordinul de evacuare şi să proce- 
deze la înlocuirea autorităţilor locale ce va crede de cuviinţă. Ea 


1) Const. C. Angelesco. La Consultation directe du peuple, en dehors 
de l’élection, d’après la Constitution de Weimar, Paris 1933, pag. 573. 

3) Denumite în tratate t Commission Internationale > sau t Commission 
Interaliée de Plébiscite », cu excepţia acelei sileziene, denumită t Commission 
Interaliée de Gouvernement et de Plébiscite ». 

8) In Comisiunile din cele două categorii, Statele interesate aveau con- 
silieri, fără drept de a asista la şedinţe. 

va lua toate măsurile ce va socoti oportune, spre a asigura liberta- 
tea, securitatea şi secretul votului » 1). La aceste prerogative tipice, 
pe care le găsim, doar cu varietăți de redactare, conferite si Comi- 
siunilor din Allenstein şi Marienwerder etc., dispoziţiile referitoare 
la Comisiunea din Silezia de Sus adaogă o competintä sporită, 
prin conferirea » tuturor puterilor exercitate de guvernul german 
şi cel prusian, afară de materia legislaţiei și impozitelor », puteri 
definite cu numeroase detalii 2), 

Dacă astfel constatăm diferențe, în modalităţile de constituire 
ale diverselor comisiuni de plebiscit, ca și în întinderea atribu- 
ţiilor acordate, explicația vom căuta-o în diversitatea de situa- 
tiune a diferitelor teritorii plebiscitare, în complexitatea intere- 
selor în conflict, ca si în dificultățile organizării a însăși proce- 
durii plebiscitului; factori pe care autorii tratatelor au înţeles 
să-i armonizeze și să-i atenueze, prin diferențele de compoziţie 
si prerogative semnalate. Deşi, în practică, Comisiunile au activat 
aproape la fel, exercitând puteri aproape analoage și luând mă- 
suri cele mai adeseori similare, dat fiind că datoria lor comună 
era de a organiza un plebiscit just, care să permită degajarea voin- 
tei nefalsificată a populațiilor. De aci, ca o primă măsură, neu- 
tralizarea teritoriilor de plebiscit, prin prescrierea evacuării tru- 
pelor părţilor interesate, ca şi a tuturor sau a unor categorii, din- 
tre funcţionarii vechi, ai teritoriilor respective. De aci, în fine 
redactarea constiincioasä a amănuntelor pentru înscrierea votan- 
ților si efectuarea votului, ca si prescrierea de măsuri pentru ate- 
nuarea exceselor propagandei libere. 


%* à * 

Din consideratiunile ce preced, constatăm astfel, că nu numai 
prin importanța cazurilor în care se recurge la plebiscit, ci şi prin 
determinarea condițiilor și mediului juridic în care el urmează 
a se efectua, tratatele din 1919—20 reprezintă un progres față 
de trecut. 


1) Art, 109. 

3) Art. 97. O concepţie deosebită găsim în Trat, dela St, Germain. Comi- 
siunea de plebiscit din Klagenfurt primește puterile numai «d'y préparer 
le plébiscite et d'en assurer l'administration impartiale » (art. so) adică pu- 
teri de administrare a plebiscitului, 

In lumina acestei constatări, s'a putut verifica controversata 
teorie a plebiscitului international si s'a putut conchide că « dela 
1919 a început a se vedea mult mai clar, care trebuesc să fie elemen- 
tele esenţiale ale unui plebiscit liber si echitabil, care nu numai 
să permită voinţei populare de a se manifesta, ci să și convingă 
lumea, că această voință este reală » 1). Aceasta nu înseamnă însă 
că practica plebiscitară de după 1919 a fost lipsită de scăderi. 

Complicatiile la care ea a dat naștere, scenele de intimidare și 
de violentare a populațiilor, la care organizaţiile patriotice — ade- 
seori numite bande, pe bună dreptate — s'au dedat, au scăzut din 
autoritatea pe care procedura plebiscitului ar fi putut s'o aibă, 
Ca urmare, în doctrină și în lumea diplomatică, numărul adver- 
sarilor si al indiferentilor față de calităţile plebiscitului nu au scă- 
zut. Paginile de critică acerbă adeseori s'au înmulțit. 

Un autor reputat în materie, ca Jovan Cvijic (membru jugoslav 
în Comisiunea de plebiscit din Klagenfurt), scrie în această pri- 
vintä: « O mare scădere a plebiscitului este că el surexcită într'un 
grad extrem pasiunile nationale... Populatiile chemate să-și ma- 
nifeste voința și dorinţele lor în acest mod, devin pradă unei 
febre, care natural, nu seamănă întru nimic cu aceea ce se constată 
înainte de alegerile ordinare, într'o ţară oarecare. Oamenii rezo- 
nabili își pierd autoritatea, sovinistii si extremiștii terorizează 
lumea, si dorințele și opiniile acestei categorii de persoane găsesc 
largă publicitate în ziare. Pasiunile cele mai nestăpânite ale popu- 
laţiilor și ale națiunilor explodează sub forma cea mai violentă » 2). 

De aceea s'a și protestat vehement contra rezultatelor diver- 
selor plebiscite, — cu excepţia acelora din Schleswig și Klagen- 
furt — contestându-se tocmai caracteristicele fixate prin tratate, 
pentru un bun plebiscit, sinceritatea si libertatea. Iar spre a fixa 
un punct de vedere obligatoriu pentru părțile interesate și a indica 
evoluţia în viitor a plebiscitului, Consiliul Societății Naţiunilor 
a înţeles să aducă comandamentul autorității sale pentru respec- 
tarea acestor caracteristice esenţiale. Printr'o rezoluție a: sa din 
20 Sept. 1920, Consiliul proclamă că «cesiunea unui teritoriu, 
în profitul unui Stat, în urma votului populaţiei, trebue să fie 


1) S. Wambaugh, Joc. cit., pag. 236. 
2) Vezi articolul lui Jovan Cvijic în Nova Europa din 19 Sept. 1920. 

recunoscută ca efectivă şi valabilă, afară de cazul când s'au arătat 
probe precise și concordante, că rezultatul consultării populare a fost 
determinat prin mijloace de intimidare și de presiune, prin abuzuri 
de autoritate si amenințări de represalii, care ar fi împiedicat libera 
exprimare a voinței populaţiei » 1). ‘ 

Dar, trecând peste celelalte scăderi ale plebiscitului, înregi- 
strate prin practica de după 1919, o chestiune asupra căreia inte- 
resează să ne oprim este aceea a neconformitätii rezultatelor sale 
cu comandamentele teoriei naționalităților. Anume, s'a remar- 
cat, — spre marea desiluzie a rassistilor si a statisticienilor, — că 
într'un plebiscit liber chiar, nu întotdeauna și nu toate voturile, 
nici chiar majoritatea lor, merg în sensul indicat de factorul 
national. Intr'adevăr, intelectualii care sunt de fapt șefii nationa- 
lismului, a cărui forță activă ei o formează, votează întotdeauna 
pentru formula pe care doctrina naționalităților o poruncește, 
adică pentru alipirea la Statul naţional. Dar nu aceași atitudine 
o au lucrătorii şi țăranii; cei dintâi sunt adeseori influențați de 
asociațiile cărora aparţin, iar cei din urmă de consideratiuni reli- 
gioase sau de interese economice, ca apropierea sau depărtarea 
debuseelor de desfacere a produselor agricole, prin faptul ane- 
xiunii la un Stat sau la celălalt, ceea ce înseamnă, că adeseori fac- 
torul determinant pentru elector nu este cel național, ci interesele 
şi dorințele sale personale. Această constatare, ilustrată prin re- 
marca pe care autorul citat, Jovan Cvijic, o face asupra împărțirii 
voturilor în plebiscitul din Klagenfurt, din care el conchide că 
«nu există în fiecare om sau femeie sentimente naţionale prea 
accentuate », este mai ales în funcţie de gradul de desvoltare 
sau de scădere a conștiinței naționale. Dar constatarea de mai sus 
prezintă de sigur importanţa de a dovedi, că plebiscitul formal 
nu este întotdeauna un panaceu universal, pentru soluționarea 
celor mai complexe revendicări naționale; ea demonstrează de 
asemeni, că deși plebiscitul este un instrument de obişnuită con- 
cretizare a dreptului de auto-determinare a popoarelor, — drept 
ce derivă din principiul naționalităților și se încadrează în teoria 
naționalităților, — rezultatele sale practice pot fi adeseori în dis- 
cordantä cu acelea la care tinde să ajungă aplicatiunile principiului 


1) Actes du Conseil de la S. D. N. (Résumé mensuel Sept. 1920). 

naționalităților, fie și sub forma sa relativă. De aci un motiv mai 
mult, spre a se recomanda prudenta recurgere la plebiscitul for- 
mal si a se prefera, ori de câte ori este cazul, plebiscitul de toate 
zilele. Aceasta nu înseamnă însă a decreta completa inutilitate a 
plebiscitului, pentru că el dă naștere la abuzuri, pentru că repre- 
zintă o aplicatiune a principiului majorității — contestat și con- 
testabil ca valoare juridică — sau pentru că adeseori el înregi- 
strează rezultate cunoscute mai dinainte. Faptul că s'a recurs din 
când în când la plebiscit dovedeşte conștiința unei necesități, 
pe care chiar doctrina critică a recunoscut-o. Dar valabilitatea 
juridică a principiului plebiscitar, în sine însuși, trebue de sigur 
consolidată prin eliminarea gravelor sale scăderi, erori sau exa- 
gerări, în practică. 

Privirea sintetică a diverselor tratate, în care se întâlnesc dis- 
pozitiuni plebiscitare, ne arată de altfel o continuă tendință de 
îmbunătăţire a acestei practice plebiscitare, și, în lumina experien- 
tei trecutului, se poate crede într'o perfecţionare a plebiscitelor, 
în viitor. 

Plebiscitul anunţat, prin tratatul dela Versailles, în 1919 pentru 
teritoriul Sarre, sub auspiciile Societăţii Naţiunilor, va confirma 
sau va infirma această credință, și, prin însuși acest fapt, va con- 
tribui la creșterea prestigiului plebiscitului internațional, sau la 
diminuarea lui. 


+ 
* * 


Astfel, paginile ce preced, au tins la a demonstra că teoria ju- 
ridică a plebiscitului reprezintă într'adevăr, — după o seculară 
utilizare și evoluție a acestui instrument de degajare a voinţei 
colective, — un serios şi important subiect de preocupare, pentru 
doctrina si dreptul international pozitiv. 

Dacă doctrina, divizată în apologeti si critici ai plebiscitului, 
i-a conferit calități extraordinare sau i-a denegat orice valoare 
Juridică, si dacă dreptul international pozitiv nu a recunoscut 
încă plebiscitului calitatea de énstitufie, aceasta nu înseamnă sfâr- 
şitul unei evoluţii juridice şi istorice, nu înseamnă ultimul cuvânt 
şi ultima soluţie. 

Anul 1934 (plebiscitul din Sarre), prin perfectionärile tehnice 
pe care de sigur le va aduce practicei plebiscitare, va reprezenta 


, 

un pas mai departe în evoluția acestui principiu de politică inter- 
națională, care este până astăzi plebiscitul. Dar, oricare va fi 
mersul acestei evoluții, și oricât ar fi considerat plebiscitul ca un 
factor derivant al teoriei naționalităților, — al cărei triumf tratatele 
de pace din 1919—20 îl consacră, — progresul sau regresul teo- 
riei și practicei plebiscitare ni se pare în funcție de creșterea sau 
diminuarea autorităţii conceptului de democratie, adică de res- 
pectarea voinței populare colective, în viața internațională. După 
cum, la rândul său, progresele democratismului internaţional 
sunt în funcție de eliminare a scăderilor, erorilor și abuzurilor 
ideii democratice, în viața de Stat. 

Cât timp însă acest proces este în curs și cât timp abuzurile 
semnalate ale plebiscitului formal nu sunt îndepărtate, superiori- 
tatea plebiscitului de toate zilele apare evidentă. 

GEORGE SOFRONIE 


Profesor la Facultatea de Drept 
din Oradea 


JULES LEMAÎTRE 


TOCMALA CRAILOR ) 


Ci, după ce-au plecat ciobanii, rămas-au singuri-singurei, numai 
cât cei trei Crai, Pruncul, Maria și Iosif. 

Erau acolo : Gaspar, a căruia țară stă în Africa; Melchior, a căruia 
ţară stă în Europa, și Baltazar, a căruia țară stă, nu se știe în ce loc. 

Zis-a Maria: | 

— 'Trebue să vă fie foame. Nu vreți să mâncaţi cu noi? 

Craii primiră. Maria îi cinsti cu pâine, brânză si smochine; 
Baltazar aduse vin din traista lui; şi toți mâncară cu poftă. 

Spre isprăvirea cinei, Iosif teslarul, care se cam înfierbântase 
de aburii vinului, zis-a către cei trei Crai: 

— Au cele ce se petrec aici, vrednice de slavă nu sunt? Pruncul 
de față e Cel de prooroci-vestitul Mântuitor; e deci mai puternic 
decât Craii, toți; ci, măcar că-i mai puternic decât toți Craii, după 
cum vedeți, în staul născutu-s'a şi iaca, hodineste în iesle, pe paie. 
Toţi trei, Crai sunteți, ci, măcar că sunteți Crai, ati împărțit cu 
noi laptele, pâinea și poamele pe care le-au adus ciobanii; că doar 
aceşti bieti ciobani v'au ospătat. 

Craii se înduiosarä. Inimile înmuiatu-li-s'au. Pruncul, după 
ce-a supt, hodinea. Boul rumega; măgarul îmbuca pâine din 
mâna Craiului Melchior. Maria zâmbea. In staul era cald și 
bine. 


1) Supun cu smerenie atentiunii bărbaţilor politici, această poveste de 
cristal, izvorită la umbra Sfintelor Scripturi, din una din cele mai limpezi 
înţelepciunii contemporane. 

Cu față aprinsă și ochi strălucitori, urmat-a teslarul: 

— "Toţi oamenii sunt fraţi; toţi, deopotrivă sunt, toți fiii Dom- 
nului fiind, bogați ori săraci, Crai ori mestesugari. Asta a venit 
să ne înveţe Pruncul. Peste putin, nu vor mai fi săraci și bogați, 
robi si tirani. Iisus va însemna domnia dreptății, cetatea în care 
toți fericiţi fi-vom, de vreme ce cu toții ne vom iubi. 

Amestecatu-s'a cu sfială Maria: 

— Frumos gräesti si datori suntem să ne căsnim spre acest 
sfârşit. Vedea-l-vom însă vreodată ? Frică mi-i foarte, dragul meu, 
că împărăţia lui lisus nu-i de pe iastă lume. 

Ci, fără a o în seamă băga, urmat-a teslarul, domnia dragostei 
şi frăției să prooroceascä. 

Craiul Baltazar cu luare aminte, asculta ; lui Melchior Craiului, 
niscaiva lacrimi lunecatu-i-au; iară Gaspar, Craiul harăpesc, în 
plâns isbucnit-a.. . 

* * + 

Inapoindu-se Craiul harap în țara lui, adunatu-si-a gloatele 
înaintea colibei sale şi cu lacrămi, astfel grăi: 

— Mare veste aduc vouă. Cu toții frați suntem; toți suntem 
deopotrivă; nu mai sunt Crai; sunteți slobozi. Fraților, hai să 
ne iubim! Harapii n'au înţeles de olac voroava asta. Ci, când s'au 
chitit ei că oblicesc cum vine treaba, dărâmat-au coliba Craiului 
si a celor cilibii căpetenii, băut-au cumplite ale lor rachiuri toate 
şi le luară si nevestele. Zicea Gaspar Craiul, de duiosie mereu 
plângând: 

— Binecuväntati fiți, sărmani copii! 

Iscatu-s'au atunci între cotropitori sângeroase încăerări, si ră- 
mânând ogoarele vraiste, repede a venit si foametea, 

Ci, un harap destoinic, anume Glegle, adunat-a atunci împre- 
juru-i harapii cei mai inimosi si l-au ales pre el Crai. 

Dat-a Glegle poruncă precum ca să se taie capetele vechilor 
căpetenii, zvârlitu-l-a pre Gaspar la beci, chivernisitu-s'a cu de-ale 
gurii smintind cu noroc așezările megiesilor si făcu rânduială în 
harăpime, cum o fost. 

Ci, adunându-se cei de asta nebucurosi, slobozitu-l-au pre 
Gaspar şi se rugară să-i tragă iar sub porunca lui. 

La beci, milostivul Crai chibzuitu-s’a. 

Deci, pornitu-s'a Gaspar împotriva lui Glegle, răpusu-l-au, 
certatu-l-au cu tăierea capului, mâncatu-l-au, schingiuit-au pre 
ai săi toți, până la unul și adus-au la rându-i pacea, de astă dată, 
pentru ani câțiva. 

Și scârbavnică aducere aminte păstrat-au, din mersul la Betleem, 


Intorcându-se în ţinuturile sale, zisu-și-a Melchior Craiul: 

— Dacă toată suflarea de-o seamă este, pot eu cu direptate fi 
stăpân ei? 

Iar dacă sunt eu stăpân, cade-se să fiu măcar cu voia voitä a 
tuturor supușilor mei. Ci mai de grabă s'ar cuveni ca ei înșiși 
să se ocârmuiască, sau prepuși de-ai lor pe care tot ei să-i împu- 
terniceascä. 

Deci, poftitu-si-a el supușii să aleagă Adunare. Cei mai multi, 
nici cu gândul gândiseră una ca asta. N'aveau grijă decât din partea 
pântecului și biruri cât mai putin să plătească. Așa că, glasuri prea 
puține se rostiră pentru înfätisätori 1); ci, tocmai pe cei mai pri- 
ceputi la minciună si în mestesugite făgăduieli meşteri i-au fost ales, 
așa că obşteasca adunare, din oameni zurbagii, präpästiosi și 
lacomi alcătuitu-s'a. Nu mai osteneau unii ca aceștia pălăvrind 
despre slobozenie, deopotrivătate 2), frăție, direptate, omenie, pro- 
päsire şi în bine-săltare. Iară fericirea gloatei, pre seama lor o au 
luat. Stricat-au ei cele vechi alcătuiri toate, cât obștești, cât bise- 
ricești, unde cătau oamenii adăpost si apărare. Băgat-au în ocnă, 
trimis-au surgun şi dojenit-au cu moarte pe toți cei prepusi că tin 
cu vechile orânduieli. Tara toată, pradă infätisätorilor celor mai 
răi fu si a haitei lor. Inmulti-tu-s’au nedreptätile, crescut-a su- 
ferinta, iar tirania mai ceva ca înainte se întări. 

Indemnându-se nevinovatul Melchior a da semne arătătoare 
de îndoială asupra bunätätii faptei sale, doboritu-l-au pre el și i-au 
tăiat capul. < 


1) Nu ştiu dacă cuvântul există, dar, după cum se vede, se potrivește, 
Cât despre cuvintele reprezentant al națiunii şi deputat, sunt foartej sigur 
că erau complet necunoscute, 

3) Ştiu bine că cuvântul nu există, dar ce pot să fac? 

Socotitu-s'a Baltazar, călărind spre cetatea sa: 

Dacă a fost trebuintä ca un Dumnezeu să vie, să sufere si să 
moară pentru oameni, asta arată îndestul şi cu dovedit temei şi 
răotatea lor, pe care mai dinainte o ştiam. De iubit între ei nu 
se iubesc; în putere și minte sunt nepotriviti foarte; multi, 
neştiutori și nerozi sunt. Deci, din puterea mea nu mă voi 
clinti, nu numai pentrucă plăcută îmi este, ci chiar pentru a su- 
pusilor mei dobândă. Căsni-mă-voi să-mi chivernisesc țara, ca 
din asta tot ei folos și cinste să tragă. Dacă obșteasca orân- 
duială si propäsirea ţării, în ce privește nedreptatea si durerea 
întru nimica nu sunt, ele duc, de bună seamă, la împuţinarea unora 
ca acestea. Dar iar mă'ntorc si zic: o nestiutä simtire şi o mai 
largă inimă în acest drum dobândit-am. 

Știind că răscumpărarea păcatelor noastre ale tuturor, dela 
unul și același Dumnezeu vine şi că prin asta oarecum una sun- 
tem, îmi voi încovoia trufia, îndemnându-mă să ocârmuesc cu 
omenie, după măsura în care dobânda tuturor mi-o va îngădui. 
Și voi împrăștia printre supușii mei nădejdea cum că cea fără 
sminteală dreptate trebue în altă viață să domnească, incredintändu-i 
că numai acolo va s'o aștepte. Voi pune să-i crească în această 
credință cerească, nu pentru înșelăciune şi pentru de facere de 
bine scuteală, ci pentru cele de neînlăturat năpăşti să sufere a-i 
ajuta. 

Deci, fost-a acest Baltazar un despot stăruitor, neîmpietrit, 
omenos şi iscusit. Și dat-a supușilor să-i nu slobozenia, care nu-i 
decât vorbă proastă, ci fără de număr slobozenii. 


+ 
+ + 


Intro zi (dela drumul la Betleem circa ani treizeci), venit-a 
Aga să-i dee ştire cum că niscaiva derbedei asmutä norodul pe 
la răspântii, făcând vestire de împărăția Domnului ce va a doua zi 
să vie. Înţelegând pe dată că ucenicii lui Iisus sunt, a pus să-i 
închidă, — până va chibzui. Alminteri, cu cinste primitu-i-a. Ba 
a și făcut cu ei județ de ori mai multe. In cele din urmă, chiar 
ei încuviințat-au că pe împărăţia Domnului a ne bizui nu este, 
înainte de ani o mie. Datu-le-a atunci Baltazar înțelepte sfaturi, 
poftindu-i să cu băgare de seamă îndrepte sfânta Evanghelie prin 
Biserică. 

Ci, el singur la credinta lui Cristos trecut-a, dupä ce s’au încre- 
dintat numai că părinţii celei vechi credințe a țării îi vor urma 
pilda, fără împotriviri. 


* 
* * 


Sävârsitu-sau acest Baltazar, bătrân foarte. Cu limbă de moarte, 
precum urmează lăsat-au : 

«In ziua în care va fi bine dovedit că toți oameni! sunt buni 
şi în virtuţi si lumini deopotrivă, rogu-mă de urmaşul meu care 
va domni în acel veleat să părăsească puterea, statornicind în 
această ţară votul universal si republica parlamentară » 1). 


In româneşte de AL. O. TEODOREANU 


') Ultimele cuvinte ce-i drept distonează, dar, având în vedere că prin 
ele anticul monarh pătrunde în plină actualitate, le-am socotit la locul lor, 
conchizând că mucalit prooroc a fost Baltazar. 


ASPECTE 
LIRICE CONTEMPORANE 


Unul din caracterele cele mai accentuate ale literaturii noastre 
imediat următoare războiului a fost predominarea lirismului. Sen- 
sibilitatea, îndiguită de evenimentele recente, se elibera ca o undă 
mare, revărsată în modalităţi variate de conţinut si formă, cu 
o tendință pronunţat individualistă, Era o tendință înainte de 
orice confesională, dublată cu răspicate ambiţii de revolutionäri 
tehnice. S'a putut crede câtva timp într'un val de limpede neo- 
romantism, grăbit să depășească experiențele formale ale înain- 
tasilor simbolişti si iconoclast față de poezia sămănătoristă sau 
generic tradițională. N'a fost însă decât o efervescenţă trecătoare. 
A urmat simplei febre poetice dintre 1919 si 1925, într'o direcţie 
cu totul opusă, reacţiunea epică din care a rezultat încetățenirea 
la noi a romanului. După încercări infructuoase, eşalonate în 
cinci decenii, romanul și-a asigurat primatul asupra tuturor celor- 
lalte genuri, cu înnăbușirea în deosebi a poeziei, redusă a fi in- 
strumentul de expresie al unei minorităţi de scriitori, detaşaţi 
de public prin sugrumarea de bună voie a «discursului», prin 
îndepărtarea versului de condiţiile vorbirii comunicative. In acest 
mod, alimentul literar normal si de primă necesitate, cerut 
ca «pâinea caldă », romanul, încurajat de editori ca atare, s'a 
înstăpânit pe tot întinsul pietii literare. Ceea ce a contribuit de- 
cisiv la succesul fulgerător al acestui articol indigen, până în ajun 
inexistent, a fost sinuciderea — ca literatură publică — a poeziei, 
locul gol lăsat în producţia literară și care, ca și în natură vidul, 
e refuzat prin legi fizice. Poezia a devenit un exerciţiu sau un 

nărav rar, un act solitar de tehnică si de emoție intelectuală, în 
subsidiar afectivă, care satisface subtile probleme ale autorului, 
cu disprețul total al capacităţii de transmitere publică. Dimpo- 
trivă, romanul corespunde unei nevoi imanente, a povestirii; 
omenirea, în faza gângävitoare a copilăriei, tânjeste după basme, 
iar în aceea mai evoluată de astăzi, după povestiri mai mult sau 
mai putin credincioase realităţii, care sunt într'o oarecare mă- 
sură o evadare din existență şi într'o altă măsură o sporire a sen- 
sului vieții. Este adevărat că aceeași omenire, care prin povestire 
se scufundă mai adânc în trăire sau se eliberează cu imaginația 
în alte existente posibile, rămâne disponibilă visării care e pusă 
în vibraţie de fantasia poetică. Câtă vreme însă poezia se men- 
ţine la un cap extrem și inaccesibil, pe acea peninsulară Kamciatka 
de care pomenea Sainte-Beuve privitor la poziţia lirică baude- 
lairiană, unde graiul nu mai polarizează auditoriul, ci mai vârtos 
îl respinge, setea de emoţii lirice a publicului nu mai e potolită 
de poezia modernă. Succedaneele există în altă parte și nu e locul 
să le distingem aci. 

Am vorbit mai sus de sinuciderea poeziei, ca gen literar pre- 
supunând un public, un auditoriu sau un cetitor multiplicabil. 
Cuvântul nu este exagerat, considerând că nu mai există astăzi 
poeți cetiti, trecuți din mână în mână, recitati ocazional, difuzati 
prin poeme cu răsunet, ca elegiile lui Eminescu, baladele lui 
Coșbuc, pastelurile lui Alecsandri, piesele didactice ale lui Vla- 
hutä. Poezia nu mai are capacitatea emotivä din trecut, claritatea 
care vehiculează versul și îl face memorabil, ca un dicton po- 
pular. Intelectualizat și interiorizat, versul își restrânge raza de 
influență într'un cerc închis de amatori, în majoritate literați ei 
înșiși. Mai mult încă: poeții emit un limbaj care tinde a fi comun 
în exclusivitate poeților, un limbaj de iniţiaţi, fără intrusiuni po- 
sibile profanilor. Ceea ce face esoterismul poeziei nu e fireşte 
un nou limbaj, dar un sistem de raporturi verbale personale, 
de asocieri de cuvinte nemaiuzitate, impermeabil simțului comun. 
Orgoliul de epocă al poeziei este de a nu fi inteligibilă si inter- 
pretabilă decât de poeţi între dânșii. De aceea bibliografia critică 
a poeziei e deținută de poet, interzisă nici vorbă istoriografiei 
literare, dar chiar si criticei de profesie a actualitätii; în orice caz, 
tot ce e încercare de însușire a fenomenului poetic, din afară 

de breaslă, e suspectat ca nevalabil, ca foarte aproximativ, prin 
bunavointä. In acest mod se substitue criticei profesionale, când 
e vorba de aprecierea poeziei, critica de sine, auto-critica, prin 
manifeste literare, sau critica reciprocă, dela poet la poet, inter- 
critică. E dela sine înțeles că prin acest procedeu cercul de în- 
telegere al poeziei rămâne strâmtorat pe aceeaşi rază sau se lăr- 
geste prea putin. Un mijloc, poate ultimul rămas, de răspândire 
relativ mai mare a poeziei, este antologia. Ca și critica poeziei, 
rezervată sieşi ca un privilegiu și un monopol de către poeţi, 
antologiile poetice în majoritatea lor sunt alcătuite la rândul lor 
de poeți. 

Astfel au procedat, dacă nu ne înșelăm, în 1925 si 1928, poeţii 
Ion Pillat și Perpessicius, cu a lor « Antologia poeţilor de azi» 
(în două volume, ed. « Cartea Românească », cu portrete de Marcel 
Iancu). Asemenea întreprinderi cu substrat generos şi entusiast 
sunt de toată lauda, cu demeritul implicit al selectiunii arbitrare, 
uneori prea amicale, alteori cu revers restrictiv în spirit de co- 
terie. Făcută după modele ilustre, ca: « Menschheitsdämmerung, 
Symphonie jüngster Dichtung » de Kurt Pinthus, 1919 si « An- 
thologie de la nouvelle poésie française » (Kra 1924), însă mai 
mult ospitalierä decât închisă, antologia d-lor Pillat si Perpessi- 
cius a realizat scopul urmărit, de a pune la îndemâna oricui cele 
mai caracteristice poezii ale autorilor prezentaţi, cu respective 
note bio-bibliografice. Istoriceşte, această antologie a izbutit să 
ilustreze evoluţia cronologică a poeziei în afară de cadrul tra- 
ditional al poeziei românești, intrată în conștiința publică prin 
elementele culturale și didactice. 

Se poate totuși imputa unei antologii care a ocolit spiritul de 
bisericuță, eclectismul prea tolerant, rezervat într'un fel de in- 
flatie a pseudo-valorilor poetice. 

Deoarece cumpăna dreaptă între alegerea prea largă si aceea 
prea strâmtă este greu de păstrat, în definitiv se preferă cea din- 
tâi, unde cetitorul cu spirit critic va opera pe cont propriu o 
a doua selectiune antologicä. 

Rămâne întrebarea : după antologia Pillat-Perpessicius, care re- 
zumă circa un sfert de veac de poezie «nouă», peste cât timp 
s'ar simți nevoia unei noi antologii? Este un pătrar de secol 
măsura de unitate a unei generaţii literare? Chiar dacă, dintr'o 

perspectivă mai îndepărtată, ar fi așa, sensibilitatea contemporană 
vädeste un indice de variaţie mai înfrigurat, privită de aproape. 
Temperatura ei poate fi consultată mai ades, pentru a se stabili 
scări grafice mai riguroase. În special din unghiul actual al con- 
sideratiei artistice, care pune pe planul întâi producţia epică, 
invadată cu tendințe de creștere si consolidare, si care lasă în 
umbră creaţia lirică, într'un punct critic de evoluţie, se poate 
susține necesitatea unei antologii a ultimului rând de poeți. 

« Antologia poeţilor tineri », îngrijită de poetul Zaharia Stancu 
(cu 55 chipuri de Margareta Sterian, la « Fundaţia pentru lite- 
ratură şi artă Regele Carol II », Bucureşti, 1934) e o carte pe care 
o socotim bine venită. Ca și antologia Pillat-Perpessicius, e în- 
căpătoare, foarte încăpătoare, cu omisiuni fatale, pentru a nu se 
întinde prea mult. Autorul prezintă cincizeci si cinci de poeți, dintre 
care nici unul nu depășește vârsta de 44 ani. Decanul de vârstă, 
ierte-ni-se indiscretia, e d. Ciocâlteu, născut în 1890, si venia- 
minul, d. Al. Robot, în 1916. Trei pătrimi aproape dintre poeţii 
gäzduiti aci sunt copiii veacului al XX-lea. Douăzeci si cinci 
s'au născut dela 1905 încoace. 

Dacă ne-am lăsa furati de un duh statistic, am continua: o 
treime sunt de profesiune publicisti cotidiani, o unsprezecime 
studenți, s.a.m.d. Ne e teamă însă de păcălelile statisticei, care 
a dat un singur poet, pe d. Paul Sterian, profesor la Școala de 
Statistică. Lăsându-i plăcerile docte ale meseriei, nu vom mai 
încălca domeniul său decât pentru a arăta că treisprezece sunt 
autorii care nu şi-au adunat poeziile în volum (exclusiv « operele 
premiate ale scriitorilor needitati», ce vor fi în mâinile ... 
tuturor — edit. «Fundaţia pentru literatură şi artă Regele 
Carol II » — la apariția acestei cercetări). Sunt: d-na Raymonde 
Han, d-șoara Maria Banus, d-nii Vladimir Streinu, Sergiu 
Dan, Romulus Dianu, Emil Riegler, Ştefan Stănescu, Andrei 
Tudor, Const. Lucreția Vâlceanu, Vasile Munteanu, Emil Giur- 
giuca, Al. Ceusianu și defunctul Ion Ciorănescu (1905—1926). 
Aproape un sfert, aşa dar, din autorii culeși în antologie, 
nu sunt la îndemâna publicului deocamdată decât prin mijlo- 
cirea ei. Este o lature ce nu poate fi trecută cu vederea, 
dintre cele mai utile, documentar, a antologiei. Bio-bibliografia 
e de asemenea de o folosință netăgăduită, cu o singură scăpare 

mai notabilă, data nașterii a însuși autorului antologiei, care ră- 
mâne insondabilä. D. Stancu n'a dus discuția aşa departe, ca 
să-și suprime paragraful ce i se cuvine în şirul tinerilor poeți. 
Chiar dacă ar fi făcut-o, activitatea sa dela « Gândirea » și « Azi » 
e suficient cunoscută. D. Zaharia Stancu e un poet distins, care 
s'a remarcat în peisajul poetic gândirist, printr'o prospețime 
personală, în vecinătatea d-lor Ion Pillat, V. Voiculescu și Ni- 
chifor Crainic, maeștrii genului htonic si rural; un excelent tra- 
ducător al lui Esenin, marele poet rus, contemporan revoluției, 
copil genial si teribil, sinucis la treizeci de ani, ale cărui infil- 
tratii în poezia noastră au început să se simtă mai bine după 
apariţia « Tälmäcirilor din Serghei Esenin » (Cartea Românească, 
1934); un animator al literaturii tinere, care a dat cu revista « Azi » 
una din cele mai bune publicații mensuale ; în sfârșit, organiza- 
torul, dimpreună cu d-nii Romulus Dianu si I. Valerian, al gru- 
pării « Scriitorilor independenţi ». Dar mai ales publicarea antolo- 
giei îl pune într'o frumoasă lumină, de iubitor al poeziei şi de con- 
frate săritor, care nu crutä nici o ostenealä pentru a valorifica 
strădaniile poetice ale tinerilor săi camarazi de generație. In 
această privinţă, d. Zaharia Stancu s'a situat alături de d. Per- 
pessicius printre puţinii poeţi, dispuși să ardă în ofrandă poeziei 
un capital preţios de muncă, utilizat cu mai multă scumpete 
în scopuri egoiste de gintea iritabilă a viersuitorilor. Mulțumită 
d-sale, suntem în măsură a pipăi pulsul generaţiei si a identifica 
direcţiile lirice deosebite în care se află angajată! 

Autorul se mai aseamănă cu d. Perpessicius şi Pillat — care 
i-a acordat o post-fatä — printr'un similar eclectism, care nu e 
decât rezultanta unei favori față de tot ce manifestă sau pare 
a manifesta chemarea pentru poezie și a unui liberalism nere- 
fractar oricărei tendințe poetice, cu o pondere firească spre un 
fel de «centru » poetic, la egală distanţă de platitudinea retorică 
veche şi de inovațiile extremiste dela «Unu». Nu e de mirare 
deci dacă s'ar adeveri prevestirea noastră, după care d. Zaharia 
Stancu va coaliza împotriva sa o parte din presa poetică tradi- 
tionalä și presa poetică ultra-modernistă, în frunte cu d-nii Saşa 
Pană, Geo Bogza si alți omisi. Dacă deci zgomot va fi, va trece 
şi aceasta şi i se va recunoaște harnicului antologist la urmă că 
nu a procedat cu sectarism culpabil. Mai ales în condiţiile 

naționale în care se efectuează o astfel de lucrare, cu o notabilă 
parte de cercetare proprie, fără suficiente mijloace de comunicare 
şi colaborare cu autorii introduşi în antologie, ţinând seamă și 
de acel t lasă-mă să te las» al corespondentului direct interesat, 
fracțiunea de contribuţie personală, de muncă brută bibliogra- 
fică a autorului este considerabilă. 

Din acest punct de vedere, în deosebi, d. Zaharia Stancu 
se cuvine felicitat că a dus la bun sfârșit greaua, dar avântata sa 
întreprindere. Legat apoi prin relaţii sporite cu prilejul înjghe- 
bării independente mai sus pomenite, de scriitorii tineri din toate 
regiunile țării, d-sa a ştiut să dea un caracter regnicolar antolo- 
giei, care va fi de bună seamă scutită de învinuirea regionalis- 
mului. Și acesta este un câștig vrednic de semnalat. Prin această 
coloratură, antologia reprezintă un tablou al liricei românești ti- 
nere de pe tot cuprinsul regatului. 

Cetitorul care va profita de ocazia unică a unei documentări 
cuprinzătoare, va mai constata că derivatia personală a d-lui Za- 
haria Stancu din izvoarele lirismului htonic, de «terroir», cu 
un echivalent de condiții artistice, asigură florilegiului său un ca- 
racter simpatic autohtoniei lirice. Corespondenţe de gust si de 
tendinţe imprimă culegerii sale accentul tonic pe emoția plastică 
pe cât cu putință specific românească, iarăşi însă fără exclusivism 
sectar. De altfel se poate recunoaşte obiectiv ca unul din prin- 
cipalele filoane lirice ale producţiei contemporane, stilizarea mai 
savantă sau putin cu motive folklorice, a sentimentului plastic 
legat de peisajul nostru agrest. E o tendință de inspiraţie comună, 
prin alți termeni de folosire obsteascä a unui material la înde- 
mâna tuturor, si apoi o altă tendință de ridicare a materialului 
de expresie artistică. Bilanțul acestei orientări lirice actuale va 
fi de sigur ridicat în momentul când va fi dat ceea ce se aşteaptă 
dela ea. 

In al doilea rând antologia d-lui Zaharia Stancu îmboldește 
la examinarea mai atentă a procedeelor personale, variabile dela 
poet la poet. Așa cum se prezintă, ca un ciorchine poate prea 
încărcat de autori, iscodirea pe loc este mai gingasä, dar se vor 
urmări după preferințe subiective, în prelungirea volumelor, acei 
poeţi pe care o antologie îi propune atenţiei publice. După cum 
antologia antebelică a lui Van Bever si Léautaud a știut să scoată 

la vedere pe un Paul Valery, chiar înainte de a-şi fi strâns în « Album 
de vers anciens » primele poeme, ca o primă si anticipativă con- 
sacrare, e de prevăzut că și antologia d-lui Stancu va aduce ser- 
vicii similare de semnalizare. Aci germinează poate poetul mare 
de mâine. Cine știe dacă el se va desvolta dintr'un poet bine cu- 
noscut de acum, sau dintr'unul abia în stare larvară? 

Nu ne îndeletnicim cu profeţii. Prezicerile de această natură 
mai adesea s'au dovedit mincinoase. Ne vom mulțumi să de- 
tasäm un număr de poeți, impusi într'o măsură oarecare si să 
semnalăm un alt rând de poeţi ce ni se par nu mai putin de pret. 
Bunăoară d. Dan Botta, deși n'a publicat decât « Eulalii » (1931), 
prefața solemnă si ieroglifică a poetului Ion Barbu valorează cât 
o consacrare. Deşi ne-am exprimat rezerve accentuate, pasiunea 
d-sale înaltă pentru echilibrul clasic, fervoarea sa pentru muzica 
rară, stiutoare de tainele ei și conştiinţa sa artistică — suntem 
încredintati — îi destină un loc de excepţie. Ce se mai poate 
spune de d. D. Ciurezu, în care d. Octavian Goga îşi recunoaște 
un succesor? Sau despre un N. Crevedia, în al cărui cor de ad- 
miratie, dirijat de d. Nichifor Crainic, s'au înghesuit toate gla- 
surile criticei, cu excepția neînsemnată a subscrisului? Alţii, ca 
d-nii George Dumitrescu și Radu Gyr, au fost unși de mai acum 
zece ani cu mirul pontifical al d-lui Mihail Dragomirescu. Pa- 
ginile prestigioase ale « Gândirii » au recomandat pe însuşi au- 
torul antologiei şi mai apoi pe d. Sandu Tudor, poet de litur- 
gică tradiție ortodoxă, care nu și-a împlinit încă făgăduelile si 
nu și-a realizat încă programul vast de inspirație sacră. Un alt 
nume de mult statornicit este al d-lui Ilarie Voronca, tânărul 
patron al poeziei moderne, sincronizate cu jazz-ul, cu reclama 
luminoasă, cu mașinismul şi buildingurile, halucinat de imagini 
delirante, al căror film de mii de metri nu îi seacă atelierul. 
Deşi mai recent, d. Simion Stolnicu e un vocabul impresionant 
pentru mai tinerii săi confrati, un stegar ultra-romantic cu 
rafinamente subtile și somptuoase, totodată. 

Cel mai tânăr, d. Al. Robot nu este cel mai necunoscut și 
notorietatea sa precoce e un pinten colturos de imbolduri. La 
un pas în urma d-lui Ilarie Voronca, d. Stephan Roll (să fim 
drepţi cu d. Zaharia Stancu: este al doilea cu starea civilă vä- 
duvită de data nașterii) așteaptă numai defectiunea celui dintâi 

ca să ia în mână eșarfa constelată a americanismului care își mai 
spune integralism. Şi de sigur nu suntem în măsură de aci să 
ne facem o idee exactă despre prestigiul regional al cutărui grup 
de poeţi bucovineni, foarte tineri, în centrul de emulatie al « Ju- 
nimii» cernäutene, de unde pleacă o adevărată ofensivă descă- 
lecătoare, sau despre alte prestigii regionale, cu asemănătoare 
ambiţii de descălecare la centrul metropolitan din Oltenia, din 
bastionul de Vest al Oradiei sau din cetätuia Clujului si din toate 
centrele de cultură, periferice. 

Neignorat de nici un poet, dar vitreg cu sine însuși si putin 
accesibil publicului, d. Vladimir Streinu, semnalat de d. E. 
Lovinescu în « Evoluţia poeziei lirice» si în « Memorii II », este 
actualizat din nou prin antologia d-lui Zaharia Stancu. D. Vla- 
dimir Streinu este poate cel mai inhibit dintre poeții tineri, cel 
care își näscoceste siesi cele mai aprige dificultăți formale, cu 
voluptatea amară de a se tintui fără ieşire în înfundături. Zeii 
săi sunt Poe și Mallarmé, poeți avari și teoricieni sterilizati 
prin exces de luciditate. Dela aceștia, d. Vladimir Streinu a luat 
problematica insolubilă, în absolut, a poeziei, al cărei rod neutru 
e desgustul de creaţie, deoarece aceasta se limitează la finit. Din 
poezia ce o reproducem mai jos, se va vedea ce bine îi reușește 
finitul când se exercită asupră-i, cât de frumos știe a orchestra 
o impresie centrală, în simfonie de roscat-major si cât de savuros 
îi reușește cuvântul românesc, când renunță la pasiunea sa eti- 
mologică pentru neologismul rar. 


MOMENT CINEGETIC 


Am scos din panoplie o veche carabină 

Să fiu pândar de toamnă pădurilor secrete; 
Voi împăia o piele în pod sau de perete 

Ca să-mi răzbun amarnic pe-o singură jivină 
Totala 'mgălbenire ce va să se arate, 

Adusă ’n blăni de suie sălbătăciuni roșcate. 


Dar n'apucai otele a 'ntinde prin frunzise 

Că fulgeră o fugă sub corni — cärämizie; 

Pe dâmburi și muscele, de unde nu se știe, 

Norod de vulpi aprinse, când drept si când piezise, 


12* 

Gonea — şi ca tutunul, va trebui să spui că 
O ginte mai măruntă din jder sau nevăstuică 
'Tălăzuia o mare de curgeri argiloasă. 


Cuprins în îmbulzeala făpturilor de iască, 

Privii cum seara urma le vrea să tăinuiască; 
Si-atunci, din anotimpul prea galben de pucioasă, 
Trăgându-mi la 'ndemână o pungă cu alice, 

Ochii buimac în toamnă întunecimi complice, 


Si-am slobozit din pușcă pe ceruri arzător 
Un Orion si sapte-opt Closti cu puii lor. 


Reîntors la poezia pe care a delăsat-o pentru temporal, poetul 
scump care este d. Vladimir Streinu ar înscrie numele cu litere 
capitale în tablele scrisului romînesc. Nu e nevoie de cât de oaresi- 
care voinţă. i 

Un alt poet de posibilități majore, cu timbru scăzut, cu pu- 
ternice mijloace de emoție, un artisan al sugestiei este d. Radu 
Boureanu, autorul volumului « Sbor alb ». Poema sa Anna Maria 
de Valdeliėvre i-a fost inspirată de o inscripţie latineascä, tumulară. 
O cităm în întregime, pentru inefabila ei resonantä, în adâncime. 


In seara veche, ca pecinginea pe zid 
când tainele tac sau se deschid 
când sufletele morţilor, ca iezii, 

pasc trecutul în iarba livezii, 

sub sborul turlelor, noptatec, 

am rătăcit în preajmä-ti zănatec, 
veninând cu visătoria, 

umbra ta culcatä, Anna Maria. 
Lumile noastre s'au amestecat, 

cerul din iaz cu cerul curat. 

De ţi-am călcat cu viață vesnicia, 
mă vei ierta, Anna Marial 

Sub clopotul moale, cu albe volane, 
jocul picioarelor ca două liane, 
chemau pe urma lor, dornice rădvane. 

Tu însă n'ai coborit niciodată, 

din caleasca de aur ferecatä. 

Știu, Anna Maria, 

Ai plecat din suflet cu copilăria. 

Purtai pe degete inele, 

pe unghii trandafirii stele, 

plângeai, râdeai cu mărgele. 

Ti-am aşteptat prin vreme mâinile senine, 
sau poate altă umbră ca tine, 

condurii voştri, jupânitä străină... 

am ascultat, prin valea inimii, să vină, 
dar te-au culcat de mult într'o grădină. 
Ce-ai căutat pe unde plânge doina, 

si munţii glăsuesc în bolovani, 

pentru taine proptite 'n bâte de ciobani? 
Te zugrăvesc prin vremi, peste mormânt, 
dar simt cum printre vămi soțul Gaspar, 
privește crunt prin luna la pătrar. 

Gându ’nhämat cu hamuri moi de gumă, 
a gonit în vis ca sirepii pe humă. 

Anna Maria, drumul o să pară lung, 
drămuitorii, la tine n'ajung, 

în raiul meu, la Sâmbăta de Sus 

în munți Valahi cu fața la apus. 


După cum am mai scris la apariția volumului, sensibilitatea 
artistică reală a poetului se cere descätusatä de anumite formule 
înnăbușitoare, ca ethnosul folkloric manieră Blaga-Maniu, bune 
cel mult pentru a pune la probă digitatia unui debutant pe coar- 
dele lirei. Personalitatea începe însă în punctul precis unde se rupe 
contactul cu școala poetică. D. Radu Boureanu este printre 
prea puținii care ne îndreptăţesc așteptări optime. ' 

In jurul așa zisului « premiul celor șapte », care a distins pe d. 
Eugen Jebeleanu, tânărul și activul poet brașovean, pe d-nii 
Dragoș Vrânceanu și Vladimir Cavarnali (alt ucenic îmbibat de 
Esenin, dar netrecut în antologie), am avut prilejul să remarcăm 
originalitatea d-lui Horia Stamatu, al cărui nume ne era aproape 
necunoscut, 

Cele trei poezii publicate de d. Zaharia Stancu cu un ceas 
mai devreme decât volumul premiat sunt toate de prim ordin. 
«Poetică », pe care o transcriem întreagă, exprimă cu o ironie 
retrospectivă nuanțată de mâhnire, dificultatea tehnică a poeziei 
noi, ivită din macerare, din jertfă. 


Toate lirele dorm 

In cavoul acelor 

Linisti rare pe care le culegem 
sub arcadele morţii tinere. 

Un laur își scutura frunzele reci 
In capul olimpianului chiel. 


Cu degete groase a scobit în marmoră 
Versuri sonore și triumfale. 

Pașii lui în circul întesat de lume 

Se numărau ca sunetele unui gong, 
Dela poarta paradisului. 

Pe atunci moartea era tânără 

Și nu o vedea nimeni. 

Mesteri mari îi slefuiau coloane 

şi legende. 

Olimpianul s'a îngropat în versurile 

lui sonore si triumfale, 

Păstrându-se până azi ca un stârv 
între gheturi. 

De atunci a îmbătrânit moartea, 

Ne cere câte puţin sânge pentru fiecare cuvânt 
si ritmurile noastre nu mai sunt 
sonore si triumfale. 

Suntem atât de străvezii 

Incât cine are ochi buni vede moartea 
prin noi ca pe o filigrană, 

așa cum vedem cadavrele olimpice 

în gheturile versurilor sonore si triumfale. 


Conceptul actual al poeziei s'a spiritualizat, răsuflet oprit 
în pragul rostirii, aşa cum același poet mai sugerä în altă 
parte: 

Fluturii nu mor în văzduh niciodată, 

Noi murim la mijlocul unui cuvânt, 

Cartea noastră nu poate fi jucată 

Decât când o scoatem ca pe un duh din vânt. 


(Epilog) 


Si cu toate acestea, din poeziile citate, ale d-lor Vladimir Streinu, 
Radu Boureanu și Horia Stamatu, se desprinde un fel de încre- 
dere în capacitatea liricei contemporane, de a vehicula cu un 
spor vădit al expresiei emoţii plastice, afective şi intelectuale. 
S'a afirmat un progres remarcabil, formal, păstrându-se în ace- 
lași timp virtuțile emotive ale poeziei, de care poetica mai nouă 
părea secätuitä. 

In acest sens îndoit și paralel trebue îndreptată poezia; către 
o mlădiere si o înnoire neîncetată a expresiei, pentru a crea ne- 
întrerupt valori artistice primenite, si către o intensitate de sen- 
timent care să restabilească puntile cu publicul, rupte. Cuvîntul 
şi ceea ce se leagă de el (sunet, ritm, armonie) nu are o autonomie, 
o anarhie lexicală; ci el nu e decât un echivalent sensibil al unei 
unde emoţionale care există în măsura în care este transmisibilă. 
Numai așa, prin îndeplinirea rostului ei permanent, peste mode 
şi timp, poezia corespunde unei necesități ideale a sufletului, și 
își consolidează terenul disputat în regiunile inferioare de alte 
producţii, de circulație curentă. Numai aşa se stabileşte într'o 
literatură un echilibru normal al genurilor, cu primatul calitativ 
al poeziei, floare supremă a vegetației artistice. Tinerilor poeți 
întruniți în cartea d-lui Zaharia Stancu le incumbă sarcina de 
a sustrage poezia dela sinuciderea către care o împing exagerările 
teoretice, așa de seducătoare, ale extremismului romantic. De nu 
vor izbuti să scoată poezia din acest impas, răspunderea o vor 
împărți cu bună dreptate si necruţător. 


ŞERBAN CIOCULESCU 


CRONICI 

PRIMATUL CREAȚIEI 


Se cuvine să înregistrăm aci sărbătorirea cuvântului tipărit, 
din anul acesta, pentru două motive. E mai întâi, pentru noi, 
o dată aniversară. In Mai 1933, în ședința inaugurală dela 
Fundaţia Carol I, dinaintea colaboratorilor din toate straturile 
realizatoare ale cărții, M. S. Regele a vestit hotărîrea Sa de a în- 
temeia un așezământ pentru artă și literatură din care apoi s'a 
desfăcut în bună filiatie « Revista Fundațiilor Regale». 

Al doilea motiv de popas si reflexiune e că discursul din anul 
acesta al Suveranului a produs în lumea scriitorilor și artişti- 
lor noștri o vie sensatie, deoarece intervenea, hotărîtor, în 
plinul unor desbateri dintre cele mai vitale pentru arta noastră. 
Din pricina unor întâmplări dureroase, penibile, un proces în- 
treg s'a iscat, în care figura printre acuzații principali, școala învi- 
nuită de carentä în acțiunea educativă. La rândul ei, școala a 
dat vina capitală pe artă, și cum deține o parte din aparatul exe- 
cutiv, ea a și trecut la o serie de constrângeri, anunțând altele si 
mai drastice. Arbitrajul cuvântului regal a fost din nou o biru- 
ință pentru principiul milenar că arta, amorală în tendința ei, 
poate fi profund morală, căci valoarea ei e în funcție de adân- 
cirea și sporirea conștiinței naționale și umane, și tot ce adânceşte 
si sporeste conștiința umană și naţională e moral. Valoarea 
morală e deci doar “implicată ŞI corolară, nu structurală. 

Această limpede deosebire fenomenologică a domolit nelinis- 
tea care cuprinsese lumea scrisului şi a întărit în conștiința lor 
pe creatorii de artă românească, 

Dar în afară de această delimitare teoretică, discursul Suveranului 
aduce şi o sugestie activistă, care e fără îndoială singura so- 
lutie autentică. Să se institue un regim al cărții care speculează 
moralitatea, sever dar nu represiv, lovind-o în însăși intenția 
ei. Urmărind să câștige cu orice preț, cartea imorală, adică 
proastă (fiindcă cea bună nu poate fi niciodată imoïalä iar cea 
proastă e totdeauna) trebue lovită în tentaculul ei sensibil. Trebue 

împovărată cu taxe în beneficiul cărții creatoare, desinteresatä, 
dar nu tendentios morală. Ca modalitate practică s'ar putea numi 
poate un oficiu, dar pe baza delimitării regale, fie-ne îngăduit s'o 
spunem, nu a concepţiei administrative. Căci fără îndoială, arta 
în plină funcţiune creatoare nu se poate preocupa nemediat ea 
însăşi de quantificarea bunului sau răului... Ceea ce i se cere e să 
creeze cu adevărat. Că ea poate să fie uneori dăunătoare este evi- 
dent. Medicina știe că orice regim si orice fel de otravă pot fi 
deopotrivă periculoase sau mântuitoare. 

Menirea scoalei e să dozeze cantităţile si să ia orice măsuri 
crede, nu numai de educaţie practică, dar chiar de constrângere. 
Aceste măsuri însă nu trebue să depășească domeniul rezervat 
educaţiei si nici să anuleze principiile şi energiile creatoare. In 
vastul său imperiu moral, școala poate dicta orice eliminare, 
mai poate cere să se impiedice orice exibitionism în afişaj 
şi vitrină, dar nu poate condamna și restrânge silnic creaţia si 
participarea publicului matur, la depline manifestări de artă. 

De altfel, punctul de vedere cultural, care oricum depășește 
sensul artistic, a fost afirmat cu accent și cu măsură de d. ministru 
al Instrucțiunii, în discursul său dela aceeași manifestaţie festivă. 


4 Prezenţa Majestății Voastre la şedinţa de deschidere a celei de a doua 
sărbătoriri a cărţii în România, umple de bucurie pe toţi cărturarii din această 
țară, care salută în Majestatea Voastră pe Marele Rege al Culturii nationale 
pe sprijinitorul tuturor operelor culturale şi pe ctitorul unor märete aşeză- 
minte de cultură. 

Graţie interesului pe care Majestatea Voastră îl poartă literaturii, artelor 
şi ştiinţei, graţie încurajării ce Majestatea Voastră dă tuturor acestor mani- 
festări culturale, este de prevăzut că progrese importante vor putea fi rea- 
lizate în toate aceste directiuni. Numele Majestății Voastre va rămânea deci 
legat în veci de renașterea noastră culturală. 

Intre uneltele de cultură, cartea este, fără îndoială, unealta cea mai pre- 
tioasä. Ea e mijlocul cel mai potrivit prin care arta şi ştiinţa pătrund în toate 
straturile sociale, în palatele luxoase, ca şi în colibele săracilor, peste ţări 
şi mări, pretutindeni unde există fiinţă omenească. Cartea este cel mai efi- 
cace instrument pentru desăvârșirea unităţii sufletești a unei naţii. Ea este 
în același timp dovada vie a originalității unui popor, a aportului adus de 
dânsul culturii umanităţii. Trecând graniţele, cartea este un minunat factor 
de apropiere şi de înfrățire între popoare, un mijloc de propagandă și de 
colaborare internaţională. 

In ţara noastră, din cauza împrejurărilor speciale, cartea mai are de îm- 
plinit şi o importantă misiune cetăţenească. Propăşirea și adâncirea culturii 
trebue să meargă mână în mână cu lărgirea drepturilor politice. Sufragiul 
universal, care a chemat să participe la viaţa politică pe toţi cetăţenii aceste; 
ţări, ne impune obligaţia de a da cât mai repede tuturor posibilitatea să se 
împărtășească din binefacerile culturii. 

Cartea însă poate fi uneori și o primejdioasă călăuză. Există un anumit 
fel de publicaţii ale căror subiecte senzaţionale pot avea asupra mintilor fra- 
gede o înrâurire nefastă. Unele întâmplări recente au dovedit cât de triste 
pot fi urmările unor asemenea lecturi. 

Apărarea sufletului tinerei generaţii și siguranţa viitorului cer ca aceste 
cărți să fie împiedicate de a-şi exercita nefasta lor influentäs. 


Cum se vede, d. ministru al Instrucțiunii desluseste admirabil 
şi epuisându-i aspectele, funcțiunea generală culturală a cărții. 
Insă în fenomenologia spiritului, delimitările înseamnă câștiguri 
de nuanță, iar primatul creaţiei însuşi e un câștig la care artiștii nu 
pot renunța, chiar convenind că la urma urmelor e subordonat 
noțiunii de cultural. Pentrucă dacă nu există decât acoperiri 
complete în planul teoretic, în cel practic deosebirile pot deveni 
grave. Se vor înțelege mai bine cele de mai sus, când vom spune 
că Flaubert si Baudelaire au fost condamnaţi și în numele 
culturii nu numai al moralei. Pentrucă între termenii evident 
eterogeni: morală și creație (cel dintâi este atitudine, cel de al 
doilea act originar) se interpune ca o punte periculoasă, prin 
mulțimea posibilităților de interpretare, noțiunea de cultură 2). 

Iată de ce, amenințați cu un regim de constrângeri si orientări 
impuse, scriitorii au primit cu emoție si voie bună vestirea re- 
gală. Arbitrajul activ al Suveranului (și un arbitraj nu poate fi 
decât activ, căci aşa e solicitat de însuși caracterul activist al vieții) 
e un mare câștig pentru scriitorii şi artiştii români. De altfel, el con- 
firmă acea tradiție a marilor patroni de veacuri artistice, care 
toți au deosebit energic între artă și morală. Insusi papa Leon al 
X-lea n'a soväit o clipă să încurajeze arta lui Rafael, Michel 
Angelo, Leonardo Da Vinci, Coreggio, Brammante și ceilalți, deși 
cel putin Leda și Lebäda a lui Michel Angelo nu e un tablou de 
educat scolärimea, cum Tartuffe al lui Molière, cel protejat de 
Ludovic al XIV-lea, nu era indicat pentru o educaţie religioasă. 

Deşi difuzată la Radio şi răspândită de marea presă, înregis- 
trăm aci în întregime fuvântarea Suveranului, ca un document 
şi ca un îndreptar permanent pentru colaboratorii noștri. 


«Sărbătoarea cărţii este — și sunt sigur că aşa va fi întotdeauna 
— o sărbătoare de unire a celor trei factori de răspândire a ceti- 
tului: scriitorul, editorul și librarul. 


1) Un exemplu mai mult şi poate concludent. Un funcționar superior 
al Ministerului Instrucțiunii Publice denunţă si admonestează, într'un co- 
tidian, Societatea Scriitorilor Români, care ar fi decernat premiul de roman 
din anul acesta unei opere... imorale. Este dela sine înţeles că activitatea 
și opiniile acestui funcţionar superior sunt foarte îndreptăţite atunci când 
se exercită asupra organelor în subordine, îndatorate să facă educaţia morală 
în şcoală. Devine excesivă pretenţia d-sale însă de a subordona imperiului 
său și pe scriitorii români. 

Din discutiunile urmate în congresul de anul trecut și din expe- 
rienta mai veche, am constatat că aceste trei elemente din nenoro- 
cire nu au putut fi întotdeauna de acord si că opera culturală nu 
a putut să-și ia totdeauna avântul care trebuia. 

Sper că, în această « Săptămână a cărții», acești trei factori 
primordiali, la care se va ralia al patrulea, și acela care niciodată 
nu trebue uitat, cetitorul, își vor da mâna pentru ca să ducă îna- 
inte cu avânt, cu dragoste și cu convingere, veșnic, această luptă 
pentru răspândirea culturii românești. 

În timpurile de astăzi, se discută mult care este căderea, care 
este influența unei cărți? 

Nu este locul aci de a discuta eterna controversă, dacă arta 
este pentru morală sau dacă arta este pentru artă, — acest lucru 
nu poate rămânea decât pentru conștiința fiecăruia; dar sunt, incon- 
testabil, autorități care au datoria de a veghea. Unde tragem linia 
de demarcație? Aci stă întreaga problemă, fiindcă moralitatea și 
influența unei cărți nu pot fi aceleași, asupra fiecărei mentalități 
și asupra oricărui strat social. Acela care are sufletul mai otelit, 
acela care are mintea mai clară, acela care are o mai mare doză 
de intelectualitate şi de cunoștințe, acela nu poate fi pervertit, — 
alții poate că da. 

Aci cred că intervine rolul Statului. Va trebui să găsim un sis- 
tem, poate fiscal, prin care cartea se va încuraja până la extrem, 
prin care să putem — întrebuințând o expresiune care place în 
timpul nostru — degreva cartea bună, iar pe de altă parte să pu- 
tem încărca cu bariere şi impozite cartea proastă. Acesta cred că 
va fi singurul mijloc prin care se va putea lucra cu eficacitate, 
fără a se stânjeni întru nimic libera gândire a fiecăruia și liberul 
talent al fiecăruia. 

Eforturile pe care le-aţi început cu toții sunt binefăcătoare. 

Anul trecut, la deschiderea acelei prime « Săptămâni a cărții » 
a cărei inițiativă a revenit d-lui Gusti, pe atunci. ministrul 
Instrucțiunii Publice, şi a cărei idee am fmbrätisat-o cu tot dragul 
si despre care am sfătuit ca anul acesta să iasă din mâna ministerului si 
să treacă în mâna unui organ de cultură pură — și va fi pentru Mine 
totdeauna cea mai desăvârșită bucurie, când voiu vedea desvoltân- 
du-se din ce în ce mai puternică şi mai rodnică această activitate 
— anul trecut, zic, am luat angajamentul că Fundatiile Culturale 
Regale vor păși cu energie la muncă. Veţi putea constata, prin 
ceea ce vi se va arta astăzi, că ne-am ținut de cuvânt. 

Facem o operă utilă — sunt convins — dar în același timp vrem 
să facem şi o operă pilduitoare, — şi Eu aşi fi foarte fericit dacă 
toți ar urma pe aceeași cale pe care am păşit noi. Aci nu întră 
niciun spirit comercial, nu întră nicio idee de invidie, nu întră — 
ați putea zice — nicio paternitate de idei. Ideile pe care le 

răspândim dela Fundatiile Culturale Regale sunt ideile bune pe care 
le semânăm în mintea tuturor și nu vom fi decât fericiţi dacă alții 
vor putea face o operă mai rodnică și mai puternică decât a 
noastră. 

Profit de această ocaziune, să aduc salutul Meu scriitorilor țării, 
să le exprim încrederea pe care o am în ei, dragostea ce le-o port 
si nădejdea ce o pun, că ei, împreună cu librarii, cu editorii și ceti- 
torii, vor putea face o operă utilă de propäsire și consolidare na- 
țională prin cultură». 


TUDOR ARGHEZI ȘI G. BACOVIA 


Procesul de organizare sintetică şi de fixare a valorilor dorit 
în arta și literatura românească a dus, în mod neocolit, în anul 
acesta, la un fapt plin de semnificaţie. 

Marele premiu de poezie, chiar cu riscul dea nu oferi decât 
jumătăți de satisfacţii materiale, a întrunit laolaltă, sub flamura 
aceleiași prezentări, doi poeţi care fără îndoială sunt nu numai 
cei mai de seamă ai noștri din ultimul sfert de veac, dar sunt şi 
doi inauguratori de eră nouă literară. Ei au încorporat peisajului 
cultural românesc câte o zonă inedită, au creat noi virtualitäti 
în devenirea poeziei. 

Reprezintă fiecare încă o mare etapă în drumul de culturali- 
zare început de acest popor de păstori, acum multe veacuri, pro- 
cesul de dorită, și de altfel inevitabilă, citadinizare a sensibilităţii 
nationale. 

Apärutä atunci când miscarea de renastere a constiintei ru- 
rale era accentuatä cum n’a fost niciodatä în cultura noasträ, 
poezia bacoviană încorpora mahalaua bucureșteană. Melancolia 
eminesciană se poate gândi (după ce a depășit « Castelele singu- 
ratice »)în oricare oraş cu tei și codri vecini, de provincie, mol- 
dovenesc fără îndoială. Desnădejdea bacoviană e însă o înfrângere 
amară, nervoasă (de recunoaștere respinsă) a sensibilităţii etnice, 
în încercarea ei de a lua în stăpânire orașul creat politiceste, cu 
intenții de occidentalizare, prin marea mişcare a veacului trecut. 
Atac plăpând, uşor şi drastic respins (celula românească nu re- 
zistă, spunea, pare-se cu înţeles, Titu Maiorescu), din care sen- 
sibilitatea aceasta s'a rezolvat în desnădejdi de mineral macerat, 
s'a desagregat prin anotimpuri. Apoi, abia mai îngâna, mai căuta 
ca ’n vis contactul regenerator cu elementele înseși. 


Sunt câțiva morţi în oraș, iubito, 
Chiar pentru asta am venit, să-ţi spun. 
Pe catafalc, de căldură 'n oraș 

Incet, cadavrele se descompun. 

Sau, în peisajul de iarnă. 


Ninge grozav pe câmp la abator 
Si sânge cald se scurge pe canal, 
Plină-i zăpada de sânge animal 

Si ninge mereu pe un trist patinor 


E o inacceptare, o înfrângere până la catastrofa intimă. 


De-atâtea nopţi aud plouând? 
Aud materia plângând.. 

Sunt singur, şi mă duce-un gând 
Spre locuinţele lacustre. 


Epuisarea e totală, încercările de evadare sunt numai în visul 
plumburiu. 


Iarna, de-o vreme, mă duce regretul 
Prin crânguri, pe margini de linii ferate. 


Neapreciată, într'o vreme când Capitala era dispretuitä sau 
considerată ca « hidoasă », « prozaică », vulgară, poezia bacoviană 
chiamă atenţia abia după război, dar din ce în ce mai temeinic. 
Premiul cel mare a întârziat însă, pentrucă până acum, pare-se, 
nu s'a bănuit marea ei semnificație. 

Tudor Arghezi înseamnă încă un pas mai departe, iar acesta 
biruitor. Cu o intuiție de mare artist, poetul gorjan înțelege că 
lupta pe care trebue s’o dea, impune probleme noi, pretinde 
schimbări totale, nu se poate duce decât cu o armură nouă, nu 
cu cea strict defensivă, a unei literaturi orgolioase de vocabularul 
ei, care ocolea cu dispreț cetatea « ciocoilor ». Arghezi cu o neobis- 
nuită vigoare de pamfletar, sfărâmă tiparele limbii românești și 
lasă cuvintele în libertate, pentru ca fiecare apoi să le aleagă şi 
să și le « potrivească » din nou, după necesităţile luptei cu expresia 
cea nouă. Dela Eminescu nu mai fusese o asemenea încercare, 
de proporţii pe care le-am numi doar pentru sugestia lor activă 
şi dărâmătoare, herculeane. La început din brutalitatea excesivă 
a procedeului și din inerentele exagerări, au fost aproape numai pro- 
testări, strigăte de indignare. Se poate spune acum, cam după 
un sfert de veac, hotărît, că tot scrisul românesc, nu numai poezia 
şi nu numai romanul (căci e ciudat că, deși neînzestrat propriu-zis 
pentru roman, deși detestând sincer romanul, T. Arghezi poate 
fi socotit ca un întemeetor al romanului citadin românesc, tocmai 
prin eliberarea cuvântului, pe care el a săvârşit-o 1), dar chiar stilul 


1) Căci e cert că până la Arghezi, toate încercările de a introduce Bucu- 
reştii în literatură, altfel de cât satiric, au dat greș. Duiliu Zamfirescu, de pildă, 
a isbutit doar în prima parte, cea rurală, Delavrancea doar în teatrul istoric, 
ori nuvela pitorescă. 

ştiinţific se resimte. Se poate spune că într'un fel se scria în ro- 
mâneste înainte de Arghezi și altfel se scrie acum. 

E o poezie în «Cuvinte potrivite» care exemplifică aproape 
tot ce am spus, așa cum rezumă adesea un tablou sinoptic. 
O vom cita întreagă. 


Cunoști în vreme visul că sfârşeşte. 
"Ţi-ai așteptat osteanul trist pe scut 
Să-ţi intre ?n zale reci în aşternut 

Si să-ţi frământe trupul tâlhărește. 


Si te socoţi ca iedera, deodată, 
Rămasă 'n legănare şi pustiu. 
Ai bănuit că platosa-i pătată, 
Pe care odihnisesi, cu rachiu. 


Făptură vrăjitoare și duioasăl! 
Nu te-am oprit s'aştepţi si să suspini 
Ci te-am lăsat să-l încâlceşti în spini 
Fuiorul vieţii tale de mătase. 


Mi-am stăpânit pornirea idolatră 

Cu o voinţă crâncenă şi rece; 

Căci somnul tău nu trebuia să'nnece 
Sufletul meu de piscuri mari de piatră. 


Durerea noastră-aduce cald şi bine 
Celor hräniti cu jertfele din noi. 

Eu, noaptea, ca un pom ascult în mine 
Căzând miloase ’n cuiburi, sfinte foi. 


(Inscripţie pe un portret). 


E «tema» Luceafărului: artistul neînțeles de femeie, care do- 
reste o dragoste mai lumeascä, se refugiază în propria lui sen- 
sibilitate. Cu un orgoliu de zeu rănit, în versiunea eminesciană 
« nemuritor și rece», mai omenesc aci, «cu o voință crâncenă şi 
rece », dar cu aceeași conștiință a destinului; «sufletul meu de 
piscuri mari de piatră». Avem impresia Chiar că ultimele două 
versuri, printre cele mai frumoase din câte sau scris în româ- 
neste, înalță încă poezia argheziană, deasupra, căci sentimentul 
dobândeşte o nuanţă în plus, înseamnă o mai cuprinzătoare com- 
plexitate. Poetul, «cu voința crâncenă si rece» nu se simte, «in 
lumea lui » nemuritor si îndepărtat, ci singuratec și înduiosat de 
soarta femeii totuşi: «Eu noaptea ca un pom ascult în mine, 
căzând miloase 'n cuiburi, sfinte foi». E unică această cădere a 
gândurilor ca foile. 

Indrăsneala modalității tehnice e caracteristică. In primul 
vers, prepozitia din e înlocuită cu în. In acțiunea de sfărâmare 
a tiparelor limbii, Arghezi încearcă să înlocuiască unele prin- 
tr'alte aceste particule prepozitionale, în care vede o constrângere 

la cliseu si stereotipie. Poezia lui e plinä de asemenea schimbäri 
si a fost nesfârșit imitat. E probabil însă că aci nu va isbuti de- 
finitiv. Incercarea depășește ceea ce e acceptabil. Sau poate că 
lui singur, i se va tolera asta. Se mai remarcă de asemenea silui- 
rile sintactice 1). 

Al treilea vers introduce puternic în poezie cuvântul « aşter- 
nut», ridicul din pricina sugestiilor de cărturărească. Mai jos 
apare si «rachiu ». Indrăzneala a părut un blasfem (am cetit 
poezia, în ziua apariţiei ei, într'un cenaclu literar si cuvântul a 
tost cu adevărat înfierat. 

Se socoate în genere că azi literatura românească e ajunsă la 
o maturitate pe care n'a cunoscut-o niciodată, dar e neîndoios 
că această înflorire e datorită în bună parte contribuţiei celor doi 
premiaţi din anul acesta... In acest sens, Marele premiu de 
poezie își realizează tâlcul lui adânc, regal. 


CAMIL PETRESCU 

Dacă munca n'ar cere «muncă », fără îndoială că ar avea mai 
multi partizani. Dascălii, părinții, cârmuitorii si moralistii — 
Doamne! cine nu e pe lumea asta un moralist? — toți prea- 
slăvesc roadele muncii. Dacă toți acei care sunt dispuşi să-i ridice 
osanale ar munci, așa cum ar putea ei să îndemne pe alții, fără 
îndoială că fața lumii ar fi alta. Piramidele n'ar mai fi considerate 
decât ca niște jucării, « minunile lumii » ar fi atât de numeroase 
încât nu le-ar mai putea înșira nimeni, cancerul ar fi avut de multă 
vreme leac, iar nevoile omului îndestulate de energia captată din 
razele soarelui, ar fi adus atâta belșug pe pământ, încât n'ar mai 
exista picior, nici stomac gol. 

Oamenilor nu le lipsește geniul creaţiei, ci numai stăruința în 
înfăptuire. 

Câţi oameni care poartă în ei germenul geniului nu se prăpă- 
desc nestiuti de oameni, nestiuti chiar de ei, furându-și singuri 
nimbul de glorie, ce l-ar putea căpăta prin stäruintä, învăţătură 
și muncă? Puţini sunt aceia cars, conştienţi de calitățile lor, știu să 
le dea dreaptă valoare si să le pună în slujba oamenilor. Apare, atunci 
un Moise, un Christ, un Luther, un Gutenberg, un Goethe, 
un Einstein. Cei mai mulți însă se pierd sterili şi inofensivi. 


1) E neîndoios că acţiunea de a sfărâma tiparele limbii e un act anticul- 
tural, dar cât de rodnic se dovedeşte uneori, în urmă, pentru creaţia artistică. 


a 


Puneti aceasta în legătură cu cele afirmate la + Primatul creaţiei ». 

Grăuntele lor de geniu se manifestă printr'o îndemânare uimi- 
toare la ceva. Atât. Nu dau nimic, pentru că n'au știut să ia dela 
ei, n'au vrut sau n'au putut să ia dela alții. Nu se pot face uşor 
lucrurile grele. Nu s'au făcut niciodată, nu se vor face nici în 
viitor. 


* 
+ + 


Sä intoarcem una după alta, paginile îngălbenite ale istoriei. 
Fără să ne propunem să schitäm o istorie a muncii, să încercăm 
totuşi să amintim unele faze. Istoria muncii e, doară, istoria 
generală a omenirii. Nimic nu s'a făcut fără muncă. Nici religii, 
nici război, nici ţări, nici împărați. 

Nu orice activitate e muncă, întocmai cum nu orice inactivitate 
e repaos. Munca e activitatea producătoare. Și, cum tot ce ne 
înconjoară, tot ce folosim, e producţie, înseamnă că un concert 
armonic de forțe muncitoare, pornit din vremi străvechi, ne 
însoţeşte viața si se prelungeşte în eternitate. 

Munca, cu cât e mai grea, cu atât e mai putin pretuitä. In vremile 
îndepărtate ale antichităţii, pe vremea sclaviei aproape generale, 
minţile cele mai luminate o dispretuiau. 

Labor improbus — munca stăruitoare biciue toate, a spus Vir- 
giliu. Dar câți au pretuit-o ca Virgiliu? Xenofon nu vede în 
poporul din timpul său decât «o mulțime josnică, droaie zăpăcită, 
de morari, de cizmari, de zidari, de căldărari și de negustorași, 
printre care nu există decât dezordine si răutate! Pentru Aristotel 
există o mulțime cu ocupaţii josnice, cu care virtutea n'are nici o 
legătură. Platon, pornind dela gândul că munca e degradatoare si 
rusinoasä, se face precursorul lui Jean Jacques Rousseau, afirmând 
că natura n'a creat nici cizmari, nici fierari. Ei şi-au luat singuri, din 
cauza defectuozitätii așezămintelor, «asemenea meserii care de- 
gradeazä pe cei ce le exercită. Mercenari josnici, mizerabili 
fără nume, care sunt excluşi prin chiar situaţia lor, dela drepturile 
publice ». Chiar Cicero, acest mare iubitor de oameni, acest cuge- 
tător care cuprinde întreaga lume într'un gând minunat de iu- 
bire— caritas generis humani — găsește prilejul să spună: « Orice 
meserie e urîtă şi dispretuitoare, căci nu poate fi nimic nobil într'o 
prăvălie sau într'un atelier ». 

Cu asemenea idei despre muncă a trăit antichitatea. Numai la 
ebrei, munca are oarecare preţuire. « Să nu faci o pagubă mercena- 
rului care își dă viaţa pentru tine. Acel ce varsă sânge și cel ce face o 
nedreptate unui muncitor sunt frați» — spune legea lor religioasă. 
Această idee își face, prin creștinism, loc în umanitate. Crepus- 
culul pägânismului, triumful creştinismului nivelează poziția 
oamenilor înaintea lui Dumnezeu. Munca începe să fie respectată: 
«Cine nu muncește nu merită să mănânce». Un precept etic, 

supărător însă prin sancţiunea lui. «Cine muncește se roagă ». lată un 
precept care ridică munca la nivelul unei credințe. Gândul acesta 
îl găsim, asemănător, în piesa 4 Muscata din fereastră » de Victor 
Ion Popa. 


Părintele Ilie (mişcat). Nu râd. Mi-aduc aminte de un lucru pe care 
mi l-a dat Radu să-l cetesc. Era acolo vorba de un saltimbanc dela panoramă, 
care s'a călugărit. Si, într'o zi, l-au prins călugării că şedea în faţa icoanei 
Sfintei Fecioare şi făcea drăcovenii de cele din panoramă. Asta era ce avea 
el mai bun, și asta era prinosul lui de laudă la Dumnezeu... 


Omul care munceşte e tot atât de credincios ca cel care se 
roagă. 

Dar cât de greu se întinde o credință! Creștinismul interzice 
sclavajul, proclamând din nou si cu mai multă tărie, egalitatea 
înaintea lui Dumnezeu. Il interzice, însă nu-l poate desființa. 
Progresul e totuși extraordinar. O revoluție morală cuprinde 
lumea. Din nefericire însă, feudalitatea născândă opreşte desă- 
vârşirea ei. Sclavii devin servi. Munca e îngrădită și dă folos mai 
ales celor care nu muncesc. A trebuit să se scurgă multe secole, 
până când un rege luminat a dat nobililor dreptul de a face comerţ 
si negustorilor dreptul de a deveni nobili. 

Așezămintele nu îngădue libera desfășurare a muncii. Bres- 
lele si corporatiile, la început mijloace de apărare a intereselor 
profesionale, devin cu timpul piedici grele în calea progresului. 
Atotputernicia lor, spiritul lor de monopol și rutina lor excesivă 
fac ca producția să lâncezească. Munca cere libertate. Tot aşa 
şi valorificarea muncii. Orice îngrădire e o piedică în calea pro- 
gresului. Limitarea iniţiativei particulare, coplesirea ei cu re- 
glementări, prohibitii si vămi au întârziat cu secole desvoltarea 
economică a lumii. A trebuit ca un mare ministru al lui Ludovic 
al XVI-lea, Turgot, să inițieze lumea despre binefacerile libertății 
muncii, pentru ca, două decenii mai târziu, parlamentul Revoluţiei 
s'o proclame si s'o consacre. După aproape o mie opt sute de ani, 
dela proclamarea egalităţii oamenilor, munca scapă din zăgazuri 
si se întinde liberă si binefăcătoare. 


* 
x * 


De atunci, viața economică a lumii s'a desfășurat într'un ritm 
viu. Descoperire după descoperire, perfecționare după perfectio- 
nare, şi fața lumii se schimbă. 

Cu cât munca e mai liberă, cu atât e mai pretuitä. Oamenii nu se 
mai mulțumesc cu satisfacerea nevoilor elementare. Vor să câștige 
mai mult. Și câştigă. 

Un secol și jumătate de respectare a inițiativei particulare și de 
încurajare a sfortärilor întreprinzătorilor, si am ajuns la minunea 


13 


194 REVISTA FUNDAȚIILOR REGALE 


lucrătorilor cu automobil din Statele-Unite, la muncitori cu con- 
turi de bancă din Olanda, la săptămâna de patruzeci de ore în 
mai toată lumea civilizată. Se vorbește cu dispreţ si indignare 
de felul cum sunt exploataţi muncitorii din Japonia. Muncesc în 
medie zece ore pe zi si sunt plătiți cu o nimica toată. Să compa- 
răm situația muncitorului japonez din zilele noastre, cu aceea a 
unui european muncitor din preajma Revoluţiei. Vom vedea că 
japonezul de azi e cel puţin tot atât de avantajat față de euro- 
peanul de atunci, cum e muncitorul american de azi față de co- 
legul lui din țara soarelui-răsare. Legea progresului e respectul 
muncii omului. Iar respectul muncii omului înseamnă libertate la 
producție și la vânzare. 


* . 
* * 


Adevärurile de mai sus trebuesc repetate cât mai des în zilele 
noastre. Căci, după aproape un secol si jumătate de înfăptuiri si 
cuceriri, iată-ne ajunși într'o vreme când cele zece-douăsprezece 
milioane de şomeri, împreună cu suferința desläntuitä de criza 
economică, fac pe unii cârmuitori și pe unii teoreticieni să «ino- 
veze » în loc să caute să scoată pildă din slova prăfuită a istoriei. 
Aceste « inovări » în domeniul economic, în cel politic si cel social, 
tind să întoarcă înapoi roata progresului. Industria a devenit 
pentru multi un monstru de oţel, care înghite oameni si răspân- 
deşte suferință. Agricultura trebue pusă sub control, un control 
care aplicat întocmai ne-ar duce, în cele mai multe țări, la situația 
din timpul «războiului făinelor ». Libera circulație a oamenilor 
si a mărfurilor, împiedecată de reglementări și prohibitii, a de- 
venit mai greoaie ca pe vremea postalionului. După atâtea secole 
de expansiune si de acțiune în sens international, iată pe unii, 
care singuri se numesc (campioni ai vremurilor nouă», doritori 
să restrângă întinderea de odinioară și să ne dorească prinși în 
lanțurile autarhiei. 

Fenomenul acesta îndreptățeşte credința unora că suntem într'o 
criză a elitelor. 

D. Jacques Bardoux a arătat în numărul din Octomvrie 1933 
al revistei «l'Esprit International », că libertatea e în descrestere 
în Europa de după război şi că din cauza ei suferă elita fiecărei 
națiuni. Nu e vorba, bine înțeles, de elita cu hrisoave și per- 
gamente seculare, nici de bravii luptători cu galoane și trese, ci de 
acel pumn de oameni care, prin gândirea lor si puterea lor de creație, 
cinstesc o generație. După Bardoux, suferința elitei e cu atât mai 
mare cu cât dispariţia ei ar însemna curmarea progresului. 

D. R. B. Mowat a reluat problema. Și el constată declinul ac- 
tual al elitelor. Ii găsește originea în slăbiciunea actuală a regimului 

parlamentar, în declinul democraţiei, în îngrădirea libertăţii de 
exprimare și acțiune si în apariţia de dictatori în atâtea ţări. 

Să cităm două pasaje caracteristice din studiul d-lui Mowat: 

«La diminution de prestige, dont la guerre mondiale avait 
entouré les démocraties, fut encore aggravée par les troubles sociaux 
d'après-guerre, Le chômage répandit partout la misère et, selon 
toute apparence, les gouvernements démocratiques ne pouvaient rien 
faire pour la supprimer. Bien plus, toutes les interventions des gou- 
vernements démocratiques, institution de tarif douaniers élevés, de 
contingentements et de contrôles, ne firent qu’aggraver le chômage. Les 
dictateurs offraient un programme de grands travaux publics, 
l'inflation ou la déflation systématique, et d’autres panacées contre 
le chômage. Les peuples épuisés se tournèrent vers eux parce qu’en 
temps de troubles sociaux ou de dépression profonde ils se tourne- 
ront toujours vers ce qui est nouveau, Dans ces conditions, les 
coups d'Etat sont relativement faciles à faire, et, une fois que 
le pouvoir a été pris à la faveur d’un coup d’État, les inventions 
scientifiques qui sont à la disposition du gouvernement peuvent 
être employées pour rendre une nouvelle révolution presque im- 
possible. L’aéroplane, le tank, la bombe lacrymogène et les moyens 
modernes de communication rapide rendent un gouvernement doué 
d’autorité et qui ne recule devant aucun moyen, presque impossible 
à renverser. C’est ainsi qu’à présent la démocratie a disparu dans 
la moitié du monde, ou presque, et que la suppression des mi- 
norités va grandissant ». 

Din citatul de mai sus trebue sä retinem o idee, care lämureste 
situaţia actuală. Democraţia, care în tot cursul secolului al XIX-lea si 
la începutul secolului al XX-lea, a cârmuit ţările europene, sti- 
mulând «elita», lucrează împotriva ei însăși atunci când, sub presi- 
unea unei nevoi temporare — cum e şomajul — recurge la măsuri de 
îngrădire. D. Mowat o spune răspicat: « Toate intervențiile gu- 
vernelor democratice, instituirea de tarife vamale urcate, contin- 
gentări si controluri n'au făcut decât să agraveze șomajul ». Această 
agravare a șomajului duce la o răspândire a nemulțumirilor în mase, 
care încep să urmeze pe cei ce au panacee miraculoase. Pentru cei 
multi, creerul e în pântec. Numai elita constată, judecă si con- 
damnă. Dar, imediat ce condamnatii devin atotputernici, libertatea 
de exprimare si de acțiune dispare. Elta are cultură. Ea pretueste 
pildele istoriei,căci le cunoaște valoarea. Când însă n’are libertatea de 
exprimare și n’are libertatea de muncă, ea e zdruncinată din temelii.. 

Mowat notează: 

«Il importe que la crise présente de Pélite européenne soit 
bien comprise partout, pour qu’on puisse faire des efforts pour y 
remédier. La foi croissante dans la violence et l’affirmation du 
« racialisme » ont été appelées par M. H. G. Wells « la révolte des 

rustres grossiers » contre la culture. Le philosophe italien Bene- 
detto Croce a exprimé la même idée dans son essai plein d’idées 
« Antistorismo ». Les nouveaux «apôtres de la violence » méprisent 
et détestent l'histoire, parce qu’elle conteste et réfute leurs principes 
favoris et parce que de la sérénité de ses vues se dégage tout le 
contraire de leur politique révolutionnaire et pessimiste ». 

Elita, astăzi, suferă. Libertatea de conştiinţă merge mână în 
mână cu libertatea de muncă. 

Vremile vechi când, am văzut mai sus, sclavajul era în floare, 
iar munca dispretuitä, ne-au dat câteva minuni de artă. Pe vremea 
aceea, munca nu avea pret, elita însă avea multă putere. Nu suntem 
partizanii lui Frédéric Passy, care în a lui «Istorie a muncii) nu 
admiră secolul lui Pericle, pentru că, pe vremea aceea, la Atena, 
au fost patru sute de mii de sclavi si numai cincisprezece mii de 
oameni liberi, și nu se minunează de măreţia piramidelor, pentru că 
ele au prăpădit atâtea vieţi nenorocite. Nu. Pentru Passy buna stare a 
unui om are mai mult preţ decât orice monument de artă. Așa e oare? 

Bine este ca omul să aibă tot ce-i trebue. Să huzurească în 
belşug, folosindu-se de toate progresele tehnice şi de toate cuce- 
ririle ştiinţifice. Câţi eroi ai ştiinţei nu şi-au dat viața, până când 
radiul să poată deveni mijloc de lecuire! Câte victime n'a cerut 
actuala orânduire a lumii! 

Mărturiile glorioase ale antichității ne deschid nouă mintea 
si inima. Cu forțele slabe ale sclavilor, dar cu mintea luminată 
a unei elite, s'au realizat minuni de artă. Câte nu s'ar putea realiza, 
dacă, în locul slabelor puteri ale oamenilor și ale animalelor, s'ar 
folosi, cu același dor de frumos și de măreț, betonul armat și mași- 
nile de oțel? Poate că s’ar putea ajunge ca muncitorul cu automo- 
bilul si cu cont la bancă, ajutat de mașină, să dea si el prinosul său 
de contribuţie la înălțarea lumii. 

E o problemă care trebue discutată. Deocamdată, noi am ţinut să 
arătăm că, în vremile noastre, îngrădirea libertății de muncă ne 
face să constatăm o criză a elitelor și că această criză întunecă un 
secol început într'o strălucire atât de minunată. 


GEORGE STROE 


AMERICA VĂZUTĂ DE UN TÂNĂR DE AZI!) 


D. Petru Comarnescu s'a făcut cunoscut printr'o lungă și va- 
riată activitate publicistică, prin numeroase conferințe și prin acel 
eseu de mari proporţii asupra tipologiei americane, Homo 


1) Petru Comarnescu : America văzută de un tânăr de azi (Ed. «Ade- 
vărul», 332 pag. 8o lei, cu 11 gravuri de P. Grant). 

Americanus (ed. « Vremea », 1933). « Homo Americanus » a fost o ade- 
vărată surpriză; si ca metodă de cunoaștere a omului, si ca reali- 
zare epică. După ce în precedentul volum a încercat să prezinte 
societatea americană — prin acea descoperire a tipurilor, care 
apropia pe d. Petru Comarnescu de un clasic—cu noul său 
volum, autorul prezintă peisajul american. Dar, după cum în 
«Homo Americanus» nu se multumise să redea exterior calei- 
descopul uman al Statelor-Unite, ci încercase totdeauna să creeze 
tipuri, să sintetizeze — tot aşa în « America văzută de un tânăr de 
azi», d. Comarnescu face mai mult decât un reportaj; d-sa re- 
flectează în fața obiectelor, își aminteşte în faţa monumentelor, 
evocă necontenit. Nu este o simplă înregistrare; și nu este, mai 
ales, o carte scrisă numai cu entuziasm sau numai cu prejudecăţi, 
aşa cum sunt în genere reportajele continentale asupra 
Americii. 

Călătoria, atunci când nu este făcută din spleen sau din interese 
strict materiale — presupune o concepție personală asupra vieţii; 
fie ea « experienţa » (înțeleasă ca o serie continuă de aventuri, de 
riscuri, de descoperiri), fie cunoașterea. Când un tânăr scrie asu- 
pra unei călătorii făcute în prima tinerețe, documentul cel mai 
esențial este prefața. Și d. Comarnescu este foarte precis în pre- 
fata la « America văzută de un tânăr ». Iată ce spune despre d-sa: 
«Un tânăr curios, disponibil, proteic, renunțând la fericire pentru 
cunoaştere si la liniştea înțelepciunii pentru fervoarea dra- 
matică a vieţii si a lumii în care vrea să rătăcească îndelung, tot 
pentru dumirire ». 


Cunoașterea — prin orice mijloace, la orice tensiune — a fost 
mobilul aventurii d-lui Comarnescu. Numai că, la un tânăr de 
azi (cum însuși autorului îi place a se numi), cunoaşterea nu se 
poate mărgini la pură contemplatie a locurilor. Fervoarea si con- 
troversa întovărăşesc totdeauna contemplatia. Și poate încă 
ceva; o oarecare simpatică şi naivă credință în puterea omului de 
a pătrunde cu mintea pretutindeni, de a se împărtăși din toate 
adevărurile și frumuseţile existenței. D. Comarnescu, după ex- 
perienta Americii si poate dupä alte experienţe ulterioare, recu- 
noaște că încrederea aceea a fost putin exagerată, că miracolele și 
tainele, destinul şi paradoxul vor continua să reziste cunoaşterii. 
De aceea scrie: « La acea dată mai ales, când mă ’ndreptam spre 
America, mai credeam că puterile omului sunt atât de mari în- 
cât poate cunoaște oricât de multă lume si găsi în fiecare o scântee 
de adevăr, o umbră de bunătate, o zvâcnire de inteligență. Entu- 
ziasmul mă făcea să cred într'o datorie de a vorbi cu toată lumea 
si de a împărtăși viața tuturor » (pag. 64). 

Pasiunea aceasta pentru cunoaștere simpatică îl conduce pe d. 
Comarnescu pe poziţii foarte personale ; fervoare şi democrație, 

metafizică și bun simț, controversă și sincretism. După cum re- 
marcam și în recenzia la precedentul volum, « Homo America- 
nus», d. Comarnescu se află într'o continuă cumpănire în fața 
obiectelor si a adevărurilor. Spiritul său este continuu invitat că- 
tre contrarii; dar nu pentru a le dramatiza subiectiv, ci pentru 
a le căuta puncte de contact, de a găsi un spațiu istoric sau un 
plan metafizic în care ele s’ar putea împăca. De aici cele două 
pasiuni ale autorului, cele două axe spirituale ale sale: filosofia 
si democraţia. O filosofie orientată către certitudini (înclinarea sa 
către etică este binecunoscută) și o democrație mult mai practică 
decât democratiile abstracte europene. (D. Comarnescu înte- 
lege prin democraţie posibilitatea tuturor oamenilor de a concura 
cu şanse initial egale; căci numai așa se va putea face just selec- 
ţia valorilor. Ceea ce înseamnă că punctul de vedere realist, indi- 
vidualist, nu este uitat în această concepţie personală a democra- 
tiei. Vezi « America », pag. 65). 

Dar această pasiune de cunostere, de înțelegere a lumii prin- 
trun unghi cât mai coprinzätor — nu este totdeauna cel mai 
bun mijloc de a surprinde realitățile noi prin care treci numai în- 
tâmplător. Insusi autorul își dă seama, căci «de fapt eu mă de- 
pärtam de realitatea obișnuită, pentrucă priveam peste ea... 
Vedeam eu bine cum la Alger, mai cu seamă, teoretizam în general 
asupra viziunilor, decât mă lăsam pătruns de frumusețea lor, — 
schimbând deci intuiţiile estetice în probleme de cunoaștere » 
(pag. 67). 

Și cu toate acestea, d. Comarnescu își are permanent aven- 
tura îmblânzită de lecturi, entuziasmul echilibrat de contro- 
versä. Pe Marea Mediterană ceteste pe Platon si Kant (pag. 65), 
după părăsirea portului Alger notează idei si viziuni pentru un 
dialog platonician pe care l-a scris mai târziu (pag. 67), etc. Din 
întreaga carte se desprinde prezența culturii. Autorul nu renunță 
la ceea ce ştie în fața multor lucruri văzute; dar nici nu refuză 
realitatea văzută pentru că ea nu coincide cu imaginile «stiute » 
mai dinainte. 


Ceea ce este original şi profund impresionant în « America vă- 
zută de un tânăr de azi» este această sinteză de viață si cugetare 
ocazionată de oameni, locuri, evenimente. Ideile nu sunt expuse 
cu plan, ci sunt evocate de un peisaj, de un om, de o convorbire. 
lar viața nu se scurge prin pagini aşa năucă și ireventioasä cum 
ne apare nouă la prima vedere ci este mereu contemplată de 
autor, este necontenit supusă gândului. Deși trădează o imensă 
experiență, cartea este într'un anumit sens plină de pudoare, cu 
o cenzură foarte serioasă a lucrurilor mici care nu au semnificație. 
Cartea aceasta nu este un jurnal; și poate acesta este principalul 
ei merit. Ai impresia că autorul a scris-o nu numai ca să-și 

împărtășească impresiile altor oameni, ci mai ales ca să găsească 
formulele de înțelegere ale experienţei sale americane. D. Comar- 
nescu descrie lumea ca s’o poată simplifica. De aici nenumăratele 
sale reflecţii, cugetări, aforisme — propoziţii scurte, cuprinză- 
toare, care împănează cartea. 

Volumul d-lui Comarnescu nu ne face să înțelegem numai 
această lume nouă a Statelor-Unite, ci și spiritul d-sale. Nevoia 
de a cugeta asupra vieţii, a lucrurilor si a oamenilor îl sileste să 
se trădeze necontenit. S'ar putea reconstitui un portret spiritual 
al autorului din aceste fragmente dispersate (deși, cum vom vedea 
îndată, cartea aceasta este în primul rând epică, obiectivă, aproape 
ştiinţifică). 


Iată câteva pilde: « Oare lumea nu-i și ea toto turburare şi o 
mișcare de suprafaţă a vesniciei, a Ideilor veșnice si imperturba- 
bile ca fundul misterios al mării ? » (pag. 33). «Sărăcia solidarizează, 
pe când bogăția separă şi individualizează pe moștenitorii ace- 
leiasi tradiţii » (pag. 97). « Amintirile fixează, dar realitatea socială 
se schimbă necurmat » (pag. 107). « Suntem umani numai în mă- 
sura în care putem individualiza, scoate dintr'o turmă o Mioritä 
si dintr'o armată un Erou Necunoscut » (pag. 156). «Suntem fericiți 
doar în măsura în care uităm » (pag. 156). «Oricât s'ar spune, 
moartea nu mai inspiră teamă omului modern, pentru că moartea 
este egală pentru el cu nimicul » (pag. 167). « Paradoxul Chica- 
goului rămâne acesta: viața abuzând de ea însăși ajunge să mi- 
meze viața, pe căi artificiale» (pag. 173). «Măreţia blazează, pentrucă 
e pretențioasă si ostentativă» (pag. 195). « Amorezatii știu să 
tacă, pe orice lume ar fi» (pag. 197). «Căci așa e făcută inima 
omenească, să iubească și să urască adesea pe temeiuri foarte șu- 
brede » (pag. 200). « Dacă natura poate fi uneori dominată ‘de 
omul modern, mi se pare că greu se lasă înșelată de el» (pag. 
201). « Nădejde, câte nebunii nu poate face omul dus în mrejele 
tale!» (pag. 202). «Sublimul ne deșartă întregul nostru suflet, 
îmbogățindu-ne cu puteri noi şi nestiute » (pag. 208). « Cunoa- 
șterea capătă un sens aristrocratic când îţi faci o aspirație din a 
nesocoti nimic şi din a nu renunţa la adevăr din comoditate, lene 
sau prejudecată (pag. 217—218). « Se vede treaba că omului nu-i 
este dat să construiască paradisuri, fără a se simți nefericit în ele » 
(pag. 222). . 

Am ales atradis fragmente de tot felul, ca să scot în evidență 
felul polimorf și oarecum ciudat, cum d. Comarnescu reactio- 
nează în fața realității, cum reflectează în marginea evenimentelor 
și oamenilor. Totuşi, de-a lungul cărții se desprinde o singură 
atitudine : « Cred orice dacă vine dela sursă » (pag. 130). De aici 
preţul mare pe care îl pune d. Comarnescu pe documentul uman, 
pe mărturiile autentice, pe dialoguri și controversă. Dela a crede 

până la a accepta e o distanță bună. Dar cel putin criteriul auten- 
ticitätii este bine stabilit. 


+ 
* * 


Am cercetat până acum mai cu seamă partea de reflectie, partea 
personală a acestei cărți asupra Americii. Dar nu e mai puțin ade- 
vărat că « America văzută de un tânăr de azi» este în acelaşi timp 
un excelent reportaj, bogat în pagini frumoase și în descriptii 
sintetice. Incepând dela acele « Preludii marine » — cu un Stam- 
bul atât de proaspăt văzut, cu o Acropole foarte justă (pag. 3 5) 
cu o viață aproape romantatä a bordului, cu frumoasele evocäri 
oceanice — si până la « Călătoria din urmă», un adevărat frag- 
ment de roman, cartea aceasta este atât de plină de viață si de 
oameni, încât epicul nu este niciodată înfrânt de monologul inte- 
rior sau de contemplatia abstractă. D. Comarnescu are neîn- 
doielnice calități de prozator epic, de romancier. Lucrul acesta 
l-am remarcat si la « Homo Americanus ». In noua sa carte, mate- 
rialul uman și peisajul îi pun la dispoziție un câmp mai vast si 
mai variat. 

Iată un portret admirabil: « Faţa lui Rudjan căpăta luciri noi 
în fața ei. Ochii de vultur, negri si vii, contrastau cu obrajii lui 
putin obosiţi si rozi asemeni trandafirilor la sfârsit de varä, ca si 
cu buzele lui sensuale şi reliefate ca o catifea însângerată » (pag. 56). 

Iată o impresie oceanografică, primele senzaţii pe străzile New- 
Yorkului : « Energic, îmi încerc paşii pe asfalt. Da, răsună. Certi- 
tudinea existenței mele fizice îmi apare evidentă, ca aceea a exi- 
stentei spirituale în argumentul solipsistic al lui Descartes. Mă 
îndoiesc că exist, dar îmi aud pașii. Deci, exist cu adevărat. Nu 
sunt în vis» (pag. 81). 

Adesea, dintr'o singură frază deosebeşte mentalitatea ameri- 
cană de cea europeană. « Șomerii îți cer ţigări, dar nu culeg mu- 
curi de ţigări» (pag. 87). Sau caracterizări scurte, incisive, de 
orașe, cum e aceea a Chicagoului «care nu poate fi iubit de sim- 
turile noastre pentru că le apasă, la înneacă, le ameteste, le întri- 
stează, le oboseşte » (pag. 152). Acest capitol, « Chicago, inimă 
înnegrită », este unul dintre cele mai închegate, mai dramatice, cu 
tensiunea orașului, cu barbariile și frumusețile lui, cu efortul 
continu către colosal, către record. Acele câteva fragmente din 
viața gangsterilor au cel mai pur stil de reportaj; dar cât sunt de 
deosebite de obișnuitele imagini pe care Europa și le face despre 
Chicago! D. Comarnescu se străduește neobosit să înțeleagă, 
chiar acea viață certată si cu binele si cu frumosul. Pagina despre 
« promovarea răului din desperare » (pag. 167) este o foarte se- 
rioasă contribuție la descifrarea cetăţii cu inima înnegrită, Chicago. 

Ar trebui de asemenea să căutăm întreaga descriere a minunilor 
geologice din Arizona (pag. 209), sau acea superbă evocare a lacu- 
lui Winnebago (pag. 191), cu tonuri însângerate şi majestuoase. 
Despre acest Middle-West, d. Comarnescu scrie lucruri pe care 
nu le întâlnim în alte cărți de reportaje americane. De pildă, 
caracterizarea fermierilor, care deși se află în continuă legătură 
cu pământul au o cultură orășenească și idealuri de oameni civi- 
lizati (pag. 184), realizând nu o viață patriarhală ca aceea a tära- 
nului oriental, ci bătrânească (pag. 185). 

« California » este poate capitolul cel mai viu, mai sentimental 
şi mai personal al cărții. Ar trebui să cităm pagini întregi de de- 
scriptii, sau comentarii asupra felului cum înțeleg Americanii să 
se odihnească, etc. Ne mulțumim numai să-l recomandăm în 
deosebi cetitorului. In jurul lui Los-Angeles — «construit pe 
baza confuziei între lenevire si recreatie» (pag. 223) — d. Co- 
marnescu notează reflecţii și amintiri pe care cu greu le-aţi întâlni 
în altă carte de reportaje. 

Nu ştiu dacă « America văzută de un tânăr de azi » a izbutit să 
ne facă dragi Statele-Unite. Dar, în orice caz, cartea aceasta ne-a 
ajutat să le înțelegem, să le vedem, să le purtăm chiar nostalgia. 
Dar emoția aceasta, autorul n'a obținut-o numai prin evocare si 
descriptie, ci mai ales prin sinteză. Intreaga carte este sinte- 
tică; adică prelucrează necontenit datele experienței, și prezintă 
cetitorului cât mai multe imagini semnificative și idei generale. 

Este în același timp un reportaj viu, epic, dar și o carte de filo- 
sofie a culturii, cum era si « Homo Americanus ». D. Comarnescu 
s'a specializat în această tipologie și antropologie elaborată dintr’o 
experiență personală. 

In orice geografie s'ar afla, d-sa face necontenit apel la sinteza 
tipologică (partea sa de clasicism). Deosebită de alte cărți de că- 
lătorie, « America » d-lui Comarnescu este foarte bine organizată, 
foarte unitară si scrisă cu grație si tensiune. 


MIRCEA ELIADE 


OPERA ROMÂNĂ 


+ Haensel și Gretel», basm în trei tablouri de E, Humperdinck. — « Tristan 
şi Isolda», dramă muzicală în 3 acte de Richard Wagner. — « Femeile vesele 
din Windsor », operă comică în trei acte de Otto Nicolai. — Cinci spectacole 
cu ansamblul Operii de Stat din Viena. — Despre cântăreții Operii Române şi 
despre angajamente noi. 


Partitura lui Engelbert Humperdinck, Haensel si Gretel, 
exercită şi astăzi încă un interes destul de viu. De aceea reluarea 
ei merită un popas. 

Scrisă cu multă ştiinţă, nu este decât pe alocuri originală. 
Cu toate acestea este una din rarele lucrări post-wagneriane 
care rezistă încă, 


Incă dela început, cei mai mari șefi de orchestră au 
ținut să-i conducă reprezentațiile. Feeria pentru copii a d-nei 
Wette şi a fratelui ei Humperdinck a fost cântată, întâia oară, 
la 23 Decemvrie 1893, la Weimar, sub conducerea muzicală a 
lui Richard Strauss. După o săptămână a fost reprezentată de 
Hermann Levi la München. Insusi Felix Mottl a condus, mai 
târziu, acelasi spectacol la Karlsruhe. Humperdinck a repurtat, 
încă dela început, un mare succes. Opera sa a avut o glorie 
universală si a fost reprezentată pe aproape toate scenele din 
Germania și din Europa. 

Să fie oare partitura lui Humperdinck un monument al lite- 
raturii lirice, după cum au pretins unii cunoscători? E oare 
justificat succesul cu care a fost primită această operă, încă dela 
început? | 

Este bine să amintim în ce spirit a fost scris Haensel și Gretel, 
D-na Adelaide Wette, sora lui Humperdinck, era măritată cu 
un medic din Colonia. Intr'o zi s'a gândit să pregătească o mică 
piesă feerică pentru copilaşii ei, cinci la număr, piesă pe care 
o concepuse după un basm al fraţilor Grimm. Unchiul Engelbert 
a fost rugat să adauge textului o muzică oarecare, ușoară firește, 
din vraful compozițiilor sale. Humperdinck se afla pe atunci la 
Bayreuth. Compozitor erudit și apreciat, fusese chemat de 
Richard Wagner să-l ajute la transcrierea partiturii lui Parsifal. 
După moartea autorului Tetralogier, Cosima Wagner îl însărci- 
nase să îngrijească educația muzicală a lui Siegfried Wagner. 

Neglijând ocupatiuni mai serioase, Humperdinck începuse să 
redacteze partitura lui Haensel și Gretel, menită să-i amuze 
nepoții. Reputati șefi de orchestră, obisnuitii Bayreuthului, au 
apreciat această partitură altfel decât ca un simplu divertisment 
pentru copii. Fiecare din aceştia a dorit să aibă privilegiul de a 
descoperi publicului această lucrare, în care Humperdinck, 
— până si în cele mai ușoare improvizații, — strălucea prin 
dibăcia sa de necontestat armonist si orchestrator. Compozitorul 
a fost împins să-şi desăvârșească lucrarea, mai mult din în- 
demnul prietenilor săi, decât din imbold propriu. In curând, 
norocul a surâs lui Haensel şi Gretel, care n'a amuzat numai pe 
copii, dar a avut darul să placă și publicului matur. 

Publicul german a proclamat partitura lui Humperdinck, « un 
model de grație ». Opera mulțumea gustul teuton, prin faptul 
că exprima laturea idilică și primitivă a sufletului german. Și 
basmul nevinovat, cu flori si päsärele, se desfășura în colori 
simfonice bogate. Partitura, cu vocabular larg și complex, cu lux 

instrumental, avea ceva pedant si doctoral, lucru care, la rândul 
său, satisfăcea auditorul german. Poemul copilăros era umflat 
şi îmbrăcat într'o muzică care purta urmele unor obiceiuri stu- 
dioase si unor preocupări înalte. 


Să fi profitat Humperdinck, în atâta măsură, de intimitatea 
lui cu Wagner? In realitate el încerca să se ridice împotriva 
maestrului dela Bayreuth. In vreme ce wagnerismul obținea 
toate sufrajele, Humperdink încerca să-i limiteze influenţa și 
nu uza de aceste doctrine grave, decât ca să-și bată joc de ele. 
Intrebuintând sumedenie din aceste teorii, în cadrul și în comentarul 
unui basm pentru copii, el nu făcea decât să le ridiculizeze în 
fond. Adepții si credincioșii lui Wagner pufneau de râs, pe täcute. 
Gluma era foarte gustată de credincioșii care purtaseră, timp prea 
îndelungat, jugul crezului wagnerian. 

Engelbert Humperdinck a mers si mai departe. Insărcinat să 
propage cultul bayreuthian, se despärtea de doctrina wagneriană 
în multe privinti și încerca o împăcare între aceasta și principiile 
clasice, surâzând la märeata amintire a lui Mozart din Flautul 
fermecat. In Haensel și Gretel a introdus refrenuri populare pe 
care le-a desvoltat. Voia să placă celor mai umili auditori. In 
cadrul redus al basmului a adunat o varietate de agremente si 
de teorii tratate în cele mai deosebite forme. Intr'un anotimp 
rodnic, a reușit să culeagă toate florile muzicale care crescuseră, 
până la el, pe pământul Germaniei. 

Fără să mai reamintim subiectul operei şi analiza tratării ei 
muzicale, este suficient dacă nu uităm să atragem atenția asupra 
scenei din Haensel și Gretel din actul întâi si a aceleia din actul 
al doilea. Din cel de-al treilea, poate prea încărcat cu valsuri 
fade, nu reținem decât dansul vrăjitoarei si finalul. Caracterul 
personajelor este bine desenat, fiecare cu fisionomia sa, iar 
instrumentatia — un arsenal de sonorități sclipitoare — este bine 
cizelată și împodobită. 

Poate că tocmai de aceea i se poate reprosa lui Humperdinck că 
prea și-a pieptenat, și-a pilit și și-a mângâiat muzica. Forma de- 
päseste fondul și se învecinează, pe alocuri, cu prostul gust, 
prin melodia ei precisă si riguroasă. Parcă nu avem a face cu 
copii, ci cu oameni mari travestiti în copii. Haensel si Gretel 
întrebuințează un limbaj atât de căutat, încât avem impresia 
că sub masca lor copilărească se ascund, tot timpul, Adelaide 
Wette şi Engelbert. 

O operă de artă este, incontestabil, o mărturisire. Ca să expri- 
măm tot ce ne sugerează opera lui Humperdinck, suntem cât 
pe aci să imaginăm pe Cosima sau pe Richard Wagner sub masca 
vrăjitoarei, călărind pe un măturoi ca o Walkyrie... Or fi 
înțeles familiarii Bayreuthului această glumă? Să fie aceasta 

cauza admiratiei exagerate pe care o aveau pentru Haensel și 
Gretel? Sau caricatura a fost schitatä fără nici o intenţie de a face 
vreo aluzie la Wagner, Cosima sau Richard? In orice caz, ea se 
impune auditorului care cunoaște împrejurările si epoca. Dacă 
totuși în această fantazie grosolană se ascunde o urmă de adevăr, 
compozitorul nereverentios a trebuit să se amuze, cu atât mai 
mult, cu cât pe această cale dobândea cele mai înalte favoruri 
ale credincioşilor wagneriani. 

Cu aerul său modest, Humperdinck este un compozitor rutinat, 
fără să aibă îndrăzneli, nici să dovedească aspiratiuni înalte în 
artă. Muzica sa e totuși pătrunzătoare. Vrând să descrie pe un 
ton agreabil si înzorzonat pätania eroilor săi rătăciți în pădurea 
fermecată legendară, n'a reuşit decât să ne evoce niște copii 
fericiți, care se joacă într'un parc cu flori si alei îngrijite. 

Toată acțiunea e însuflețită cu neastâmpăr și uneori ni se 
pare încărcat acompaniamentul, mai bine zis, traducerea ei mu- 
zicală. Partitura lui Haensel și Gretel înclină când în bufonerie, 
când în tragi-comedie, când în dramă lirică. Cu toate diver- 
gentele ei, e reușită și bine închegată. 

Punerea în scenă a d-lui José Arati onorabilă. Scena teatrului 
Lyric nu oferă condițiuni mai bune. 

Interpretarea rolurilor de frunte n'a lăsat nimic de dorit. 
D-na Margareta Metaxa a cântat cu sinceritate pe Gretel. D-na 
Victoria Costescu-Duca a purtat cu naturaletä travestiul lui 
Haensel. D-na Eugenia Babad a cântat cu multă știință rolul 
vrăjitoarei si a înfricoşat copiii din sală cu masca și aparitiunea ei 
reușită. In celelalte roluri d-na Tana Nanescu (Mama) si d-l 
R. Shilton (Tatăl). 

Humperdinck a fost numit « Wagner al copiilor ». Exagerat. 
Ne-am izbi de statuile gigantice ale Tetralogia, a lui Tristan 
si a lui Parsifal, şi am sparge päpusile de porțelan din Haensel 
și Gretel. Fără comparații ambitioase, ne aducem cu plăcere 
aminte de opera lui Humperdinck, care rămâne aceea a unui 
muzician cu o puternică educaţie profesională. Să mulțumim 
deci d-lui Tonel Perlea care a scos din umbră această partitură 
seducătoare, pentru a ne da ocazia să-i gustăm parfumul ei 
încă proaspăt. 


Reprezentarea operei Tristan și Isolda a fost o adevărată săr- 
bătoare, ca totdeauna, când spiritul și voinţa triumfă asupra ne- 
păsării si rutinei, asupra platitudinii și conventionalului; când 
d. Ionel Perlea se dedică unui lucru nou, unei lucrări care-i 
place, mai ales unei partituri de Wagner. 

Cäci toatä izbânda acestui spectacol revine numai d-lui I. Perlea 
si orchestrei. 

D. I. Perlea, care realizeazä scântei dramatice din tematica 
simfonică a lui Beethoven si Mahler, se transfigurează când 
bagheta sa ia contact cu cromatica si politonia din Tristan și 
Isolda. 

Influența personalităţii pline de autoritate a d-lui I. Perlea 
este incontestabilă: o elasticitate de spirit impunătoare, un tem- 
perament răscolitor, o pătrundere intuitivă a situaţiilor care nu 
poate fi creată, niciodată, de un aparat teatral oricât de desăvârşit 
ar fi. Imperiul d-lui I. Perlea este orchestra pe care o stăpânește 
ca pe un instrument ultra sensibil; sub bagheta sa, ea e plină de 
claritate, de o sonoritate nuanțată si caracteristică, cu gradatii 
puternice si contraste izbitoare, după intențiile pe care i le im- 
primă. Dacă scena poate să nu răspundă tuturor solicitărilor sale, 
în schimb orchestra îi este subjugatä. 

Cu d. I. Perlea la pupitru poți trăi spectacolul fascinant al 
simfoniei nesfârşite care este partitura lui Tristan și Isolda. 
Ca puncte culminante ale specatcolului pot fi privite pasajele 
instrumentale independente de scenă, care au dobândit în deo- 
sebi pecetea talentului și înțelegerii muzicale a d-lui I. Perlea, 
anume: cele trei preludii, stingerea tortei, aşteptarea Isoldei, 
intrarea vijelioasă a lui Tristan, măsura în 5/4 (« Tristan, der 
Held, in jubelnder Kraft ») şi « Liebestod ». 

Cel mai reuşit a fost actul întâi, ca atmosferă si tensiune dra- 
matică. In a doua jumătate a spectacolului, rezistența inter- 
pretilor, scăzută prin eforturile depuse, nu a mai îngăduit o 
realizare la nivelul aceleia ale actului prim. 

D-na Mimi Nestorescu a incarnat cu perfectie fizică pe Isolda. 
Actul întâi, de o țesătură muzicală foarte grea, l-a cântat cu o 
susținută bärbätie. Păcat că un defect de dictiune, mai ales a 
sunetului s, o împiedecă să aibă glasul pe atât de agreabil pe cât 
îi este înfățișarea pe scenă. 

D. Nicu Apostolescu — Tristan — care în unele părți ale 
partiturii a dovedit o putere de voce putin obișnuită, şi-a mlä- 
diat și şi-a disciplinat atât de bine glasul, încât, fără să fi părut 
câtusi de putin jenat, a realizat inflexiuni foarte agreabile în 
duetul de dragoste, 

Graţie acestor cântăreți cu calități atât de eminente și cu o 
tehnică foarte încercată, ne-am putut da încă odată seama că 
muzica din Tristan și Isolda, departe de-a fi — cum s'a pretins — 
o declamatie continuă si forțată, este în esență melodică, astfel 
precum a realizat-o geniul lui Wagner. 


D. G. Folescu care dispune de resurse vocale întinse a în- 
sufletit cu multă umanitate figura regelui Marke. 

Eroicul Kurwenal a fost bine desenat de d. 7. Athanasiu. 

D-na Mania Snejina a cântat cu multă bunăvoință rolul Bran- 
ghenei. 

Decorurile d-lui Victor Feodoroff, de mult bun gust, iar regia 
d-lui August Markovsky reușită. 


* 
* * 


Opera romanticä, asa cum a fost conceputä de Weber si 
Marschner a decăzut repede. Compozitorii germani, posteriori 
acestor doi, cu excepţia lui Wagner și a scoalei sale, s'au multu- 
mit să scrie opere fără tendinţe deosebite și fisionomie proprie, 
servindu-se doar de formele vechi. Opere menite unor succese 
trecătoare, scrise mai de grabă pe placul publicului, decât de 
nevoia de a exprima lucruri noi. Unii dintre aceștia au imitat 
dela Verdi, Gounod și Wagner, mai de grabă maniera exterioară 
— în deosebi orchestratia — decât conţinutul si fondul original 
al operelor acestora. Numai unele din ele au putut re- 
zista timpului şi ar fi nedrept să nu li se recunoască autorilor lor 
oarecare inspiraţie fericită, care se potrivește teatrului liric. 

Din această categorie de compozitori, pe lângă Konrad 
Kreutzer (1780—1840), F. von Flotow (1813—1883), Albert 
Lortzing (1801—1851), face parte şi Otto Nicolai (1818—1849). 
Născut la Königsberg, cu tendințe germane şi italiene, elev al 
lui Zelten la Berlin şi a lui Baini dela Roma, şi-a întrecut con- 
temporanii mai sus amintiţi, prin inspiraţie, eleganță și pros- 
petime. 

Nevestele vesele din Windsor e o operă comică agreabilă si 
destul de bine scrisă, întrun stil pe alocuri încărcat, însă plină 
de veselie și naturaletä. Cea mai bună pagină din această operă 
rămâne tot uvertura. Am fi preferat ca Opera Română din 
Bucureşti să fi ales în materie de operă comică, opera bufă a 
lui Verdi, Falstaff, care reprezintă tipul desăvârşit al comediei 
în muzică, fără să excludem din această categorie pe Maeștrii 
Cântăreţi, mai grandioasă, ale cărei proporţii si polifonie încărcată 
întrec însă cadrul care-i convine geniului comic. 

De aceea nu vrem să insistăm mai mult asupra acestui spec- 
tacol. E suficient dacă amintim că distribuţia sa a fost aleasă si 
ne-a dat prilej să admirăm cu egală plăcere pe: d-na Eugenia 
Babad (d-na Reich), d-na Valentina Cretoiu (d-na Fluth), d. 
Mircea Lazăr (Fenton), d. I. Manolescu (dr. Caius), d-na Dora 
Massini (Ana), d. Lucian Nanu (Sperlich), d. Gh. Niculescu- 
Basu (Falstaff), d. Rudolf Steiner (d. Reich) si d. Șerban 
Tasian (d. Fluth). 


* 
* x 

Seria spectacolelor cu ansamblul Operei de Stat din Viena 
a fost inaugurată de Rosenkavalier, cu d. Clemens Krauss la 
pupiiru. 

Dacă ne gândim mai bine, raporturile unui șef de orchestră 
cu executantii săi sunt exemplul palpabil al acțiunii pe care 
omul o exercită asupra omului, acțiune care face astăzi obiectul 
atâtor discuţii. În ziua în care unul dintre noi va fi consacrat 
câțiva ani de studii acestui subiect interesant — orchestra —, 
în ziua în care el ne va pune la dispoziţie, cu onestitate si fără lite- 
ratură de prisos, rezultatele experienței sale, în ziua aceea vom 
cunoaște lucruri noi asupra societăţii omeneşti, de care până 
acum habar n'aveam. Iată cinci duzini de instrumentiști, din 
care nici unul nu are altă libertate decât aceea de a face să 
răsune notele pe care le are în fața pupitrului său; fiecare trebue 
să execute nu numai notele din partitură, dar să se supună si 
indicatiilor imperative, recomandărilor scrise de compozitor; 
fiecare a cântat şi a răscântat partitura sa, de zeci de ori, în de- 
cursul reprezentatiilor anterioare; cu toţii sunt de obicei con- 
duşi de șefi de orchestră, oameni cu știință, din care unii au chiar 
şi talent și temperament; într'o zi însă, sub conducerea unui 
străin, dau unei opere bine cunoscute lor, o interpretare unică 
şi desăvârşită, din toate punctele de vedere. Care să fie pricina? 

Care să fie deci secretul revelatiei pe care ne-a prilejuit-o d. 
Clemens Krauss, prin interpretarea orchestrală mai mult decât 
perfectă, pe care a dat-o partitiunii lui Richard Strauss? E 
simplu. N'a ținut să se manifesteze numai ca simfonist, în dauna 
scenei, ci a căutat să echilibreze şi să arbitreze conflictul, deose- 
birea de interese pe care le reprezintă fiecare în parte: orchestra 
şi scena. D-sa a acompaniat scena. Orchestra nu suna de sine 
stătătoare, ci avea inflexiuni de clavecin care însoțeau desfäsu- 
rarea acțiunii scenice, la rândul ei susținută de voci omenești, 
nu de instrumente. 

Demonstrația atât de simplă a d-lui Clemens Krauss poate fi 
considerată ca o lecție de a menaja vocile, fără a dăuna totuși 
liniei simfonice a partiturii. Și pentru această demonstraţie netă 
îi suntem recunoscători, în speranța că nu va fi desartä pentru 
colegii săi, care mânuesc bagheta în cadrul Operei Române din 
București. 

In decursul celor cinci spectacole, în care s'au reprezentat 
Rosenkavalier, Liliacul, Carmen si Aida, am putut să apreciem 
— în ordinea enumerării lor—pe următorii protagoniști ai 
scenei vieneze: 

In primul rând, pe d-na Viorica Ursuleac care ne-a înfățișat 
pe Mareşala din Rosenkavalier, cu toată arta desăvârșită la care 
poate râvni cea mai înzestrată actriță şi cea mai desăvârşită 

cântăreață. Am avut în fata noastră o autoritate necontestată a 
genului, care a atins culmi de cea mai înaltă tensiune artistică, 
cu mijloace din cele mai simple, mai fireşti și mai expresive. 
E locul să amintim ce reprezintă glasul, si știința de a și-l con- 
duce, al d-nei Ursuleac? Ar fi s'o tratăm ca începătoare, când 
de fapt a ajuns la plina maturitate a posibilităților d-sale de 
creatiune artistică, 

D. Helge Roswaenge e incontestabil un tenor de mare clasă. 
Rar se aude un José (Carmen) si un Radames (Aida) mai buni. 
Voce caldă, timbru strălucit, registre egale, mezza-voce unică, 
d-sa a împărtăşit cu d-na V. Ursuleac succesul turneului vienez. 
Am admirat mai ales felul cum a știut să-și rețină vocea în duetul 
cu Michaela din Carmen. Cântărețul desăvârşit care este d. 
H. Roswaenge şi-a dat seama că un tenor spint nu poate sta în 
concurență cu o soprană lirică și ca atare a încercat și a reușit ca 
duetul să fie duet, iar nu duel între două timbre neegale. Aviz 
si lecție pentru cântăreții Operei Române din București. 

D-na Adele Kern — o voce de autentică subretă de coloratură — 
„a apărut în Sofia din Rosenkavalier si Adela din Liliacul, reușind 

să ne dovedească, pe lângă calităţile d-sale neîntrecute de mare 
artistă, si o voce fragedă, suplă, agreabilă, egală ca întindere, pe 
care a mânuit-o cu multă ușurință şi rafinament. 

D. Alfred Jerger, poate unul din cei mai muzicali cântăreți 
din câţi ne-a fost dat să auzim, dublat de un mare actor, a sus- 
ținut cu toată autoritatea rolul lui Ochs von Lerchenau din 
Rosenkavalier si ne-a dovedit că unui cântăreț nu-i este suficientă 
vocea pentru a face carieră, când vocei nu i se adaugă şi alte cali- 
täti: muzicalitate, inteligență scenică, talent, etc. 

D-na Ella Flesch a apărut în Rosenkavalier, în travesti, în 
rolul lui Oktavian, pe care l-a susținut cu multă strălucire în 
voce si naturaletä în joc; în Rosalinda din Liliacul a cântat cu 
deosebit simț ritmic si multă pasiune frumosul ceardas din actul 
al doilea; adevărata măsură a calităților sale vocale ne-a dat-o 
în rolul titular din ida, pe care-l posedă admirabil studiat, 
până si în ultimele amănunte. Rar ne-a fost dat să auzim o Aidă 
atât de desăvârșită, cu un registru atât de generos și bine mânuit. 

In rolul paznicului închisorii, Frosch, din Liliacul am aplaudat 
din inimă pe d. Wilhelm Ritter, un talentat şi volubil actor. 

D-na Rosette Anday, o cântăreață pare-se de mare clasă, după 
rangul pe care-l deține la Opera de Stat din Viena, a înțeles să 
cânte de o manieră sui-generis rolul titular din Carmen. N'am 
gustat de loc apariția d-sale, mai ales în actul întâi, pe care l-a 
confundat cu un lied de Schumann. Mai ales Habanera si Segui- 
dilla au fost cântate fără atenţie la tempti si la ritmul partiturii 
lui Bizet. D-na R. Anday îşi debita rolul parcă ar fi purtat 


OPERA ROMÂNĂ 209 


indicatia ad libitum. Ne miră faptul că d. I. Perlea, care con ducea 
spectacolul, atât de minuţios şi de conștiincios interpret al ope- 
relor a căror răspundere și-o asumă, a consimţit să prim eascä 
în reprezentație pe d-na R. Anday (după ce-și putuse da 
seama, încă dela repetiție, de licențele pe care și le îngă duie 
interpreta vieneză) când stiutä este severitatea d-sale față de 
angajații Operei Române. Or, tocmai în această ocazie nu era 
permisă aplicarea adagiului quod licet Jovis ! Pe lângă excent ri- 
citätile amintite de care nu este vinovatä numai d-na R. Anday, 
ci mai ales acei ce o tolerează ca atare, d-sa are o voce cu un re- 
gistru grav bogat și de un timbru plăcut și autentic de mezzo- 
soprană, cu toate că tremură și distonează în acut. 

D. Willy Domgraf Fassbaender, bariton cu timbru agreabil, 
rămâne totuşi un cântăreţ «bon pour l'Orient». 

Ar fi fost preferabil pentru autoritatea de director de scenă 
a d-lui August Markowsky ca d-sa să nu fi apărut în rolul lui 
Frank din Liliacul, în care s'a dovedit cât de lipsit de resurse 
scenice şi de talent este. 

Dintre protagoniștii Operei Române din Bucureşti au colaborat 
la succesul acestor spectacole: 

D. Jean Athanasiu în Amonasro (Aida) a risipit cu dărnicie 
si frumoase efecte vocea sa generoasă de mare cântăreț. 

D-na Eugenia Babad a avut o reușită apariţie în Anina (Rosen- 
kavalier), rol pe care l-ar putea susține pe orice scenă apuseană, 
şi a purtat cu mare distincție si naturaletä travestiul în Orlo- 
foski (Liliacul), a cărui partitură a cântat-o în limba germană, 
cu o perfectă dictiune, cu o voce proaspătă și bine mânuită. 

D. Viorel Chicideanu ca totdeauna foarte la locul său în rolul 
tenorului italian din Rosenkavalier. 

D-na Valentina Cretoiu a susținut cu bun simţ şi frumoase 
resurse vocale partitura Michaelei (Carmen), pe care a cântat-o 
în limba germană. 

D. G. Folescu impresionant în Ramfis (Aida). 

D. Mihail Nasta a cântat cu mare volubilitate și deosebită 
muzicalitate rolul Alfred (Liliacul), căruia i-a imprimat accente 
remarcabile. 


* 
* * 


Cu ocazia desființării concesiei Operei Române din București, 
actualii conducători ai acestei instituții au găsit 37 de cântăreți 
în curs de angajament, pe care îi clasificăm, după cum urmează, 
după caracterul vocii lor: 

Subretä de coloratură: d-na Emilia Guţianu; soprană de colo- 
ratură: d-na Margareta Metaxa; soprane lirice: d-nele Lydia 
Babici, Zoe Corfescu, Victoria Costescu-Duca, Valentina Cretoiu; 

soprane lirico-dramatice: d-nele Maria Cojocăreanu, Alexan- 
drina Elefterescu, Dora Massini, Virginia Miciora; soprană 
dramatică: d-na Elena Basarab; mezzo-soprane: d-nele Eugenia 
Babad, Tana Nanescu, Maria Snejina; tenori lirici: d-nii Viorel 
Chicideanu, Mircea Lazăr, Lucian Nanu, G. Stefanovici; tenori 
krico-dramatici : d-nii Eleazar Algazi, Spiridon Dumitrescu, Emil 
Marinescu; tenor dramatic: d. Nicu Apostolescu; baritoni: d-nii 
V. Alexiu, A. Alger, Jean Athanasiu, Nae Dumitrescu, Al. Lu- 
pescu, Ion Manolescu, R. Schilton, Șerban Tasian, C. T'eodo- 
rian; bași: d-nii G. Folescu, G. Marinescu, G. Niculescu-Basu, 
N. Secăreanu, Rudolf Steiner; bas buf: d. G. Oprişan. 

Acest personal era si este suficient pentru a face față exigențelor 
întregului repertoriu al Operei şi unei bune distributiuni. 

Dela 1 Ianuarie si până astăzi, au mai fost angajaţi în sta- 
giune: d-nele Felicia Vasiliu (subretă de coloratură), Nia Bă- 
descu (soprană lirică); d-nii Dinu Bădescu (tenor liric) și 
Edgar Istraty (bas cantabil). Dintre aceste patru elemente, pri- 
mele două si cel de-al patrulea sunt cu totul inutile si nu co- 
respund nici unui interes artistic, deoarece nu reprezintă nici un 
aport vocal de care Opera să fi avut nevoie sau de a cărui lipsă 
să se fi resimţit vreodată. 

Nici angajarea d-lui Dinu Bădescu nu era menită să umple 
un gol. Prezenţa sa în ansamblul Operei este însă incontestabil 
utilă, după consumarea faptului. Numai că salariul de 18.000 lei 
lunar depäseste si capacitatea de plată a Operei si salariul primului 
tenor dramatic, d. Nicu Apostolescu, și acel al primei soprane 
lirico-dramatice, d-na Maria Cojocăreanu, ambele de 16.000 lei. 
Când știut este că tenorul dramatic este cea mai bine plătită 
voce dintre toate categoriile de tenori. 


Tot atât de norocos a fost si d, Edgar Istraty, care pentru 
vocea d-sale excepțională a obținut un angajament tot atât de 
excepțional de 15.000 lei lunar, când nimic nu justifica reintrarea 
sa în ansamblul Operei. In August 1929, d. I. Perlea, pe atunci 
director general al Operei Române, a renunțat la remarcabilul (!) 
aport artistic al d-lui E. Istraty. Nu știm dacă, de rândul acesta, 
reangajarea marelui bas se datoreşte tot d-lui I. Perlea. In caz 
afirmativ, când a greşit d-l I. Perlea ? In 1929 sau în 1934? Noi 
credem că în 1934. Ne permitem să împrospătăm memoria d-lui 
I. Perlea, amintindu-i că dela 1 August 1929, Opera Română 
a renunțat la serviciile d-nelor A. Dumitrescu și A. Lupescu, 
a d-lor P. Căldăraru şi Gr. Maggiari, elemente nu mai putin 
valoroase decât d. E. Istraty. Nu ar fi echitabil să li se dea 
si acestora reparația pe care n'o merită nici d. E, Istraty? 

După cum am amintit, personalul artistic al Operei Române 
din București, în funcţie în Decemvrie 1933, era suficient ca 

număr și calitate pentru a susține repertoriul existent si a fi 
distribuit judicios în cele trei premiere ale stagiunii: Tristan și 
Isolda, Casa cu trei fete si Femeile vesele din Windsor. 

De aceea, când am văzut că în distribuția reluării Liliacului 
figurează d-na Nya Roma, în reprezentaţie, în rolul Rosalindei, 
am bănuit că trebue să fie vorba de o achiziție cu totul exceptio- 
nală. Când colo, am suferit din punct de vedere muzical și încă 
două seri de-a rândul, deoarece am ţinut să ne verificăm impre- 
siile asupra acestei neofite a scenei. D-na Nya Roma este în- 
tr'adevăr femeie frumoasă, dar numai atât, când e vorba de a 
spune bine despre apariția d-sale în Liliacul. Voce întinsă, dar 
gâtuitä şi o manieră defectuoasă de a cânta. Pe lângă aceasta, 
d-na Nya Roma este complet lipsită de muzicalitate și de calități 
scenice. Partenerii d-sale o căutau într'o parte bine determinată 
a scenei, iar d-sa se găsea tocmai în partea opusă. Nu se poate 
menţine în cadrul partiturii si cântă tot timpul fals, Asemenea 
element nu trebue admis, nici în reprezentație, nici măcar cu 
titlu de experiență pe scena Operei noastre, atâta vreme cât 
d-na Margareta Metaxa cunoaște şi a mai cântat rolul Rosa- 
lindei, iar d-na Maria Cojocăreanu posedă cu prisosintä vocea 
corespunzătoare acestei partituri. 

Aceeaşi observație despre d-nele A. Pirracini și Pya Igy care 
şi-au experimentat în mod lamentabil lipsa lor de voce și de talent 
pe scena Operei Române din București. 

Suntem siguri că într'o zi aceste doamne vor apare pe o scenă 
dintr'un Mizil austriac sau dintr'o Slatină italiană cu recoman- 
datia de l’Opéra royal de Bucarest. Prima noastră scenă lirică, 
condusă de un om de bun gust şi de talent ca d. I. M. Sado- 
veanu şi de un muzician desăvârşit ca d. I. Perlea, nu merită 
să fie compromisă, nici în ţară, nici în străinătate de asemenea 
elemente care n'au ce căuta într'un ansamblu atât de ales ca 
acel al Operei Române din Bucureşti. 

Mai de grabă am vrea să știm dacă d. Mihail Nasta a fost an- 
gajat definitiv, acolo unde credem că de multă vreme îi era locul. 


RADU N. CIOCULESCU 


LIBRĂRIA FRANCEZĂ 


Semândtorism trans-oceanic. 


Sau «Le Mexique avec amour ». Aşa se rostește manșeta ultimu- 
lui volum-reportaj : « Anahonac ou l’Indien sans plumes» al lui Marc 
Chadourne, voluni prezentat în condiţii din cele mai îngrijite, 
într'o ediție quasi de lux, de bătrâna si totuși tânăra casă din rue 
Garancière. 

« Avec amour »? De sigur. Dar ce fel de « amour »? Căci si de 
ne-am închide urechea si nu am da ascultare soaptelor care fac să 
circule pretutindeni povestea adevărată, a cărei emoţionantă trans- 
punere şi fruct a fost « Absence » 1) — un fel de reînviere a răfue- 
lilor publice de pe vremuri dintre George Sand și Musset, în 
urma aventurii dela Veneţia — si chiar dacă am uita adevăratele 
nume ale personajelor acestui roman, tot nu ne-am putea înăbuși 
pe deplin dorința de a şti dacă aceste note de drum au fost scrise 
în timpul sau în urma călătoriei. 

De unde, într'adevăr, dragostea aceasta netärmuritä a lui Cha- 
dourne pentru indieni, pentru o anumită viață — viaţa aceea 
frustă şi idilică ce făcea deliciul vremurilor semănătoriste? Sau, 
mai precis, de unde acea ură și dispreț pentru tot ce este civiliza- 
tie occidentală, ritm de viață modernă? Fără îndoială, figura lui 
Vasco ne e mereu prezentă în minte: evadarea, ruperea tuturor 
punților, pornirea în lumea largă, vraja Pacificului... Dar totul 
are un accent atât de deosebit acum. 

Chiar stilul diferă. Şi volumul Chine era scris în chip simțitor 
deosebit. Dar pe când acest reportaj care i-a adus autorului 
premiul Gringoire în 1931 — avea ceva sarcastic si se desfășura 
într'un ritm extrem de grăbit, Anahonac trădează o exaltare par- 
ticulară care, pe lângă sufletul cald, frenetic chiar, ce circulă de-a 
lungul paginilor, se manifestă printr'un exces de verbalism de 
un colorit violent ce reamintește, pe alocuri, incontinenta de ex- 
primare a lui Delteil. 

O splendoare copleșitoare, aproape iritantă, asemenea parfu- 
murilor grele si atâtätoare ale grădinilor tropicale se etalează în 
descrieri învăluite în atmosfera febrilă a pământului acela cald — 
tierra caliente — atmosferă în care un imponderabil excesiv plu- 
teste în aer, fermentează în sânge, mustește în priviri și se rezolvă 
în desläntuiri revoluționare si sângeroase. 

Iată — de pildă — alături de un evocator desen în alb și negru 
de Th. Brenson, un pasaj din descrierea golfului în care are să 
debarce în zori: 

« Golfe du Mexique... Sur la mer de couleurs, les flèches et 
les poignards d'un grand soleil échevelé. La nuit, le masque de 
cristal de la lune indienne. Parfaitement ronde, le front fuyant et 
sans menton comme les figures mayas, irradiant ce feu trop dense 
qui tue les astres autour d’elle, noircit le ciel, effraie les eaux... 

Les courants chauds tournent dans la nuit du golfe, brassent 
de naissantes et mourantes nebuleuses qui se muent en pâles ors 
dans notre sillage, comme sous la proue des caravelles, «Nuit, 


1) 1 vol. Plon. 

desespoir et pierreries ». Phosphorescences, armadas englouties, 
rêve d'or, peur de désastre, Un instinct plus sûr que les boussoles 
guide vers cet Eden oceanique les anguilles des rivitres froides: 
vingt mille lieues sous les mers, pour venir frayer dans ces sar- 
passes et ces eaux gluantes de vies suspendues. Sur les ponts du 
paquebot, une musique traîne un air de rumba qui, depuis la 
Havane, corrompt ce bateau allemand de lascivité cubaine. Cuba 
nous a laissé son relent de colonie, parfum de rhum et d'ananas, 
de filles brunes et de tabac frais ». 

Si mai departe, feeria unui parc pe lagună: 

« Sur l’ancien lac des Chichimecs, des radeaux de roseaux, de 
simple fascines recouvertes d'un peu de terre, de détritus vége- 
taux sont devenues des îles, ont pris racine, formé les premiers 
quartiers de la Venise aztèque. Aujourd’hui d'humides bosquets 
où fusent, dans le feuillage des bords, d’éblouissantes gerbes de 
lis d’eau. Dans la verte et liquide lumière des arbres qui plongent 
sur les venelles lacustres, les calices qui retombent en pluie, les 
hibiscus des haies ont, en plein jour, l’éclat d’artifices nocturnes. 
Enfouies dans les palmes et les broussailles, des huttes émergent, 
des dindons font la roue, des linges flambent au fond d’une va- 
peur où filtrent des rais lumineux. La vit un peuple furtif et ma- 
raîcher. 

De jardin en jardin les pirogues vout cueillir, comme au fil de 
l’eau, les tubereuses et les jacinthes. Parfois, plongeant entre les 
racines qui rattachent les berges aux fonds ténébreux, file un 
corps cuivré. Paradis indien ». 

O carte ce nu se poate rezuma, o carte egal de fermecătoare si 
de iritantă. Intre feeria descrierilor somptuoase, Chadourne îm- 
brätiseazä cu ochii închiși — parcă voluntar închiși — cauza na- 
tionalismului indian, extaziindu-se — repet — asupra vieții aces- 
tor indieni în același chip copilăresc şi sirupos idilic, în care se 
extaziau scriitori şi cetitori, prin 1909, în faţa așa zisei bucolice 
vieți rurale dela noi. 

Ceea ce nu împiedică însă, în liniile lui mari, ca volumul acesta 
să fie foarte interesant, oferind o vedere de ansamblu, putin cam 
subiectivă, dar detaliată și colorată viu, a situaţiei actuale, politice 
şi sociale din Mexic. 


France la doulce. 


Nu este vorba de ultima carte a lui Paul Morand, ci de penul- 
tima : Rococo. Mai precis, de prima din cele șapte sau opt pove- 
stiri din care se compune volumul. Povestiri de caracter atât de 
diferit, încât autorul, socotindu-le ca un mozaic puţin cam hetero- 
clit, le-a dat titlul de Rococo, de oarece punerea lor laolaltă 

reamintește acele înfiorătoare încrustaţii și conglomerate de orna- 
mentatii ce au pecetluit o întreagă epocă. Morand poate că nu şi-a 
închipuit cât de îndreptățit a fost acest titlu. Fiindcă povestirile 
sale sunt pur si simplu lamentabile cu excepţia celei dintâi — 
cum am mai spus —întitulată La mort du cygne, care este o 
adevărată minune de finețe și frăgezime pur franceze. 


S'a spus deseori că francezii sunt prin excelență povestitori. 
Paul Morand, cu această nuvelă, o dovedește strălucit și odată mai 
mult. Când vrea, când se hotărăște să își dea puţină osteneală, 
omul acesta are darul de a uita că este un glob-trotter sceptic și 
neurastenizat, de a se desbăra de un anumit snobism al expri- 
mării și chipului de a prezenta lucrurile, si de a se cobori din- 
tr'odată în ascunzisuri si adâncimi sufletești atât de străvezii, în- 
cât la prima vedere par a fi doar înfiorări de suprafață. Cine nu 
își aminteşte anumite pasaje din Lewis et Irene, precum si din 
acea serie de trei nuvele al căror titlu îmi scapă (într'una din ele 
făcea portretul unei dansatoare, pe jumătate sälbatecä, care se 
refugiază dela o serată într'un cort în împrejurimile Londrei), 
pasaje ce cuprind incomparabile frumuseți? Cu aceeaşi pană 
este scrisă si La mort du cygne. Un «soricel» din școala de 
balet a Operei din Paris — și atmosfera vetustă a acestui prăfuit 
monument este admirabil evocată, în cele mai pitorești și înduio- 
şetoare detalii — o fetiță de 14—15 ani, care vine în fiecare di- 
mineatä, de undeva, dinspre St.-Cloud, cu autocarul la Paris si se 
reîntoarce seara târziu, trudită, înfometată și somnoroasă. 

Micuța Rose este un strop curat de lumină într'una din acele 
familii mărunte, dar senin echilibrate, care fac farmecul si tăria ade- 
ratei France la doulce. Rose are o taină și o bucurie: o dragoste 
copilărească amestecată de admiraţie și devotament pentru steaua 
baletului. Stea care într'o bună zi este înlocuită de o dansatoare 
cu maniere barbare, venită dintr'o îndepărtată Rusie sovietică 
si care — cu tot talentu-i si personalitatea sa prodigioasă — pă- 
trunde ca o catastrofă în atmosfera de fragil si de 1900 a Operei 
Mari. Un proces subtil se desfăşoară atunci în sensibilitatea mi- 
cutei Rose, care, fără să fie îndemnată de nimeni, ci cel mult de 
unele împrejurări, deschide o trapă prin care dansatoarea, so- 
sită dela barbari, se prăbușește dispărând pentru totdeauna de 
pe scenă. Atâta tot. Tramä aparent absurdă, stupidă chiar. Dar 
ale cărei împletiri sunt acoperite de o broderie arahneeană cu 
colorit de o finețe, în nuantare, desăvârșită. 


Nimic morbid în gestul micutei Rose, nimic echivoc în dra- 
gostea şi sacrificiul ei, cel mult un fel de instinct simbolic de apă- 
rare a vechii Frante, terorizată de invazia (barbarilor ». Dar nici 
măcar atât. Totul se petrece într'un registru sufletesc care este 
redat în același chip si cu aceleași nuanțe. 

Limpede, fluent, firul povestirii se desfășoară captivant, împletit 
cu imagini primăvăratice, scăldate în lumina atenuată si parfumul 
proaspăt si discret al frunzisurilor pădurilor renăscânde, prin care 
autocarul o duce si o aduce pe micuța Rose dela Celles la Paris și 
înapoi. 


I. IGIROSIANU 


ARHITECTURĂ MODERNĂ . 


Sunt sigur că, de-am întreba la un examen zece studenți me- 
diocri : Cine-i autorul lui Shylock ? al lui Tristan si Isolda ? al Phe- 
drei? Cine a pictat Gioconda? și cine a imortalizat-o în piatră pe 
Venus din Millo? — toţi ar obține note bune. Mă îndoiesc însă, 
dacă măcar unul din zece profesori eminenti ar putea să răspundă 
cine-i autorul bisericii Notre Dame, a Parthenon-ului, a Operei 
din Milano sau a palatului din Schânbrunn. 

Intrebati pe un om cult, ce părere are despre opera lui Chalgrin, 
si veţi vedea că nu are nici una, deoarece nu știe că opera lui Chal- 
grin este Arcul de Triumf din Paris. 

Până acum 10—15 ani, arta arhitecturii a fost în afară de preo- 
cupările mulțimii. 

Aveai impresia că oamenii care căutau case nu se uitau mai sus 
de doi metri dela pământ, distanță la care se lipesc de obicei 
biletele « de închiriat » sau « de vânzare ». 

Arhitecturii de azi i s'au dat diferite denumiri : Cubistă, futuristă, 
lineară, de avangardă, etc. etc. Noi o vom numi arhitectură mo- 
dernă, fiindcă corespunde necesităților noastre actuale. Caracte- 
ristica arhitecturii vechi era frumosul. Caracteristica celei moderne 
este utilul. 

Doi factori stau la baza ei: betonul armat si electricitatea. 

Pulberea cenușie, amestec de calcar și argilă, stropită cu nisip şi 
apă — încorporând bare de fier — ingädue puncte de sprijin 
foarte distantate. 

Multumitä acestui fapt, o multime de probleme ce päreau irea- 
lizabile, au fost definitiv solutionate. 

Coloanele care împiedecau privirile spectatorilor, în sălile de 
teatru, au fost suprimate ; stâlpii ce susțineau balcoanele, au devenit 
inutili; terase, cât de mari, ce ies din corpul clădirilor, sunt uşor 
realizabile si întreg esafodajul ce susținea acoperișul a fost în- 
läturat. 

Inainte vreme, zidurile erau groase pentru a fi solide si casele 
se făceau joase, deoarece scările sunt obositoare, iar încălzitul, la 
etajele de sus, este foarte anevoios. 

Azi, zidurile subțiri sunt mult mai trainice, mulțumită betonului, 
scara electrică — ascensorul — a suprimat distanțele între etaje, 
iar caloriferul încălzeşte rapid, oricâte caturi, în mod uniform și în 
același timp. 

Trecerea dela stilul — să-i spunem clasic — la stilul modern 
n'a fost prea uşoară. 

Motivul e uşor de înțeles : stilul modern nu se putea plagia. 

In timpul acesta de tranziție, multe clădiri mari, din marile 
metropole, au suferit ultragiul arhitecților mediocri, busculati 
de perfectiunile tehnicei moderne. 

Așa bunăoară, radiatoarele au fost împăunate cu linii reliefate 
Ludovic al XV-lea, ascensoarelor li s'au dat forme de litiere, iar 
lavabourile erau console Ludovic al XVI-lea. 

Și asemenea absurditäti se întindeau în toată casa, pe plafoane, 
pe uși și pe pereți. 

Arhitectura modernă e făcută din linii simple, Linii drepte 
sau curbe, cunoscute din toate stilurile, dar lipsite de toate orna- 
mentele. 

Dacă am compara arhitectura cu o femeie, am ajunge la con- 
cluzia că arhitectura modernă față de cealaltă, e ca femeia tunsă 
față de surorile ei bătrâne, ce purtau coade sau peruci. 

E mai urîtă femeia fiindcă-i tunsă? Nu. 

Arhitectura modernă este universală. Explicaţia e simplă. Un 
italian și un german, înainte vreme, trăiau cu totul separați. Nu-i 
unea, doar, decât credinţa. 

Nu existau gazete, nici reviste ilustrate, nici reviste de speciali- 
tate și nici cinematografe. Și nu existau nici expresuri, nici 
aeroplane care să faciliteze vizitele reciproce. i 

Omul modern însă are aceleaşi gusturi și aceeași nevoie de 
confort, 

De sigur cä diferenta dela tarä la tarä era mult mai pitoreascä. 

« Faptul însă, că înainte vreme, o călătorie în Japonia era mai 
pitoresc — spune Stevens, — nu cred că-i poate obliga pe ja- 
ponezi să desconsidere betonul și să se lase masacrați în casele lor 
de nuiele și hârtie », 

Detractorii stilului modern susțin că originea lui e sărăcia. 

Nu e tocmai un neadevăt ceea ce susţin. Unul din cei mai mari 
arhitecți ai timpului, Victor Bourgeois, şi-a terminat astfel o 
conferință ţinută la Bruxelles: C'est la dèche qui sauvera l’archi- 
tecture. 

Intr'adevăr, puţini își mai pot plăti astăzi balcoane lucrate în 
fier forjat, coloane de marmoră rară si capiteluri aurite. 

Frumusețea se realizează însă și prin linii, nu numai prin orna- 
mente, prin proporţii armonioase, prin cavități si plinuri, prin 
jocuri de cuburi, prin umbre și lumini. 

O frumusețe prea austeră, poate, dar numai rareori lipsită de 
măreție, 

Cu siguranță că și peste 100 de ani, se vor mai clădi case, ca 
acum 200 de ani. 

Dar, după cum ieri se râdea cu răutate de arhitectura de azi — 
mâine se va râde cu indulgență de arhitectura de ieri. 


SOARE Z. SOARE 

Să reținem din cronica noastră trecută — despre problema 
Austriei — mențiunea a două documente internaționale: pe de 
o parte, declarația unită a Marilor Puteri, din 17 Fevruarie, pe 
de altă parte, protocolurile semnate la Roma de Italia, Austria 
si Ungaria, la 17 Martie. Primul reprezintă reacția colectivă a Ma- 
rilor Puteri la acțiunea politică a Germaniei, de ameninţare a 
independenței Austriei. Secundul reprezintă reacția izolată a 
Italiei la acțiunea politică și economică de penetratie a Germaniei, 
în basinul Dunärean. Replica Marilor Puteri (al cărui text 
l-am reprodus în numărul trecut) este o formală declaratiune 
de veto la încercările de anexare a Austriei, de către Germania. 
Replica Italiei, în schimb, are caracter politic și economic. Cele 
trei protocoluri reprezintă într'adevăr un sistem de consultare 
politică şi de schimb comercial între Italia, Austria și Ungaria 
si, totdeodată, un program de organizare a unui eventual sistem 
economic a statelor dunărene, Iată criza austriacă devenind, 
din problemă politică internă, de frictiune de partide sau de 
formulare constituțională, punctul de plecare al problemei de 
organizare a Europei Centrale. 

Protocolurile dela Roma apar deci, în primul rând, ca o lature 
a problemei economice a Austriei, dar ele au de asemenea o altă 
semnificaţie în politica internaţională. De aceea, înainte de a trece la 
analiza acestor acorduri, să schitäm un crochiu al situatiunii 
internaționale. 


* 
* * 


Punctul nostru de plecare: 14 Octomvrie 1933. Mai exact, 
afirmatia unui publicist englez cä aceastä datä (la care Germania 
si-a comunicat retragerea din Conferinta Dezarmärii si apoi din 
Societatea Naţiunilor) reprezintă momentul de separatie a două 
perioade din istoria politică contemporană a Europei: sfârșitul 
perioadei post-belice şi începutul perioadei ante-belice. 

Nu ne însuşim pronosticul. Vom recunoaşte însă acestei 
date — în labirintul de date si evenimente — valoarea de jalon 
în studierea fenomenului politic internațional. 

14 Octomvrie 1933 reprezintă, cu adevărat, linia de demarcaţie 
dintre cele două conceptiuni diplomatice care au guvernat rela- 
tiile internationale dela război încoace. 


Prima perioadă s'a desfășurat sub semnul Statelor-Unite ale 
Americei. S'a inaugurat prin cele r4 puncte ale lui Woodrow 
Wilson, inspirat de mesianismul pacifist american, s'a con- 
cretizat în travaliul tehnic neîntrerupt al instituţiilor dela Ge- 
neva şi Haga, s'a încheiat prin declaraţia de egocentrism american 
făcută de Președintele Roosevelt, prin mesajul adresat con- 
ferintei economice dela Londra, la 4 Iulie 1933. Pivotul acestei 
perioade — de solidaritate internațională — a fost principiul si 
tehnica cooperării internationale. Cooperatia concepută ca scop 
și ca mijloc: final politic la fenomenul de interdependentä eco- 
nomicä, instrument economic de temperare a sensibilitätilor 
politice nationale. 

Problema păcii se rezolva prin organizare : si vis pacem para 
pacem. 

Perioada a doua se desfăşoară sub semnul Germaniei. S'a inau- 
gurat prin declarația de desfacere din angrenajul instituțiilor 
dela Geneva, inspirat de mesianismul rasist pan-german. Me- 
todele de acțiune în această perioadă, a desolidarizării inter- 
naționale, sunt revizuirea tratatelor de pace, pe de o parte, și 
afirmarea veleitätilor de hegemonie, pe de altă parte. 

Problema păcii devine o problemă de armare: si vis pacem para 
bellum. 

In prima perioadă economicul primase politicul. Cooperarea 
internațională — care distinge două faze: în primul deceniu, 
faza cooperării universaliste, apoi, faza cooperării regionaliste — 
folosise drept instrument tehnic de asoczare economică respectivă, 
clauza națiunii celei mai favorizate şi apoi clauza tratamentului 
preferenţial. 

Astăzi, cooperarea economică internațională — fie pe plan uni- 
versal, fie chiar pe plan regional — este suspendată; acolo unde 
se mai observă asociare economică (Mica Intelegere Econo- 
mică, protocolurile italo-austro-ungare), criteriul este politic. 
Tehnica se exprimă prin formula aliantelor : concesiile economice 
sunt condiționate de cointeresul politic. Politicul primează eco- 
nomicul. 

Politica internaţională îngloba, în trecut, politicile externe 
ale statelor; astăzi, politica internațională este subordonată poli- 
ticilor externe. In locul pactelor universale, negocieri bilaterale. 
In locul întrunirilor periodice dela Geneva, al diplomaţiei 

deschise si al tratativelor publice, determinând o formlă unitară 
de convergență a intereselor comunității internaţionale, peri- 
oada nouă se caracterizează prin călătoriile Miniştrilor de externe 
dela o anumită capitală la alta, — diplomatie peripatetică, — 
prin statute de consolidare, a alianțelor — formulă de conver- 
gentä a intereselor unui grup limitat de state, — prin pacte sau 
tratate de garantare a securității a unei singure frontiere. 

In locul formulei « frontierelor spiritualizate », planuri de forti- 
ficatii. Tratatele internationale — « modele de diplomatie deschisă » 
si «coduri de morală internaţională » sunt urmate, astăzi, de tra- 
tate bilaterale (chiar înregistrate la Societatea Naţiunilor) care 
poartă totuși uneori suspiciunea de a acoperi stipulatiuni secrete. 

Problema desarmării, a reparatiunilor, a datoriilor interaliate, 
a regionalismului economic, care au fost ani de-a rândul privite 
ca aspecte ale tehnice integrării internationale, au luat aspectul 
disociativ al reînarmării, al repudierii datoriilor externe, al or- 
ganizării autarhiilor economice. 

Fenomenul dominant al politicii internaţionale a fost în prima 
perioadă : integrarea statelor într'o politică unitară. Se căuta for- 
mularea normelor de constituire a comunităţii internaționale. 
Discuţiile gravitau de pildă în jurul problemei federalizării sta- 
telor europene. Astăzi, discuţiile se centrează pe problema secu- 
rității frontierelor. Statele duc politica lor proprie — de apărare. 

In locul principiului democratic și egalitar al coordonării rela- 
tiilor internationale, au apărut veleitäti de hegemonie, discriminări 
dintre statele mari şi mici, planuri de ierarhie internaţională. 

In locul atmosferei de încredere reciprocă ce a dominat peste 
un deceniu lucrările Societăţii Naţiunilor, se strecoară astăzi o 
senzaţie de « culise ». « L/esprit de Génève » — spirit invocat infai- 
libil la toate conferințele internationale, altădată — apare greu, 
chiar când aceiași delegaţi, strânși în jurul acelorași mese, repetă 
același ritual. Ca și în şedinţele spiritiste, prezența unei singure 
persoane neîncrezătoare zădărnicește succesul. Putinta de lucru este 
condiționată de regula umanităţii. Si de buna credinţă a părților 1). 
De aceea astăzi, unii abandonează instituția, alții mută sediul 
conferinţelor, câțiva — în sfârșit — puţini la număr mai lucrează 
încrezători pentru trecerea acestei perioade de depresiune. 


1) Există într'adevăr o criză a Societăţii Naţiunilor. Vorbesc de criza Socie- 
tăţii Naţiunilor tocmai acei care au căutat mai mult să-i micşoreze autoritatea. 
Se preconizează planuri de reformă a Societăţii Naţiunilor mai ales de statele 
ce găsesc în orânduirea dreaptă a tratatelor de pace și în forța Societăţii Na- 
tiunilor, piedica în urmărirea unei politici egoiste sau a ambitiunilor impe- 
rialiste. 

E simptomatic şi linistitor că, în timp ce două state și-au anunţat retragerea 
din Societatea Naţiunilor (pentru a-şi tocmi, poate, conditiunile de întoarcere), 
se desemnează tendinţa altor state de a se alătura ei. 

Canavana politicii internaționale și-a reluat înfățișarea de 
esichier. 

In primul deceniu după război, tendințele de aläturare a sta- 
telor sugerau metafora discului lui Newton: coloarea albă pro- 
dusă prin mișcarea circulară a unui disc; colorile, cât mai nete 
ale spectrului solar, armonizându-se până la unificare. Popoarele — 
cu cultura lor autentică redată prin colori specifice — așezate pe 
același disc al intereslor economice, mânate de mișcarea pro- 
gresului civilizator, tindeau spre unificare. Armonia colorii 
albe reprezenta unitatea. Autenticitatea culturilor naţionale, inter- 
dependenţa economică și dinamismul activității civilizatoare erau 
conditiunile de bază ale cooperării internationale. Metafora și-a 
pierdut actualitatea, 

Astăzi, comparatia clasică a politicii —joc de șah —a fost 
reabilitată. Intr'adevăr, adversitatea taberelor si manevra tac- 
tică sunt iarăși regulile jocului. Există o ierarhie a pieselor: 
pionii şi chiar figurile secundare sunt sacrificate pentru a elibera 
drumul « Marilor Puteri». Există convenții (exemplul pactului 
celor patru puteri este ilustrativ) care precizează direcția pe care 
trebue să o urmeze fiecare piesă: statele mici — pionii — cu 
drumul scurt şi destinul limitat, statele mari — figurile — cu 
zone mari de influență. In febrilitatea jocului, un pion, un stă- 
tulet oarecare, dă uneori impresia de a determina soarta luptei. 
De fapt, puterea sa e totdeauna condiționată de girul altei piese, 
de sistemul de alianță, de angrenajul politicii internaționale. 

Jocul actual conţine într'adevăr numărul reglementar de opt 
mari puteri: două piese ofensive, Japonia și Germania; două 
piese defensive, Franța și Mica Intelegere; două piese de manevră, 
Anglia si Italia. In flancuri, Statele-Unite si Rusia. Prima stă 
izolată si nefolosită — pare sortită a interveni numai pentru lichi- 
dările finale. Cealalta, în schimb, — din meritul d-lui Litvinov — 
a fost de curând scoasă din izolarea sa. Astăzi, joacă un rol pri- 
mordial. 

Tema generală a partidei? Revizuirea sau menţinerea statu- 
quo-ului. 


* 
* * 


Să părăsim metaforele. Să fixăm caracterul problemelor de 
astăzi, 

Europa are două probleme capitale: problema revizuirii tra- 
tatelor si problema hegemoniei. 

Problema revizuirii tratatelor corespunde fenomenului de echi- 
libru al puterilor; problema hegemoniei se exprimă prin con- 
curenta dintre Paris, Berlin si Roma... Ele sunt de fapt o denu- 
mire nouă dată traditionalei probleme europene: a echilibrului 
puterilor. 

Istoria politică a Europei cunoaște două formule de organi- 
zare a relaţiilor internaționale: una de stăpânire, cealalta de echi- 
librare. De fapt, una reprezintă corelativul celeilalte. Veleitätile 
de hegemonie ale unui stat aduc după sine coaliția garantatoare 
a echilibrului continental. 

Problema hegemoniei și a echilibrului puterilor este dialectica 
mecanicii politice europene. Pe de o parte, tradiţia de cucerire 
și stăpânire unitară a Europei. Alexandru Macedon, Carol cel 
Mare, Filip II, Napoleon, Wilhelm II au comun aceeași con- 
ceptie de unitate prin autoritate, de pace prin forță. Pax romana 
este eticheta sa istorică. Pe de altă parte — pentru a folosi exemple 
istorice mai apropiate — rivalitatea dintre Casa de Austria şi de 
Bourbon, coalitiile anti-napoleoniene, Sfânta Alianță și Concertul 
European, tabloul antagonismului dintre Tripla Alianţă si An- 
tanta Cordială, sunt firul de care se leagă dipticul european de 
astăzi, redând blocul revizionist si cel anti-revizionist, pentru a 
fi înlocuite mâine, poate, de oscilarea basculară a blocului statelor 
industriale din Apus si a celor agrare din Sud-Est. Opoziția la forță 
este — în Europa —o metodă tradițională de organizare a păcii. 
Să revenim la înfățișarea actuală a celor două probleme. 

Problema revizuirii este, în primul rând, o problemă de drept. 
Apoi o problemă de statistică militară. 

Problema se reduce la principiul pacta sunt servanda. Statistica 
militară are de scop a confirma că, în actuala conjunctură inter- 
națională, forța statelor ce afirmă acest principiu este mai mare 
decât forța celor ce neagă acest postulat de drept internaţional. 

Tratatele de pace au trasat frontiera, care delimitează teritoriile 
statelor. Germania, Ungaria, Italia și Bulgaria cred că ele sunt 
provizorii. Franța, Mica Intelegere, Polonia știu că ele sunt defi- 
nitive. Turcia si Grecia, prin intermediul Pactului Balcanic, 
Rusia Sovietică, prin acordurile dela Londra pentru definirea 
agresorului, — s'au alăturat solemn de statele: care apără litera 
legii. Forța militară și economică a blocului anti-revizionist — 
exprimată, pentru moment, în mod virtual, prin autoritatea sa 
diplomatică — este atât chezäsia sanctitätii obligațiilor interna- 
tionale, cât si stăvilarul oricărei acțiuni de clătinare a ordinii 
europene. La politica de îndrăzneli a unor guverne, reacția vigu- 
roasă a celorlalte state a închis capitolul aventurii belicoase revi- 
zioniste. Prima problemă deci a Europei actuale este rezolvită: 
echilibrul puterilor europene este pentru moment, stabil. 


Problema hegemoniei, în schimb, este încă deschisă. Cursa hege- 
moniei se desfăşoară prin concurența Parisului, Berlinului si a 
Romei. Ea datează în mod manifest de câţiva ani, din clipa accen- 
tuării crizei Societății Naţiunilor și a politicii de deseuropenizare 
a Angliei (mai ales după conferințele dela Otiawa). 

Franța a folosit metoda federalizării. Memorandumul «sur Por- 
ganisation d'un regime d'union fédérale européenne» prezentat de 
Aristide Briand, în anul 1930, a servit drept «ballon d’essai ». 
Proportiile mai mult decât modeste, ale activității comisiunii de 
studii pentru Uniunea europeană, în cadrul Societăţii Natiu- 
nilor, dovedesc eșecul — provizoriu —al acestei încercări. Ca 
urmare, Franţa, retrasă din cursă, stă în expectativă, urmărind 
rezultatul concurenţei germano-italiene. 


Politica acestor două state e aproape identică. Ea se manifestă 
în două moduri. Pe de o parte, printr'o politică de afirmare a pre- 
stigiului de mare putere, invocând « paritate » (cazul Italiei) sau 
«egalitatea de drepturi » (formula Germaniei) în cadrul conferin- 
tei dezarmării, — față de statele puternice; principiul de ierarhie 
si autoritarism față de statele mai putin puternice. Atitudine 
permanent veleitarä, de opozitiune principală, de iniţiativă di- 
plomatică, cu rolul de intermediar si de arbitru din partea Italiei, 
întrun cuvânt politică de impunere. Italia și Germania se găsesc 
aci alături ca manieră, cât şi în interesele lor. Nu tot astfel în a 
doua manifestare a problemei. 

Cele două state duc politică de extensiune : penetratie economică 
şi politică, a Germaniei, în Europa centrală ; a Italiei, în sud-estul 
Europei. Italia și Germania reprezintă astăzi cele două forte di- 
namice europene. 

Italia cu jaloanele înfipte în Albania, prin tratatul dela Tirana, 
în Ungaria, prin însușirea revizionismului maghiar, în Bulgaria 
prin revizionism şi rudenie, rămâne totuși cu ochiul atintit asu- 
pra situației Austriei. Independența ei e gajul ordinei internatio- 
nale. Linia Viena-Triest — legătura Dunărea-Adriatica — liberă 
de intervenţii străine, reprezintă unul din principiile esenţiale ale 
politicii externe italiene. Dar, prin economia sa capitalistă ne- 
organizată încă pe plan international, prin sărăcia solului si pre- 
caritatea finanțelor sale, pe de altă parte, Italia nu este încă che- 
mată să îndeplinească rolul de stat imperialist. Posibilităţile sale 
de afirmare sunt deci limitate. Inglobarea reală a statelor mici — 
imperialismul economic integral — este apanajul statelor în faza 
« Spătkapitalismus-ului ». 


De aceea convențiile economice ale Italiei sunt semnificative. 
Mai mult veleitäti si calcule politice decât comandamente econo- 
mice determină directivele politicii sale comerciale. Intr'adevăr 
pe de o parte conferinţa dela Stresa, pe de altă parte memorandu- 
mul de organizare a economiei dunărene, din Septemvrie 1933, 
dovedesc interesul stăruitor al Italiei, de a participa la — si chiar 
preconiza — sisteme de grupare a statelor Europei Centrale. Re- 
zultatele modeste ale acordurilor Brocchi, din 1931, dovedesc 
însă artificialitatea iniţiativelor sale. 

Germania, în schimb, îşi desfăşoară cu stäruintä vechile sale 
planuri de Drang nach Osten. Practica sa comercială se uneşte 
cu doctrina în efortul de constituire al unui bloc autarhic Mit- 
teleuropean. Statele centrale europene şi cele agrare din sud-estul 
Europei sunt concepute ca Betatigungfeld-ul — câmpul de acti- 
vitate economic, politic şi cultural —al Germaniei. Ce caracteristic 
e pasajul — luat la întâmplare dintr'un ziar german: «Politisch 
ist der Weg zum gleichen Ergebnis noch kürzer. Geht's mit dem 
Westen nicht, so liegt im Südosten, Deutschlands Heil und Zu- 
kunft... Frankreich und Polen können der Selbstversorgung in 
ihren eigenen Grenzen am nächsten kommen... Die Deutschen 
Staaten und die Tscheckoslowakei und der Südöstliche Agrar- 
blok die sind in der Tat wie geschaffen, sich durch gegenseitige 
Bevorzugung zu ergänzen ». 


Dela venirea la putere a regimului hitlerist, politica externă a 
Germaniei a intrat în vechile fägase. De altfel «ori ce revoluție 
înseamnă o revenire la tradiţie ». Concepţia tradițională a lui Nau- 
mann reprezintă fondul economic pe care poporul german — 
galvanizat de noul regim — aşează visurile de dominație teutonă. 
Metoda depinde de conjunctură. Din cauza pactului dela Locarno, 
în Apus, din cauza recentului pact de neagresiune cu Polonia, la 
Răsărit, sfera de radiere a Germaniei a fost mărginită. In căutarea 
punctului de rezistență minimă, cu viziunea Adriaticei şi credința 
în unitatea Deutschtum-ului, Germania condamnă Austria la ane- 
xare. Primă etapă în realizarea Grossdeutschland-ului, 1 Martie 
era Chiar data capitulării. 


In locul îngenunchierii, guvernul austriac — întărit în interior, 
prin reforme constituționale și sprijinul militar al Heimwehr-ului, 
în exterior prin suportul diplomatic al ducelui si cel spiritual al 
Vaticanului — a dovedit puterea de rezistență a Osterreichertum-ului. 
Reacţia Austriei, cu avalul Marilor Puteri (de care am vorbit în 
ultima noastră cronică), a oprit ofensiva Germaniei. 

Dar adevărata rezistență se găseşte mai mult în Italia decât 
în Austria. (Am putea compara rolul Austriei cu cel al Chinei 
în conflictul chino-japonez. La planurile de Grossdeutschland 
corespund cele ale « Marii Japonii », rezistența moscovită e re- 
prezentată prin opoziţia Italiei, iar girul internațional garantează 
atât independența Chinei cât și a Austriei). Fenomenul este vechi. 
Simptomele si reactiunile uniforme. Solidare în problema revi- 
zuirii, cele două forte veleitare ale Europei, Germania si Italia, 
trebuiau să se ciocnească în lupta pentru hegemonie. « Nu putem 
permite un Reich de 75 de milioane de oameni la Adige si la câțiva 
pași de malul Adriaticei. Dacă Germania ar anexa Austria, ea va 
fi câștigat războiul », declară cu violență un ziar italian (Lavoro 
din Genova). Intr'adevär, expansiunea spre Brenner, regiunea 


224 REVISTA FUNDATIILOR REGALE 


germană ce cuprinde 200.000 germani, spre Adriatică, poarta 
de pătrundere spre Mările de Sud, stăpânirea liniei Viena- 
Triest, cheia de boltă a sud-estului european, sunt forme ale 
politicii germane ce pun în primejdie de viață politica ambi- 
tioasä a Italiei. 

De aceea Italia a simțit nevoia de a întări prin orice mijloc stă- 
vilarul politic improvizat de Austria pentru a opri revărsarea Ger- 
maniei imperialiste. Italia a recurs deci la formule economice. 

Protocolurile dela Roma sunt denumirea diplomatică dată acestor 
pivoti economici. 


* 
* * 


In ziua de 17 Martie s’au iscälit la Roma trei protocoluri. Pri- 
mul politic, celelalte două economice; unul Italo-Austro-Ungar, 
celălalt numai italo-austriac. 

« Insufleţite de dorinţa de a contribui la menţinerea păcii si la 
restaurarea economică a Europei, pe baza respectului indepen- 
dentei si a drepturilor fiecărui stat, convinse că colaborarea între 
cele trei guverne poate stabili premisele reale pentru o mai largă 
cooperare cu alte state, guvernul italian, austriac si ungar se an- 
gajează a se concerta asupra tuturor problemelor speciale și gene- 
rale... pentru a desfășura o politică concordantă în vederea unei 
colaborări efective a statelor europene, şi în particular a unei co- 
laborări între Italia, Austria și Ungaria ». 

Deci, în primul rând, o nouă grupare politică se înscrie pe rol. 
După constituirea unitară a Micii Intelegeri, în Februarie 1933, 
după pactul Balcanic din Februarie 1934, protocolurile dela Roma 
apar ca al treilea act internațional actual confirmativ al tendinței 
de regionalism politic si economic. 

Fie că sunt o replică la cele două grupări extra-italiene, pe 
care diplomația italiană le consideră însă anti-italiene, fie că 
sunt o « opozitiune la tendințele nesänätoase de autarhie economică», 
precum justifică preambulul celui de al doilea protocol, aceste 
acorduri enunţă principiile de intensificare a schimbului comer- 
cial dintre cele trei state și în același timp un program de recon- 
strucție economică a statelor Dunărene. 

Bazate pe criteriile stabilite de conferința dela Stresa si de 
Memorandumul dunărean prezentat de Italia în Septemvrie tre- 
cut, protocolurile formulează următoarele norme, menite a se con- 
cretiza apoi în angajamente bilaterale speciale : 

1. Desvoltarea caracterului complementar al economiilor na- 
tionale, respectiv italiană, austriacă si ungară; 

2. Acordarea de drepturi preferentiale produselor industriale 
austriace ; 

3. Incheierea de «antante industriale» italo-austriace ; 

4. Adoptarea de măsuri pentru combaterea dificultăţilor eco- 
nomice ungare, datorite prețului scăzut al cerealelor; 

5. Desvoltarea transitului spre porturile Adriaticei. 

Metoda de aplicare: economică — comisii de experți şi tratate 
bilaterale ; politică — consultare. 

Intr'adevăr Italia, Austria şi Ungaria își organizează solidarita- 
tea atât politică cât și economică. În locul politicii de colaborare 
intermitentă de până acum, o politică definitivă, concordantă. 
Trei state egale și independente tind, prin tehnica consul- 
tării, să unifice interesele lor. Bloc al statelor central-europene, 
sub egida unitară a Romei, este viziunea îndepărtată a Italiei. 
Protocolurile reprezintă faza inaugurală. 

Valoarea definitivă a acordurilor nu poate fi încă judecată. 
Protocolurile dela Roma, sunt documente normative, liminare 
pe care convenții bilaterale speciale, semnate la 15 Mai, sunt 
chemate a aplica și întregi. Totuşi statistica comerțului exterior 
a celor trei state impune o triplă constatare. In primul rând vo- 
lumul infim al relațiilor comerciale dintre cele trei state. Intr'ade- 
văr cifrele arată că comerțul între ele reprezintă abia dela 1% la 
3% din comerţul lor total. In al doilea rând, acest volum redus 
permite fireşte constatarea încrezătoare în sigura desvoltare a 
acestui schimb comercial în viitor. Și totuşi piedicile de astăzi 
tind să se permanentizeze. Într'adevăr Italia își reduce treptat im- 
portul de cereale — în ciuda sperantelor ungare, iar industriile 
austriace continuă să se lovească de concurenţa industriilor simi- 
lare italiene. 


Singurul rezultat pozitiv care se desprinde este intensificarea 
probabilă a transitului comercial spre Porturile Adriaticei. Aceasta 
înseamnă, pe de o parte, economiceste, putinţa de  reîn- 
viere a Portului Triest, pe de altă parte, politiceste, o indi- 
rectă canalizare spre Sud a intereselor economice si politice ale 
Austriei si Ungariei. Aceasta echivalează cu desăvârșirea înca- 
drării acestor două state în orbita Romei. In această lumină, pro- 
tocolurile reprezintă un pas important şi abil în politica de hege- 
monie a Italiei. 


Alături de aceste avantaje locale, egoiste și ipotetice, protoco- 
lurile dela Roma se prezintă ca un valoros instrument de pace. 
Punct de plecare în sfortärile de grupare a statelor du- 
nărene, — călăuzit de principiul independenţei politice și al con- 
cesiilor economice, — actul acesta internațional se cuvine a fi 
salutat ca o luminoasă inițiativă de cooperare economică interna- 
tionalä într'o perioadă de șovinism politic și autarhism econo- 
mic. Cu drept cuvânt opinia publică de pretutindeni a încărcat 
cu laudă activitatea diplomatică a Italiei, pentru această contribu- 
tie la opera de restaurare a încrederii internationale. 

Si totuși, fie din spirit de echilibru dialectic, fie dintr’o ciu- 
dată inclinatie spre paradox, Ducele se grăbi să alăture acestei 
opere de pace, chiar a doua zi, un violent discurs revizionist si, 
după câteva zile, o turburătoare profeție de război. 


RICHARD HILLARD 


CRONICI IEȘENE 


Dovada că avem în sfârşit şi noi vulcanii noștri, cu clocotiri, 
răbufniri si răsturnări subpământene, care pot din când în când 
să « miște » țara, s’o scuture si s’o înspăimânte pentru câteva clipe 
numai, din fericire, i-a smuls pe orăşeni din somn si i-a fugärit 
pe străzi, buimaci şi palizi, în vestmintele lor albe, sumare. 

Singur, în teatrul care era smucit din temelii si sältat ca o co- 
răbioară (de atunci am rămas cu credința că importantul asezä- 
mânt de cultură, din a doua capitală, e așa de uşor, că poate ori- 
cine să-l împingă spre cetatea catolică de peste drum, cu un singur 
umăr...),am avut totuși impresia că totul se reduce la gluma 
crudă a unui bătrânel cu ochi glumici şi inimă statornică, venit 
de dincolo de prag şi cu umbra crescută în noapte, ca să-și prindă 
nepoții de chică, să-i trezească din «somnul cel de moarte» şi 
să le aducă aminte că sunt la doi paşi de prăpastie. Se ascunde, 
probabil, în fiecare din noi, un cälugäras cu trei fire ’n barbă, 
poate un Ava Macaon superstitios şi prost ca orice pravoslavnic 
care crede fără să cerceteze, dispus — la cel mai mic pericol ce 
ne amenință — să caute semnele firii în lună și stele, în vârcolacii 
cerului și în măruntaiele pământului bătrân ca și spaima noastră 
milenară de necunoscut si să interpreteze, în felul lui de nevred- 
nică şi vremelnică făptură aplecată pe bucoavne, fenomene ori 
simple evenimente de mai mică ori mai mare importanță, pe 
care noi, după ce a trecut furtuna şi ne simțim iar siguri, inteli- 
genţi si culti, pe scoarţa terestră şi în sânul familiei, avem timpul 
să le discutăm cu surâsul pe buze si mai ales să le explicäm stiin- 
tificeste. In momentul când cälugärasul din noi s'a trezit si ne-a 
strigat, cu glas de clopot spart, că se apropie sfârșitul, i-am făcut 
deosebita cinste să-l credem, să-l îmbrățișăm, să ne prindem de 
el ca de o toartă a cerului și mulți am auzit heruvimii cântând, 
ca să fie visul sfinților părinți din slavă luminos și etern, în ver- 
tiginoasa rostogolire a secolelor. 

Se verifică, astfel, adevărul că și ticälosii fără credință pei să 
vadă, cel putin odată în viață, fața Domnului. 

Târziu însă, când am « înţeles » ce a fost si am redevenit oameni 
serioşi, cu toate tainele descifrate sub frunte, l-am lăsat pe Ava 

Macaon în grădina publică, să convingă trecătorii ocazionali, cu 
vorba lui de târcovnic si cu argumentele lui de analfabet idiotit 
de post si rugăciuni, că a fost un «semn de sus», iar noi ne-am 
retras în birouri, să evaluăm pagubele (o! pisicuta de porcelan, 
ce mi-a ţinut de urit în nopțile când scriam « Maidanul cu Dra- 
goste » — albă şi cuminte cum sta, pe capacul negru al călimării. ..) 
si să ne revoltăm mai ales că toate aparatele seismografice pe 
care le avem sunt pur şi simplu « idioate », pentru că se defectează 
la cea mai ușoară clätinare! Cum să nu uiţi de cer, de cutremur 
şi de groază, ca să nu mai vorbim de pisicuta de porcelan, când 
constati că ai fi putut să mori fără să știi de ce grad a fost cu- 
tremurul ce ţi-a scris numele, întreg și frumos, pe braţele crucii 
de lemn? Bine, cel putin, că am primit ulterior date precise dela 
un Observator de dincolo de Nistru: cutremurul a ţinut exact 
o oră, dar noi nu l-am simţit decât în fazele lui maxime — a fost 
de natură vulcanică — si o să se mai repete... 

Oricum, am servit și noi știința cu un amănunt senzațional. 

O venerabilă figură, prea apropiată de cer ca s'o mai intereseze 
ştiinţa, ne-a asigurat că n'a mai fost un cutremur așa de mare, 


la laşi, de 99 de ani! 


Probabil că în tot acest răstimp de linişte și belșug a fost clă- 
dită, după chip şi asemănare, o bună parte din centrul orașului 
de azi — oraș pe care toți primarii cu un program edilitar mai 
mult sau mai puțin sincer şi-au promis să-l modernizeze, dacă 
vor găsi fondurile necesare. Cum nodul gordian al procurării 
fondului acesta de poveste nu a fost încă tăiat, Iaşul a rămas așa 
cum îl știm, pitoresc și romantic, grămădit pe colinele strămo- 
sesti, toate sfredelite de borte cu vinuri tari si rare. 

Modernistii totuşi continuă să spere şi să facă planuri. Au 
înțeles, ei în primul rând, că timpul rămâne cel mai iscusit meşter, 
atunci 'când foşti plutonieri cu aprovizionarea, ori funcționari mici 
cu economii mari se pot retrage la pensie cu un capital pe care 
e inteligent şi mai cu seamă patriotic să-l plasezi într'un imobil 
cu apartamente numeroase, confortabile si scumpe, mai ales 
pentru punga cetățeanului cinstit de azi, uluit că sunt oameni 
care, dintr'un salariu mizer ca al lui, din care abia poate să-şi 
cârpească sărăcia de azi pe mâine, au putut să pună la o parte 
o avere așa de respectabilă. 

Dar asta e altă poveste... 

Povestea — nu fără tâlc — a fost spusă, recent, de un tânăr ziarist, 
care a avut fantezia să-l întrebe pe un edil ce ar fi făcut dacă lașul 
a, tfi fost distrus de cutremur. Se spune că edilul ar fi răspuns, 
cu ochii visători în gol şi cu un accent în care era vădit regretul 
că nenorocirea n'a avut loc: «domnul meu, ce oraș minunat aș 
fi ridicat eu în loc, numai în câțiva ani... ». 

Sunt așa dar si fericiri antiprogresiste, dușmane modernis- 
mului și esteticului urbanistic — cu alte cuvinte, catastrofale! Să 
mai aşteptăm 99 de ani, când se va repeta cutremurul. Atunci, 
poate, Iaşul o să aibă şansa să fie un oraş modern în adevărata 
acceptiune a cuvântului, astfel că dezastrul din visul reformator 
al unui viitor edil va fi cu totul inutil, dacă nu spulberat pe pustii 
locuri... 


Abia desmeticit din spaima ce l-a încercat, Iașul și-a adus 
aminte că e primăvară. 

Mahalalele și-au gătit ferestrele și curțile cu flori plăpânde si 
ramuri ninse, iar centrul și-a scuturat şi împodobit vitrinele, 
pentru concursul anunţat. Fireşte că premiul I a fost acordat 
librăriei «Socec », al cărei director crede fanatic în deviza că 
«reclama e sufletul comerțului », atunci când te pricepi s'o faci 
inteligent şi eşti animat de un spirit în continuă frământare. Dar 
nu mai putin atrăgătoare a fost si vitrina agenției « Brascu », în 
săptămâna premergătoare sărbătoririi artistului Aurel Ghitescu, 
societar de onoare al Teatrului Naţional din localitate, cu prilejul 
împlinirii celor 20 de ani de activitate. 

A fost un ceremonial simplu, sobru — poate prea simplu pentru 
un actor care rămâne, indubitabil, un mare talent al teatrului 
moldovenesc. 

Simpatia, a oficialității şi a spectatorilor, se manifestă pretu- 
tindeni la fel. 

Aurel Ghitescu fiind un interpret al marelui repertoriu clasic, 
s'a reprezentat tragedia lui Schiller « Hoţii ». Creația sărbători- 
tului, în rolul lui Frantz Moor, a fost viu aplaudată. S'au re- 
marcat, în celelalte roluri principale, d-na Annie Braeschi si d-nii 
S. Morcovescu-Teleajen, Bruno Braeschi, Gică Popovici. Intr'una 
din pauze, a vorbit d. St. Morcovescu-T'eleajen, în numele ca- 
marazilor de teatru şi s'au cetit telegrame şi scrisori de felicitare 
din partea d-nei Agatha Bârsescu şi a d-lor Paul Prodan, direc- 
torul Teatrului National din București şi C. B. Penel, Conducă- 
torii teatrelor oficiale din provincie şi-au spus de asemeni cu- 
vântul lor de omagiu. Neîndoios, a răspuns, în cele din urmă, 
sărbătoritul — tot așa de simplu. Am fost, astfel, scutiți de at- 
mosfera fals amicală si strident lacrimogenä a obisnuitelor retrageri 
din teatru, când dușmăniile cele mai acerbe împrumută o mască 
dela recuzită, ca să se facă ecoul unei pretuiri în care nu mai crede 
nimeni. 

De altfel, sărbătorirea d-lui Aurel Ghitescu nu a însemnat o 
ultimă lăsare de cortină, peste un destin actoricesc victorios, ci 
numai un simplu popas, pe un drum ce-i va rămâne încă mult 
timp deschis. Nu avem, prin urmare, nici un motiv să ne grăbim 
să facem bilanțul unei cariere actoricești care, abia de aci înainte, 

începe să-şi impună adevărata strălucire. Putem, în orice caz, să 
remarcăm concursul pe care l-a acordat presa locală, acestui 
eveniment artistic. 


« Meşeceul » este titlul unei gazete lunare de literatură şi popu- 
larizare științifică. Apare sub conducerea unui comitet al cărui 
crez mărturisit este: muncă, știință, cinste! « El este crezul nostru 
sfânt » — spun conducătorii, si nu avem nici un motiv să nu-i 
credem pe cuvânt — + şi-l vom purta ca o tortä aprinsă, din mână 
în mână, din casă în casă, pe toate meleagurile ». Comitetul pre- 
gătește, actualmente, Nr. 3 al primului an si ne oferă numărul 
secund, tipărit în condițiuni tehnice recomandabile și cu un sumar 
variat. În pagina rezervată Artei, d. Mihail Sadoveanu publică 
un «Salut» închinat tineretului studenţesc dela « Moldova Intre- 
gită ». Sunt, în articolul d-lui Sadoveanu, îndemnuri si adevăruri 
care ar trebui să devină lozinca unui tineret în adevăr conștient. 
Pe d. A. D. Atanasiu, profesor și rector al Academiei de Arte 
Frumoase din Iași, îl preocupă — cum e și firesc — « Importanța 
învățământului artistic si al artelor aplicate ». Observatiunile pe 
care le face d. A. D. Atanasiu, în articolul său, sunt interesante, 
iar dezideratele pe care le formulează, în deosebi în privința în- 
vätämântului artelor aplicate în industrii si meserii, pot constitui 
oricând un punct de plecare, pentru un viitor program de acti- 
vitate. Compozitorul Alex. Zirra discută « O problemă de muzică 
românească », revenind asupra ideii « programului integral româ- 
nesc în școalele noastre muzicale ». Preocupări deopotrivă de va- 
riate si interesante au ceilalți colaboratori ai « Meseceului », d-nii 
T. A. Bădărău (4 Şcoala Secundară »), Dr. Gr. T. Popa («Spiritul 
Academic »), George Pascu (« O organizare muzicală a studen- 
țimii 5), Dr. V. G. Radu (« Determinismul sexual»), G. Zane 
(«Al cincilea an de criză »), Ion Atanasiu (« Două urgii: inun- 
datiile și porniturile »), Aurel Golimas (« Perspectivele Micii In- 
telegeri în serviciul păcii»), Prof. Agricola Cardas (« Cornutele 
mari în plugăria noastră »). Nu a fost uitat Profesorul Ion Canta- 
cuzino, despre care reaminteşte articolul d-lui Dr. I. Alexa, con- 
ferentiar la Facultatea de Medicină si cu atât mai putin excrocul 
Stawisky, a cărui demascare a însemnat, cum știm «încă un 
semnal de alarmă ». 


Comitetul care redactează si tipărește « Meseceul » (cu ce sa- 
crificii materiale, nu mai e nevoie să stăruim...) dovedeşte, cu 
primii pași pe care-i face, că are preocupări serioase si fireşte că 
orice intelectual român e dator să-i acorde încredere. 

Un pictor ieșean sa hotărît, în sfârșit, să deschidă o ex- 
poziţie. 

Eroul se numește I. L. Cosmovici, iar tablourile au fost expuse 
într'o sală a Academiei de Arte Frumoase. 

Cronicarul plastic al gazetei « Tot» afirmă că, pentru «viața 
artistică a Iașului, faptul acesta constitue cel mai important eve- 
niment al anului» —al anului plastic, neîndoios. 

Pictorul I. L. Cosmovici e un meșter al liniei si al coloarei, 
nu numai pentru simplul motiv că e profesor la Academia de 
Arte Frumoase din localitate. Capricios, ca orice artist, în ale- 
gerea motivelor si rezolvarea problemelor de perspectivă si co- 
loare şi — ca orice artist autentic — inegal, pictorul I. L. Cos- 
movici alătură, în expoziţia de acum, la surpriza în adevăr demnă 
de reţinut a câtorva realizări de vibrare autentică și de fericită 
dispoziție, cunoscutele şi caracteristicile sale Balcicuri ori prive- 
listele dela Baia-Mare. Munţi de calcar ori ape șerpuind printre 
bolovani roșii şi sub același cer de un albastru obsedant, indi- 
ferent de faptul că artistul a riscat să respire atmosfera încărcată 
de pe malurile Calcainei ori a vagabondat, cu ochiul totuși atent, 
prin ulițele pitoreşti ale orașului natal. 

Ar fi prematur, acum, un travaliu de cronicar plastic conștiin- 
cios, obligat să remarce, dar mai ales să transcrie, după catalog, 
numere şi titluri care, de cele mai multe ori, nu spun nimic. După 
cum se afirmă, d. I. L. Cosmovici va face parte din « Grupul 
celor Patru » și va expune, alături de d-nii N. N. Tonitza, Șirato 
şi Han, la București. Au să-l aștepte, cu acest prilej fericit, poate 
cumpărătorii și succesul, în orice caz, competentii criticei plastice 
bucureştene. Oricum, prietenii săi ieşeni, mai putin obiectivi, 
poate, cu cât sunt mai entuziaşti, îl felicită pe d. I. L. Cosmovici 
pentru intransigenta cu care rămâne un apărător al orașului cul- 
tural, chiar în momentul acesta de tristețe nemărturisită, când 
ne plimbăm täcuti și la braţ, cu ochii în jos şi singuri: prin sala 
în care ne surâde zadarnic, atâta cer și ne ademenesc atâtea mi- 
nunate orizonturi românești. . 

Tovaräs de optimism și de “talent, sculptorul Richard Hette 
expune, în aceeași sală, un minunat Enescu. Genialului violonist 
i se joacă soarele în păr. Parcă l-ar recunoaşte frate și l-ar 
mângâia. 


Iaşi, 1934 
GEORGE MIHAIL-ZAMFIRESCU 

REFORMĂ SAU CASARE IN POLITICA FRANCEZĂ 


Publicul francez se plânge; el pare însă puţin dispus a-și da seama de 
cauzele nemulțumirilor sale. Tardieu declară că va lovi publicul din două 
puncte de vedere: prin o descriere mai brutală a faptelor, și propunând re- 
medii precise. 

Franţa e guvernată de Camere. Mandatul de deputat este considerat ca 
o reprezentanţă a țării, însă originea sa e strict locală. Deputatul e captivul 
intereselor locale, care-i sunt impuse de 4 militanţii» partidului. Depu- 
tatul se află în dependență geografic-economicä: în Nord ascultă de ce- 
rintele sfeclei; în Sud, de ale vinului; 275 de deputaţi sunt coalizati, de exem- 
plu, pentru interesele automobilului; 250 pentru apărarea viticolă; 200 pen- 
tru interesele ţărănimii; 180 pentru democraţia rurală; 175 pentru aeronau- 
tică; 160, pentru crescătoria de vite; 100 pentru păduri; 55 pentru materiile 
prime franceze. Toate acestea sunt interese respectabile, dar nici unul nu este 
interesul general al țării. Mai există și alte feluri de grupare a deputaților: 
370 pentru apărarea lucrărilor cu ziua; 320 pentru meseriași; 310 pentru 
tuberculoşi; 220 pentru voiajorii comerciali; 200 pentru vechii luptători de 
pe front; 175 pentru lucrătorii bătrâni fără pensie; 165 pentru negustorii 
din bâlciuri; 150 pentru cei cu rente viagere. Mai rele decât acestea sunt gru- 
pările care apără interesele funcţionarilor: pompierii, poștă-telegraf-telefon, 
vameșii, poliție, funcţionari din colonii şi altele. Rezultatul: solicitatorii sunt 
stăpâni, deputaţii sunt robii lor, —aceasta în sarcina bugetului. Incă din 
1882, dreptul deputaţilor de a propune cheltueli provocase un deficit de 
două miliarde. Dela 1914 la 1933 cheltuelile Statului au crescut cu 42 la 
sută, numărul funcţionarilor a sporit cu 204.000 de unități; 25 de miliarde 
din cele 50, care sunt venitul Statului, se scurg în buzunare particulare. Se- 
natul, despre care unii gândesc foarte optimist, nu e decât o prelungire a 
Camerei. Un efect principal al acestui regim de guvernare este paralizarea 
puterii executive. Dreptul de interpelare nu este reglementat. In ministere 
stăpânesc deputaţii. Titlurile şi funcțiunile nu mai reprezintă nimic real. 
« Suntem sub un regim de toleranţă à la Tolstoi +. Sindicatele de funcţionari, 
în deosebi acel al institutorilor, în aşteptarea unei dictaturi proletariene, lu- 
crează deadreptul contra Statului. 

Problema: să se libereze puterea legislativă de influenţa oligarhiilor elec- 
torale. Pentru aceasta, trebue să se dea executivei puterea exclusivă de a di- 
solva Camera, fără aprobarea Senatului, care e, în Franţa actuală, o « cita- 
delă inexpugnabilä a stângei 2. Să se ia deputaţilor dreptul de a propune 
cheltueli, pentru a pune capăt risipei demagogice, Prin aceasta, deputaţii 
şi-ar recâștiga demnitatea. E vorba dar de a stabili contra risipei parlamen- 
tare, aceleași garanţii care, în trecut, s'au luat contra risipei suveranilor. Să 
să disciplineze funcţionarii. Funcţionarul nu e cetățean ca oricare altul. Cine 
servește, să servească onest. € Cine, ca Bakunin, predică revoluţia fumând 
ţigările lui Richard Wagner, și e pentru răsturnarea ordinei existente, nu 
trebue să intre în serviciul public», Trebue, în sfârşit, acordat drept de vot 
femeilor şi introdus referendum pentru a contrabalansa puterea parlamen- 
tarilor. 


(André Tardieu, în Revue des Deux Mondes, 1 Martie 1934). 


«L'HEURE ACTUELLE» 
Observateur de l'Est et du Sud-Est Européen 


Sub acest titlu a apărut în cursul lunei Mai o revistă politică externă 
scrisă în limba franceză și pusă sub conducerea d-lui Jacques Paleologu, 
un vechi și distins ziarist şi bun cunoscător al problemelor de politică 
internaţională. 

Sumarul revistei +l’Heure Actuelle» cuprinde articole semnate de d-nii: 
P. Tsaldaris, Președintele Consiliului grec; G. Tdtdrescu, Primul Ministru ai 
României; G. Pezmazoglou, Ministrul Economiei Nationale a Greciei; B. Jev- 
tic, Ministrul de Externe al Jugoslaviei; Hamdullah Suphi Bey, Ministrul Turciei 
la Bucureşti; T. Burilkoff, fost vice-guvernator al Băncii Nationale a Bulgariei; 
Victor Eftimiu, Jean Cohen și J. Paleologu. 

Mai cuprinde o serie de note, ecouri şi informatiuni, reprezentând o sinteză 
foarte interesantă a evenimentelor politice externe din ultima lună şi, în afară 
de acestea, două suplimente, 

Suplimentul Economic prezintă traducerea Legii Conversiunii datoriilor rurale 


şi urbane, 
Suplimentul politic, înfățișat prin primul număr al unei fascicole intitulate: 
«Les Dossiers politiques de l'Heure Actuelle» — care va însoţi fiecare 


număr al revistei — reproduce interpelärile d-lor Iuliu Maniu si C. I. C. Brå- 
tianu şi expozeul făcut în ședința Camerei dela 4 Aprilie a. c. de Ministrul Afa- 
cerilor Străine al României, d. N. Titulescu, asupra atitudinii ţării noastre în 
fața manevrelor şi campaniei pro-revizioniste dusă de cei interesaţi a turbura 
pacea Europei. 

Ceea ce ne înfăţişează conducătorii revistei +l’Heure Actuelle > este o lu- 
crare ireproşabilă — din punct de vedere al tinutei morale şi tehnice, şi ex- 
trem de folositoare intereselor ţării noastre. 

SOCIALIZAREA MEDICINEI 


Singura ţară care a experimentat serios socializarea medicinei e Rusia 
Sovietică, Informaţiile privitoare la felul cum se desfăşoară sunt însă inte- 
resate sau incompetente, de aceea nu se pot trage concluzii. E îmbucurător 
că lucrarea d-lui John A. Kingsbury (în colaborare cu Sir Arthur News- 
holme) priveşte problema cu obiectivitate și o tratează cu desăvârşită com- 
petentä. 

Obiectivul ştiinţei sanitare este păstrarea sănătăţii individuale a cetätea- 
nului şi, prin aceasta, ridicarea bunei stări generale a populaţiei. Idealul este 
dobândirea unei stări cât mai înfloritoare. In mod curent, acest ideal este 
considerat ca o utopie, iar îmbunătățirile de ordin sanitar, menite să reducă 
mortalitatea generală a unei ţări, ca realizări lente, Spre a se apropia cât mai 
radical de acest ideal, Sovietele au decretat socializarea medicinei. Au des- 
fiinţat pur şi simplu practica medicală particulară şi au declarat atât medi- 
cina curativă cât şi pe cea preventivă ca fiind de utilitate publică, Tot per- 
sonalul sanitar a fost declarat socializat şi lucrează după anumite norme, 
în interesul colectivităţii. 

“Teoreticeşte, acest fapt prezintă mari avantaje, dar şi mari neajunsuri. 
Un avantaj este că dispare bănuiala, pe care unii a socotesc justificată, că 
medicul curant are interesul de a prelungi boala pacientului și nu de a o scurta, 
întrucât venitul medicului este în funcţie de numărul vizitelor. Mulţi încearcă 
să facă o deosebire între interesul profesional al medicilor şi interesul sănă- 
tăţii populaţiei. Si de sigur că o asociaţie pentru apărarea sănătăţii populaţiei 
trebue să pornească dela alte premise şi să meargă spre alte țeluri decât o 
asociaţie profesională a medicilor. Se cunosc numeroasele conflicte care s'au 
ivit în Statele-Uhnite, în multe locuri, unde organizaţiuni speciale de profi- 
laxie au încercat să împiedice îmbolnăvirea cetăţenilor. 

Din fericire, în actuala fază a evoluţiei științei medicinei preventive, nu 
numai că nu se poate imagina o reducere a activităţii medicinei curative, ci, 
din contra, principala preocupare a întregului sistem de profilaxie sanitară 
este intensificarea îngrijirii bolnavilor. Nici un bolnav nu trebue să rămână 
fără îngrijire medicală. Medicina preventivă descoperă bolnavii și poartă de 
grijă ca ei să nu-și neglijeze boala. Fraza introdusă de medicina preventivă 
americană în conștiința publică este: See your doctor (+ Du-te la doctorul 
tdul »). 

In Rusia sovietică medicina preventivă nu este separată de cea curativă. 
Ruşii afirmă că există şi un control sanitar al populaţiei. Fapt este că nu 
există decât un număr extrem de redus de nurse sanitare. 

Ceea ce s'a organizat însă în mod satisfăcător este protecția mamei şi a 
copilului. S'a legiferat ajutorul pe timpul naşterii și lăuziei, posibilitatea de 
a naște gratuit în instituţii şi crearea de crese pe lângă fabrici. Examenele 
prenatale se fac pe scară întinsă. In 1930 s'au dat 15.754.000 consultatiuni. 
Aproape toate femeile gravide beneficiază de examenul medical prenatal. 
La aceste examene, femeile primesc o fişă, care le asigură următoarele avan- 
taje: a) preferinţă în tramvaie şi trenuri, faţă de restul călătorilor; b) pre- 

ferinţă în serviciile publice, unde adeseori se face coadă; c) ratie suplimen- 
tară de hrană; d) muncă mai uşoară; e) 2 luni concediu cu plată. 

Inainte de război, 98 la sută din femeile din Rusia au născut fără nicio 
asistenţă. Astăzi, 20 la sută din nașterile dela sate şi 90 la sută din nașterile 
dela oraşe sunt îngrijite în maternitäti. 

Această constatare ne dirijează atenţia spre situaţia dela noi. Voi aminti 
ultimele noastre cifre: 15,1 la sută din totalul nașterilor la oraşe şi 0,2 la sută 
din totalul nașterilor dela sate se petrec în spitale și sanatorii. Sau, în cifre 
absolute: din 606.970 naşteri în anul 1931 în România, numai 12.517 s'au 
petrecut în spitale și sanatorii. Restul la domiciliu. 

Nu e locul aici să insist asupra felului cum s'au întâmplat aceste nașteri. 

Graţie asistenţei acordate femeilor la naşteri în Rusia, mortalitatea in- 
fantilă s'a redus dela 25,6 la sută în 1913 la 11,8 la sută în 1932. 

Socializarea medicinei în Rusia a însemnat o îmbunătăţire o organizaţiei 
medicale, dar nu a putut garanta o asistență medicală generală. Unele gru- 
puri de populaţie sunt neglijate: clasele numite « neproletare ». In ţările bur- 
gheze, numai bogatii și săracii au o bună îngrijire medicală. Primii pe cont 
propriu, iar ultimii în contul Statului. Cei mijlocii rămân în suferinţă. Socia- 
lizarea medicinei a atins însă un scop: a desființat noţiunea de plată pentru 
îngrijirea sănătăţii. Problema onorariilor medicilor s'a rezolvat deci defi- 
nitiv. 

(Dr. Sabin Manuilă, în Revista Muncii, Sănătăţii si Ocrotirilor Sociale, 
15 Martie 1934). 


CELE DINTÂI ELEMENTE OCCIDENTALE IN LITERATURA 
ROMÂNĂ 


Prin limba ei, literatura română aparţine domeniului literaturilor roma- 
nice; ea evoluează însă, dela originile ei până la începutul secolului al XIX-lea, 
în sfera de influenţă orientală, mai întâi slavo-bizantină, apoi neo-greacă, 
Cu toate acestea nu se poate vorbi de o completă izolare de lumea apuseană. 
Pe diferite căi, ajung până la noi, chiar dela început, ecouri de literatură ro- 
manescă şi didactică occidentală. 

De altfel, nici începuturile literaturii române nu pot fi despărțite de o 
influență occidentală. Prereforma lui Wycliffe, adoptată de Ioan Huss, a 
reuşit să câştige teren printre Românii transilvăneni. Unul din punctele 
doctrinei reformatoare — traducerea cărților bisericești — şi-a văzut imediata 
realizare. De atunci datează traducerea în româneşte a Psaltirii şi a Faptelor 
Apostolilor, operă care ne-a fost transmisă prin câteva copii ale veacului al 
XIV-lea cunoscute sub numele de Codicele Voronetean, Psaltirea Scheiană 
și Psaltirea Voroneteand. 

Reforma lui Luther și a lui Calvin dau un nou impuls traducerilor înce- 
pute în secolul precedent. Spre a înlesni propaganda, Saşii luterani încep 
opera de tipărire a cărților religioase româneşti, operă al cărei activ executant 
s'a arătat diaconul tipograf Coresi. In folosul calvinismului s'au tradus și 

s'au imprimat diverse texte, dintre care cel mai important din punct de ve- 
dere linguistic e fragmentul biblic cunoscut sub numele de Palia dela Orăștie. 
Cum a dovedit d. Mario Roques, traducătorii acestui text au avut în vedere 
și o versiune latină a Bibliei. 

“Traducerea şi tipărirea cărţilor sfinte, sub influenţa Reformei, au con- 
tinuat în Ardeal până către sfârşitul secolului al XVII-lea. 

Un alt ecou al culturii apusene ne întâmpină de cealaltă parte a Carpa- 
tilor. Prin intermediul Sârbilor ni se transmite din Italia arta imprimeriei. 
Liturghierul slav, cea dintâi carte tipărită în Principate (1508), este opera 
călugărului sârb Macarie a cărui imprimerie, aflată altă dată lângă Cetinje, 
era de origine venețiană. Tot din Veneţia îşi adusese tipografia sârbul Di- 


mitrie Liubavici, stabilit pe la 1545 la Târgovişte. 

Dar călugării sârbi aduceau cu ei nu numai texte bisericești, ci şi opere 
de inspiraţie mai mult sau mai puţin profană, de origine italiană sau trans- 
mise prin intermediul literaturii italiene. Astfel ne-au adus Sârbii celebra 
culegere de maxime şi povestiri morale cunoscută sub numele de Fiore di 
Virtă şi romanul lui Alexandru cel Mare, scrieri care n'au întârziat a fi tra- 
duse și în româneşte. Chiar Vicleimul ne îndreaptă spre misterele medievale 
occidentale, şi mai cu seamă spre o Natività di Cristo, apărută la Florenţa 
în 1553. 

O altă cale pe care ni s'a transmis cultura occidentală este Polonia. Ca 
ţară catolică, Polonia participa la cultura latină și se slujea de limba latină 
ca limbă savantă, iar în secolul al XVI-lea, ea a suferit o puternică atracţie 
spre Renașterea italiană. Cei mai multi istoriografi români ai secolului al 
XVII-lea și-au făcut studiile în colegiile iezuite din Polonia. Astfel, un Gri- 
gore Ureche şi un Miron Costin își însuşesc cultura latină prin școlile po- 
lone. Din acest contact, cronicarii noştri se aleg cu ideea latinitätii Români- 
lor, idee răspândită de umaniştii italieni și apărată cu tot mai multă căldură 
de cărturarii moldoveni: Grigore Ureche, Miron Costin, Dimitrie Cantemir. 

In Tara Românească, ideea originii latine a Românilor a găsit un sus- 
tinätor luminat în persoana stolnicului Constantin Cantacuzino, care îşi de- 
săvârşise studiile universitare la Padova. Prieten cu regele Poloniei, loan 
Sobieski, și cu contele bolonez Marsigli, stolnicul Cantacuzino izbutise să 
dea un aspect occidental curţii nepotului său, Const. Brâncoveanu. Mulţi 
intelectuali străini, în special italieni, au găsit aci o bună primire şi au fost 
angajaţi în posturi importante. Fireşte că acest anturaj a contribuit la o răs- 
pândire şi mai mare a operelor italienesti în principate. 

Evenimentele politice împiedică pentru câtva timp relaţiile cu occidentul. 
Ele sunt apoi reluate prin intermediu grecesc, datorită căruia pătrund la noi 
opere de origine franceză, italiană şi chiar spaniolă. Oameni de cultură occi- 
dentală, era firesc ca Domnii fanarioți să aducă cu ei ceea ce constituia hrana 
lor spirituală. 

Dar chiar mai înainte de domniile fanariote, au servit Grecii influența 
italiană în ţările româneşti. Aşa, de exemplu, în domeniul vechiului drept: 
partea a doua a Pravilei lui Vasile Lupu — adoptată si de Matei Basarab — 
este în mare parte o traducere după penalistul italian Prospero Farinacci. 

In secolul al XVIII-lea, literatura italiană e atât de răspândită în clasa 
boierească, încât învăţarea limbii italiene devine o necesitate pentru orice 
intelectual. Această înclinare spre literatura şi limba italiană a lăsat urme 
apreciabile în limba literară a epocii; ea s'a accentuat către 1840, când se 
manifestă tendinţa italienizantă a lui Eliade. 

Tot prin Roma ne-a venit acel curent filologic şi istoric al gcoalei ardelene, 
menit să demonstreze latinitatea Românilor şi continuitatea elementului ro- 
man în Dacia. 

Influenţa franceză a început să se exercite în ţările noastre tot în secolul 
al XVIII-lea şi în aceleași condițiuni ca și influenţa italiană: prin intermediu 
neo-grec. Astfel scrierile medievale franceze: le Roman de Troye al lui Benoît 
de Sainte-Maure şi Pierre de Provence et la belle Maguelonne au fost traduse 
după nişte versiuni greceşti. Aceeași soartă au avut-o la noi Aventurile lui 
Télémaque de Fénelon. 

Etapa decisivă a introducerii culturii franceze în România e momentul 
când Românii încep să înveţe limba franceză şi traduc direct dintr'însa. Si 
de data aceasta se constată influenţa Domnilor fanarioți, care, pentru nevoile 
cancelariilor şi pentru instruirea copiilor, au angajat secretari și profesori 
francezi, 

Se crede că cea dintâi traducere făcută direct din franceză e aceea a 
Istoriei lui Alcidalis de Voiture, care datează din 1783. La un moment dat, 
prestigiul Franţei în ochii Românilor e atât de mare, încât nu e familie boie- 
rească în care să nu se înveţe franceza. Intre 1820 și 1840, aproape toate ora- 
gele mai mari îşi au şcolile franceze. Profesori ca: Vaillant la Bucureşti, Cué- 
nim, Chefneux, Bagard şi Lincourt la laşi, pregătesc o întreagă generaţie 
de intelectuali, capabili să urmeze cursurile școlilor superioare franceze. 
Dela aceste şcoli ei vor aduce o mentalitate occidentală și voinţa fermă de a 
transforma societatea românească. 

Ideile de reformă socială, politică şi literară, pe care ni le-a împrumutat 
Franţa, se întâlnesc cu ideile naţionale aduse din Ardeal și produc, în Prin- 
cipatele libere, o adevărată deșteptare a conştiinţei româneşti. Insufletitä de 
ideea latină, îmbogăţită de temele romantismului francez şi de legendele 
vechilor cronici, la care se vor adăoga tradiţiile populare, literatura română 
se desvoltă liber dela 1830 încoace şi-şi ia locul modest alături de celelalte 
literaturi europene. 

(N. Cartojan, în Revue de Littérature Comparée, 1934). 


GERMANIA ȘI DESARMAREA 


Redusă prin tratatul dela Versailles la efective minime, Germania a căutat 
să corecteze inferioritatea numerică prin iufeala deplasării trupelor. Repe- 
ziciunea manevrei e ţinta programelor militare germane dela 1920 încoace. 

Reichswehrul are astăzi 7 divizii motorizate; la acestea se adaogä 7 divizii 
de Sturmabteilungen de asemenea motorizate. Artileria e transportată sau 
pe autocamioane, sau prin tractoare. 

Se poate calcula că astăzi, cu organizarea hitlerianä, Germania ar putea 
trimite la frontiera franceză, în mai puţin de 24 de ceasuri, opt divizii moto- 
rizate, iar în 52 de ceasuri, 29 divizii la aceeași frontieră. De notat, că for- 
matiile hitleriene + paramilitare » sunt direct legate de unităţile Reichsweh- 
rului, şi organizate şi înarmate ca și acestea. 

“Toate asociaţiile germane cu caracter militar, existente înainte de 1914 
(Deutscher Offiziersverein, Kriegerverein, Deutscher Kriegerverband, Deut- 
sche Turnerschaften, Alldeutscherverband, Wehrverein) cu un total de mem- 
bri si aderenti de peste patru milioane de oameni continuă și astăzi. După 
1918 s'au adăogat câteva organizaţii noi (Einwohnerwehr, Orgesch, Stahl- 
helm, Reichsbanner, Wehrwolf, Regimentsverein). Toate aceste împreună 
cu Sturmabteilungen hitleriene funcţionează ca organizatoare de educaţie și 
exerciţii militare, inclusiv exerciţii de trageri şi de cunoaștere amănunţită 
a explozivelor, de geografie militară cu cetire de hărţi. La venirea lui Hitler 
erau excluși din miliții Evreii şi indivizii condamnaţi de drept comun. As- 
tăzi unul din detaşamentele de motociclişti ale unei divizii hitleriene este 
comandat de un evreu. De câteva luni Evreii care ocupă posturi importante 
în industrie sau comerţ sunt înrolați în Sturmabteilungen. 

(X. în Mercure de France, 15 Februarie si 1 Martie 1934). 


ANGLIA ȘI CONTINENTUL 


1. Cheia politicii mondiale se află astăzi la Londra. 

Sunt oameni politici în Anglia convinşi că ţara aceasta nu-și va putea 
recâștiga prosperitatea de altă dată, decât despärtindu-se complet de aface- 
rile continentului; acești oameni au groază de Societatea Naţiunilor şi de 
Locarno. Fiind siguri că un nou război european este inevitabil, ei cer înar- 
mare energică, mai ales navală și aeriană, în intenţie pur defensivă. Astăzi 
oamenii cu asemenea idei sunt o minoritate, dar această minoritate e sgo- 
motoasă, activă, şi poate face încurcături guvernului. Mai numeroși sunt 
acei care nu cred folositoare o desfacere totală a intereselor engleze de acele 
continentale, şi sunt gata a face orice pentru menţinerea păcii. 

Izolându-se de Europa, Anglia nu și-ar mai putea păstra rolul său atât 
de considerabil în lume. Pe această parte a opiniei publice se sprijină guver- 
nul naţional. In total publicul englez a urmărit cu interes pasionat ultimele 
întâmplări de pe continent, cu deosebire zilele din Februarie trecut la Paris 
si violențele din Viena. 

Lordul Reading, fost vice-rege al Indiilor şi membru însemnat al parti- 
dului liberal, spune: suntem prea aproape de continent, pentru a practica 
în mod avantajos pentru noi politica de izolare. Dorim numai să nu fim atrași 
arbitrar în afacerile europene. Pentru aceasta, e nevoie de o colaborare mai 
sârguitoare a Puterilor. Astfel s'ar fi putut evita surpriza penibilă pe care 
ne-a făcut-o Germania. Rămâne dar să continuăm înarmările, lucru cu deo- 
sebire neplăcut Angliei care se află tocmai în ajunul de a avea un buget cu 
excedent, 

Indiferentă s'a arătat Anglia faţă de eventuala absorbire a Austriei în Reich. 
Când, în Martie 1931, Briining şi Schober au încercat a pune Europa în faţa 
faptului îndeplinit al uniunii vamale austro-ungare, guvernul englez a de- 
clarat că nu are nicio obiectiune de făcut. Când mai apoi democraţia ger- 
mană s'a prăbuşit atât de lamentabil și Hitler a luat puterea, a început Anglia 
a fi preocupată de soarta Austriei. In Iunie 1933, Dollfuss a fost sărbătorit 
și aclamat la Londra. După evenimentele din Februarie trecut, Anglia e su- 
părată pe Dollfuss și se plânge de ingratitudinea Austriei + ţara guvernată 
cu pușca și mitralieră, de cea mai reacționară clică din Europa. Ordi- 
nea domneşte astăzi la Viena în felul cum domnea odinioară în Varşovia». 

+ D. Dollfuss nu va putea aștepta astăzi, ca opresor, simpatiile pe care 
i le acorda străinătatea atunci când era campionul oprimatilor » { Times). 
Victoria prinţului Starhemberg face ca Austria să nu mai fie acel preţios 
stat tampon între fascismul italian și acel german. Aceste două fascisme 
sunt elementele care întreţin în Europa situaţia critică. Oamenii politici en- 
glezi ca sir John Simon şi Baldwin se arată alarmaţi de progresele spiritului 
fascist. « Anglia liberă, a zis Baldwin (în discursul dela 14 Februarie, la Pres- 
ton), este o bară pe scutul acelora care, în Europa, au distrus libertatea, așa 
cum o înţelegem noi». Prin o ciudată coincidenţă, a doua zi după luptele 
din Viena, au fost arestaţi la Wortham, în Suffolk, optsprezece cămăși-negre, 
pentru t provocare la crimă ». Astăzi întrebarea care se aude peste tot în An- 
glia e: fi-vor Parlamentul şi şefii parlamentari în stare a da politicii direcția 
energică cerută de împrejurări. Si se pare că Englezii de astăzi încep a nu 
mai crede că Parlamentul este infailibil şi etern. Increderea în actualul ca- 
binet e slăbită, iar în sânul său chiar se simt desbinări, 


Persistă svonul că MacDonald, descurajat, ar fi rugat pe Baldwin să-i 
ia locul în capul guvernului. Daily Telegraph scria de curând: 4 Dacă guver- 
nul naţional cade, Baldwin nu se va putea susţine multă vreme». Lumea 
judicioasă recunoaște că regimul parlamentar trece, și în Anglia, prin o criză. 
Câţiva fruntaşi cer reforme care ar însemna revoluţie. T'urburärile pariziene 
din Februarie le consideră o mare parte din publicul şi presa engleză ca fas- 
ciste; şi încep oamenii a se teme că această mișcare, dacă se întăreşte în Franţa, 
nu va întârzia a trece canalul. In astfel de situaţie, datoria clară a celor două 
mari democraţii este să lucreze în bună înţelegere contra primejdiei comune. 
Condiţia esenţială a păcii în Europa este înțelegerea franco-britanică, a zis 
acum în urmă sir Austen Chamberlain. Insă pentru aceasta, e nevoie ca ma- 
rile state europene să-şi arate voinţa fermă de a organiza pacea; atunci Anglia 
nu s'ar mai gândi să se despartă de Europa. 

II. Pentru a face faţă primejdiei financiare, Anglia, în August 1931, și-a 
dat pentru a doua oară un guvern naţional; prima dată îşi formase ea un 
asemenea guvern, la începutul războiului, sub conducerea unui liberal, a lui 
Asquith. Clasicei alternări între conservatori şi liberali, i s'a ridicat, de altfel, 
un obstacol principal: s'a ivit un al treilea partid, al labouriştilor. Guvernul 
actual e taxat de adversari ca simplă formație conservatoare; în Sep- 
temvrie 1932, trei miniştri liberali demisionează, rămânând astfel o majoritate 

conservatoare cu leaderul labourist în frunte. E de notat că, între timp, 
alegerile parţiale au adus un spor de voturi considerabil labouriştilor. 

Un început de desbinare s'a produs în sânul Ministerului Naţional, în 
Februarie 1932, când trei miniștri liberali se rostiră contra regimului pro- 
tectionist întronat de conservatori, Aceşti miniștri au şi demisionat subli- 
niind faptul că, prin instaurarea protectionismului, cabinetul realiza un punct 
de program pur conservator și, astfel, pierdea dreptul de a se mai numi un 
minister national. Tariful protectionist nu a dat rezultatele așteptate; opo- 
zitia liberală şi laburistä are aci un punct câștigat. La activul său, guvernul 
socoteşte scăderea şomajului (dela 2.881.000 în Septemvrie 1931, la 2.224.000 
în Decemvrie 1933). 

Conducerea politicii externe este lăsată, cum se pare, lui MacDonald. 
Această politică apare nehotärîtä. In interiorul ţării, în adevăr, curentele de 
idei asupra politicii externe se ciocnesc: 4 izolationistii » (Lord Beaverbrook) 
din extrema dreaptă, cer retragerea Angliei din fierberile continentale; con- 
servatorii cer colaborarea cu Franţa, iar Lord Rothermere ar dori să alipească 
alianţei franco-engleze pe Germania hitleristă, acordând acesteia compensări 
în răsărit. Alţii, în fine, vor energic înarmări militare, pentru a face faţă pri- 
mejdiei din partea statelor fasciste. Faţă cu această diversitate de idei în opi- 
nia publică, ministerul nu a luat poziţie netă decât în un singur punct, ros- 
tindu-se favorabil, de repetate ori, în privința Societăţii Naţiunilor; prin 
aceasta, guvernul corespundea aspirațiilor sentimentale ale poporului englez. 
De altfel, Englezii simpatizanți cu Franţa, justifică nehotărîrea politicii ex- 
terne engleze prin şovăirile Franţei însăşi. 

Soliditatea guvernului se sprijină, pe de o parte pe realizarea, foarte ag- 
teptată, a unei reduceri a impozitelor; pe de aită parte, pe faptul de a se pre- 
zenta ca apărător al instituţiilor democratice, în fața aspiratiunilor dictato- 
riale de care par animați tot mai mult laburistii. Tânărul labourist sir Stafford 
Cripps a organizat în 1932, în sânul partidului, o așa numită Ligă Socialistă, 
în al cărei program se prevede instituirea unor puteri speciale (emergency 
powers), necesare pentru a accelera, în caz de succes electoral al partidului, 
ritmul întemeierii unei organizări de Stat proletariene. 

In total, unitatea națională în guvern e foarte aproape de a nu fi decât 
o ficțiune. Conservatorii încep a fi nerăbdători de a reconstitui un guvern 
omogen. Puţină atenție acordă deocamdată opinia publică engleză cămă- 
șilor-negre, organizaţia fascistă a lui Sir Oswald Mosley, cu tot sprijinul 
sgomotos pe care i-l dă lordul Rothermere. 

(Maurice Pernot, les Anglais et le continent, în Revue des Deux Mondes, 
15 Martie 1934. Jean Massip, în Revue de Paris, 15 Martie 1934). 


FUNDAȚIA PENTRU LITERATURĂ ȘI ARTĂ 
«REGELE CAROL II» 


Marii Suverani au încurajat întotdeauna literatura si artele. 
Numele lor a rămas legat de epotele de strălucire care au așezat na- 
tiunile ce le-au guvernat în fruntea popoarelor civilizate. Prin crearea 
Fundaţiei pentru Literatură și Artă, Maiestatea Sa Regele Carol 
al II-lea și-a legat numele de o epocă a culturii românești plină 
de strălucire. 

Scopurile Fundaţiei pentru Literatură şi Artă « Regele Carol 
al II-lea » ar putea fi rezumate în modul următor: să publice lucrări 
cu un conținut ştiinţific sau înalt educativ, să publice şi încurajeze 
pe scriitorii români, să publice lucrări de informatie.si documentare 
asupra artelor plastice și să încurajeze pe artiştii români. Prin « în- 
curajare », Fundaţia pentru Literatură si Artă « Regele Carol II » 
înţelege publicarea scriitorilor români, în special tineri, şi cumpă- 
rarea de lucrări ale artiştilor pictori și sculptori, precum și răsplă- 
tirea artiştilor meritoşi prin distribuire de premii anuale. 

Programul Fundaţiei pentru Literatură si Artă « Regele Carol II» 
cuprinde o serie de lucrări ce vor apărea în cursul anului 1934. 
S'a prevăzut, pentru mai târziu, si editarea unor opere care cer o 
pregătire mai lungă, cum ar fi, spre pildă, o nouă traducere a Bi- 
bhei, lucrare ce reclamă o inițiativă regală, după cum traducerea 
Bibliei apărută la Bucureşti în 1686 a fost patronată de strălucitul 
domnitor Șerban Cantacuzino. 

Programul de editură al Fundaţiei pentru Literatură si Artă 
« Regele Carol II » a fost alcătuit sub directa supraveghere a M. S. 
Regelui; el cuprinde opt biblioteci, create din inițiativa Maiestätii 
Sale. Cetitorul va găsi enumerate pe contrapagină numai acele 
cărți ce au apărut de curând sau care vor apărea în scurt timp.’ 

Au apărut BIBLIOTECA «ENERGIA » 
M, CONSTANTIN-WEYER. Cavelier de la Salle, traducere din limba franceză de Paul 
PRODAN ii cire ne due e a E e a ne ENEA ne A i 0 tat me a Eesti 107 ta Iei 40 


L. F. ROUQUETTE. In cdutarea fericirei, traducere din limba franceză de E. FLAMANDA Lei 40 
ALAIN GERBAULT. Singur, străbătând Aflantical, traducere din limba franceză de A. VIANU Lel 20 
SREANES T. E. LAWRENCE, Revolta fn desert, traducere din limba engleză de Mircea 2 vol. 


ELIADE; cu o hartă à à à à à à à ame ae 8 à à pus 6 de e à ee 6 a Lei 60 
RENÉ BAZIN. Pustnicul din Sakara, viața părintelui Charles de e Eouchautd, traducere din 
limba franceză de Alexandru HODOȘ, ,,..,,. A RO MIE EEE Lei 30 
Sub tipar : 


MIHAI SADOVEANU. Viaţa lui Ștefan cel Mare 


SCRIITORII ROMÂNI CONTEMPORANI 


Sub tipar Romane 
N, M. CONDEESCU. Insemnăriie lui Safirim, I 
Au apărut Esseuri Critică 
PAUL ZARIFOPOL. Pentru arta literară . . . co... +. «+ o Lei 60 
PERPESSICIUS. Mentiuns critice, I ,........., ne tite ae ta te Lei Bo 
G.-M. CANTACUZINO. Isvoare şi popasăn . . . .,. , 4, 4... danesa Route Gr LR Lei 60 
Sub tipar 
N. IORGA. Oameni care au fost 
EM. CIOMAC, Viaja și opera lui Richard Wagner 


Au apărut Versuri 
DEMOSTENE BOTEZ. Cuwnie de dincolo . . .. 4... 41... . .. Le 60 
Z. STANCU. Antologia poeţilor tineri, cu portrete de Margareta STERIAN .......,. Lei 60 
G. BACOVIA. Poesii, cu o prefaţă de Adrian MANIU .,...,...... s.s... LA 40 
G. GREGORIAN. La poarta din urmă .............,.,,... e.e...’ „ Lei 60 
ADRIAN MARIU. Cartea Țării. . . sc... . sus sou a es Lei 40 

Sub tipar SCRIITORII ROMÂNI VECHI 
MITROPOLITUL VARLAAM. Casania (1643), ediţie îngrijită de J. BYCK 

Sub tipar SCRIITORII STREINI MODERNI 


E. MADÁCH. Tragedia omului, traducere în versuri din limba maghiară de Oct. GOGA 
A apărut BIBLIOTECA DE FILOZOFIE ROMÂNEASCĂ 
D. D. ROȘCA. Existenfa tragică . . . ... .... a Taz săi are Alo di ca tn? anal a es a de: al a Lei 6o 


OPERELE PREMIATE ALE SCRIITORILOR TINERI NEEDITATI 
Au apărut 


VLADIMIR CAVARNALI. Poesii. .. .....,. ue. tes ess + Lei ZO 
EUGEN JEBELEANU. Inimi sub săi, poeme. . .....,....,. us . Lei 40 
HORIA STAMATU. Memnon, versuri, , ou. pe ea TE ET EN Lei 40 
DRAGOŞ VRÂNCEANU. Cloşca cu puii de aur, versuri. , . . «4, «4... .. +. . Lei 40 
EMII, CIORAN. Pe culmile disperdrei. . , . . . . , . CR ES ES E S ua a Lei so 
CONSTANTIN NOICA. Mathesis. . , - . . . . drones res asre se ass a. Lei 40 


Cărțile noastre se găsesc devânzare în principalele librării 
din ţară. Ele se pot trimite franco la domiciliu în toată țara. 

PAUL ZARIFOPOL 


PENTRU ARTA 
LITERARA 


MAUPASSANT, FLAUBERT, ANATOLE 
FRANCE, RENAN, MARCEL PROUST 
LA ROCHEFAUCAULD, MOLIERE 


PREŢUL LEI 60 


PUBLICAȚIILE 
INSTITUTULUI SOCIAL ROMÂN 


« ARHIVA PENTRU ȘTIINȚA ȘI REFORMA SOCIALĂ », organ al In- 


stitutului Social Român, Director D. Gusti. Abonamentul anual 500 lei. 
BIBLIOTECA DE SOCIOLOGIE, ETICĂ SI POLITICĂ: 
A) Studii şi Contribuţii: 


. TRAIAN HERSENI: Teoria monografiei sociologice, cu un studiu introductiv, 
de D. Gusti: Sociologia monografică, știință a realității sociale. Preţul 
8o lei. | 


2. H. H. STAHL: Technica monografiei sociologice. Preţul 8o lei. 
3. D. GUSTI: Sociologia militans (sub tipar). 

B) Monografia sociologică: 
. Satul Drăguş (în lucru). 

C) Texte și traduceri: 


« Buletinul Secţiei Economice ». Abonamentul anual 200 lei. 


« Buletinul Secţiei de Studii Cooperative ». Abonamentul anual 300 lei. 


+ Buletinul Secției Bibliologice ». (Depozitul legal) 1932. Preţul 50 lei. 


« Noua Constituţie a României si Nouile Constituţii europene », (epuizat), 23 pre- 
legeri publice organizate de I.S. R. în 1921—1922 şi textul nouilor 
constituții europene. Un volum de 560 pagini, legat, 250 lei. 


« Doctrinele partidelor politice » (epuizat), 19 prelegeri publice organizate de 
I. S. R. în 1922—1923. Un volum de 300 pagini, legat. 


« Politica externă » (epuizat, ediţia II în lucru), 20 prelegeri publice organizate 
de I. S. R. în 1923—1924 şi documente în limba franceză: Tratate de 
pace, convenții. Un volum de peste 700 pagini, legat. 


« Politica culturii », 25 prelegeri publice organizate de I. S.R. în 1927—1928 
cu o anexă de documente si legiuiri culturale din ţară şi străinătate, 
Un volum legat de 558 pagini, 400 lei. 


Se procură dela principalele librării și dela Sediul Institutului Social Român 
Bucureşti, Piaţa Romană 6, etajul III (Palatul Academiei de Inalte 
Studii Comerciale și Industriale). 

I. ST. IOSIF: Cântece. București, 1934, edit. « Universala », Alcalay & Co. 

M. EMINESCU: Geniu pustiu. București, 1934, edit. « Universala», Al- 
calay & Co. 

GIB. I. MIHĂIESCU: Rusoaica, ed. III, roman premiat cu marele premiu 
Regele Carol II al S. S. R. București, 1934, edit. « Naţională +, Ciornei. 

